1

1TO whéwhẹ́whenu Jiwheyẹwhe dá olọn po aihọn po.

2Aihọn tin gbògbé, bo sọ jẹvọ́; zinvlu sọṣinyọn dògbonukunmẹ: gbigbọ Jiwheyẹwhe tọn sọ pàváva to osìn nukunta ji.

3Jiwheyẹwhe sọ dọmọ, Gbọ hinhọ́n ni tin: hinhọ́n sọ tin. 4Jiwheyẹwhe sọ mọ hinhọ́n lọ dọ é yón: Jiwheyẹwhe sọ klán hinhọ́n po zinvlu po doyòvo. 5Jiwheyẹwhe sọ ylọ hinhọ́n dọ okle, bo sọ ylọ zinvlu dọ ozán. Whèjai wá, afọnnu sọ wá, azán dopo.

6Jiwheyẹwhe sọ dọmọ, Gbọ dovlomẹ ni tin to ṣẹnṣẹn osìn lẹ tọn, gbọ é ni klán osìn sọn osìn go. 7Jiwheyẹwhe sọ basi dovlomẹ lọ bo sọ klan osìn he tin to glọ na dovlomẹ lọ sọn osìn he tin to aga dovlomẹ lọ tọn go: é sọ yín mọ. 8Jiwheyẹwhe sọ ylọ dovlomẹ lọ dọ olọn. Whèjai wá, afọnnu sọ wá, azán awetọ.

9Jiwheyẹwhe sọ dọmọ, Gbọ osìn he to olọn glọ ni hòpli hlan fidopo, bo gbọ aigba kló ni sọawúhia: é so yin mọ. 10Jiwheyẹwhe sọ ylọ aigba kló dọ Aigba; bo sọ ylọ hòplidopọ osìn tọn dọ Ohù: Jiwheyẹwhe sọ mọ dọ é yón. 11Jiwheyẹwhe sọ dọmọ, Gbọ aigba ni wú ogbé wlọwlọ, omá he nọ sén okún, podọ atin sinsẹ́nnọ he nọ sẹ́n sinsẹ́n kẹdẹdi etọn, okún ehe tọn tin to ewlọsu mẹ, to aigba ji: é sọ yín mọ. 12Aigba sọ wú ogbó jẹgbonu, omá he nọ sén okún kẹdẹdi etọn po atin he sọ nọ sén sinsẹ́n po, okún ehe tọn tin to ewlọsu mẹ kẹdẹdi etọn: Jiwheyẹwhe sọ mọ dọ é yon. 13Whèjai wá, afọnnu sọ wá, azán atọ̀ntọ.

14Jiwheyẹwhe sọ dọmọ, Gbọ hinhọ́n le ni tin to dovlomẹ olọn tọn mẹ, nado klán okle sọn ozán go: bo gbọ yé ni tin na ohia lẹ, na osã lẹ, na azán lẹ, podọ na owhè lẹ. 15Bo gbọ yé ni tin na hinhọ́n lẹ to dovlomẹ olọn tọn mẹ, nado na hinhọ́n to aigba ji: é sọyín mọ. 16Jiwheyẹwhe sọ dá hinhọ́n daho awe; hinhọ́n he klohú nado dugán to okle, hinhọ́n he whehú nado dugán to ozánmẹ: é sọ dá sunwhlẹvu lẹ ga. 17Jiwheyẹwhe sọ dotẹnna yé to dovlomẹ olọn tọn mẹ, nado na hinhọ́n to aigba ji, 18podọ nado dugán to okle ji, podọ to ozan ji, podọ nado klán hinhọ́n po zinvlu po: Jiwheyẹwhe sọ mọ dọ é yón. 19Whèjai wá, afọnnu sọ wá azán ẹnẹtọ.

20Jiwheyẹwhe sọ dọmọ, Gbọ osìn lẹ ni yí sisawẹ̃n núdidá gbẹ́te lẹ tọn lẹ do to sisawẹ̃n, bo sọ gbọ ohẹ́ lẹ ni nọ to zinzlọn to aigba ta dogodo dovlomẹ olọn tọn lọ. 21Jiwheyẹwhe sọ dá núdazì daho lẹ po nútẹgbè he nọ lìn le po, ehe osìn lẹ yí do to sisawẹ̃n kẹdẹdi yetọn, po ohẹ́ awànọ lẹ po kẹdẹdi etọn: Jiwheyẹwhe sọ mọ dọ é yọn. 22Jiwheyẹwhe sọ dona ye, dọmọ, Mì yín sinsẹ́nnọ bo sọ sudeji bo gó osìn lẹ to ohù mẹ, bo gbọ ohẹ́ ni sudeji to aigba ji. 23Whèjai wá, afọnnu sọ wá, azán atóntọ.

24Jiwheyẹwhe sọ dọmọ, Gbọ aigba ni ji nútẹgbẹ́ kẹdẹdi etọn lẹ, owhékanlin po onú he nọ lìn po, podọ whékanlin aigba tọn kẹdẹdi etọn: é sọ yín mọ. 25Jiwheyẹwhe sọ dá gbékanlin aigba tọn kẹdẹdi etọn, po whékanlin lẹ po kẹdẹdi yetọn, po onú he nọ lìn to aigba ji lẹpo po kẹdẹdi etọn: Jiwheyẹwhe sọ mọ dọ é yón.

26Jiwheyẹwhe sọ dọmọ, Gbọ mí ni basi gbẹtọ to bosiọ mitọn mẹ, to apajlẹ mítọn mẹ: bo gbọ yé ni duahọlu to owhèvi ohù mẹ tọn ji, podọ to ohẹ́ aga tọn ji, po to whékanlin ji, po to aigba lẹpo ji, po to núlìnlìn he nọ tin to aigba ji lẹ po. 27Mowẹ Jiwheyẹwhe dá gbẹtọ to boṣio etọn titi mẹ, to bosiọ Jiwheyẹwhe tọn mẹ wẹ é dá ẹ do: asú de asi de wẹ é dá yé. 28Jiwheyẹwhe dona yé; Jiwheyẹwhe sọ dọ hlan yé, dọmọ, Mì yín sinsẹ́nnọ, bo sudeji, bo sọ gó aigba ji, bo dugán do e jì: bo duahọlu to owhèvi ohù tọn ji, podọ to ohẹ́ aga tọn ji, po to onú he to ogbẹ́ lẹpo ji he nọ lìn to aigba ji. 29Jiwheyẹwhe sọ dọmọ, Dayi e go, yẹn yí omá okún sinsẹ́nnọ he tin to aigba lẹpo na mì, po atin lẹpo po ehe mẹ sinsẹ̀n atin tọn he nọ sẹ́n nọnọ̀; mì wẹ é na yín na núdùdù: 30podọ hlan okanlin lepo he to aigba ji, po hlan ohẹ̀ lẹpo he tin to aga, po hlan onu lẹpo he nọ lìn to aigba ji, ehe mẹ gbigbọ te wẹ yẹn yí amà omú lẹpo na na núdùdù; é sọ yín mọ.

31Jiwheyẹwhe sọ mo onú he edá lẹpo, bo dayi e go é yọ́n talala. Whèjai wá, afọnnu sọ wá, azán sidopotọ.

2

1LE wẹ yè dotana olọn po aigba po, po awhànpa yetọn lẹpo po. 2To azán sinawetọ gbè Jiwheyẹwhe dotana azón etọn he é basi; é sọ gbọjẹ to azán ṣinawetọ gbè sọn azọ́n etọn lẹpo mẹ he é ko basi. 3Jiwheyẹwhe sọ dona azán ṣinawetọ bo sọ klán ẹn do wiwé: na é mẹ wẹ é ko gbọje te sọn azọ́n etọn mẹ he Jiwheyẹwhe dá bo basi wutu.

4Ehelẹ wẹ owhẹndo olọn tọn po aigba ton po, whenuena yè dá yé, to azán he mẹ OKLUNỌ Jiwheyẹwhe dá aigba po ólọnpo. 5Podọ atin dido dangbo tọn de ma tin dinvie to aigba ji, podọ omá dangbo tọn de ma ko tónkùn gba. Na OKLUNỌ Jiwheyẹwhe ma ko hẹn jikun ja do aigba ji gba, podọ sunnu de ma tin nado pọ̀ aigba; 6ṣigba avìvì osìnnọ de fọ́n yìaga sọn aigba, bo húsìn nukunmẹ aigba tọn lẹpo.

7OKLUNỌ Jiwheyẹwhe do gbẹtọ sọn kógúdu aigba tọn mẹ; bo gbò do awòntinslo etọn lẹ mẹ gbigbọ ogbẹ̀ tọn; gbẹtọ sọ lẹzùn alindọn gbẹ̀tenọ.

8OKLUNỌ Jiwheyẹwhe do ójipa dé do whèzẹtẹn dàli to Edẹni me; finẹ wẹ é yí sunnu he é do lọ do. 9Podọ son aigba mẹ wẹ OKLUNỌ Jiwheyẹwhe hẹn atin hunkọhunkọ wú jẹgbonu, he yónwhanpẹ na pinpọ̀n, bo sọ yọ́n na núdùdù: atin ogbè tọn lọ ga to ṣẹnṣẹn ojipa lọ tọn podọ atin yinyón dagbe po oylan po ton lọ. 10Otọ̀ de sọ ton sọn Eaẹni yì nado húsìn ojipa lọ; finẹ wẹ é klán sọn, bo lẹzùn ota ẹnẹ. 11Oyín tintan tọn wẹ Pisoni: enẹ wẹ ewọ he lédo aigba Havila tọn lẹpo péte, fie sika tin te. 12Sika aigba lọ tọn yónwhanpẹ: finẹ wẹ bdẹliumi po osé onikisi tọn po te. 13Oyín otò awetọ tọn wẹ Gihonì: enẹ wẹ ewọ he lédo aigba Etiopia tọn lepo péte. 14Oyin otò atọ̀ntọ tọn wẹ Hiddekẹli: enẹ wẹ ehe to sìsá to nukọn Assilia tọn. Ẹnẹtọ wẹ Euflate.

15OKLUNỌ Jiwheyẹwhe sọ yí sunnu lọ, bo yí i do ojipa Edẹni tọn mẹ, nado nọ pò ẹ, podọ nado nọ pọ́n e go. 16OKLUNỌ Jiwheyẹwhe sọ degbèna sunnu lọ, dọmọ, atin he tin to ojipa mẹ lẹpo hiẹ sọgan yí ojlo do dù sọn e mẹ. 17Ṣigba sọn atin yinyón dagbe po oylan po lọ tọn mẹ hiẹ ma na dù: gbẽgbe hiẹ dù ẹnẹtọn mẹ hiẹ na kú dándán.

18OKLUNỌ Jiwheyẹwhe sọ dọmọ, E ma yọ́n na sunnu lọ ni yín dopokẹdẹ gba, yẹn na hẹn ẹn basi alọgọtọ de he jẹ nẹ̃. 19Aigba mẹ wẹ OKLUNỌ Jiwheyẹwhe dá kanlin ogbé mẹ tọn lẹpo jẹgbonu sọn, ohọ̀ aga tọn lẹpo; bo sọ hẹn yè wá Sunnu lọ de, nado pọ́n onú he é na ylọ yé: núdepope sunnu lọ ylọ nútegbè lẹ dopodopo, enẹ wẹ oyín he é yím 20Sunnu lọ sọ na oyín owhékanlin lẹpo, po ohẹ̀ he to aga lẹ po, po gbékanlin lepo po; ṣigba na sunnu lọ yè ma mọ alọgotọ de he jẹ nẹ̃ gba.

21OKLUNỌ Jiwheyẹwhe sọ hẹn amlọn yìkanmẹ de nado flẹ jẹ sunnu lọ ji, ewọ sọ yí dopo to adajahú etọn lẹ mẹ, bo sọ yí olàn do su otẹn etọn mẹ: 22adajahú he OKLUNỌ Jiwheyẹwhe yí sọn sunnu lọ go wẹ é yí do basi yọnnu, bo hẹn ẹn wá sunnu lọ de.

23Sunnu lọ sọ dọmọ, Ehẹ wẹ dinvie ohú sọn ohú ṣie lẹ mẹ, podọ olàn sọn olàn ṣie mẹ: Oyọnhù wẹ yè na nọ ylọ ẹ, na Sunnu go wẹ yè dè e sọn jegbonu wutu.

24Enẹwutu wẹ sunnu na jo otọ́ po onò po do, bo na sẹbọdo asi etọn go: yé nasọ lẹzùn olàn dopo.

25Yé omẹ awelẹ tin to omé, sunnu lọ po asi etọn po, winyan ma sọ hù yé.

3

1ODAN sọ yín zìnzìntọ hú kanlin ogbémẹtọn lẹpo he OKLUNỌ Jiwheyẹwhe dá. E sọ dọ hlan yọnnu lo, dọmọ, Oje, Jiwheyẹwhe ko dọmọ Mì ma na dù to atin lẹ mẹ he tin to ojipa mẹ lẹ depope?

2Yọnnu lọ sọ dọ hlan odànlọ, dọmọ, Mí sọgan dù to sinsẹ́n atin he to jipa mẹ tọn lẹ mẹ. 3Ṣigba sọn sinsẹ́n atin he tin to ojipa ṣẹnṣẹn tọn mẹ, Jiwheyẹwhe ko dọmọ, Mì ma na dù sọn e mẹ, mọ mì ma na doalọ e go, mì nikã kú.

4Odàn lọ sọ dọ hlan yọnnu lọ, dọmọ, Mí ma na kú dándán gba: 5na Jiwheyẹwhe yọ́nẹn dọ azán he gbè mìwlẹ dù to e mẹ te, whenẹnu wẹ yè na hùn nukun mìtọn, bọ mìwlẹ na tin di Jiwheyẹwhe, bo nọ yón onú dagbe po oylan po.

6Whenuena yọnnu lọ mọ dọ atin lọ yón na núdùdù, podọ é sọ yọ̀nwhanpe to nukunta, podọ atin he yè na jlo nado hẹn mẹde yọ̀nnuin, é yí sọn sinsẹ́n etọn mẹ, bo dù, bo sọ na asú etọn po e po, ewọ sọ dù.

7Nukun yé omẹ awe lẹ tọn hùn, yé sọ yọ́nẹn dọ omé wẹ yé ko te; yé sọ tò amà ovotin tọn dopọ bo basi vantẹ na yéde. 8Yé sọ sè ogbè OKLUNỌ Jiwheyẹwhe tọn he to zọnlinzin to ojipa mẹ to whèjai pleplẹ, sunnu lọ po asi etọn po sọ yéde whlá sọn OKLUNỌ Jiwheyẹwhe nukọn, to atin ojipa mẹ tọn lẹ ṣẹnṣẹn.

9OKLUNỌ Jiwheyẹwhe sọ dlangbe hlan sunnu lọ, bo dọ hlan en, Fie wẹ hiẹ te?

10E sọ dọmọ, Yẹn sè ogbè towe to ojipa mẹ, obú sọ di mi, na omé wẹ yẹn ko te wutu; yẹn sọ whlá dẽ.

11E sọ dọmọ, Menu wẹ dọ na we dọ omé wẹ hiẹ ko te? hiẹ ko dù to atin lọ mẹ, ehe tọn yẹn dosẹ́n na we dọ hiẹ dù blo?

12Sunnu lọ sọ dọmọ, Yọnnu he hiẹ na nado nọ̀hẹ mi, ewọ wẹ na mi sọn atin lọ me, yẹn sọ dù 13OKLUNỌ Jiwheyẹwhe sọ dọ hlan yọnnu lọ, dọmọ, Eté wẹ hiẹ ko basi he? Yọnnu lọ sọ dọmọ, Odàn wẹ blu mi, bọ yẹn sọ dù.

14OKLUNỌ Jiwheyẹwhe sọ dọ hlan odàn lọ, dọmọ, Na hiẹ ko basi ehe wutu, mẹhodèdo we hiẹ hú whékanlin lẹpo tọn podọ hú gbekanlin lẹpo tọn; ohòto towe ji wẹ hiẹ na nọ gbọnyì, kègudu wẹ hiẹ na nọ dù to azán ogbè towe tọn lẹpo mẹ. 15Yẹn nasọ yí okẹ́n do hiẹ po yọnnu lọ po ṣẹnṣẹn; podọ do okún towe po okún etọn po ṣẹnṣẹn: ewọ na só ota towe, hiẹ na só afọgbẹn etọn.

16Hlan yọnnu lọ e dọmọ, Yẹn na hẹn awúfiẹsa towe po hòmimọ towe po zùn susugege, to awúfiẹsa mẹ wẹ hiẹ na nọ jivi te; awúvivi towe na tin to asú towe de, ewọ wẹ nasọ dugán to oji we.

17E sọ dọ hlan Adam, dọmọ, Na hiẹ ko dotó ogbè asi towe tọn wutu, bo ko sọ dù to atin lọ mẹ, ehe tọn yẹn ko dosẹ́n na we, dọmọ, Hiẹ ma na dù to e mẹ; mẹhodèdo wẹ aigba yín na towe wutu, dẹ́nkúnkún towe mẹ wẹ hiẹ na no dù sọn to gbèzán towe lẹpo mẹ; 18owùn lẹ ga po vẹwùn po wẹ na nọ wú jẹgbonu hlan we; omá dangbo tọn wẹ hiẹ na nọ dù; 19tò odén nukun towe mẹ tọn wẹ hiẹ na nọ dùnú, kaka hiẹ nado gọ̀ do aigba de; na e mẹ wẹ yè ko dè we sọn: na kọ̀gudu wẹ hiẹ, hlan kọ̀gudu de wẹ hiẹ na sọ gọ̀ do.

20Adam sọ ylọ oyín asi etọn tọn dọ Evi; na ewọ wẹ onọ omẹ to ogbẹ̀ lẹpo tọn wutu.

21Podọ hlan Adam po asi etọn po wẹ OKLUNỌ Jiwheyẹwhe basi awù ayu tọn, bo dona yé.

22OKLUNỌ Jiwheyẹwhe sọ dọmọ, Dayi e go, sunnu lọ ko lẹzun di dopo to míwle mẹ nado yọ́n dagbe po oylan po: dinvie ewọ mahà dè alọ etọn jẹgbonu bo yí to atin ogbè tọn mẹ ga, bo dù bo sọ nò ogbè kakadoi:— 23enẹwutu OKLUNỌ Jiwheyẹwhe yàn ẹn jẹgbonu sọn ojipa Edeni tọn mẹ, nado pò aigba he mẹ ye ko dè e sọn. 24Mowẹ é yàn sunnu lọ jẹgbonu; é sọ dè do whèzẹtẹn ojipa Edẹni tọn Kelubimi lọ po jiji ohi de tọn po he to juju pó, nado họ̀ aliho jẹ atin ogbè tọn kọ̀n.

4

1ADAM sọ yọ́n Evi, asi etọn é sọ mọhò, bo ji Kaini, bo sọ dọmọ, Yẹn mọ sunnu de yí gbọn alọgọna OKLUNỌ tọn mẹ. 2E sọ ji Abeli nọvisunnu etọn. Abeli sọ yín yìnyìntọ lẹngbọ tọn, Kaini yín pipọ̀tọ aigba tọn.

3To nukọnyìyì ojlẹ tọn mẹ é wá jọ, bọ Kaini yí sọn sinsẹ́n aigba tọn mẹ wá na núnina hlan OKLUNỌ. 4Podọ Abẹli, ewọ ga sọ yí plọnji sọn kanlinpa etọn mẹ podọ sọn ojó tẹnmẹ yetọn lẹ mẹ. OKLUNỌ sọ pọ̀nnukundagbe Abẹli po nunina etọn po. 5Ṣigba hlan Kaini podọ hlan núnina etọn ewọ ma pènnukundagbe. Hòmẹgble Kaini talala, nukunmẹ etọn kusiọ. 6OKLUNỌ sọ dọ hlan Kaini, dọmọ, Etẹwutu wẹ hòmẹgble we? etèwutu nukunmẹ towe kusiọ? 7Eyín hiẹ wà dagbe, yè ma na kẹalọyi we? eyín hiẹ ma sọ wà dagbe, ylando pàvà, to hòntonu. Podọ hlan hiẹ de wẹ ojlo etọn na te, hiẹ nasọ dugán to e ji.

8Kaini sọ dọ hlan Abẹli nọvisunnu etọn, dọmọ, Gbọ mí ni yi biọ danji. E sọ wá jọ to enẹgodo, whenuena yé tin to danji, bọ Kaini fọ́n do Abẹli nọvisunnu etọn ji bo hù i.

9OKLUNỌ sọ dọ hlan Kaini, dọmọ, Fie Abẹli nọvisunnu towe te? E sọ dọmọ, Yẹn ma yọ́nẹn: bé yẹn wẹ nọvisunnu ṣie gopọ̀ntọ? 10E sọ dọmọ, Eté wẹ hiẹ ko basi? Ogbè ohùn nọvisunnu towe tọn tọn dawhá hlan mi sọn aigba de. 11To dinvie mẹhodèdo wẹ hiẹ sọn aigba de he kènù etọn nado nù ohùn nọvisunnu towe tọn sọn alọ towe mẹ. 12Whenuena hie pò aigba, é ma na sọ́n huhlọn etọn hlan we ba; gbéjinu de podo dánpetọ de wẹ hiẹ na yín to aigba mẹ. 13Kaini sọ dọ hlan OKLUNỌ, dọmọ, Yadonamẹ ṣie klohú ehe yẹn sọgan doakọnna. 14Dayi e go, hiẹ ko yàn mi jegbonu to egbé sọn aigba ji; yẹn nasọ yín mẹwhiwhlá sọn nukun towe mẹ; yẹn nasọ yín gbéjinu de podọ dánpétọ de to aigba mẹ: é nasọ wá jọ do mẹdepope he mọ mi nasọ hù mi.

15OKLUNỌ sọdọ hlan ẹn, dọmọ, Enewutu mẹdepope he hù Kaini yè na yíahọsu to e go whla ṣinawe. OKLUNỌ dè ohia de na Kaini, na mẹdepope mọ ẹn nikã linu i.

16Kaini sọ tọ́n sọn OKLUNỌ nukọn, bo nọnọ̀ aigba Nodi tọn ji, to whèzẹtẹn Edẹni tọn dali. 17Kaini yọ́n asi etọn; é so mọhò, bo ji Enọku: é do tòdaho de, bo ylọ oyín tòdaho lọ tọn dọ Enọku, di oyín visunnu etọn Enọku tọn. 18Hlan Enoku wẹ yè ji Iladi: Iladi sọ ji Mehujaeli: Mẹhujaeli ji Mẹtusaeli: Mẹtusaeli sọ ji Lẹmẹki.

19Lẹmẹki sọ mọ yọnnu awe: oyín tintan tọn wẹ Ada, oyín awetọ tọn wẹ Zilla. 20Ada sọ ji Jabali: ewọ sọ wẹ oto na yé mẹhe nọnọ̀ ogohò mẹ lẹ, bo tindo whékanlin lẹ. 21Oyín nọvisunnu eton tọn wẹ Jubali: ewọ sọ wẹ otọ mẹhe nọ hẹn ajalen po hànjinu okannọ po go lẹpo tọn. 22Zilla, ewọ ga sọ ji Tubali-Kaini, tùntùntọ asiawànu sinsán sọn gànvẹ po gànyù po mẹ tọn lẹpo: nọviyọnnu Tubali-Kaini tọn wẹ Naama. 23Lẹmẹki sọ dọ hlan asi etọn lẹ, dọ:

232323232424

25Adam sọ vẹ́ asi etọn yọ́nẹn: é sọ ji visunnu de, bo ylọ oyín etọn dọ Sẹti: Na, é dọmọ, Jiwheyẹwhe ko dè okún devo na mi do oten Abẹli tọn mẹ; na Kaini ko hù i. 26Podọ hlan Sẹti, ewọ ga wẹ yè sọ ji visunnu de; é sọ ylọ oyín etọn dọ Enọsi: whenẹnu wẹ gbẹtọ lẹ ge nado to avàleyàn oyín OKLUNỌ tọn.

5

1EHE wẹ owé whọndo Adam tọn tọn. To azán he gbè Jiwheyẹwhe dá gbẹtọ, to opajlẹ Jiwheyẹwhe tọn mẹ wẹ é dá ẹ, 2Asú po asi po wẹ é dá yé; bo dona yé, bo sọ ylọ oyín yetọn dọ Adam to azán he gbè yè dá yé.

3Adam sọ nọ̀ owhè kantọ̀nao, bo ji vi sunnu de to apajlẹ etọn titi mẹ, to bosiọ ede tọn mẹ; bo sọ ylọ oyín etọn dọ Seti: 4azán Adam tọn to godo he é ji ṣeti yín owhè fẹ̀nẹ; é sọ ji visunnu po viyọnnu po: 5azán Adam tọn lẹpo sọ yín owhè fẹnẹkantọ̀nao: é sọ kú.

6Ṣẹti sọ nò owhè kanwekoatọ́n, bo ji Enọsi: 7Ṣẹti sọ nò to godo he é ji Enọsi owhè fẹ̀nẹsinawe, é sọ ji visunnu po viyọnnu po: 8azán Ṣẹti tọn lẹpo sọ yín owhè fẹ̀nẹkanwegbànnukunawe: é sọ kú.

9Enọsi sọ nọ̀ owhè kanweao, bo ji Kenani: 10Enọsi sọ nọ̀ to godo he é ji Kenani owhè fẹ̀nẹfọtọ̀n, bo sọ ji visunnu po viyọnnu po: 11azán Enọsi ton lẹpo sọ yín owhè fẹ̀nẹkanwekoatọ́n: é sọ ku.

12Kenani sọ nọ̀ owhè kandegbàn, bo sọ ji Mahalaleli: 13Kenani sọ nọ to godo he é ji Mahalaleli owhè fẹ́nẹkande, bo sọ ji visunnu po viyọnnu po: 14azán Kenani tọn lẹpo sọ yín owhe fẹ̀nẹkanwegbàn: é sọ kú.

15Mahalaleli sọ nọ̀ owhè kandekoatọ́n, bo sọ ji Jalẹdi: 16Mahalaleli sọ nò to godo he é ji Jalẹdi, owhè fẹ́nẹgbàn, bo sọ ji visunnu po viyọnnu po: 17azán Mahalaleli tọn lẹpo sọ yín owhè fẹ̀nẹkanwefọtọ́n: é sọ kú.

18Jalẹdi sọ nò owhè kẹ̀nnẹnukunawe, bo ji Enọku: 19Jalẹdi sọ nò to godo he é ji Enọku, owhè fẹ̀nẹ, bo ji visunnu po viyọnnu po: 20azán Jalẹdi tọn lẹpo sọ yín owhè fẹ̀nẹkẹ̀nnẹnukunawe: é sọ kù.

21Enọku sọ nò owhè kandekoatọ́n, bo ji Mẹtusẹla: 22Enọku zinzọnlin hẹ Jiwheyẹwhe to godo he é ji Mẹtusẹla họ̀ owhè fọdekanweko, bo sọ ji visunnu po viyọnnu po: 23azán Enọku tọn sọ yín fọdekẹ̀nnẹatọ́n.

24Enọku zinzọnlin hẹ Jiwheyẹwhe: é ma sọ tin; na Jiwheyẹwhe yí i wutu. 25Mẹtusẹla sọ nò owhè kẹ̀nnẹkoatọ́nnukunawe, bo ji Lẹmẹki: 26Mẹtusẹla sọ nò to godo he é ji Lẹmẹki owhè núọntọ̀nkẹ̀nnẹkonukunawe, bo sọ ji visunnu po viyọnnu po: 27azán Mẹtusẹla tọn lẹpo sọ yín owhè fẹ̀nẹkẹnnesinẹnẹ: é sọ kú.

28Lẹmẹki sọ nọ owhè kènnẹkonukunawe, bo ji visunnu de: 29é sọ ylo oyín etọn dọ Noa, dọmọ, Ehe lọ wẹ na miọnhomẹna mí gbọn azọn mítọn podo na dẹnkúnkun alọ mítọn lẹ tọn he sọn aigba mẹ wá he OKLUNỌ ko hodèdo wutu. 30Lẹmẹki sọ tin to godo he é ji Noa, hò owhè fowekènnẹgbàntọ́n, é sọ ji visunnu po viyọnnu po: 31azán Lẹmeki tọn lẹpo sọ yín núọntònkènnẹfọtọ́nnukunawe: é sọ kú.

32Noa sọ yín owhè fowekanweko mẹho: Noa sọ ji Ṣẹm, Ham, po Jafẹti po.

6

1E so wá jọ, whenuena gbẹtọ sè susudeji to aigba ji, bọ yè sọ to viyọnnu ji hlan yé, 2bọ visunnu Jiwheyẹwhe tọn lẹ sọ mọ viyọnnu gbẹtọ ton lẹ dọ yé yọ̀nwhanpẹ; bọ yé sọ mọ asi na yéde sọn enẹ he yé dè lẹpo mẹ.

3OKLUNỌ sọ dọmọ, Gbigbọ ṣie ma na nò gbẹtọ mẹ dli gba, na séngbigbà yetọn wutu agbasalàn wẹ ewọ ga; podọ mọ azán etọn lẹ na yín owhè kantọ̀n.

4Nẹfilimi lẹ tin to aihọn mẹ to azán nẹlẹ mẹ; podọ to enẹgodo ga, whenuena visunnu Jiwheyẹwhe tọn lẹ sọ biọ họme yì viyọnnu gbẹtọ tọn lẹ de, bọ yé sọ jivi na yé: ehelẹ wẹ yín megángán he tin to hóhówhenu, sunnu he diyín lẹ.

5OKLUNỌ sọ mọ kanyinylan gbẹtọ tọn sugbahú to aigba mẹ, podọ ayilinlẹn ayiha etọn mẹ tọn lẹpo oylan dódo wẹ to whepoponu. 6E sọ diọ linlẹn na OKLUNỌ dọ é ko basi gbẹtọ do aigba lọ go, é sọ doadi nẹ̃ to ayiha etọn mẹ. 7OKLUNỌ sọ domọ, Yẹn na gbidi gbẹtọ he yẹn ko dá sọn aigba ji; gbẹtọ, po whékanlin po, po onú he to linlin lẹ po, po ohè he to aga lẹ po, na é diọ linlẹn na mi do yẹn ko basi yé. 8Ṣigba Noa mọ hukundagbe to nukun Jiwheyẹwhe tọn mẹ.

9Ehelẹ wẹ whẹndo Noa tọn: Noa yín dódónọ bo pó to whẹndo etọn le mẹ: Noa sọ zinzọnlin hẹ Jiwheyẹwhe. 10Noa sọ ji visunnu atọ̀n, Sẹm, Ham, po Jafẹti po. 11Aigba sọ gble to Jiwheyẹwhe nukọn, aihọn sọ gọ̀na adingbàndido. 12Jiwheyẹwhe sọ hùn nukun pọ́n aigba, dayi e go, é gble; na nútẹgbè lẹpo ko hẹn aliho yetọn gble to aigba mẹ.

13Jiwheyẹwhe sọ dọ hlan Noa, dọmọ, Opòdo nútẹgbè lẹpo tọn ko wá nukọn ṣie; na aigba go na adingbàndido gbon dali yetọn; bo dayi e go, yẹn na gbidi yé po aigba po. 14Hiẹ ni yí atin gofa tọn do basi aki de, ohònu lẹ wẹ hiẹ na gbò do aki lọ me, bo sọ sá osẹ́n do e to homẹ po gbonu po. 15Ehe wẹ hunkọ he hiẹ na basi i do: tedidi aki lọ tọn na yín awagba fọdekanwèko, gbigblo etọn awàgba kandeao, podọ jiyìyì etọn awàgba ogbàn. 16Ohòta wẹ hiẹ na basi do aki lọ go, awàgba dopo wẹ hiẹ: nido dotana yé to aga; adàmẹ wẹ hiẹ na yí ohòn aki lọ tọn do: hẹ odotọn, awetọ, po atontọ aga tọn po wẹ hiẹ na basi i. 17Podọ yẹn, dayi e go, yẹn hẹn gigọ osìn lẹ tọn lọ ja aigba ji, nado gbidi nutegbè lepo, ehe mẹ gbọfufu ogbè tọn te lẹ sọn olọn glọ; onu he sọ tin to aigba ji lepo wẹ na ku. 18Ṣigba yẹn na hẹn alènu ṣie lódo to de we; hiẹ nasọ wa biọ aki lọ mẹ, hiẹ po visunnu towe lẹ po, po asi towe po, po asi visunnu towe lẹ tọn lẹ po hẹ we. 19Podọ sọn onú gbète dopodopo nútẹgbè lẹpo tọn mẹ whékaniin hunkọ doponẹ awe-awe wẹ hiẹ na yí biọ aki lọ mẹ, nado whlẹn yé dgbè hẹ we; asú po asi po wẹ yé ni yín. 20To ohè le mẹ kẹdedi yetọn, to whèkanlin lẹ mẹ kẹdẹdi yetọn, onú he nọ lìn to aigba lẹpo mẹ kẹdẹdi yetọn, awe-awe to yé mẹpo mẹ na wá de we nado whlen yé dogbè. 21Hiẹ nasọ yí to nùdúdù yè nọ dù lẹpo mẹ, bo nasọ bé yé pli do de we; é nasọ yin núdùdù na hiẹ po yé po.

22Mowẹ Noa sọ basi; kẹdẹdi enẹ he Jiwheyẹwhe ko degbèna ẹn lẹpo; mọwẹ é basi do.

7

1OKLUNỌ sọ dọ hlan Noa dọmọ, Hiẹ wá biọ aki mẹ po whédo towe lẹpo po, na hiẹ wẹ yẹn mọ yín dódónọ to nukọn ṣie, to whẹndo he mẹ. 2To whékanlin hunkọhunkọ wiwó lẹ mẹ wẹ hiẹ ni yí sinawe-sinawe wá de we, asú po asi etọn po; podọ to whékanlin mawé lẹ mẹ awe-awe, asú po asi etọn po; 3to ohè he to aga lẹ mẹ ga sinawe-sinawe, asú po asi po; nado hla okún dogbè to aigba lẹpo ji. 4Na azán ṣinawe dogọ yẹn na jajikun do aigba ji, to okle kande po ozán kande po; po onú he to ogbè lẹpo po he yẹn ko dá lẹ wẹ yẹn na gbidi sọn aigba ji. 5Noa sọ wà kẹdẹdi enẹ he OKLUNỌ ko degbè nè lẹpo.

6Noa sọ yin owhè núọntòn mẹho whenuena gigọ́ osìn tọn lọ wá aigba ji. 7Noa sọ biọ e mẹ, po visunnu etọn lẹ po, po asi etọn po, podo asi visunnu etọn lẹpo tọn lẹ hẹ ẹ ga sọ biọ aki mẹ, na osìn gigọ́ lọ tọn lẹ wutu. 8To whékanlin wìwó lẹ mẹ, podọ to whékanlin mawé lẹ mẹ, to ohọ̀ lẹ mẹ, po to onú he nọ lìn to aigba ji lẹpo mẹ, 9ehelẹ awe-awe wá Noa de biọ aki mẹ; asú po asi po, dile Jiwheyẹwhe ko degbèna Noa do.

10E sọ wá jọ to azán ṣinawetọ godo, mọwẹ gigọ́ osìn lọ tọn lẹ sọ wá aigba ji. 11To owhè núọntòntọ mẹ Noa gbwhenu tọn tọn, to osùn awetọ mẹ to azán fọtọ̀nnukunawe osùn lọ tọn mẹ, to azán lọ gbè wẹ owhín sẹ́dò daho lẹ tọn gbà, bọ ovẹsẹ olọn tọn lẹ sọ hùn. 12Ojikun sọ ja do aigba ji okle kande po ozán kande po.

13To azán lọ mẹ gẽ wẹ Noa biọ aki mẹ, Ṣẹm, po Ham po, po Jafẹti po, visunnu Noa tọn lẹ, po asi Noa tọn po, po asi atọ̀n visunnu Noa tọn lẹ tọn lẹ po hẹ yé: 14Yé, po gbékanlin kẹdẹdi yetọn lẹpo; po whékanlin kẹdẹdi yetọn lẹpo po, po onú he nọ lìn to aigba ji kẹdẹdi yetọn po, po ohè kẹdẹdi yetọn po, po ohẹ̀ awànọ alọpalọpa lẹpo po. 15Yé sọ wá biọ aki mẹ yì Noa de, awe-awe to nútẹgbẹ̀ lẹpo mẹ, ehe mẹ gbọfufu ogbẹ́ tọn te. 16Yé mẹhe biọ e mẹ lẹ, biọ e mẹ asú po asi po to nútẹgbẹ̀ lẹpo mẹ, dile Jiwheyẹwhe ko degbè nẹ̃ do: OKLUNỌ sọ súhòn do e.

17Gigọ́ osìn tọn sọ nọte họ̀ azán kande to aigba ji; osìn sọ to gigọ́ deji, bo hẹn aki fó yìaga, yè sọ zé e sọn aigba ji. 18Osìn gbapé aigba ji bo sọ to gigódeji to aigba ji; aki lọ sọ fó yìaga to osìn nukunta. 19Osìn sọ gó talala pé aigba ji; osé he sọ yì aga to olọn péte glọ lẹpo sọ tlò. 20Awàgba fọtọ́n hlan aga wẹ osìn do ṣinyọnai, osé lẹ sọ tlọ̀.

21Nútẹgbè he nọ lìn to aigba ji lẹpo kú, ohó po whékanlin lẹ po, po gbẹkanlin po, po onú sisawẹ̃n he nọ sawẹ̃n to aigba ji lẹpo po gbẹtọ lẹpo po: 22onú lepo he mẹ gbọfufu ogbó tọn tin to awọntinslo etọn mẹ, to onú he sọ tin to aigba kloji lẹpo mẹ sọ kú. 23Onú gbẹ́te lẹpo he tin to aigba ji wẹ yè gbidi, gbẹtọ po whékanlin po, po onú he nọ lìn lẹ po, ohó he to aga, yè gbidi yé sọn aigba ji: Noa dopo akàn wẹ pò to ogbẹ̀ po mẹhe tin to aki mẹ hẹ ẹ le po. 24Osìn ṣinyọn aigba ji họ̀ azán kantọ̀ngbàn.

8

1JIWHEYẸWHE sọ flin Noa, po onú gbẹte lẹpo po, po whékanlin he gó nẹ̀ to aki mẹ lẹ po: Jiwheyẹwhe sọ hẹn jẹhọn de gbọn aigba ji, bọ osìn lọ sọ jágò; 2é sọ sú owhín osẹdò ton lẹ po vesẹ olọn tọn lẹ, ojikun he sọn olọn sọ doalote, 3Osìn sọ to dindònpo sọn aigba ji egbésọegbésọ: azán kantọ̀ngbàn godo, wẹ osìn lẹ sọ to agòjo. 4Aki sọ tàn to osùn sinawetọ mẹ, to azán fọtónnukunawetọ osùn tọn, to osé Alalati tọn lẹ ji. 5Osìn sọ to agòjo kaka jẹ osùn aotọ mẹ: to osùn aotọ mẹ to azán tintan osùn tọn mẹ wẹ ota osé daho lẹ tọn sọ tónjẹgbonu 6E sọ wá jọ to pòdo azán kandetọ tọn gbè wẹ Noa hùn vesẹ aki tọn he é whè: 7é sọ do ohón de hlan gbonu he tọ́njẹgbonu yì bo to yìslọyì kaka osìn do hú sọn aigba ji.

8E sọ do apoe de hlan gbonu sọn e de yì ga, nado mọ eyín osìn to dindọnpó sọn aigba ji. 9Ṣigba apoe ma mọ ogbọjẹ tẹnmẹ de na afọ etọn, é sọ lẹ́gọ̀ wá e de to aki mẹ, na osìn sọtin to aigba lẹpo ji wutu bo é de alọ etọn jẹgbonu bo yí i, bo sọ dòn ẹn do ede de to aki mẹ. 10E sọ nọte hò azán ṣinawe devo, bo sọ vó apoe lọ dohlan gbonu sọn aki mẹ yì. 11Apoe lọ gọ̀wá e de to aki mẹ to whèjai; bo pọ́n, amá yọ́yọ́ olivieli kinkén tọn to onú etọn mẹ: mọwẹ Noa sọ yọnẹn dọ osìn to húhú sọn aigba ji.

12E sọ dòngbàn azán ṣinawe devo, bo sọ do apoe lọ dohlan gbonu; he ma sọ légówá e de ba. 13E sọ wa jọ to owhè nuọntọ̀nnukundopotọ mẹ, to osùn tintan mẹ, to azán tintan osùn lọ tọn mẹ wẹ osìn hú sọn aigba ji: bọ Noa sọ hùn onùsu aki tọn, bo pọ́n, bo dayi e go, nukunme aigba tọn ko hu. 14To osùn awetọ mẹ, to azán koatọ́nnukunawetọ osùn tọn mẹ wẹ aigba sọ hú. 15Jiwheyẹwhe sọ dọ hlan Noa, dọmọ, 16Tọ́njẹgbonu sọn aki mẹ, hiẹ po àsi towe po, po visunnu towe lẹpo po, pò asi visunnu towe tọn lẹpo po hẹ we. 17Hẹn tónwá gbonu hẹ we onú tẹgbẹ́ lẹpo he tin to de we, sọn nútẹgbẹ́ lẹpo mẹ, ohọ́ po whékanlin po, po onú lìnlìn lẹpo po he nọ lìn to aigba ji lẹ; na yé nido sawẹ̃n to aigba ji, bo yín sinsẹ́nnọ, bo jigbà to aigba ji.

18Noa sọ tọ́njẹgbonu, po visunnu etọn lẹpo po, po asi etọn po, po asi visunnu etọn lẹ tọn lẹ po hẹ ẹ: 19gbékanlin lepo, onú lìnlìn lẹpo, po ohó lẹpo po, po núdepope he nọ lìn to aigba ji lẹ po, kẹdẹdi ohẹnnu yetọn lẹ, yé tọ́njẹgbonu sọn aki mẹ.

20Noa sọ tùn agbà hlan Oklunọ; bo yí to whékanlin wiwe lẹpo mẹ, podọ ohẹ̀ wiwé lẹpo mẹ, bo do sánvọ̀ núnina mimẹ̀ tọn to agbà lọ ji. 21OKLUNỌ sọ whlẹnwán gbọjẹ nina lọ tọn: OKLUNỌ sọ dọ to ayìha etọn mẹ, dọmọ, Yẹn ma nasọ hodèdo aigba na gbẹtọ tọn wutu ba gba: na dọ ayilinlẹn ayiha gbẹtọ tọn mẹ tọn oylan wẹ sọn ovú etọn; mọ yẹn ma to nasọ vọ̀ onú tẹgbẹ̀ lẹpo depope hò ba, dile yẹn ko wà do. 22Whenuena aigba tinai, okún po ojijẹ whenu po, avìvọ po byozo po, alúnlún po awéwe po, okle po ozán po ma na gbòdò.

9

1JIWHEYẸWHE sọ dona Noa, po visunnu etọn lẹ po, bo sọ dọ hlan yé, dọ, Mì yín sinsẹ́nnọ, bo sugege, bo sọ gò aigba mẹ. 2Osí mítọn po avosisa mítọn po nasọ tin to gbékanlin he to aigba ji lẹpo ji, podọ to ohè he to aga lẹpo ji; to onu he nọ lìn to aigba ji lẹpo, podọ to owhèvi he to ohù mẹ lẹpo ji, alọ mítọn mẹ wẹ yè yí yé do. 3Onú he nọ lìn he to ogbẹ̀ lẹpo na yín núdùdù na mì; di omá omú wẹ yẹn yí onú lẹpo na mì. 4Ṣigba olàn po ogbè etọn po, yèdọ ohùn etọn, wẹ mì ma na dù. 5Nugbonugbo ohùn mítọn mẹtọnmẹtọn wẹ yẹn na yiahósuna: to alọ gbékanlin dopodopo tọn mẹ wẹ yẹn na yíahòsu nẹ̀ te, podọ to alọ gbẹtọ tọn mẹ, to alọ mẹmẹsunnu mẹdopodopo tọn mẹ wẹ yẹn na yíahọ̀su ogbẹ̀ gbẹtọ tọn te. 6Mẹdepope hẹn ohùn gbẹtọ tọn sàkònyìnai, gbọn gbẹtọ dali wẹ yè na hẹn ohùn etọn sàkònyìnai, na obosiọ Jiwheyẹwhe tọn mẹ wẹ ewọ basi gbẹtọ do. 7Podọ mìwlẹ, mì ni yín sinsẹ́nnọ bo sawẹ̃n to aigba ji gégé, bo so sudeji to e mẹ.

8Jiwheyẹwhe sọ dọ hlan Noa, podọ hlan visunnu etọn lẹ, po e po, dọmọ, 9Yẹn, dayi e go, yẹn hẹn alènu ṣie lódo hẹ we podọ hẹ okún towe lẹpo to godo towe; 10podọ hẹ onú tẹgbè lẹpo he tin hẹ we, ohẹ̀ lẹ, whékanlin lẹ, po gbékanlin he to aigba ji hẹ we lẹ po; núsọha he tọ̀nyì sọn aki lọ mẹ, yèdọ gbékanlin aigba tọn lẹ dopodopo. 11Yẹn na hẹn alẹnu ṣie lódo hẹ we; yè ma nasọ sán nútẹgbè lẹpo sẹ̀ gbọn osìn gigọ tọn dali ba gba, mọwẹ osìn gigọ̀ ma nasọ wá, nado và aigba súdo ba.

12Jiwheyẹwhe sọ dọmọ, Ehe wẹ ohia alènu tọn he yẹn basi to yẹn po hiẹ po ṣẹnṣẹn, po nútẹgbè he tin to de we lẹpo po, na owhẹndo doitẹgbẹ̃: 13yẹn yí aidowhẹ̀do ṣie do aslọ mẹ, é nasọ yín ohia alènu de tọn to yẹn po aihọn po ṣẹnṣẹn. 14E nasọ wá jọ whenuena yẹn hẹn aslọ wá aigba ji, bọ yè nasọ mọ aidowhẹ̀do lọ to aslọ mẹ, 15bọ yẹn na flin alènu ṣie he tin to yẹn po hiẹ po ṣẹnṣẹn, podọ núdidá gbigbọnọ dopodopo nútẹgbè lẹpo tọn; osìn ma to nasọ lẹzun gigòfia nado và nútẹgbè lẹpo súdo ba. 16Aidowhẹ̀do lọ na tin to aslọ mẹ; yẹn na nọ pòn ẹn, na yẹn nido nọ flin alẹ̀nu madopòdo lọ to Jiwheyẹwhe po núdidá gbigbọnọ dopodopo nútẹgbè lẹpo tọn po ṣẹnṣẹn he tin to aigba ji. 17Jiwheyẹwhe sọ dọ hlan Noa, domọ, Ehe wẹ ohia alènu lọ tọn, he yen ko hẹn lódo to yẹn po nútẹgbè he tin to aigba ji lẹpo po tọn ṣẹnṣẹn.

18Visunnu Noa tọn lẹ, he tọ́njẹgbonu sọn aki mẹ, wẹ Ṣẹm, Ham, po Jafẹti po: Ham wẹ otò Kenani tọn. 19Ehelẹ wẹ visunnu atọ̀n Noa tọn lẹ; yé de wẹ aigba lẹpo vùn sọn.

20Noa glepọ̀tọ lọ sè bo sọ dó vẹ̃ngle de: 21ewọ sọ nù sọn ovẹ̃n lọ mẹ, bo sọ yín númúmẹnọ bo so klọnnúsọn ede go to gohò etọn mẹ. 22Ham otò Kenani tọn sọ mọ omé otò etọn tọn, bo dọ na nọvisunnu etọn awe lẹto gbonu. 23Ṣẹm po Jafẹti po sọ yí avọ̀kọdo bo sọ li abò yé omẹ awe lẹtọn ji, bo zọn agọ̀agọ̀ bo sinyọn do omẹ̀ otọ̀ yetọn tọn; nukunmẹ yetọn to ola, yé ma mọ omè otò yetọn tọn gba.

24Noa sọ fọ́n sọn ovẹ̃n etọn mẹ, bo yọ̀n onú he visunnu etọn pẹvi lọ ko wà hlan ẹn. 25E sọ dọmọ,

2525262626272727

28Noa sọ nò, to osìn gigò godo owhè fọdekantọ̀ngbàn: 29azán Noa tọn lẹpo sọ yín owhè fènẹkantòngbàn: é sọ kú.

10

1EHELẸ wẹ owhẹndo visunnu Noa tọn lẹ tọn, Ṣẹm, Ham, po Jafẹti po: podọ hlan yé wẹ yè sọ jivi to osìn gigò godo.

2Visunnu Jafẹti tọn lẹ; Gomẹli, po Magọgu po, po Madai po, po Javani po, po Tubali po, po Mesẹki po, po Tilasi po. 3Visunnu Gomeli tọn lẹ, Askenazi, po Lifati po, po Togalma po. 4Visunnu Javani tọn lẹ; Eliṣa, po Talẹisi po, po Kitimi po, po Dodammi po. 5Sọn ehelẹ mẹ wẹ olopó Okosi lẹ tọn yín mimá to aigba yetọn lẹ mẹ, omẹ dopodopo kẹdẹdi ogbè etọn; kẹdẹdi ohẹnnu yetọn lẹ, to akọta yetọn lẹ mẹ.

6Visunnu Hapi tọn lẹ; Kusi, po Mizlaimi po, po Futi po, po Kẹnani po.

7Visunnu Kusi tọn lẹ; Seba, po Havila po, po Sabta po, po Lama po, po Sabteka po: po visunnu Lama tọn lẹ po; Seba, po Dedani po. 8Kusi sọ ji Nimlọdi: ewọ wẹ mẹtintan nado lẹzun hlọnhlọnnọ de to aigba ji. 9Ewọ wẹ gbeyàntọ asuka to OKLUNỌ nukọn: enẹwutu wẹ yè do dọmọ, Kẹdẹdi Nimlọdi gbéyàntọ asuka to OKLUNỌ nukọn. 10Odòdó ahọludu etọn tọn wẹ Babẹli, po Elẹki po, po Akkadi po, po Kalne po to aigba Ṣinali tọn ji. 11Aigba ne ji wẹ é tọn sọn yì Assilia, bo do Nineve, po Lehoboti-Ili po, po Kala po, 12Lesem to Nineve po Kala po ṣẹnṣẹn (ehe wẹ todaho gbo lọ). 13Mizlaimi sọ ji Ludimi, po Ananimi po, po Lehabimu po, po Naftuhímu po, 14Patlusimu, po Kasluhimu po, (mẹhe de Filistinu lẹ tòn son) po Kaftolimu po.

15Kenani sọ ji Zidọni oplọnji etọn, po Heti po; 16Jebusinu lẹ, po Amọlinu lẹ po, po Gaìgasinu lẹ po; 17Hivitinu lẹ, po Alkinu lẹ po, po Sininu lẹ po; 18Alvadinu lẹ, po Zemalinu le po, po Hamatinu lẹ po: enẹgodo we ohẹnnu Kenaninu lẹ tọn sọ vùn, pé 19To dògboji Kenaninu lẹ tọn wẹ Zidọni te dile hiẹ gòja Gelali kaka jẹ Gaza; dile a sọ jei Sọdọmu, Gọmọla, Adina, Zeboimu, kaka jẹ Lasa. 20Ehelẹ wẹ visunnu Ham tọn lẹ, kẹdẹdi ohẹnnu yetọn lẹ, kẹdẹdi ogbè yetọn lẹ, to otò yetọn lẹ mẹ, podọ to akọta yetọn lẹ mẹ.

21Hlan Sẹm ga, otò ovi Ebali tọn lẹpo tọn, nọvisunnu daho Jafẹti tọn, ewọ wẹ yè sọ jivi lẹ hlan ga. 22Visunnu Sẹm tọn lẹ; Elami, po Assuli po, Alpaksadi, po Ludi po, po Alamu po. 23Visunnu Alamu tọn lẹ; Uzi, po Huli po, po Geteli po, po Masi po. 24Alpaksadi ji Ṣela, Ṣela sọ ji Ebeli 25Hlan Ebeli wẹ yè sọ ji visunnu awe; oyín dopo tọn wẹ Pelẹgi, na azán etọn mẹ wẹ yè má aigba wutu; oyín nọvisunnu etọn tọn sọ wẹ Jọktani. 26Jọktani sọ ji Almodadi, po Ṣelẹfi po, Hazalmavẹti, po Jela po; 27Hadolami, po Uzali po, po Dikla po; 28Obali, po Abimaeli po, po Seba po; 29Ofili, po Havila po, po Jobabi po: ehelẹ pó wẹ visunnu Jọktani tọn. 30Nọten yetọn tin sọn Mesa yì, dile hiẹ sọ jei Sefali osé whèzẹtẹn dali tọn kòn. 31Ehelẹ sọ wẹ visunnu Sẹm tọn lẹ, kẹdẹdi ohẹnnu yetọn lẹ, kẹdẹdi ogbè yetọn lẹ; to aigba yetọn lẹ ji, kẹdẹdi akọta yetọn lẹ.

32Ehelẹ sọ wẹ ohẹnnu visunnu Noa tọn lẹ tọn lẹ, kẹdẹdi owhẹndo yetọn lẹ, to akọta yetọn lẹ mẹ; sọn ehelẹ mẹ wẹ yè má akọta aihọn tọn lẹ to osìn gigò godo.

11

1AIHỌN lẹpo sọ yín ogbè doponọ, podọ ohógbè doponọ.

2E sọ wá jọ, le yé sọ jẹgbejizọnlinji sọn whèzẹtẹn dali jei, yé mọ dànfafa de to aigba Sinali tọn ji; yé sọ sinai to finẹ. 3Yé sọ dọ hlan yénọzo, dọ, Mì tónyì, mì gbọ mí ni basi bliki, bo mẹ̀ yé dagbedagbe. Yé sọ tindo bliki na zannu, odòsẹn wẹ yé sọ tindo na wheyinyan. 4Yé sọ dọ hlan yénọzo dọmọ, Mì tònyì, mì gbọ mí ni do tòdalo de na mí, po atọhọ de po, ehe ota etọn na sò olọn, bo gbọ mí ni basi oyín de na mí; yè nikã vúnvún mí pó nukunmẹ aigba tọn lẹpo péte.

5OKLUNỌ sọ jẹte wá nadomọ tòdaho po atọhọ lọ po, ehe ovi gbẹtọ tọn lẹ ko do. 6OKLUNỌ sọ dọmọ, Dayi e go, akọ dopo wẹ gbẹtọ lẹ, ogbè dopo wẹ yé omẹ pó sọ tindo: ehe wẹ núhe yé ṣẹ̀ nado wà: to dinvie yè ma na whlẹn núde do yé gba, he yé ko lẹn nado wà. 7Mì tònyì, mì gbọ mí ni jẹte yì, bo wlu ogbè yetọn to finẹ, na yé nido yòn ogbè yénọzo tọn ba blo.

8Mowẹ OKLUNỌ vúnvún yé pó sọn finẹ yì nukunmẹ aigba lẹpo tọn: yé sọ jodo nado do otò lọ. 9Enẹwutu wẹ yè do ylọ oyín etọn dọ Babẹli: na finẹ OKLUNỌ bó ogbè aigba lẹpo tọn wlu te wutu; podọ sọn finẹ wẹ OKLUNỌ vúnvún yé pé hlan aigba lẹpo ji.

10Ehelẹ wẹ whẹndo Ṣẹm tọn: Sẹm yín owhè kanweko mẹho, bo sọ ji Alpaksadi, owhè awetọ osìngigò tọn godo: 11Ṣẹm sọ nò owhè fowekanweko to godo he é ji Alpaksadi, bo sọ ji visunnu po viyọnnu po.

12Alpaksadi sọ yín owhè gbàntòn meho bo ji Ṣela: 13Alpaksadi sọ nò owhè fowenukunatọ̀n bo ji visunnu po viyọnnu po.

14Ṣela sọ nò owhè ogbàn, bo ji Ebali. 15Ṣela sọ nọ̀ owhè fowenukunatọ̀n to godo he é ji Ebali, bo sọ ji visunnu po viyọnnu po.

16Ebẹli sọ nò owhè gbànnukunẹnẹ, bo ji Pelegi: 17Ebẹli sọ nò to godo he é ji Pelẹgi owhè fowegbàn, bo sọ ji visunnu po viyọnnu po.

18Pelẹgi sọ nọ̀ owhè ogbàn, bo ji Leu: 19Pelẹgi sọ nọ̀ to godo he é ji Leu owhè fọdeṣinẹnẹ, bo sọ ji visunnu po viyọnnu po.

20Leu sọ nò owhè gbànnukunawe, bo ji Selugi: 21Leu sọ nọ̀ to godo he é ji Selugi owhè fọdesinawe, bo sọ ji visunnu po viyọnnu po.

22Selugi sọ nò owhè ogbàn, bo ji Nahọli. 23Selugi sọ nọ̀ to godo he é ji Nahọli owhè fọde, bo sọ ji visunnu po viyọnnu po. 24Nahọli sọ nọ̀ owhè koatònnukunẹnẹ bo ji Tela; 25Nahọli sọ nọ̀ to godo he é ji Tela owhè kanwegbànatọ̀nnukunẹnẹ, bo sọ ji visunnu po viyọnnu po.

26Tela sọ nọ owhè kandegbàn, bo ji Ablam, po Nahọli po, po Halani po.

27Owhẹndo Tela tọn wẹ ehelẹ: Tela ji Ablam, po Nahọli po, po Halani po; Halani sọ ji Loti. 28Halani kú jẹnukọn na Tela otò etọn to aigba he ji é ji i te, to Uli Kaldetọ lẹ tọn. 29Ablam po Nahọli po sọ mọ asi na yéde: oyín asi Ablam tọn tọn wẹ Salai; oyín asi Nahọli tọn tọn wẹ Milka, viyọnnu Halani tọn, otò Milka tọn po otọ̀ Iska tọn po. 30Ṣigba, wẹ̀nsinọ wẹ Salai; é ma tindo ovi de gba.

31Tela sọ yí Ablam visunnu etọn, po Loti visunnu Halani tọn, visunnu visunnu etọn tọn, po Salai asi visunnu etọn tọn po, asi Ablam visunnu etọn tọn; yé sọ tòn hẹ yé yì sọn Uli Kaldetọ lẹ tọn mẹ, nado yì aigba Kenani tọn ji; yé wá Halani, bo sọ sinai to finẹ.

32Azán Tela tọn sọ yín owhè fọdeatọ́n: Tela sọ kú to Halani.

12

1OKLUNỌ dọ hlan Ablam, dọmọ, Tọ́n sọn aigba towe ji, sọn hẹnnumẹ towe lẹ mẹ, sọn owhé otò towe tọn gbè, yì aigba he yẹn na dohia we lọ ji: 2yẹn nasọ yí we do basi akọta daho de, yẹn na dona we, bo na hen oyín towe zùn daho; hiẹ ni sọ yín odona de: 3mẹhe dona we wẹ yẹn na dona, ewọ he sọ hodẹ̀do we wẹ yẹn na hodẹ̀do; to hiẹ mẹ wẹ yè na dona hẹnnu aigba tọn lẹpo te.

4Mowẹ Ablam tọ́nyi, dile OKLUNỌ ko dọ nẹ̀ do; Loti sọ yì po e po: Ablam sọ yín owhè kandegbànatón mẹho whenuena é tọ́n sọn Halani. 5Ablam sọ yí Salai asi eton, po Loti visunnu nọvisunnu etọn tọn, po núbépli he yé ko bépli lẹpo po, po ogbẹtọ he yé ko tindo to Halani lẹpo po; yé sọ tọ́n nado yì aigba Kenani tọn ji; aigba Kenani tọn lọ ji wẹ yé sọ wá.

6Ablam sọ dlu gbọn aigba lọ ji yì ofi Sẹkẹmu tọn, yì ozun Mọle tọn mẹ. Kenaninu lẹ tin to aigba lọ ji to whenẹnu. 7OKLUNỌ sọ sọawuhia hlan Ablam, bo dọmọ, Hlan okún towe wẹ yẹn na na aigba he: finẹ wẹ é sọ tún agbà de do hlan OKLUNỌ he sọawúhia ẹ.

8E sọ fọ́n sọn finẹ yì osé lọ ji to whèzẹtẹn Beteli tọn dali, bo sọ gbá ogohọ etọn, Beteli to whèyihọ dali, Ai tò whèzẹtẹn dali: é sọ tún agbà de do finẹ hlan OKLUNỌ, bo to avàleyàn oyín OKLUNỌ tọn.

9Ablam sọ jẹgbèdopozọnlinji, yìyì jei Hùwàji dali.

10Ohùvé de sọ tọ́n tọ aigba lọ ji: Ablam sọ jẹte yì Egipti nado wáwási to finẹ; na hùvò lọ tòn talala to aigba lọ ji. 11E sọ wá jọ whenuena é pò nado biọ Egipti, é sọ dọ hlan Salai asi etọn, dọmọ, Dayi e go lò, yẹn yọ́nẹn dọ yọnnu whanpẹnọ na pinpòn wẹ hiẹ: 12enẹwutu é na wá jọ, whenuena Egiptinu lẹ na mọ we, yé na dọmọ, Ehe wẹ asi etọn: yé nasọ hù mi, ṣigba yé na jo hiẹ do ogbẹ̀. 13Yẹn vẹ̀ we, dọ nọviyọnnu ṣie wẹ hiẹ: na é nido bọawu na mi na hiẹ tọn wutu, podọ alindọn ọie nido gán na hiẹ tọn wutu.

14E sọ wá jọ, whenuena Ablam jẹ Egipti, Egiptinu lẹ pòn yọnnu lọ dọ mẹhe yọ́nwhanpẹ talala wẹ. 15Ahọvi Falo tọn lẹ sọ mọ ẹn, bo pa ẹ to Falo nukọn: yè sọ hẹn yọnnu lọ yì owhé Falo tọn gbè. 16E sọ wleyẹyi na Ablam talala na ewọ wutu: ewọ sọ tindo lẹngbọ, po oyìnsu po, po kẹtẹkẹtẹ asú po, devisunnu po devìyọnnu po, kẹtẹkẹtẹ asi po kanklosọpóawenọ lẹ po.

17OKLUNỌ sọ yí azònylankan lẹ do doazòn Falo po owhé etọn po susu, na Salai asì Ablam ton wutu. 18Falo sọ ylọ Ablam bo dọmọ, Etẹ́ wẹ hie wà hlan mí he? Etẹwutu wẹ hiẹ ma dọ na mi dọ asi towe wẹ ewọ? 19Etẹ́wutu wẹ hiẹ dọmọ, Nọviyọnnu ṣie wẹ? mọ bọ yẹn ko yí i nado yín asi ṣie: enẹwutu dinvie dayi asi towe go, yí í, bo yì.

20Falo sọ nasẹ̀ gbẹtọ delẹ gbọn ewọ tọn dali: yé sọ hẹn ẹn wá aliho etọn ji, po asi etọn po, po ehe é tindo lẹpo po.

13

1ABLAM sọ hẹ́ji tọ́nsọn Egipti, èwọ, po asi etọn po, po onú he é tindo lẹpo po, po Loti po hẹ ẹ yì Hùwàji. 2Ablam wàdọkun talala to whékanlin mẹ, to fataka mẹ, podọ to sika mẹ. 3E sọ to yìyì to gbèdopozọnlin etọn lẹ mẹ son Hùwàji kaka jẹ Beteli, jẹ ofi lọ fiè ogohò etọn ko te dai to sáunsáunwhenu to Beteli po Ai po ṣẹnṣẹn; 4jẹ ofi agbà lọ tọn he é ko tùn jẹnùkọn te: finẹ wẹ Ablam to avàleyàn oyín OKLUNỌ tọn té. 5Loti ga, mẹhe yì po Ablam po sọ tindo lẹngbọpa, po kanlinpa po, po ogohò po. 6Aigba lọ ma sọ sọgan hen yé, na yé nido nò pọ́: na núbépli yetọn sù, mọ bọ yé ma sogan nò pọ́. 7Wiwọ de sọ tin to ṣẹnṣẹn kanlinyintọ Ablam tọn lẹ, po kanlinyintọ Loti tọn lẹ po ṣẹnṣẹn: Kenaninu lẹ, po Pẹlizinu lẹ po sọ tin to aigba lọ ji to whenẹnu.

8Ablam sọ dọ hlan Loti, dọmọ, Yẹn vè we, a dike wiwọ de tin to yẹn po hiẹ pò ṣẹnṣẹn blo, podọ to kanlinyintọ ṣie lẹ, pó kanlinyintọ towẹ lẹ pò ṣẹnṣẹn bío, na nọvinọvi wẹ mí wutú. 9Bé aigba lẹpo péte ma tin to nukọn towe? Yẹn vẹ̀ we, klán dewe sọn dẽ: eyín hiẹ na yí amiyọnmẹ, bé yẹn na yí adusimẹ; kavi eyín hiẹ sọ yí adusimẹ, bé yẹn na yí amiyọnmẹ.

10Loti sọ zé nukun etọn daga bo pọ́n Dànfafa Jọdaní tọn lẹpo, dọ é do Osìn to ofi popo, na whẹpo OKLUNỌ do hù Sọdọmi po Gọmọla po súdo, di ojipa OKLUNỌ tọn, di aigba Egipti tọn, le hiẹ jei Zoali mẹ. 11Mowẹ Loti sọ dè Dànfafa Jọdani tọn lẹpo na ede; Loti sọ jẹgbèdopozọnlinjì yì whèzẹtẹn: yé sọ klán yéde mẹde sọn mẹde go. 12Ablam sọ sinai tọ Kenani, Loti sọ sínai to tòdaho Dànfafa tọn lẹ mẹ bo gbá ogohọ̀ etọn pànnukọn Sọdọmi 13Ṣigba sunnu Sọdọmi tọn lẹ yín mẹylankan ylandonọ gbahú do OKLUNỌ go.

14OKLUNỌ sọ dọ hlan Ablam, to godo he Loti ko klán sọn e de, dọmọ, Ze nukun towe daga lò, na a ni pọ́n sọn fie a te, hlan agewàji, hùwàji, whèzẹtẹnwàji, podo whèyìhọwàji dali: 15na aigba he hiẹ mọ nẹlẹ pó, hiẹ wẹ yẹn na na ẹn hlan, podo hlan okún towe kakadoi. 16Yẹn nasọ basi okún towedi kọ́gudu aigba tọn; sọmọ bọ eyín gbẹtọ de sọgan dọ sọha kọ́gudu tọn, bọ́ yè ma sọgan dọ sọha okún towe lẹ tọn ga. 17Fọ́n, bo dán gbon aigba lọ ji to ote e tọn mẹ, podọ to ogblo e tọn mẹ, na hiẹ we yẹn na na ẹn hlan.

18Whenẹnu wẹ Ablam diọtẹnna ogohọ̀ etọn, bo wá bo sinai to ozùn Mamle tọn le mẹ, ehe tin to Hẹbloni, bo sọ tùn agbà de to finẹ hlan OKLUNỌ.

14

1E sọ wá jọ, to azán Amlafẹli ahọlu Sinali tọn lẹ mẹ, Alioki ahọlu Ellasali tọn, Kedọliaomẹlì ahọlu Elami tọn, po Tidali ahọlu Goiimi tọn po; 2wẹ ehelẹ funawhàn hẹ Bela ahọlu Sọdọmi tọn, podọ hẹ Bilsa áhọlu Gọmọla tọn, podọ hẹ Ṣinabi ahọlu Adina tọn, podọ he Semebẹli ahọlu Zẹboimi tọn, po ahọlu Bela po tọn (enẹ wẹ Zoali).

3Ehelẹ pó wẹ hòplídopọ to agbàdo Siddimi tọn mẹ (enẹ wẹ ohù ojẹ̀ tọn). 4Yé sọ sẹ̀n Kẹdọllaomọli họ̀ owhè wiawe, to owhè wiatọntọ mẹ yé jẹglo.

5Podọ to owhè wiẹnẹtọ mẹ wẹ Kẹdọllamẹli wá, po ahọlu hé to e de lẹ po, bo gbà Lafaimi lẹ to Astẹloti-kalnaimi po Zuzimi lẹ po to Hami, po Emimi lẹ po to dànfafa Eiliataimi tọn ji, 6po Họlinu lẹ po to òsó yetọn Seili ji, kaka jé Eli-Palani, ehe tin to zùngbomẹ dali. 7Yé sọ lé bo wá Eni-mispati, (enẹ wẹ Kadesi) bo sọ gbà otò Amalekinu tọn lẹpo, po Amọlintì lẹ po ga he nọn Hazazọntamali. 8Ahọlu Sọdọmi tọn sọ tọ́n, po ahọlu Gọmọla tọn po, ahọlu Adina tọn, po ahọlu Zẹboimi tọn po po ahọlu Bela tọn po (enẹ wẹ Zoali); yé kànwhàn lẹ́do yé to agbàdo Siddimi tọn mẹ; 9hẹ Kẹdọllaomẹli ahọlu Elami tọn, podọ hẹ Tidali ahọlu Goiimi tọn, pọ Amlafẹli ahọlu Sinali tọn po, po Alioki ahọlu Ellasali tọn po, ahọlu ẹnẹ lédo aton.

10Agbàdo Siddimi tọn sọ gọ́ ná osẹ̀ndò lẹ; ahọlu Sọdọmi po Gọmọla po tọn lẹ hònyi, yé so jai to finẹ, yé mẹhe pò lẹ sọ họ̀nyì osó ji aga. 11Yé sọ bẹ́ núbẹ́pli Sọdọmi po Gọmọla po tọn lẹpo, po nudùdù yetọn lẹpo po, bo sọ yì. 12Yé sọ wlé Loti, visunnu nọvisunnu Ablam tọn tọn, he sinai to Sọdọmi, po núbépli etọn po, bo yì.

13Dopo to omẹ he họ̀ngán lẹ mẹ wà, bo dọ na Ablam Heblu lọ; na ewọ tin to ozùn Mamle Amolinu tọn dali, nọvisunnu Ẹskoli tọn po nọvisunnu Aneli tọn po: ome helẹ tin hatọ mẹ hẹ Ablam. 14Whenuena Ablam sè dọ yè yí nọvisunnu etọn do wlé mẹglọnọ, é bé devi pinplón etọn lẹ, he yè ji to owhé etọn gbè jẹgbonu, fọdekan wegbànatọ́nnukunatọ̀n, bo domo na yé jẹ Dani. 15E sọ má ede do yé ji to ozán mẹ, ewọ po devi etọn lẹ po, bo gbà yé do, bo sọ yàn yé kaka jẹ Hoba, ehe tin to amiyọnlọ Damaski tọn ji. 16E sọ bé núbépli nẹlẹ pó gò, bo sọ hẹn Loti nọvisunnu etọn gó ga, po núbépli etọn lẹ po, po yọnnu lẹ po, po gbẹtọ lẹ po ga.

17Ahọlu Sọdọmi tọn sọ tọ́nyì pé e, gigò ja sọn huhù Kẹdọllaomẹli tọn po ahọlu he gọ́na ẹn lẹ po tọn godo, to agbàdo Save tọn (enẹ wẹ agbàdo ahọlu tọn).

18Mẹlkizedeki ahọlu Salẹmu tọn sọ hen akla po ovẹ̃n po jẹgbonu wá, ewọ wẹ yẹwhenọ Jiwheyẹwhe Gigogán tọn. 19Ewọ sọ dona ẹn, bo dọmọ, Donanọ wẹ Ablam sọn Jiwheyẹwhe Gigogán mẹ, didatọ olọn po okẹ́ po tọn: 20donanọ sọ we Jiwheyẹwhe Gigogán he yi kẹ̀ntọ towe lẹ do àlọ towé mẹ. E sọ jo mádao onú lẹpo tọn nẹ̃.

21Ahọlu Sọdọmi tọn sọ dọ hlan Ablam, dọmọ, Jo gbẹtọ lẹ na mi, na hiẹ ni bé núbépli lẹ hlan dewe. 22Ablam sọ dọ hlan ahọlu Sọdọmi tọn, dọmọ, Yẹn ko zé alọ ṣie daga hlan OKLUNỌ Jiwheyẹwhe Gigogán didatọ olọn po oké po tọn, 23dọmọ, Yẹn ma na yí sekan kavi afọpakan kavi núde he yín towe, hiẹ niká dọmọ, Yẹn wẹ hẹn Ablam yín adókunnọ. 24Mì dike núde tin na yẹn blo, ádavo enẹ he yọpọsunnú ṣie lẹ ko dù, po mimá sunnu he yì po yẹn po lẹ tọn kedẹ, Anéli, Ẹskoli, po Mamle po; mì gbọ yewlẹ ni bẹ́ mimá yẹtọn.

15

1TO godo onú helẹ tọn ohó OKLUNỌ tọn wá Ablam de to númimọ mẹ, dọmọ, A dibú blo, Ablam; yẹn wẹ awòyínú towe, ale towé nasọ yín susu gégé.

2Ablam sọ dọmọ, OKLUNỌ JIWHEYẸWHE, eté hiẹ na na mi, a sà mọ yẹn wẹ to yíyí matinvì, Dammasẹki Eliezeli he nasọ yín whedútọ owhé ṣie tọn. 3Ablam sọ dọmọ, Dayi e go, hiẹ ma na ọkún de hlan yẹn gba, bo sọ pọ́n ovi he yè ji to owhé ṣie gbè wẹ wheduto ṣie.

4Bo dayi e go, oho OKLUNỌ tọn wá e de, bo dọmọ, Dawe he ma na yín whedútọ towe gba; ṣigba ehe na tónsọn adọ́ towe lọsu mẹ jẹgbonu, wẹ na yín whedútọ towe. 5E sọ hẹn ẹn tónjẹ gbangba, bo dọmọ, Zé nukun pọ́n hlan olọn lò, bo dọ sọha sunwhlẹvu lẹ tọn eyín hiẹ sọgan dọ soha yetọn: é sọ dọ hlan ẹn, dọmọ, Mowẹ okún towe na yín. 6Ewọ sọ yise to OKLUNỌ mẹ; é so hia ẹ hlan ẹn na dódó.

7E sọ dọ hlan ẹn, dọmo, Yen wẹ OKLUNỌ he hẹn we tónsọn Uli Kaldetọ lẹ ton mẹ jẹgbonu, nado na aigba he we nado dugú etọn.

8Ewọ sọ dọmọ, OKLUNỌ JIWHEYẸWHE, nawẹ yẹn na yónẹn do dọ yẹn na dugú etọn?

9E sọ dọ hlan ẹn, dọmọ, Yí yìnsiwhe owhè atọ̀n mẹ tọn de wá dè, po gbọgbọẹ asiwhe owhè atọ̀n mẹ ton de po, po agbo owhè atọ̀n mẹ tọn de po, po apoe dopo po, po awhannẹvú dopo po. 10E sọ yí onu helẹ pó wá e de, é so má yé to ṣẹnṣẹn, bo sọ yí mimá ode do ode ji: ṣigba é ma má ohè lẹ gba. 11Ohọ́n núsá tọn lẹ jẹte jẹ osiọ lẹ ji, Ablam yàn yé sẹ̀.

12Whenuena owhè sọ to aijẹ, amlọn yíkanmẹ de jẹ Ablam ji; bo, pọ́n, ahlinhọn zinvlu gọ́ngón tọn de jẹ e ji.

13Ewọ sọ dọ: hlan Ablam, dọmọ, Yónẹn dodo dọmọ okún towe na yín wásinu to aigba he ma yín yetọn ji, bo nasọ sèn ye; yé nasọ bianukunna yé hò owhé fòwe; 14akọta lọ ga he yé na sén, wẹ yẹn nasọ dawhẹ́na: to enẹgodo yé na tón po núbépli susu po. 15Ṣigba hiẹ nasọ yì otọ́ towe lẹ de to jijọho mẹ; yè nasọ diṣiọ towe to yọ́nhopipò dagbedagbe mẹ. 16Podọ to whẹndo enetọ mẹ yé na sọ gọ̀wá ofi: na ylando Amolinu lẹ tọn ma ko gọ́ gba. 17E sọ wá jọ, dọ, whenuena owhè ko yì odò, bọ zinvlu titli sọ do, dayi e go, akladadò azònọ de, po zòwhán jiji de po he gbọn mimá helẹ ṣẹnṣẹn yì.

18To azán nẹ gbè wẹ OKLUNỌ basi alẹnu de hẹ Ablam, dọmọ, Hlan okún towe wẹ yẹn na aigba he, sọn otò Egipti: tọn ji, kaka jẹ otò daho nẹ ji, otọ̀ Euflate: 19Keninu lẹ, po Kẹnizzinu lẹ po, Kadinoninu lẹ, 20po Hittinu lẹ po, po Pelizinu lẹ po, po Lẹfaimi lẹ po, 21po Amolinu lẹ po, po Kenaninu lẹ po, po Gilgasinu lẹ po, po Jẹbusinu lẹ po.

16

1SALAI, asi Ablam tọn ma jivi de nẹ̃: ewọ tindo deviyọnnu de, Egiptinu, mehe oyín etọn yín Hagali 2Salai sọ dọ hlan Ablam, dọmọ, Dayi e go, OKLUNỌ ko hẹn mi dote sọn vijiji mẹ: yẹn vè we, biọ hòmẹ yì viyọnnu ṣie de lò; eya yen na mọ ovi zehẹn gbọn e dali. Ablam sọ yí ogbè Salai tọn sè. 3Salai asi Ablam tọn sọ yí Hagali deviyọnnu etọn Egiptinu lọ, to godo he Ablam ko nẹ̀ aigba Kenani tọn ji hò owhè ao, bo yí i na Ablam asú etọn nado yín asi etọn.

4Ewọ sọ biọ hòmẹ yì Hagali de, é sọ mọhò: whenuena é sọ mọ dọ emi mọhò, yọnnumẹmẹnu etọn zùn mẹvivlẹ to nukun etọn me 5Salai sọ dọ hlan Ablam, dọmọ, Ylanwàdo mi tin to oji we: yẹn yi deviyọnnu ṣie do akọ́n towe me; whenuena é mo dọmọ emi mohò, yẹn zùn mẹvivlẹ to nukun etọn mẹ: OKLUNỌ ni dawhè to yẹn po hiẹ po ṣẹnṣẹn. 6Ṣigba Ablam dọ hlan Salai, dọmọ, Dayi e go, deviyọnnu towe tin to alọ towe mẹ: wà enẹ he jẹto nukun towemẹ hẹ ẹ. Salai sọ zánalọ sinsinyẹn hẹ ẹ, é sọ wọ̀yì sọn nukọn etọn.

7Angẹli OKLUNỌ tọn sọ mọ ẹn to asisá otò de tọn tó to zùngbo me, to asisá, kòn to aliho he yì Suli ji. 8Ewọ sọ dọmọ, Hagali, deviyọnnu Salai tọn, fie wẹ hiẹ son wá? fie we hiẹ tọ́n jei? Ewọ sọ dọmọ, Wiwò yẹn te sọn Salai yọnnumemẹnu ṣie nukọn.

9Angẹli OKLUNỌ tọn lọ sọ dọ hlan ẹn, dọmọ, Gòyi yọnnumẹmẹnu towe de, bo sọ hùwhẹ́ dewe to alọ etọn glọ. 10Angẹli OKLUNỌ tọn lọ sọ dọ hlan ẹn, domọ, yẹn na hẹn okún towe lẹ jipli gegé, bọ yè ma na sọgan dọ sọha etọn na gégé. 11Angẹli OKLUNỌ tọn lọ sọdọ hlan en dọmọ, Dayi e go, hiẹ tin to ohò, bo na jivi sunnu de, bo na ylọ oyín etọn dọ Iṣmaeli; na OKLUNỌ ko sè nukunbibia towe wutu. 12Ewọ na yín gbẹtọ di kẹtẹkẹtẹ ogbé me tọn de; alọ etọn nasọ tin to gbẹtọ lẹpo go, alọ gbẹtọ lẹpo tọn nasọ tin to ewọ go: ewọ nasọ nọnọ̀ nukọn mẹmẹsunnu etọn lẹpo tọn.

13Ewọ sọ ylọ oyín OKLUNỌ he dọhó hlan en tọn dọ, Hie wẹ Jiwheyẹwhe de he nọ mọnú: na ewọ dọmọ, Be yẹn yèdọ to ofi gbè sọ to ewọ mẹhe to mimọ mi pọ̀n? 14Enẹwutu wẹ yè do nọ ylọ odotọ lọ dọ Bẹeli-lahai-loi: dayi e go, é tin to Kadesi po Belẹdi po ṣẹnṣẹn.

15Hagali sọ ji visunnu de na Ablam: Ablam sọ ylọ oyín ovi he Hagali jl tọn dọ Iṣmaeli. 16Ablam sọ yín owhè kanwesidopo mẹho whenuena Hagali ji Iṣmaeli hlan Ablam.

17

1WHENUENA Ablam sọ yín owhè kanwefọtọ̀nnukunẹnẹ mẹho, OKLUNỌ sọawúhia Ablam, bo dọ hlan ẹn, dọmọ, Yẹn Jiwheyẹwhe Gánhunupo wẹ; zinzọnlin to nukọn ṣie, hiẹ ni sọ yín pipé. 2Yẹn nasọ basi alènu ṣie to yẹn po hiẹ po ṣẹnṣẹn, bo sọ hẹn we jipli susugégé.

3Ablam ṣinyọnnukunmẹai: Jiwheyẹwhe sọ dọhó hẹ ẹ, dọmọ, 4Eyín yẹn tọn wẹ, dayi e go, alènu ṣie tin de we, hiẹ nasọ yín otọ́ akọta susu tọn. 5Yè ma to oyìn towe na ylọ Ablam ba, ṣigba Ablaham wẹ yè na nọ ylọ oyín towe; na otọ́ agùndaho akọta lẹ tọn wẹ yẹn yí we do basi. 6Yẹn na hẹn we yín sinsẹ́nnọ susugégó, akọta susu wẹ yẹn na basi sọn de we, ahọlu lẹ nasọnọ tọ́n sọnogo we. 7Yẹn nasọ hẹn alẹ̀nu ṣie lódo to yẹn po hiẹ po ṣẹnṣẹn, po okún towe po to godo towe to whẹndo yetọn mẹ, na alènu madopòdo de, nado yín Jiwheyẹwhe de hlan we podọ hlan okún towe lẹ to godo towe. 8Yẹn na na hlan we podọ hlan okún towe to godo towe aigba wási towe tọn lẹ, aigba Kenani tọn lẹpo, na nútindo de kakadoi; yẹn nasọ yín Jiwheyẹwhe yetọn.

9Jiwheyẹwhe sọ dọ hlan Ablama dọmọ, Na hiẹ tọn, hiẹ na yìn alènu ṣie, hiẹ po okún towe po to godo towe to whẹndo yetọn lẹ mẹ. 10Ehe wẹ alènu ṣie, ehe mì na nọ yìn to yẹn po mìwlẹ po ṣẹnṣẹn po okún towe po to godo towe; visunnu dopodopo to mì mẹ wẹ yè na nọ gbowhẹna. 11Yè na nọ gbowhẹna mì to agbasalàn ayùtintan mítọn tọn mẹ; é nasọ yín ohia alènu tọn de to yẹn po mì po ṣẹnṣẹn. 12Omẹ he pé azán sinatòn to mì mẹ yé na gbowhẹ nẹ̃, visunnu lẹpo to whẹndo mítọn lẹ mẹ, po mẹhe yè ji to owhé etọn gbè po, kavi he yè yí akuẹ do hò sọn ojonọ si, he ma yín okún towe tọn. 13Ewọ he ye ji to owhé towe gbè, po ewọ he yè yí akuẹ towe do hò po yè do na gbowhẹ nẹ̃: bọ alẹ̀nu ṣie nasọ tin to agbasalàn mítọn mẹ na alẹ̀nu madopòdo de. 14Ovisunnu whẹmagbono he yè ma gbo whẹna to agbasalan ayútintan etọn tọn mẹ, dawe nẹ yè na san sọn ohẹnnu etọn me; é ko gbà alènu ṣie.

15Jiwheyẹwhe sọ dọ hlan Ablaham, dọmọ, Gbọn Salai asi towe tọn dali, hiẹ ma na ylọ oyín etọn do Salai ba, ṣigba Sala wẹ oyín etọn na nọ yín. 16Yẹn na dona ẹn, yẹn na na visunnu de we ga sọn e de: nugbonugbo, yẹn na dona ẹn, ewọ nasọ yín onọ akọta lẹ tọn, e de wẹ ahọlu ohẹnnu lẹ ton lẹ na nọ tonsọn.

17Whenẹnu wẹ Ablaham ṣinyọnnukunmẹai, bo kònu, bo sọ dọ to ayiha etọn mẹ, domọ, Bé yè na sọgan jivi hlan mẹhe ko hò owhè kanweko? Bé Sala mehe ko hò owhè kanweao nasọ sọgan jivi? 18Ablaham sọ dọ hlan Jiwheyẹwhe, dọmọ, Iṣmaeli do sọgan nọ ogbẹ̀ to nukọn towe!

19Jiwheyẹwhe sọ dọmo, Lala, ṣigba Sala, asi towe, na ji visunnu de na we dodo; hiẹ nasọ ylọ oyín etọn Isaki : yẹn na hẹn alẹ́nu ṣie lodo he ẹ na alẹ́nu madopodo de na okún etọn to godo etọn. 20Yẹn ko sè odẹ̀ towe na Iṣmaeli; dayi e go, yẹn ko dona ẹn, yẹn nasọ hẹn ẹn zun sinsẹ́nnọ, yẹn nasọ hẹn ẹn jipíigégé; ahọvi wiawe wẹ ewọ na ji, yẹn nasọ yí i do basi akọta daho de 21Ṣigba alẹnu ṣie wẹ yẹn na hẹn lódo hẹ Isaki, he Sala na ji na we, to ojlẹ he yè dè he mẹ to owhè he ja mẹ.

22E sọ gbọ sọn hódidọ hẹ ẹ go, Jiwheyẹwhe sọ yì aga sọn Ablaham de.

23Ablaham sọ yí Iṣmaeli visunnu etọn po sunnu he yè ji to owhé etọn gbè lẹ po mẹhe yè yí akuẹ etọn do hò lẹ, omẹ dopodopo he yín sunnu to omẹ he to owhé Ablaham tọn gbè lẹ, bo sọ gbowhẹna agbasalàn ayútintan yetọn tọn to azàn doponẹ lọ gbè, dile Jiwheyẹwhe dọ nẹ̃ do. 24Ablaham sọ yín owhè kanwefọtọ̀nnukunẹnẹ mẹho whenuena yè gbowhẹ nẹ̃ to agbasalàn ayútintan etọn tọn mẹ. 25Iṣmaeli visunnu etọn sọ yín owhè wiatòn mẹho whenuena yè gbowhẹ nẹ to agbasalàn ayútintan etọn tọn mẹ.

26Azán doponẹ gbè, wẹ yè gbowhẹna Ablaham po Iṣmaeli visunnu eton po 27Po mẹhe to owhé etọn gbè lepo po he yè ji to owhé etọn gbè po ehe ye yi akuẹ do họ̀ sọn ojonọ lẹ si po wẹ yè sọ gbowhẹna po e po.

18

1OKLUNỌ sọ sọawúhia ẹ to ozùn Mamle tọn ji: ewọ sọ sinai to họntonu ogohò tọn to yozò azán lọ tọn mẹ 2Ewọ sọ zé nukun etọn hlan aga bo sọ pọ́n, bo dayi e go, sunnu atọ̀n nọte to e de: whenuena é mọ yé, e họnwezun sọn ogohò hòntonu, nado yì pé yé, bo dé ede hlan aigba, 3bo dọmọ, Mẹdaho, eyín yẹn mọ nukundagbe to nukun towe mẹ, yẹn vẹ̀ we, a juwayì sọn devi towe de blo. 4Gbọ yè ni yí osìn pẹvide wá, na mì ni klọ afọ mítọn, na mì ni sọ gbọje to atin sá; 5yẹn nasọ yí akla nùdo dopo wá, na mì ni hẹn ayiha mítọn gla: to enẹgodo na mi ni juwáyì: na mì do wá devi mítọn de wutu. Yé sọ dọmọ, Basi dole hiẹ dọ do.

6Ablaham sọ gbì yì Sala de to ogoho mẹ, bo dọmọ, yawu bo yí olinfin dagbedagbe ojlẹ atọ̀n, bo fàn en, bo do sọ̀ akla to adò ji. 7Ablaham sọ dowezun yì kanlinpa mẹ, bo yí oyìnvu he whẹn bo yónwhanpẹ, bo sọ na lizọnyitọ lọ; ewọ sọ yawu dá ẹ. 8E so yí oyìnnọ hiho po yìnnọsin po, po oyìnvu he é dá po, bo zé e dai to nukọn yetọn; ewọ sọ nọte to yé de to atin lọ sá, yé sọ dù i.

9Yé sọ kanbiọ ẹ, dọmọ, Fie wẹ Sala asi towe te? E sọ dọmọ, Pọ́n, é tin to ogohò mẹ.

10E sọ dọmọ, Yẹn nasọ legò wá de we whenuena osã lọ wá; bo dayi e go, Sala asi towe na tindo visunnu de. Sala sọ sè to ogohò hòntonu he tin to godo dawe lọ tọn. 11Mọ Ablaham po Sala po ko whén bo pòyọnho; e ko doalọte nado nọ hẹ Sala dile zinzán yọnnu lẹ tọn te. 12Enẹwutu Sala kònu to ede homẹ, dọmọ, To ehegodo yẹn ko whén zùn yọnhonọ wẹ yen na mọ homẹhùn, klunọ ṣie ko sọ poyọnho ga?

13OKLUNỌ sọ dọ hlan Ablaham, dọmọ, Etẹwutu wẹ Sala to nuko, domọ, Bé yẹn na jivi dódo, yẹn mẹhe ko poyọnho pó? 14Bé núde sinyẹnawu na OKLUNỌ wẹ? to ojlẹ he yè dè mẹ yẹn na lẹ́gọ̀ wá de we, whenuena osã lọ wá, Sala na tindo visunnu de.

15Whenẹnu wẹ Sala món, dọmọ, yẹn ma konu gbà; na budi i. Ewọ sọ dọmọ, Lala; ṣigba hiẹ kònu.

16Osunnu nẹlẹ sọ fọ́n sọn finẹ, bò pọndo hlan Sọdọmi dali: Ablaham sọ hodo yé yì nado do yé jẹ aliho ji.

17OKLUNỌ sọ dọmọ, Yẹn ka na sọ ónú he yẹn na wà whlá do Ablaham wẹ; 18na Ablaham na lẹzun akọtá huhlọnnọ daho, akọta he to aigba mẹ lẹpo wẹ yè nasọ dona to ewọ mẹ? 19Na yẹn ko yón ewọ, na é ni dosẹ́n na ovi etọn lẹ, podọ na owhédo etọn to gódo etọn, na yé nido nọ dayi aliho OKLUNỌ tọn go, nado nọ wà dódo po whẹ̀dida po: ná OKLUNỌ nido hẹn wá Ablaham ji enẹ he é dọ gbọn e dali.

20OKLUNỌ sọ dọmọ, Awhá gbọn Sọdọmi po Gọmọla po dali nugbonugbo yín kiklo, podọ ylando yetọn nugbonugbo sọ yín adinu gbahú. 21Yẹn na jẹte yì lò, bo pọ́n eyín yé ko wà kẹdẹ dile awhá gbọn yé dali dì do he wa dẽ; eyín é ma yín mọ, yẹn nasọ yọ́nẹn.

22Osunnu nẹle sọ lẹ nukunmẹ yetọn sọn finẹ, bo sọkọ Sọdọmi; ṣigba Ablaham sọ gbẹ́ to ote to OKLUNỌ nukọn.

23Ablaham sọ sẹpọ́ ẹ, bo dọmọ, Bé hiẹ na và dódónọ sẹ̀ ga po mẹylankan po wẹ? 24Eya dódónọ kandeao tin to otò lọ mẹ: bé hiẹ na zà finẹ lọ sẹ̀ ga, bo ma na jo e do na dódónọ kandeao he tin to e mẹ? 25Enẹ ni dẹn do we nado wà ehe hunkọ, nado hù dódónọ po mẹylankan po: podọ na dódónọ lẹ nido taidi mẹylankan lẹ, enẹ ni dẹn do we: bé whẹdatọ aihọn lẹpo tọn ma na wà whẹdìdajijlọ?

26OKLUNỌ sọ dọmọ, Eyín yẹn mọ to Sọdọmi mẹ dódónọ kandeao to tòdaho lọ homẹ, yẹn na jona finẹ lẹpo na yetọn wutu.

27Ablaham sọ gblọn bo dọmọ, Dayi e go, yẹn ko yí do dè ji lò nado dọhó hlan OKLUNỌ, yẹn he yín kọ́gudu po afìn po: 28eya atọ́n sọgan whè sọn dódónọ kandeao lọ mẹ: bé hiẹ na hù otò pó sudo na atpn wutu? Ewọ dọmọ, Eyín yẹn mọ kandeatén to finẹ, yẹn ma na hù ì súdo gba.

29Ewọ sọ vọ́ hódọ hlan ẹn, bo dọmọ, Eya kande wẹ yè na mọ to finẹ. E sọ dọmọ, Yẹn ma na wà ẹ na kande tọn wutu.

30E sọ dọ, Yè dike OKLUNỌ gblehomẹ blo, yẹn nasọ dọhó: eya yè na mọ ogbàn to finẹ. Ewọ sọ dọmọ, Yẹn má na wà ẹ éyin yẹn mọ ogban to finẹ.

31Ewọ sọ dọmọ, Dayi e go lò, yen ko yi do dẽ jì nado dọhó hlan Oklunọ: eya oko wẹ yè na mọ to finẹ. Ewọ sọ dọmọ, Yẹn ma na hù i súdo na oko tọn wutu.

32E sọ dọmọ, Yè dike OKLUNỌ gblehomẹ bló, yẹn nasọ dọhó whladopo dogọ. Eya ao wẹ yè na mọ to finẹ. Ewọ sọ dọmọ, Yẹn ma na hù i súdo na ao tọn wutu.

33OKLUNỌ sọ lẹ́, le é jo hódọ hẹ Ablaham do: Ablaham sọ gọ̀yì otẹn etọn mẹ.

19

1ANGẸLI awe sọ wá Sọdọmi to whèjai; Loti sọ sinai to hòngbo Sọdọmi tọn ji; Loti mọ yé, bo fọ́n nado pó yé; é sọ dẹ́ ede po nukunmẹ etọn po hlan aigba. 2E sọ dọmọ, Dayi é go dinvie, mì mẹdaho emi, yẹn vẹ mì, mì gò biọ owhé devi mítọn tọn gbè, ná mì ni gbọsi ofi to ozán he mẹ, bo klọ àfọ mítọn, mì nasọ fọ́n to afọnnufù bo gbọn aliho mítọn yì. Yé sọ dọmọ, Lala; ṣigba to alihogboji lẹ wẹ míwlẹ na sin to ozán he mẹ. 3Ewọ sọ davà yé talala; yé sọ gò biọ họmẹ yì e de, bó biọ owhé etọn gbè; é sọ basi núdùdù na yé, bo sọ̀ akla madotọn, yé sọ dù.?

4Sigbà whẹpo yé mlọnai, omẹ otò lọ mẹ tọn lẹ, yèdọ sunnu Sọdọmi tọn lẹ, lédo owhé lọ pé, mẹho po yọ̀pọ po, gbẹtọ lẹpo sọn kọmẹkọmẹ: 5yé sọ ylọ Loti, bo kanbiọ ẹ dọmọ, Fie wẹ sunnu he wá de we to tenu he lẹ te? hẹn yé jẹgbonu wá mí de, na mí nido yọn yé.

6Loti sọ tọ́n jẹ hòngboji yi yé de bo súhọ̀n do ede do gbonu. 7E sọ: dọmọ, Mẹmẹsunnu emi, yẹn vẹ mì, mì wàdanu blo. 8Dayi e go lò, yẹn tindo viyọnnu awe he ma ko yọ́n sunnu; mì gbọ, yẹn vẹ mì, na yẹn ni hẹn yé jẹgbonu wá mì dè; mì bo wà hlan yé dile é yon do to mì nukunmẹ: ṣigbà sunnu helẹ yen vẹ mì wà núde do blo; na yé do wá yẹtẹn ohòta ṣie tọn glọ wutu.

9Yé dọmọ, Jagọ̀. Yé sọ dọmọ, Dawe hen dopo Wá otò mẹ nado wáwási, bọ é na yín whẹdatọ de: lohè wẹ mí na zán gbigble hẹ we húgan, hú hẹ yéwlẹ. Yé sọ yẹ́njẹ dawe lọ ji, yèdọ Loti, bo sẹwa nado gbà ohòn lọ. 10Ṣigba sunnu ewlẹ dlẹn alọ yetọn, bo dòn Loti do whégbè do yé de, bo súhọ̀n. 11Ye sọ yi nukuntintón ajiji do ho sunnu he tin to họ̀ngboji lẹ, pẹvi po daho po: sọmọ bọ yé hẹn awuku yéde nado din ohun mọ.

12Sunnu ewlẹ sọ dọ hlan Loti, dọmọ, Be hiẹ tindo mẹde to ofi dogó ehelẹ? Yónwhẹn towe sunnu, po visunnu towe lẹ po, po viyọnnu towe lẹ po, po núdepope he hiẹ tindo to todaho lọ mẹ po; bẹ́ yé tọ́n sọn ofi lọ: 13na míwlẹ na và ofi he súdo, na awhá gbọn dali yetọn gbahú to OKLUNỌ nukọn wutu: OKLUNỌ sọ do mi han nado hù i súdo.

14Loti sọ tọ́njẹgbonu, bo dọ hlan yónwhẹn etọn sunnu lẹ, he na wlealọhẹ viyọnnu etọn lẹ, dọmọ, Mì fọ́n, bo tọn sọn oto he mẹ; na OKLUNỌ na và otò lọ súdo. Ṣigba é di mẹṣànkotọ to yónwhẹn sunnu etọn lẹ nukunmẹ:

15Whenuena afọnnu wá, whenẹnu wẹ angẹli lẹ domìzọnmìzọn na Loti, bo dọmọ, Fọ́n, yi asi towe, po viyọnnu towe awe lẹ po, he tin to ofi, yè nikã sú we do to ylankan oto lọ tọn mẹ. 16Ṣigba é whleawu: sunnu ewlẹ sọ dlẹn alọ bo hẹn alọ etọn, po alọ asi etọn tọn po, po alọ viyọnnu etọn awe lẹ tọn po, gbọn lẹblanu OKLUNỌ tọn hlan ẹn dali: yé hẹn ẹn jẹgbonu, bo dó e jẹ otò lọ godo.

17E sọ wá jọ, whenuena yé ko dè yé tón jẹ dokọgodo vọ́, wẹ é dọmọ, Hónyìgán na ogbẹ̀ towe, a lẹ́kọ pọ́n godo towe blo; mọ a sọ nọte to Danfafa nẹlẹ depope ji blo; hónyì osé ji, yè nikã sú we do.

18Loti sọ dọ hlan yé, dọmọ, Ṣó, mọ ma gba, mẹdaho ṣie: 19dayi e go lò, devisunnu towé ko mọ nukundagbe nukun towe mẹ, hiẹ ko zé dagbewanyi towe yìaga, he hiẹ dohia hlan mi to whinwhlẹn ogbẹ̀ ṣie mẹ; yẹn ma sọgan họ̀nyì osé ji gba, oylan lọ nikã pla mi to finẹ, yẹn bo nasọ kú; 20dayi e go lò, otò he sepó nado hónyì finẹ mẹ; pẹvi sọ wẹ, Ṣó, gbọ ma hónyì finẹ; (bé é ma yín pẹvi wẹ?) ayiha ṣie bo nasọ nọ̀ ogbẹ́.

21E sọ dọ hlan ẹn dọmọ, Pọ́n, yẹn ko kẹalọyi we gbọn onú he tọn dali ga, dọ yẹn ma na gbà otò lọ he hiẹ dọhó etọn súdo. 22Yawu họ̀nyì finẹ, na yẹn ma sọgan wà núde kaka hiẹ nado jẹ finẹ. Enẹwutu wẹ yè do nọ ylọ oyín otò lọ tọn dọ Zoali.

23Owhè ko vẹ́ do aigba ji whenuena Loti biọ otò Zoa tọn mẹ. 24Whenẹnu wẹ OKLUNỌ jajikun whemí tọn po miyọn tọn po sọn olọn sọn OKLUNỌ de do Sọdọmi po Gọmọla po ji, 25Ewọ sọ gbà otò nẹlẹ súdo, po Danfafa lẹpo po, po tòmẹnu otò lọ tọn lẹpo po, po enẹ he wú to aigba lọ ji po.

26Ṣigba asi etọn lẹ́kò pọ́n godo to godo etọn, é sọ lẹzùn kọ́dòtin ojẹ́ tọn de.

27Ablaham sọ fọ́n to afọnnufù bo yì fie é nọte te to OKLUNỌ nukọn. 28E sọpóndò hlan Sọdọmi po Gomọla po dali, podọ hlan aigba Danfafa tọn lẹpo dali, bo sọ pọ́n ẹn, dayi e go, azọ̀ otò lọ tọn ti yì aga di azọ̀ ozòhọ̀ de tọn.

29E sọ wá jọ, whenuena Jiwheyẹwhe hù otò Danfafa tọn lẹ súdo, we Jiwheyẹwhe flin Ablaham, bo sọ dè Loti jẹgbonu sọn otò gbigbà lọ ṣẹnṣẹn, whenuena é gbà otò lẹ súdo ehe mẹ Loti nọnọ̀;

30Loti sọ hẹji yì sọn Zoali; bo nọnọ̀ osé ji; podọ viyọnnu etọn awe lẹ po e po, na é dibu nado nọ̀ Zoali: é sọ nọnọ̀ aigbaslo de mẹ, ewọ po viyọnnu etọn awe lẹ po.

31Oplọnji sọ dọ hlan yọ̀pọ dọmọ, Otọ́ mítọn ko pòyọnho, sunnu de ma sọ tin to aigba mẹ ba he na biọ họmẹ wá mí de, kedẹdi zinzán aigba lẹpo tọn. 32Wá, gbọ mí ni hẹn otọ́ mítọn nù ovẹ̃n, míwlẹ nasọ mlọnai hẹ ẹ, na mí nido plá okún otọ́ mítọn tọn. 33Yé sọ hẹn otọ́ yetọn nù ovẹ̃n to ozán nẹ mẹ: oplọnji biọ họmẹ bo mlọnai hẹ otọ́ etọn; ewọ ma sọ yón whenuena é mlọnai, kavi whenuena é fọ́n. 34E sọ wá jọ to aihọngbe bọ oplọnji dọ hlan yọ̀pọ, dọmọ, Dayi e go, yẹn mlọnai hẹ otọ́ ṣie to zánmẹsọ: gbọ mí ni sọ hẹn ẹn nù ovẹ̃n to ozán he mẹ ga; na hiẹ ni biọ họmẹ bo mlọnai hẹ ẹ, na mí nido plá okún otọ́ mítọn tọn. 35Yé sọ hẹn otọ́ yetọn nù ovẹ̃n to ozán nẹ mẹ ga, yọ̀pọ lọ sọ fọ́n, bo mlọnai hẹ ẹ; ewọ ma sọ yón whenuena é mlọnai kavi whenuena é fọ́n. 36Le wẹ viyọnnu Loti tọn awe lẹ mọho na otọ́ yetọn do 37Oplọnji ji visunnu de, bo ylọ oyín etọn dọ Moabu: enẹ wẹ otọ́ Moabunu lẹ tọn kaka jẹ egbó. 38Podọ yọ̀pọ, ewọ ga ji visunnu de, bo sọ ylọ oyín etọn dọ Bẹn-ammi: enẹ wẹ otọ́ ovi Ammoni lẹ tọn kaka jẹ egbó.

20

1ABLAHAM sọ yì to dindán etọn lẹmẹ sọn finẹ yì otò he to Hùwàji dali: bo sinai to Kedẹṣi po Suli po ṣẹnṣẹn, bo sọ wáwási to Gẹlali.

2Ablaham sọ dọ gbọn Sala asi etọn tọn dali, dọmo, nọvi: iyọnnu ṣie wẹ: Abimẹlẹki ahọlu Gelali tọn sọ domehlan, bo plan Sala. 3Ṣigba Jiwheyẹwhe wá Abimẹleki de to odlọ ozán tọn de mẹ, bo dọ hlan ẹn dọmọ, Dayi e go, hiẹ ma yín nude hú gbẹtọ oṣiọ na yọnnu he hiẹ ko yí wutu; na asi sunnu de tọn we.

4Ṣigba Abimẹlẹki ma ko sẹpọ́ ẹ gba: é sọ dọmọ, OKLUNỌ, hiẹ na hù yèdọ akọta dódónọ wẹ? 5Ewọ lọsu ma wẹ dọ hlan mi dọ, Nọviyọnnu ṣie wẹ ewọ? bọ ewọ, yèdọ yọnnu lọsu sọ dọmọ, Nọvisunnu ṣie sọ wẹ ewọ: to wàlọpipé homẹ ṣie tọn mẹ po homẹvó alọ ṣie tọn po mẹ, wẹ yẹn wà ehe.

6Jiwheyẹwhe sọ dọ hlan ẹn to odlọ mẹ, dọmọ, Nugbo, yẹn yọnẹn dọ hiẹ wà ehe to wàlọpipé homẹ towe tọn mẹ; yẹn ga sọ glọn we sọn ylanwà do mi mẹ: enẹwutu wẹ yẹn ma dike hiẹ ni gàndo e go gba. 7Enẹwutu dinvie yí asi dawe lọ tọn jo, na yẹwhegan de wẹ ewọ, ewọ nasọ hodẹ̀ na we, hiẹ nasọ gán: eyín hie ma jo e gba, hiẹ ni yọnẹn dọ hiẹ na kú dándán, hiẹ po mẹhe yín towe lẹpo po.

8Abimẹleki sọ fọ́n to afọnnu, bo ylọ devi etọn lẹpo, bo dọ ehe lẹpo do otọ́ yetọn mẹ: obú sọ di gbẹtọ lẹ talala.

9Whenenu wẹ Abimẹlẹki ylọ Ablaham, bo dọ hlan ẹn dọmọ, Etẹ nkọ a wà do mi? Ylankan tẹwẹ yẹn wà do we, bọ hiẹ do hẹn ylando daho de wa oji e, po ahọludu ṣie po ji? hiẹ ko wà do mi onú he yè ma do wà do omẹ. 10Abimelẹki sọ dọ hlan Ablaham, dọmọ, Etẹwẹ hiẹ mọ bọ hiẹ do wà onú he?

11Ablaham sọ dọmọ, Na yẹn lẹn nugbonugbo, dọ, Osi Jiwheyẹwhe tọn ma tin to otò he mẹ wutu, yé nasọ hù mi na asi ṣie tọn wutu. 12Podọ nugbonugbo nọviyọnnu ṣie wẹ ewọ, viyọnnu otọ́ ṣie tọn, ṣigba é ma yín viyọnnu onọ ṣie tọn gba; ewọ sọ lẹzun asi ṣie: 13é sọ wá jọ, whenuena Jiwheyẹwhe hẹn mi nado danpé sọn owhé otọ́ ṣie tọn gbè, wẹ yẹn do dọ hlan ẹn, dọmọ, Ehe wẹ dagbewanyi towe he hiẹ na nọ wà hlan mi; to fìdepope he mí na jẹ, nọ dọ gbọn yẹn tọn dali, dọ, Nọvisunnu ṣie wẹ ewọ.

14Abimelẹki sọ yí lẹngbọ, po oyìnsu po, po devisunnu po, po deviyọnnu po, bo sọ na yé Ablaham, bo sọ jo Sala asi etọn nẹ̃. 15Abimẹlẹki sọ dọmọ, Dayi e go, aigba ṣie tin to nukọn towe; sinai fidepope he jlo we. 16Podọ hlan Sala é dọmo, Dayi e go, yẹn ko jlẹ yí fataka wọwọ fọtọ̀n na nọvisunnu towe, dayi e go, é yín oṣinyọn nukun lẹ tọn de na we hlan mẹhe tin to de we lẹpo; podọ to gbẹtọ lẹpo nukọn wẹ yè sùwhéna we.

17Mowẹ Ablaham sọ hodẹ́ hlan Jiwheyẹwhe: Jiwheyẹwhe sọ hẹnazọ̀ngbọna Abimẹlẹki, po asi etọn po, po deviyọnnu etọn lẹ po; yé sọ jivi. 18Na OKLUNỌ ko sú adọ̀ mẹhe to owhé Abimelẹki tọn gbè lẹ tọn, na Sala asi Ablaham tọn tọn wutu.

21

1OKLUNỌ sọ dla Sala pọ́n dile é ko dọ, OKLUNỌ sọ wà hlan Sala dile é ko dọ do. 2Sala sọ mọhò, bo jivi sunnu dopo na Ablaham to yonho etọn mẹ, to ojlẹ he yè dè he Jiwheyẹwhe ko do nẹ mẹ.

3Ablaham sọ ylo oyín visunnu etọn he yè ji hlan ẹn, mehe Sala ji nẹ̃ tọn dọ Isaki. 4Ablaham sọ gbowhẹna Isaki visunnu etọn, whenuena é yí azán sinatòn do whẹ́n, kẹdẹdile Jiwheyẹwhe ko degbè nẹ̃ do. 5Ablaham sọ yín owhè kanweko mẹho, whenuena yè ji Isaki visunnu etọn hlan ẹn. 6Sala sọ dọmọ, Jiwheyẹwhe ko wleawu núkikò tọn na mi; mẹdepope he sè nasọ kònu hẹ mi. 7E sọ dọmọ, Mẹnu wẹ sọgan dọ hlan Ablaham dọmọ, Sala na na anó ovi nó? na yẹn ko ji visunnu de nẹ to yónho etọn mẹ.

8Ovi lọ whén, yè sọ dèanọ́ nẹ̃: Ablaham sọ da núdùdù daho to azán lọ gbè he yè dèanó na Isaki. 9Sala sọ mọ visunnu Hagali tọn, Egiptinu, he yè ji hlan Ablaham, to aihúnda. 10Enẹwutu wẹ é dọ hlan Ablaham, dọmọ, Yàn yọnnumẹglọnọ he jẹgbonu po visunnu etọn po; na visunnu yọnnumẹglọnọ he tọn ma na yín whedútọ hẹ visunnu ṣie, yèdọ hẹ Isaki gba.

11Ohó he sọ yín adinu talala to Ablaham nukunmẹ na visunnu etọn wutu. 12Jiwheyẹwhe sọ dọ hlan Ablaham, dọmọ, A dike é yín adinu to nukun towe mẹ na visunnu lọ tọn wutu blo, podọ na yọnnumẹglọnọ towe wutu blo; to ehe Sala dọ lẹpo mẹ dotó ogbè etọn; na Isaki mẹ wẹ yè na ylọ okún towe te. 13Visunnu yọnnumẹglọnọ tọn lọ mẹ ga wẹ yẹn na basi akọta de sọn, na okún towe wẹ é yín wutu.

14Ablaham sọ fọ́n to afọnnufu, bo yí akla po osìn ogo dopo po, bo yí i na Hagali, bo zé visunnu lọ do abó etọn ji, bo do e hlan jẹgbonu: ewọ sọ yì bo to dindanpé to ozùngbo Bẹeli-ṣeba tọn mẹ. 15Osìn lọ vò to ogò mẹ, é sọ ze ovi lọ dlan nukàn de glọ 16E sọ yi, bo sinai pànnukọn ẹn to aganu bobo, e sò ogá yinyin zọnlin dopo: na é dọmọ, A dike yẹn mọ oku ovi lọ tọn blo E sọ sinai bo pànnukọn ẹn; podọ visunnu lọ sọ zé ogbe etọn yìaga, bo viavi.

17Jiwheyẹwhe sọ sè ogbè visunnu lọ ton, angẹli Jiwheyẹwhe tọn sọn olọn ylọ Hagali bo dọ hlan ẹn, dọmọ, Etéwẹ wà we, Hagali? a dibú blo, na Jiwheyẹwhe ko sè ogbe visunnu lọ tọn, to fie é te. 18Fọ́n, zé visunnu lọ, bo zé e hẹn alọ towe mẹ, na yẹn na yí i do basi akọta daho.

19Jiwheyẹwhe hùn nukun etọn, é sọ mọ odòtọ osìn tọn de, bo so yì, bo yí osìn dogọ́ ogò lọ, bo yí na visunnu lọ nù. 20Jiwheyẹwhe sọ tin hẹ visunnu lọ, é sọ whén bo sinai to zùngbomẹ, podọ le é whẹ́n é lẹzùn gáyìntọ de. 21E sọ sinai to zùngbo Palani tọn mẹ: onọ etọn sọ mọ asi nẹ̃ sọn aigba Egipti tọn ji.

22E sọ wà jọ to ojlẹ nẹ mẹ, wẹ Abimẹlẹki po Fikoli awhàngán etọn po dọ hlan Ablaham, dọmọ, Jiwheyẹwhe tin hẹ we to onú lẹpo he hiẹ to wiwà mẹ: 23enẹwutu dinvie gbọn Jiwheyẹwhe dali whlé hlan mi to ofi dọ hiẹ ma na zán oklọ hẹ mi, kavi hẹ visunnu ṣie, kavi hẹ visunnu visunnu ṣie tọn: ṣigba kẹdẹdi dagbewanyi he yẹn wà hlan we, mọwẹ hiẹ nasọ wà hlan mi do, podọ hlan aigba he ji hiẹ ko wáwási te.

24Ablaham sọ dọmọ, Yẹn na whlé.

25Ablaham sọ wọhẹ Abimẹlẹki na osìn odotò lọ tọn wutu, ehe devi Abimẹlẹki tọn lẹ ko yí huhlọn do yí.

26Abimẹlẹki sọ dọmọ, Yẹn ma yọ́n mẹhe basi onú he gba: mọwẹ hiẹ ma dọ na mi, mọ yẹn ma sọ sè, adavo egbé he.

27Ablaham sọ yí lẹngbọ po oyìnsu po, bo yí yé na Abimẹlẹki; yé omẹ awe lẹ sọ nùalé dopọ. 28Ablaham sọ klán lẹngbọvú asi ṣinawe to kanlinpa mẹ dovo na yéde. 29Abimẹlẹki sọ dọ hlan Ablaham, dọmọ Etẹ́wẹ lẹngbọvú asi ṣinawe he hiẹ klán do awe na yéde helẹ yín. 30E sọ dọmọ, Lẹngbọvú asi ṣinawe helẹ wẹ hiẹ na yí sọn alọ sie mẹ, na yé nido yín kunnudenu hlan mi, dọ yẹn wẹ kùn odòtọ̀ he. 31Enẹwutu wẹ é ylọ finẹ lọ dọ Bẹeliẹeba, na finẹ wẹ yé omẹ awe lẹ whlédopọ te wutu. 32Mowẹ yé nùalé to Bẹeliseba: whenẹnu wẹ Abimẹleki fọ́n, po Fikoli awhàngán etọn po, yé sọ légọ́ yì aigba Filistinu lẹ tọn ji.

33Ablaham sọdó atin tamalisiki tọn de to Bẹeli-seba, finẹ wẹ é to avàleyàn oyín OKLUNỌ tọn te Jiwheyẹwhe Madopodo 34Ablaham sọ wáwási to aigba Filislinu lẹ tọn ji hò azán susu.

22

1E sọ wá jọ to onú helẹ godo, wẹ Jiwheyẹwhe tẹ́n Ablaham pọ́n, bo dọ hlan ẹn, dọmọ, Ablaham; ewọ sọ dọmọ, Yẹn tin to ofi. 2E sọ dọmọ, Yí visunnu towe lò, yèdọ Isaki, visunnu towe dopo akàn lọ he hiẹ yíwánna, bo yì aigba Molia tọn ji; bo yí i do sànvó núnina mimé tọn de to finẹ to dopo osé lẹ tọn ji fietọn yẹn na dọ na we.

3Ablaham sọ fọ́n to afọnnufú bo blapa na kẹtẹkẹtẹ etọn, bo yí awe to devisunnu etọn lẹ mẹ gọ́na ede, po Isaki visunnu etọn po, bo zé nake na avọ́ núnina mimé lọ, bo sọ fọ́n, bo yì ofi fietọn Jiwheyẹwhe ko dọ nẹ̃. 4To azán atọ̀ntọ gbè, Ablaham zé nukun etọn daga, bo mọ ofi lọ to aganu bobo. 5Ablaham sọ dọ hlan devisunnu etọn lẹ, dọmọ, Mì nọ̀ ofi po kẹtẹkẹtẹ lọ po; yẹn po ovi he po na yì odọ́n; míwlẹ na sẹ́n, bo sọ lẹ́gò wá mì de. 6Ablaham sọ yí nake avọ́ nunina mimé lọ tọn, bo bla ẹ do visunnu etọn Isaki ji; ewọ sọ yí miyọn po ohi po do alọ etọn mẹ, yé omẹ awe lẹ sọ zònpọ to yìyì.

7Isaki sọ dọhó hlan Ablaham otọ́ etọn, bo dọmọ, Otọ́ ṣie: ewọ sọ dọmọ, Eté wẹ, visunnu ṣie? È sọ dọmọ, Miyọn po nake po tin to ofi: aigba fie wẹ lẹngbọvú te na avọ núnina mimé de?

8Ablaham sọ dọmọ, Visunnu ṣie, Jiwheyẹwhe na wleawuna lẹngbọvú lọ na ede lọsu na avọ́ núnina mimé de: mọwẹ yé omẹ awe lẹ sọ zọ̀npọ to yìyì.

9Yé sọ wá ofi fietọn Jiwheyẹwhe ko dọ nẹ̃; Ablaham sọ tùn agbà de to finẹ, bo tò nake dagbedagbe, bo bla Isaki visunnu etọn, bo zé e mlọn agbà lọ ji, do nake lọ ji. 10Ablaham sọ dlẹn alọ etọn, bo yí ohi lọ nado hù visunnu etọn.

11Angẹli OKLUNỌ tọn sọn olọn ylọ ẹ, bo dọmọ, Ablaham, Ablaham: é sọ dọmọ, Yẹn tin to ofi. 12E sọ dọmọ, A zé alọ towe do ovi lọ ji blo, mọ a sọ wà núde do e blo: na dinvie wẹ yẹn yónẹn dọ hiẹ dibúsi Jiwheyẹwhe, na hiẹ ma whlẹn visunnu towe, visunnu towe dopo akàn lọ do mi wutu.

13Ablaham sọ zé nukun daga, bopón, dayi e go, to godo etọn agbò de yè wlé gbọn azo etọn lẹ dali to nukàn mẹ; Ablaham sọ yì, bo yi agbò lọ, bo yí i do sànvó nẹ̃ avọ́ núnina mimẹ̀ lọ to otẹn visunnu etọn tọn mẹ.

14Ablaham sọ ylọ oyín ofi lọ tọn dọ Jihova-jile : dole yè to didọ kaka jẹ egbé, To osé OKLUNỌ tọn mẹ wẹ yè na mọ ẹn te.

15Angẹli OKLUNỌ tọn sọn olọn sọ ylọ Ablaham whlawetọ, 16bo dọmọ, Dẽ titi wẹ yẹn do whlé, wẹ OKLUNỌ dọ, na hiẹ ko basi onú he wutu, bọ hiẹ ma whlẹn visunnu towe, visunnu towe dopo akàn lọ: 17dọ didona mẹ yẹn na dona we, podọ yẹn na hen okún towe jideji susugégé di sunwhlẹvu olọn tọn lẹ, podọ di tọ̀kẹn he tin to ohùtó; okún towe lẹ wẹ nasọ yi hòngbo kẹ̀ntọ yetọn lẹ tọn glodeji: 18to okún towe mẹ wẹ yè na dona akọta aigba ji tọn lẹpo : na hiẹ yí ogbè ṣie sè wutu.

19Mowẹ Ablaham gọwá devisunnu etọn lẹ de, yé sọ fọ́n, bo zọ̀npọ yì Bẹeliṣeba; Ablaham sọ nò Bẹeli-ṣeba.

20E sọ wá jọ to onú helẹ godo wẹ yè dọ na Ablaham, dọmọ, Dayi e go, Milka, ewọ ga ko JIYI hlan Naholi, nọvisunnu towe; 21Huzi plọnji etọn, po Buzi nọvisunnu etọn po, po Kemueli otọ́ Alamí tọn po; 22Keṣedi po Hazo po, Pilídasi, po Jidlafì po, po Betueli po. 23Betueli sọ ji Lebeka: yé omẹ sinatón helẹ wẹ Milka ji hlan Naholi nọvisunnu Ablaham tọn. 24Ogà etọn, oyín mẹhe tọn nọ yín Lehuma, ewọ ga sọ ji Teba po Gahami po, Tahasi, po Maaka po.

23

1OGBÈ Sala tọn sọ yín owhè kantọ̀nsinawe: ehelẹ wẹ owhè ogbẹ̀ Sala tọn tọn. 2Sala sọ kú to Kiliati-alba, (enẹ wẹ Hẹblon) to aigba Kenani tọn jì: Ablaham sọ wá nado blawú na Sala podọ nado viavi nẹ̃.

3Ablaham sọ fọ́n sọn oṣiọ etọn nukọn, bo dọhó hlan ovi Heti tọn lẹ, dọmọ, 4Ojonọ wásinu wẹ yẹn to mì de; na nútindo ṣíọditẹn tọn mi to mì de, na yẹn nido di osiọ ṣie sọn nukun ṣie mẹ. 5Ovi Heti tọn lẹ sọ gblọnhó na Ablaham dọmọ, 6OKLUNỌ ṣie, sè mítọn lò: ahọvi huhlọnnọ de wẹ hiẹ to míwlẹ ṣẹnṣẹn; to yọ́whé whanpẹnọ pete mítọn mẹ wẹ a ni di osiọ towe do; mẹdepope to mí mẹ ma na whlẹn yòwhé eton do we gba, na hiẹ ma na do di oṣiọ towe.

7Ablaham sọ fọ́n nọte, bo dó ede hlan omẹ he yín aigba lọ tọn lẹ, yèdọ hlan ovi Heti tọn lẹ. 8E sọ dọhó hẹ yé, dọmọ, Eyín é sọn ohò mítọn mẹ na yẹn nido di osiọ ṣie sọn nukun ṣie mẹ; mì sè ṣie, bo degbe hlan Ẹfloni, ovi Zohali tọn na mi, 9na é nido na aigbaslo Makpela tọn mi, ehe e tindo, ehe tin to oglè etọn dògbojì; akuẹ sọha e họ̀ wẹ ni jo na mi na to mì ṣẹnṣẹn, na nútindo ṣíọditẹn tọn de.

10Ẹfloni to aisinsin to ovi Heti tọn le ṣẹnṣẹn: Ẹfloni Hittinu sọ gblọnhóna Ablaham to otọ́ ovi Heti tọn lẹpo tọn mẹ, yèdọ to otọ́ mehe to hòngbo otò etọn mẹ biọ lẹpo tọn mẹ dọmọ, 11Lala, klunọ ṣie, sè mi; yẹn na oglè lọ we po aigbaslo he tin to finẹ po, yẹn na we ga: to nukun ovi omẹ ṣie lẹ tọn tọn mẹ wẹ yẹn yí i na we te: di oṣiọ towe.

12Ablaham sọ dé ede hlan odò to ome aigba lọ tọn lẹ nukọn. 13E sọ dọhó hlan Ẹfloni to otọ́ omẹ aigba lọ tọn lẹ tọn mẹ, dọmọ, Eyín hiẹ gbẹ́—jàle sè mi! yẹn na na akuẹ oglè lọ tọn we, yi i to asi e; yẹn nasọ di osiọ ṣie to finẹ.

14Ẹfloni sọ gblọnhóna Ablaham dọmọ, 15OKLUNỌ ṣie, sọ sè mi: aigba lọ hò ṣekẹli jijlẹ fowe fataka tọn, etẹ́ ka wẹ enẹ to yẹn po hiẹ po ṣẹnṣẹn? enẹwutu di oṣiọ towe.

16Ablaham sọ sè Ẹfloni tọn: Ablaham sọ jlẹ fataka lọ na Ẹfloni ehe é dọ to otọ́ ovi Heti tọn lẹ tọn mẹ, fataka jijlẹ fowe ṣekẹli tọn, ehe yìn akuẹ pipó to ajọtọ lo de. 17Oglè Ẹfloni tọn, he tin to Makpela, ehe to Mamle nukọn, oglè lọ, po aigbaslo he tin to e mẹ po, po atin he sọ tin to oglè lọ mẹ lẹpo po, ehe tin to dali etọn bo lẹ́do e pé lẹpo wẹ é degbèsọn e ji na Ablaham. 18To ovi Heti tọn lẹ nukunmẹ, podọ to nukun mẹhe to hòngbo otò etọn mẹ tọn biọ lẹ tọn mẹ.

19To ehegodo Ablaham di Sala asi etọn to aigbaslo oglè Makpela tọn mẹ, to Mamle nukọn (enẹ wẹ Hẹblon) to aigba Kenani tọn ji.

20Oglè lọ, po aigbaslo ne to finẹ po, wẹ yè degbèsọn e ji na Ablaham, na nútindo ṣiọditẹn tọn de gbọn, ovi Heti tọn lẹ dali.

24

1ABLAHAM sọ whén, bo pòyònho to gbèzán etọn mẹ: OKLUNỌ ko dona Ablanam to onú lẹpo mẹ. 2Ablaham sọ dọ hlan devi mẹhopete whèdò etọn ton, mẹhe dugán do onú he é tindo lepo ji, dọmọ, Yẹn vò we, yi alọ towe do asapada ṣie glọ: 3yẹn nasọ hẹn we whlé gbọn OKLUNỌ, Jiwheyẹwhe olọn po aihọn po tọn dali, dọ hiẹ ma na mọ asi na visunnu síe to viyọnnu Kenani tọn lẹ mẹ, to yé mẹhe ṣẹnṣẹn yẹn to ninò lẹ mẹ gba. 4Ṣigba hiẹ na yi otò ṣie mẹ, podọ to hẹnnumẹ ṣie lẹ de, bo mọ asi na Isaki visunnu ṣie.

5Devi lọ sọ dọ hlan ẹn, dọmọ, Eya yọnnu lọ ma yín ojlonọ nado hodo mi jẹ aigba he ji, bé yẹn do na hẹn visunnu towe gọ̀yì aigba he ji hiẹ tónsọn wá?

6Ablaham sọ dọ hlan ẹn, dọmọ, Hiẹ ni payi, na hiẹ hẹn visunnu ṣie gọ̀yì finẹ blo. 7OKLUNỌ Jiwheyẹwhe olọn tọn, he ko dè mi sọn owhé otọ ṣie tọn gbè, sọn aigba ajitẹn ṣie tọn ji, bo sọ dọ hlan mi, bo ko sọ whlé hlan mi, dọmọ, Yẹn na aigba he okún towe; ewọ nasọ do angẹli etọn hlan nukọn towe, hiẹ na mọ asi sọn finẹ na visunnu ṣie.

8Eyín yọnnu lọ ma yín ojlonọ nado hodo we, bé whenẹnu hiẹ na gán sọn whiwhlé ṣie he mẹ: ṣigba hiẹ ma na hẹn visunnu ṣie gọ̀yì finẹ gba.

9Devi lọ sọ yí alọ etọn do asapada Ablaham klunọ etọn tọn glọ, bo sọ whlé nẹ na ohó helẹ tọn wutu.

10Devi lọ sọ yí kanklosọpoawenọ ao, sọn kanklosọpoawenọ klunọ etọn tọn mẹ, bo yì; na alọ etọn mẹ wẹ agbàn klunọ etọn tọn lẹpo te: é sọ fọ́n, bo yì Mesopotamia, to otò Naholi tọn mẹ. 11E sọ hẹn kanklosọpoawenọ etọn lẹ jẹklo to otò lọ godo to odòtò de dali to ojlẹ whèjai tọn mẹ, to ojlẹ he mẹ yọnnu lẹ nọ tòn te nado dà osìn.

12Ẹ sọ dọmọ, OKLUNỌ, Jiwheyẹwhe Ablaham otò ṣie tọn, yẹn vẹ̀ we, hùn ali dagbe na mi egbé, bo sọ wà dagbe hlan Ablaham klunọ ṣie. 13Dayi e go, yẹn to ote to ofi to asisá osìn tọn kọ̀n; viyọnnu otò lọ tọn lẹ to tintọ̀njẹgbonu ja osìn dà gbe; 14bo gbọ é ni jọ dọ, awhli he yẹn na dọ hlan, dọmọ, Yẹn vè we, zlọn tọ̀zén towe dai, na yẹn ni nù; bọ ewọ nasọ dọmọ, Nù, yẹn nasọ dà na kanklosọpoawenọ towe lẹ nù ga; ewọ lọ we ni yín asi lọ he hiẹ ko dè na devi towe, Isaki; gbọn ehe mẹ yẹn na yọnẹn dọ hiẹ do dagbe hia hlan OKLUNỌ ṣie.

15E wá jọ, whẹpo ewọ na dó dọhó lọ vọ̀, wẹ dayi e go, Lebeka tọ́njẹgbonu, mehe yè ji hlan Bẹtueli, visunnu Milka ton, asi Naholi tọn, nọvisunnu Ablaham ton, otọ̀zén etọn tin to abọ́ etọn jí. 16Áwhli lọ yọ̀nwhanpẹ talala na pinpọ́n, awhli de, sunnu he ko yòn ẹn de ma tin: é sọ jẹte yì tòsisá mẹ, bo gò otọ̀zẹ́n etọn, bo sọ gòwá yìaga.

17Devi lọ sọ dowezun nado yì pé e, bo dọmọ, gbọ yẹn ni nù, yẹn vẹ̀ we, osìn vude sọn tòzén towe mẹ. 18Ewọ sọ dọmọ, Nù, klunọ ṣie; é sọ yawu zlọn otòzén etọn do alọ mẹ, bo na ẹn nù, 19Whenuena é sọ na ẹn nù vò, é dọmọ, Yẹn na dà na kanklosọpoawenọ towe lẹ ga kaka yé nado nù vò. 20E sọ yawu, bo kọ̀n tọ̀zẹ́n etọn do odla lọ mẹ, bo sọ lẹ̀ po wezun po yì odòtòpa nado dòn osìn, bo sọ dà na kanklosọpoawenọ etọn lẹpo. 21Dawe lọ to pínpòn ẹn, bo sọ bọnukun do e go to pìnpòn nado yònẹn eyín OKLUNỌ hẹn gbejizọnlin etọn yín yínyòn, kavi devo.

22E sọ wá jọ, le kanklosọpoawenọ lẹ ko nù osin vọ̀, dawe lọ yí sika tómẹnu dadawe ṣekẹli jijlẹ tọn, po àlọgàn awe sika tọn po na alọ etọn he jlẹ ṣekẹli ao; 23bo sọ dọmọ, Viyọnnu mẹnu tọn wẹ hiẹ? Yen vẹ́ we, dọ na mi. Otẹn sọ tin to owhé otọ̀ towe tọn gbè bọ mí na jẹ e mẹ?

24E sọ dọ hlan ẹn, dọ, Oviyọnnu Bẹtueli tọn, viyọnnu Milka tọn, he é ji na Naholi, wẹ yẹn. 25E sọ dọ hlan ẹn dogọ́, dọmọ, Míwlẹ tindo zìnkán po kanlinmahúhú susu po, po otẹn po na jẹ e mẹ.

26Dawe lọ sọ dẹ́ ota etọn bo sẹ̀n OKLUNỌ. 27E sọ dọmọ, Donanọ wẹ OKLUNỌ Jiwheyẹwhe Ablaham klunọ síe tọn, he ma gbọ̀ dagbewanyi etọn po nugbo etọn po hlan klunọ ṣie dali: na yẹn tọn wẹ, OKLUNỌ ko do mi to aliho ji hlan owhé mẹmẹsunnu klunọ ṣie lọ tọn gbè.

28Awhli lọ sọ dowezun, bo yì dọ onú helẹ na whégbènu onọ etọn tọn lẹ. 29Lebeka tindo nọvisunnu de, oyín etọn nọ yín Labani: Labani sọ dowezun jẹgbonu yì dawe lo de je tòsisá lọ kòn. 30E sọ wá jọ, whenuena é mọ tómẹnu po alọgàn po to alọ nọviyọnnu etọn tọn mẹ, bọ é sọ sè ohó Lebeka nọviyọnnu etọn tọn dọ, Lewẹ dawe lọ dọ hlan mi; wẹ é wá dawe lọ de; bo dayi e go, é tote to kanklosọpoawenọ etọn lẹ de to tòsisá lọ tó. 31Ewọ sọ dọmọ, Biọ whégbè, hiẹ donanọ sọn OKLUNỌ de; etéwutu wẹ hie nọte to gbonu? yẹn ko sènúdo to whégbè podọ tẹnmẹ na kanklosọpoawenọ lẹ. 32Dawe lọ sọ biọ owhé lọ gbè: bo tún kanklosọpoawenọ lẹ, bo na zinkan po kanlinmahúhú po kanklosọpoawenọ le, po osìn po nado klọ afọ etọn, po afọ mẹhe gò nẹ̃ lẹ tọn po ga.

33E sọ zé núdùdù do nukọn nẹ̃ nado dù, ṣigba ewọ dọmọ, Yẹn ma to onú na dù kaka yẹn nado dowẹn ṣie pó. E sọ dọmọ, To hódọ.

34Ewọ sọ dọmọ, Devi Ablaham tọn wẹ yẹn. 35OKLUNỌ sọ dona klunọ ṣie talala; ewọ sọ lẹzun mekiklo: é na lẹngbọ ẹ, po oyín po, po fataka po, po sika po, po devisunnu po, po deviyọnnu po, po kanklosọpoawenọ po, po kẹtẹkẹtẹ po. 36Sala asi OKLUNỌ ṣie tọn sọ ji visunnu de hlan OKLUNỌ ṣie whenuena ewọ ko poyònho vò; ewọ wẹ é yí onú he é tindo lẹpo na. 37OKLUNỌ ṣie sọ hẹn mi whlé dọmọ, Hiẹ ma na mọ asi na visunnu ṣie sọn viyọnnu Kenani tọn lẹ mẹ gba, aigba mẹhe tọn ji yẹn te: 38ṣigba hiẹ ni yì owhé otò ṣie tọn gbè, podọ hẹnnu ṣie lẹ de, na a ni mọ asi na visunnu ṣie. 39Yẹn sọ dọ hlan OKLUNỌ ṣie, dọmọ, Eya yọnnu lọ ma na hodo mi. 40E sọ dọ hlan mi, dọmọ, OKLUNỌ, mẹhe nukọn yẹn to sọnlinzin te, na do angẹli etọn hlan hẹ we, bo nasọ jla aliho towe do; hiẹ nasọ mọ asi na visunnu ṣie sọn hẹnnumẹ ṣie lẹ de, podọ sọn owhé otọ́ ṣie ton gbè: 41whenẹnu wẹ hiẹ na gán sọn whiwhlé ṣie he mẹ, whenuena hiẹ wá hẹnnumẹ ṣie lẹ de; eyín yé ma yí mẹde na we, hiẹ gán sọn whiwhlé ṣie he mẹ. 42Yẹn wá tòsisá kọ̀n to egbé, bo dọmọ, OKLUNỌ, Jiwheyẹwhe Ablaham klunọ ṣie tọn, eyín hiẹ hẹn aliho he yẹn gbọn dinvie he yọ̀n: 43dayi e go, yẹn to tote to odòtòpa; bo gbọ é ni jọ, dọ awhli he tọ́njẹgbonu wá nado dà osìn, mẹhe yẹn na dọhlan, dọmọ, Na mi, yẹn vè we, osìn vude sọn otòzén towe mẹ nado nù; 44bọ é na dọ hlan mi, dọmọ, Hiẹ ni nù, yẹn nasọ dà na kanklosọpoawenọ towe lẹ ga: gbọ é ni yín asi he OKLUNỌ ko dè na visunnu OKLUNỌ ṣie tọn. 45Whẹpo yẹn ko gbọ hódọ to ayiha ṣie mẹ, dayi e go, Lebeka tònjẹgbonu wá, podọ otòzén etọn tin to abò etọn ji; ewọ sọ jẹte yì o tòsisá mẹ, bo dà osìn: yẹn sọ dọ hlan ẹn, dọmọ, Gbọ yẹn ni nusìn, yẹn vẹ̀ we. 46E sọ yawu, bo zlọn otòzén etọn sọn abò etọn ji, bo dọmọ, Nù, yẹn nasọ dà na kanklosọpoawenọ towe lẹ nù ga. 47Yẹn sọ kanbiọ ẹ, dọmọ Viyọnnu mẹnu tọn wẹ hiẹ? E sọ dọmọ, Viyọnnu Bẹtueli tọn, visunnu Naholi tọn, he Milka ji hlan ẹn: yẹn sọ yí tómẹnu lọ do awọntin mẹ nẹ̀, po alọgàn lẹ po do alọ etọn mẹ. 48Yẹn sọ dẹ́ ota ṣie, bo sẹ̀n OKLUNỌ, yẹn sọ dona OKLUNỌ Jiwheyẹwhe Ablaham OKLUNỌ ṣie tọn, he hẹn mi gbọn ali jíjlọ ji nado yí viyọnnu nọvisunnu OKLUNỌ ṣie tọn na visunnu etọn. 49Bé dinvie, eyín mìwlẹ na basi dagbewanyi po nugbo po hlan OKLUNỌ ṣie, mì dọ na mi; eyín é ma sọ yín mọ, mì dọ na mi: na yẹn ni gò do adusi pawhe kavi do amiyọn.

50Whenẹnu wẹ Labani po Bẹtueli po gblọn, bo dọmọ, OKLUNỌ de wẹ onú lọ sọn wá: míwlẹ ma sọgan dọhó dagbe kavi ylankan hlan we gba. 51Dayi e go, Lebeka tin to nukọn towé, yí i bo yì, na ewọ ni yín asi visunnu OKLUNỌ towe tọndile OKLUNỌ ko dọhó do.

52E sọ wá jọ dọ whenuena devi Ablaham tọn sè ohó yetọn, é dẹ́ ede do aigba hlan OKLUNỌ. 53Devi lọ sọ de núzinzán fataka tọn, po núzinzán sika tọn po jegbonu, po avọ̀ po jẹgbonu, bo yí yé na Lebeka: é sọ yí núnina akuẹgegenu tọn ga na nọvisunnu etọn po onọetọn po.

54Yé sọ dù bo nù, ewọ pó mẹhe tin to e de lẹ po, yé sọ jẹ finẹ to ozán lọ mẹ; yé sọ fọ́n to afọnnu, é bo sọ dọmọ, Mì do mi hlan OKLUNỌ ṣie de. 55Nọvisunnu etọn po onọ etọn po sọ dọmọ, Gbọ awhli lọ ni nòhẹ mí azán vude, hò azán ao mọ: enẹgodo é na yì. 56Ewọ sọ dọ hlan yé, dọmọ, Mì hẹn mi dote blo; na OKLUNỌ ko hẹn ali ṣie yòn dagbedagbe wutu; mì de mi tón, na yẹn ni yì OKLUNỌ ṣie de. 57Yé sọ dọmọ, Mí na ylọ awhli lọ, bo kanbiọ sọn onù etọn. 58Yé sọ ylọ Lebeka, bo dọ hlan ẹn, dọ, Hiẹ na yì hẹ dawe he? é sọ dọmọ, Yẹn na yì.

59Yé sọ do Lebeka viyọnnu yetọn hlan po anénọ etọn po, po devi Ablaham tọn po, po omẹ etọn lẹ po. 60Yé sọ dona Lebeka, bo dọ hlan ẹn, dọ, Viyọnnu mítọn, yín onọ fọtọ́nfọtọ́n donu fọtọ́nfọtọ́n ao tọn, bo gbọ okún towe ni tindo hòngbo mẹhe gbẹwanna yé lẹ tọn.

61Lebeka sọ fọ́n po awhli etọn lẹ po, yé hẹ́ kanklosọpoawenọ lẹ ji, bo hodo dawe lọ: devi lọ sọ yí Lebeka bo yì.

62Isaki ko wá jugbọn zùngbo Bẹeli-la-hai-loi tọn mẹ; na aigba Hùwàji tọn dali wẹ ewọ nọnọ̀. 63Isaki sọ jẹgbonu nado yì, lẹnayihamẹpèn to dangbo to whèjai: é sọ zé nukun etọn daga bo mọ, dayi e go, kanklosọpoawenọ lẹ ja. 64Lebeka sọ zé nukun etọn daga, whenuena é mọ Isaki, é jẹte sọn kanklosọpoawenọ ji. 65E sọ dọ hlan devi lọ, dọmọ, Dawe tẹwẹ ehe to zọnlinzin to danji nado pé mí? devi lọ sọ dọmọ, OKLUNỌ ṣie wẹ: ewọ sọ yí nukunmẹ ṣinyọnvọ etọn, bo ṣinyọn ede.

66Devi lọ sọ dọ onú he é ko wà lẹpo na Isaki. 67Isaki sọ hẹn ẹ wá ogohò Sala onọ etọn tọn mẹ, bo sọ yí Lebeka, bọ ewọ sọ lẹzùn asi etọn: é yíwán nẹ; Isaki sọ zùn mẹmiọnhomẹna to okú onọ etọn tọn godo.

25

1ABLAHAM sọ yí asi devo, oyín etọn nọ yín Kẹtula 2E ji Zimlani nẹ̃, Joksani, po Mẹdani po, po Midiani po, po Iṣbaki po, po Sua po. 3Jọksani sọ ji Ṣẹba, po Dẹdani po. Visunnu Dẹdani tọn lẹ wẹ Asulimi, po Lẹtusimi po, po Lẹumimi po. 4Visunnu Midiani tọn lẹ wẹ Efẹli po Hanoku po, po Abida po, po Ẹldaa po. Ehelẹ po wẹ ovi Kẹtula tọn.

5Ablaham sọ yí onú he é tindo lẹpo na Isaki. 6Ṣigba hlan visunnu yọnnubẹtu tọn lẹ tọn he Ablaham tindo lẹ, Ablaham na núnina, bo sọ dè yé tọn sọn Isaki visunnu etọn de, to whenuena é tin to ogbè, hlan whèzetẹn dali, hlan otò whèzẹtẹn tọn dali.

7Ehelẹ wẹ azán owhè ogbè Ablaham tọn tọn he é hò; owhè kẹ̀nnẹfọtọ̀n. 8Ablaham sọ jo gbigbọ do, bo sọ kú to yọnhomẹ, mẹhóhó he gọ̀ na owhè susu, yè sọ hò e pli hlan omẹ etọn lẹ. 9Visunnu etọn lẹ, Isaki po Iṣmaeli po sọ di i to aigbaslo Makpela tọn mẹ, to odàn Ẹfloni tọn ji, visunnu Zohali Hittinu tọn, he tin to Mamle nukọn; 10danji he Ablaham hò to ovi Heti tọn lẹ si, finẹ wẹ yè di Ablaham do, po Sala asi etọn po.

11E sọ wá jọ to okú Ablaham tọn godo, wẹ Jiwheyẹwhe dona Isaki visunnu etọn; Isaki sọ nọnè Bẹeli-lahai-loi dali.

12Ehelẹ wẹ whẹndo Iṣmaeli visunnu Ablaham tọn tọn, ehe Hagali, Egiptinu, deviyọnnu Sala tọn ji hlan Ablaham, 13ehelẹ sọ wẹ oyín visunnu Iṣmaeli tọn lẹ tọn, gbọn oyín yetọn dali kẹdẹdi whẹndo yetọn lẹ: plọnji Iṣmaeli tọn, Nẹbajotu; po Kedali po, po Adbẹeli po, po Mibsami po, 14po Miṣma po, po Duma po, po Massa po; 15po Hadadi po, po Tema po, Jẹtọli, Nafìsi, po Kedema po: 16ehelẹ wẹ visunnu Iṣmaeli tọn, ehelẹ sọ wẹ oyín yetọn, gbọn otòta yetọn lẹ dali, podọ gbọn oslahò yetọn lẹ dali; ahọvi wiawe kẹdẹdi akọta yetọn lẹ.

17Ehe sọ wẹ owhè ogbè Iṣmaeli tọn tọn, owhè kantọ̀nfọtọ̀nnukunawe: é sọ jo gbigbọ do bo kú; yè sọ hò é pli hlan omẹ etọn lẹ. 18Yé sọ nọnọ̀ sọn Havila kaka jẹ ṣuli, ehe tin to Egipti nukọn, dile hiẹ sọkọ Assìlia jei, é sọ gbọsi nukọn mẹmẹsunnu etọn lẹpo tọn.

19Ehelẹ sọ wẹ whẹndo Isaki tọn, visunnu Ablaham tọn tọn: Ablaham ji Isaki. 20Isaki sọ yín owhè kande mẹho whenuena é yí Lebeka viyọnnu Bẹtueli Silianu Padan-alami tọn, nọviyọnnu Labani Silianu tọn nado yín asi etọn.

21Isaki sọ vè OKLUNỌ na asi etọn, na wènsinọ wẹ ewọ yín wutu: OKLUNỌ sè ovè etọn, Lebeka asi etọn sọ mọhò. 22Ovi lẹ to sislo dopọ to ohò etọn mẹ; é sọ dọmọ, Eyin é yín mọ, etẹwutu wẹ yẹn to ogbè? é sọ yì nado dindona to OKLUNỌ de. 23OKLUNỌ sọ dọ hlan ẹn, dọmọ,

23232323

24Whenuena azán etọn nado jivi pé, dayi e go, ahoho de wẹ tin to adọ̀ etọn mẹ 25Tintan tọ̀njẹgbonu vẹyãn, awutu etọn lẹpo di avọ̀ ofúnnọ; yé sọ ylọ oyín etọn dọ Esau. 26To godo ẹnẹtọn wẹ nọvisunnu etọn sọ tọ̀n jẹgbonu alọ etọn hinhẹn afọgbẹ̀n Esau tọn go; yè sọ ylọ oyín etọn dọ Jakobu. Isaki sọ yín ọwhè kandeko mẹho whenuena é ji yé.

27Yọpọsunnu lẹ sọ whén: Esau sọ yín gbéyàntọ zìnzìntọ, gbẹtọ danji tọn; Jakobu sọ yín gbẹtọ agbasa minẹnọ, bo nọnọ̀ ogohò mẹ. 28Isaki yiwánna Esau, na é nọ dù sọn ogbélàn etọn mẹ wutu: Lebeka sọ yiwánna Jakobu.

29Jakobu sọ dà yìnnó; Esau gò sọn danji, ẹ́ kuṣiọ, 30Esau sọ dọ hlan Jakobu, dọmọ, Yí yìnnọdidà vẹyãn nẹ nado yìn mi, yẹn vẹ̀ we, na yẹn kusiọ: enẹwutu wẹ yè do nọ ylọ oyín etọn dọ Ẹdomi. 31Jakobu sọ dọmọ, Sè, jijihuhlọn towe hẹ mi whẹ́. 32Esau sọ dọmọ, Dayi e go, yẹn tin to kúdònu; ale tẹwẹ jijihublọn wà hlan mi? 33Jakobu sọ dọmọ, Yí onú de do whlé hlan mi tọ egbó, é sọ whlé hlan ẹn: bo sọ na jijihuhlọn etọn hlan Jakobu, 34Jakobu sọ na akla po yìnnọdidà lẹntile tọn po Esau: é dù, bo nù, bo sọ fọ́n, bo yì: mọ Esau vlẹ jijihuhlọn etọn do.

26

1OHÙVẸ do tin tọ aigba lọ ji, dogọ́ hùvẹ̀ he tin to azán Ablaham tọn lẹ mẹ. Isaki sọ yì Abimẹlẹki ahọlu Bilistinu lẹ tọn de to Gẹlali.

2Okluwọ sọ sọawúhia ẹ, bo dọmọ, A jẹte yì Egipti blo; nò aigba he tọn yẹn na dọ na we ji; 3wáwási to aigba he ji, yẹn nasọ tin hẹ we, bo nasọ dona we; na hlan hiẹ, podọ hlan okún towe wẹ yẹn na na aigba he lẹpo; yẹn nasọ hẹn whiwhlé he yẹn whlé hlan Ablaham otọ́ towe lódo; 4Yẹn nasọ hẹn okún towe jipligégé di sunwhlẹvu olọn tọn lẹ, yẹn nasọ na aigba helẹ hlan okún towe; na to okún towe mẹ wẹ akọta aihọn tọn lẹpo na yín donanọ te: 5na Ablaham yí ogbè ṣie sè wutu, bo sọ yìn asẹ ṣie, gbèdide ṣie, osẹ́ndai ṣie, po osẹ́n ṣie lẹ po wutù.

6Isaki sọ nọ̀ Gẹlali. 7Omẹ finẹ tọn lẹ sọ kàn asi etọn tọn biọ: é sọ dọmọ, Nọviyọnnu ṣie wẹ; na é dibú nado dọmọ, Asi ṣie; é dọ, Omẹ finẹ tọn lẹ nikã hù mi na Lebeka wutu; na é yónwhanpẹ na pinpọ́n wutu.

8E sọ wá jọ, whenuena é ko tin to finẹ na ojiẹ dindẹn, wẹ Abimẹlẹki ahọlu Fìlistinu lẹ tọn pọ́n gbonu, to vẹsẹnu, bo mọ, bo dayi e go, Isaki to aihúnda hẹ Lebeka asi etọn. 9Abimẹlẹki ylọ Isaki, bo dọmọ, Dayi e go, nugbo nugbo asi towe wẹ ewọ: na hiẹ dọmọ, Nọviyọnnu ṣie wẹ ewọ do? Isaki sọ dọ hlan ẹn, dọmọ; Na yẹn dọmọ, Yẹn nikã kú na ewọ wutu. 10Abimẹlẹki sọ domọ, Etẹwẹ hiẹ wà do mí he? dopo to gbẹtọ lẹ mẹ do ko zánhẹ asi towe mahòpón, hiẹ bo nasọ hẹn whẹgbledo wá míwle ji. 11Abimẹlẹki sọ dosẹ́n na gbẹtọ lẹpo dọmọ Mẹdepope hẹ sọ doalọ dawe he, kavi asi etọn go, yè na hù i dándán.

12Whenẹnu wẹ Isaki dónu do aigba lọ ji, bo sọ mọ to owhè nẹ mẹ, kanweko donu sọha mọ: OKLUNỌ sọ dona ẹn. 13Dawe lọ sọ zùn mẹkiklo, bo to susu yì nukọn kaka é do lẹzùn mẹkiklo talala. 14E tindo adọkun lẹngbọ lẹ tọn, po adọkun kanlin tọn po, po whédo daho po; ònú etọn sọ vẹun na Filistinu lẹ. 15Odòtó he devi otọ́ etọn tọn lẹ ko kùn to Ablaham otọ́ eton whenu lẹpo, wẹ Filistinu lẹ hẹn dote, bo yí okó do sú yé.

16Abimẹlẹki sọ dọ hlan Isaki, dọmọ, Yì sọn mí de; na hiẹ yín huhlọnnọ hú míwlẹ. 17Isaki sọ tón sọn finẹ, bo whesla do agbàdo Gẹlali tọn mẹ, bo-sọ nọnọ̀ finẹ.

18Isaki sọ vó odòtó osìn tọn lẹ kùn, he yé ko kùn to Ablaham otọ́ etọn whenu, na Filistinu lẹ ko hẹn yé dote to okú Ablaham tọn godo: é sọ ylọ oyín yetọn kẹdẹdi oyín he otọ́ etọn ko do na yé.

19Devi Isaki tọn lẹ sọ kùndò to agbàdo lọ mẹ, bo mọ odòtò aaisa tọn de to finẹ. 20Kanlinyintọ Gẹlali tọn lẹ núwhlẹn hẹ kanlinyintọ Isaki tọn lẹ, dọmọ, Mítọn wẹ osìn lọ: é sọ ylọ oyín odòtó lọ tọn dọ Esẹki ; na yé hòavùn hẹ ẹ wutu. 21Yé vó odòtò devo kùn, yé sọ whlẹn enẹ ga; é sọ ylọ oyín etọn dọ Sitna. 22E sọ tón sọn finẹ, bo sọ kùn odòtó devo; enẹ wẹ yè ma whlẹn hẹ ẹ gba: é sọ ylọ oyín etọn dọ Lehoboti : é sọ dọmọ, Na dinvie wẹ OKLUNỌ basi otẹnmẹ na mí die, mìwlẹ nasọ yín sinsẹ́nnọ to aigba lọ ji.

23E sọ hẹji sọn finẹ yì Bẹeli-ṣeba. 24OKLUNỌ sọ sọawúhia ẹ to ozán nẹ mẹ, bo dọmọ, Yẹn Jiwheyẹwhe Ablaham otọ́ towe tọn wẹ: a dibú blo, na yẹn tin to de we, bo na dona we, bo na hẹn okún towe jipligégé na Ablaham devi ṣie wutu. 25Ewọ sọ tùn agbà de to finẹ, bo yànavàle oyín OKLUNỌ tọn, bo sọ pẹ́n gohọ̀ etọn do finẹ, devi Isaki tọn lẹ sọ kùn odòtọ̀ de do finẹ.

26Whenẹnu wọ Abimẹlẹki yi e de sọn Gẹlali, po Ahuzati po, họ́ntọn etọn, po Fikoli awhàngán daho etọn po. 27Isaki sọ dọ hlan yé, dọmọ, Etẹwutu wẹ mi wá dè, na mi gbẹwanna mi, bo sọ yàn mi sọn mi de?

28Yé sọ dọmọ, Míwlẹ mọ gbangba dọ OKLUNỌ tin hẹ we: mí sọ dọmọ, Dinvie gbọ whiwhlé ni tin to mí ṣẹnṣẹn, yèdọ to mí po hiẹ po ṣẹnṣẹn, na mí ni sọ nùalẹ́ de hẹ we; 29dọ hiẹ ma na wàylan de do mí, dile míwlẹ ma doalọ go we, podọ dile míwlẹ ma ko wà núde do we, adavo dagbe, bo ko sọ dè we hlan gbonu jijọho: donanọ sọn OKLUNỌ de wẹ hiẹ dinvie.

30E hẹjó yé, yé sọ dù, bo nù. 31Yé fọ́n to afọnnufú, bo sọ whlé hlan yénọzo: Isaki do yé hlan, yé sọ yi sọn e de jijọho.

32E sọ wá jọ to gbèdoponẹ, wẹ devi Isaki tọn lẹ wá, bo dọ nẹ̀ gbọn odòtò he yé kùn tọn dali, dọmọ, Míwlẹ ko mọ osìn. 33E sọ ylọ oyín etọn dọ Ẹiba: enẹwutu wẹ oyín otò lọ tọn do nọ yín Bẹeli-ṣeba kaka jẹ egbẹ́.

34Whenuena Esau yín owhè kande mẹho, é yí na asi Juditi viyọnnu Bẹeli tọn Hittànu po Basemati po viyọnnu Elọni tọn Hittinu: 35yé sọ yín adinọ ayiha tọn hlan Isaki po hlan Lebeka.

27

1E sọ wá jọ, dọ whenuena Isaki whén, bọ nukun etọn súzin sọmọ bọ é ma to númọ, é ylọ Esau visunnu plọnji etọn, bo dọ hlan ẹn, dọmọ, Visunnu ṣie: ewọ sọ dọ hlan ẹn, dọmọ, Yẹn tin to ofi. 2E sọ dọmọ, Dayi ego dinvie, yẹn pòyónho, yẹn ma yọ́n azán okú ṣie tọn. 3Enẹwutu dinvie, Yẹn vẹ́ wẹ, yí gbéyannu towe lẹ, ogába towe, po ogágọ towe po, na a ni yi danji, bo yí gbélàn wá na mi: 4Bo dà olàn vivi na mi, ehe hunkọ yẹn yiwánna, bo zé wá na mi, na yẹn ni dù: na yen nido dona we whẹpo yẹn na do kú.

5Lebeka sè whenuena Isaki dọhó hlan Esau, visunnu etọn Esau. Esau sọ yì danji nado yànwẹn na ogbélàn. 6Lebeka sọ dọhó hlan Jakobu, visunnu etọn, dọmọ, Dayi e go, yẹn sè otọ́ towe dọhó hlan Esau nọvisunnu towe, dọmọ, 7Yí ogbélàn wá na mi, na a ni dà olàn vivi na mi, na yẹn nido dù, bo dona we to OKLUNỌ nukọn jẹnukọn na okú ṣie. 8Enẹwutu dinvie, visunnu ṣie, sè ogbè ṣie kẹdẹdi enẹ he yẹn na aṣẹ we na. 9Yì ogbọpa mẹ lò, bo yí gbọgbọẹ dagbedagbe ovú awe wá na mi sọn finẹ; yẹn na yí yé do dà olàn vivi na otọ́ towe di ehe hunkọ é nọ yiwánna: 10hiẹ nasọ zé e yì otọ́ towe de, na é nido dù bọ é na do dona we jẹnukọn na okú etọn.

11Jakobu sọ dọ hlan Lebeka onọ etọn, dọmọ, Dayi e go, agbasafúnnọ wẹ Esau nọvisunnu ṣie, agbasa mimẹnọ wẹ yẹn. 12Eya otọ́ ṣie na doalọ ogo e pọ́n, yẹn bo nasọ di mẹklọtọ de hlan ẹn; yen nasọ dọn dẹhodo wá dẽ ji, é ma na yín dona gba.

13Onọ etọn dọ hlan ẹn, dọmọ, Ota ṣie wẹ dẹ́hodo towe ni nó, visunnu ṣie: yí ogbè ṣie sè ṣõkẹdẹ, bo yì, yí yé wá na mi.

14Ewọ yì, bo yí, bo hẹn yé wá onọ etọn de: onọ etọn sọ dá olàn vivi, ehe hunkọ otọ́ etọn yiwánna. 15Lebeka sọ yí avọ̀ dagbedagbe Esau visunnu etọn plọnji tọn, ehe tin to e de to họmẹ, bo yí yé do na Jakobu, visunnu etọn pẹvi. 16Ewọ sọ yí ayú gbọgbọẹ ovú lẹ tọn do alọ etọn lẹ go, podọ do okò mimẹ etọn go. 17E sọ yí olàn vivi lọ, po akla he é dà po do alọ Jakobu visunnu etọn tọn mẹ.

18Ewọ sọ wá otọ́ etọn de, bo dọmọ, Otọ́ ṣie: ewọ sọ dọmọ, Yẹn tin to ofi, hiẹ mẹnu wẹ, visunnu ṣie? 19Jakobu sọ dọ hlan otọ́ etọn, dọmọ, Yẹn Esau oplọnji towe wẹ, yẹn ko basi kẹdẹdile hiẹ dọ hlan mi do: fọ́n yẹn vé we, sinai bo dù sọn ogbọ́làn ṣie mẹ, na ayiha towe nido dona mi.

20Isaki sọ dọ hlan visunnu etọn, dọmọ, Nawẹ é yín bọ hiẹ ko yawu gọ ẹn plaun domọ visunnu ṣie? Ewọ sọ dọmọ, OKLUNỌ Jiwheyẹwhe towe wẹ yawu hẹn gbékuna mì wutu wẹ.

21Isaki sọ dọ hlan Jakobu dọmọ, Sẹpó mi, yẹn vó we, na yẹn ni doalọgo we pọ́n, visunnu ṣie, eyín hiẹ visunnu ṣie Esau lọ wẹ, kavi lala. 22Jakobu sọ sẹpọ́ Isaki otọ́ etọn: é sọ doalọ e go pọ́n, bo dọmọ, Ogbè Jakobu tọn wẹ ogbè, ṣigba alọ Esau tọn lẹ wẹ alọ lẹ. 23Ewọ ma sọ yónẹn, na alọ yín ofúnnọ di alọ Esau nọvisunnu etọn tọn lẹ wutu: mọwẹ ewọ dona nẹ̃.

24E sọ dọmọ, Bé hiẹ Esau visunnu ṣie lọ wẹ? E sọ dọmọ, Yẹn wẹ.

25E sọ dọmọ, Zé e sẹpọ́ dẽ, yẹn nasọ dù sọn gbélàn visunnu ṣie tọn mẹ, na yẹn nido dona we. E zé e sẹpọ́ ẹ, é sọ dù; é zé ovẹ̃n nẹ̃, ewọ sọ nù.

26Otọ́ etọn Isaki sọ dọ hlan ẹn, dọmọ, Sẹwá lò visunnu ṣie, bo donùnùgona mi. 27E sọ sẹpọ́, bo donùnùgo nẹ: Ewọ sọ sè owán avọ́ etọn tọn, bo dona ẹn, bo dọmọ,

2727282828292929292929

30E sọ wá jọ, le Isaki ko dotana didona Jakobu vò, Jakobu bla nọ ma ko tón sọn Isaki otọ́ etọn nukọn, wẹ Esau, nọvisunnu etọn, biọ whégbè sọn gbéyàngbé. 31Ewọ ga sọ dà olàn vivi, bo hẹn wá otọ́ etọn de, bo dọ hlan otọ́ etọn, dọmọ, Gbọ otọ́ ṣie ni fọ́n bo dù sọn gbélàn visunnu etọn tọn mẹ, na hiẹ nido dona na mi.

32Isaki otọ́ etọn sọ dọ hlan ẹn, dọmọ, Hie, mẹnu wẹ? E sọ dọmọ, Yẹn Esau plọnji towe wẹ.

33Sisọsisọ sọ jẹ Isaki ji gbahúgbahú, é sọ dọmọ, Mẹnu ka wẹ ewọ he yí ogbélàn, bo hẹn ẹn wá dẽ, bọ yẹn ko dù sọn popo mẹ whẹpo hiẹ do wá, bo ko sọ dona ẹn? mọwẹ, donanọ wẹ é na yín.

34Whenuena Esau sè ohó otọ́ etọn tọn lẹ, é yi awhá daho talala vivẹ do dawhá, bo sọ dọ hlan otọ́ etọn, dọmọ. Dona mi, yèdọ yẹn ga, otọ́ ṣie.

35Ewọ sọ dọmọ. Nọvisunnu towe wá to bublu mẹ, bo ko yí odona towe yì.

36E sọ dọmọ, Bé na yè ko ylọ ẹ oyín Jakobu wutu? dọ é ko gbòmọ na mi whlawe domọ? é yí jijibuhlon ṣie; bo, sọ dayi e go, dinvie é sọ yí dona ṣie. E sọ dọmọ, Bé hiẹ ma whlá dona de dai na mi?

37Isaki sọ gblọn bo dọ hlan Esau, dọmọ, Dayi e go, yẹn ko yí ewọ do basi klunọ towe, podọ mẹmẹsunnu etọn lepo wẹ yẹn do basi devi etọn, ogbado po ovẹ̃n po wẹ yẹn yí do hẹn ẹn lódo, etewẹ yẹn nasọ wà na hiẹ lò, visunnu ṣie?

38Esau sọ dọ hlan otọ́ etọn, dọmọ, Be dona nẹ dona dopo akan he hiẹ tindo wẹ, otọ́ ṣie? Esau sọ zé ogbè yìaga, bo viavi.

39Isaki otọ́ etọn sọ gblọn hlan ẹn bo dọ, dọmọ,

3939404040

41Esau sọ gbẹwanna Jakobu na dona he otọ́ etọn yí do dona ẹn wutu, Esau sọ dọ to ayiha etọn mẹ, domọ, Azán ohòninọ na otọ́ ṣie tọn sẹpọ́; whenẹnu wẹ yẹn na hù Jakobu nọvisunnu ṣie.

42Yè sọ dọ ohó Esau visunnu plọnji etọn tọn lẹ na Lebeka: é sọ dowẹn bo ylọ Jakobu visunnu eton pẹvi, bo dọ hlan ẹn, dọmọ, Dayi e go, Esau, nọvisunnu towe, na towe tọn dali ko miọnhomẹ na ede na linlẹn nado hù we. 43Enewutu dinvie, visunnu ṣie, yí ogbè siẹ sè; bo fọ́n, họ̀nyì Labani nọvisunnu ṣie de, to Halani; 44bo nọ̀ e de azán vude, kaka adanjijẹ zogbe nọvisunnu towe tọn na do diọkọ; 45kaka homẹgble nọvisunnu towe tọn nado diọkọ sọn de we, bọ é na do wọ̀n onú nẹ he hiẹ wà do e: whenẹnu yẹn na do omẹ hlan bo plan we sọn finẹ: etẹwutu we yè na do hẹn mì omẹ awe lẹ pó bú do mi gbèdopo?

46Lebeka sọ dọ hlan Isaki, dọmọ, Onú ogbè ṣie tọn dikọna mi, na viyọnnu Heti tọn lẹ wutu: eyín Jakobu yí asi to viyọnnu Heti tọn lẹ me, di ehelẹ hunkọ sọn viyonnu aigba lọ tọn lẹ mẹ, dagbe tẹwẹ ogbè ṣie na wà na mi?

28

1ISAKI sọ ylọ Jakobu, bo dona ẹn, bo na aṣẹ ẹ, bo dọ hlan ẹn, dọmọ, Hiẹ ma na yí asi to viyọnnu Kenani tọn lẹ mẹ gba. 2Fọ́n, yì Padan-alami, to owhé Bẹtueli tọn gbè, otọ́ onọ towe tọn, bo yí asi de sọn finẹ wá to viyọnnu Labani nọvisunnu onọ towe tọn lẹ mẹ. 3Jiwheyẹwhe Ganhunupo ni sọ dona we; bo hẹn we yín sinsẹ́nnọ, bo hẹn we jipligégé, na hiẹ nido yín agùn akọta lẹ tọn de tọn. 4Bo na dona Ablaham tọn hlan we, podọ hlan okún towe po hiẹ po ga: na hiẹ ni dugú aigba wási towe tọn lẹ, he Jiwheyẹwhe na hlan Ablaham.

5Isaki sọ do Jakobu hlan; ewọ sọ yì Padan-alami to Labani de, yisunnu Bẹtueli Silianu tọn, nọvisunnu Lebeka tọn, onọ Jakobu po Esau po tọn.

6Esau sọ mọ dọ Isaki ko dona Jakobu bo sọ do e hlan Padan-alami, nado yí asi sọn finẹ; podọ le é dona ẹn é na asẹ ẹ dọ, Hiẹ ma na yí asi to viyọnnu Kenani tọn lẹ mẹ gba; 7podọ Jakobu yí ogbè otọ́ etọn tọn po onọ etọn po tọn se, bo ko yì Padan-alami. 8Whenuena Esau sọ mọ dọ viyọnnu Kenani tọn lẹ ma jlo Isaki otọ́ etọn gba; 9Esau yì Iṣmaeli de, bo yí Mahalati, viyọnnu Iṣmaeli tọn, visunnu Ablaham tọn, nọviyọnnu Nẹbajoti tọn nado yín asi ẹtọn gọna ehe é tindo lẹ.

10Jakobu sọ tón sọn Bẹeli-seba bo yì Halani dali. 11E sọ jẹ ofi lọ, bo nọte to finẹ to ozán lọ mẹ, na owhè ko biọ wutu; é yí dopo to osé he to ofi lọ lẹ mẹ do dokọ̀, bo mlọnai to finẹ nado damlọn. 12E sọ kudlọ, bo dayi e go, ayila de yè zé dote to aigba bọ aga etọn sú olọn: bo dayi e go, angẹli Jiwheyẹwhe tọn lẹ to jihẹ́, bo sọ to tejẹ to e ji. 13Bo dayi e go, OKLUNỌ site to aga etọn, bo dọmọ, Yẹn OKLUNỌ wẹ, Jiwheyẹwhe Ablaham otọ́ towe tọn, podọ Jiwheyẹwhe Isaki tọn: aigba he ji hiẹ mlọn nẹ, hiẹ wẹ yẹn na na ẹn hlan, podọ hlan okún towe; 14okún towe nasọ taidi kógudu aigba tọn; hiẹ nasọ vún hlan whèyìhọ dali, podọ hlan whèzẹtẹn dali, hlan agewàji dali, podọ hlan hùwàjì dali: to hiẹ mẹ podọ to okún towe mẹ wẹ yè na dona hẹnnu he to aigba ji lẹpo te. 15Bo dayi e go, yẹn tin hẹ we, bo na pọ́n ogo we to fie hiẹ yìyì lẹpo, bo nasọ hẹn we gọ̀wá aigba he ji: na yẹn ma na jo we do, kaka yẹn nado wà enẹ he yẹn ko dọ hlan we tọn dali.

16Jakobu sọ fọ́n sọn amlọn etọn mẹ, é bo sọ dọmọ, Nugbonugbo OKLUNỌ tin to ofi he; yẹn ma yónẹn. 17Obú di i, é sọ dọmọ, Ofi ka dobú ján! ehe ma yín ofi devo de, adavo ohọ̀ Jiwheyẹwhe tọn, ehe sọ wẹ hòngbo olọn tọn.

18Jakobu sọ fọ́n to afọnnufù, bo yí osé he é do dokò, bo yí i dote na kódòtin, bo kọ̀n amì do aga etọn ji. 19E sọ ylọ oyín ofi nẹ tọn dọ Beteli : aigba oyín tòdaho lọ tọn daì wẹ Luzi. 20Jakobu sọ dopa de, dọmọ, Eyín Jiwheyẹwhe na tin hẹ mi, bo na pọ́n ogo e to aliho he yẹn gbọn jei he mẹ, bo na na dùdù mi nado dù, po avọ́ po nado ṣinyọn, 21bọ yẹn sọ lẹ́gọ̀ wá owhé otọ́ ṣie tọn gbè jijọto mẹ; bé OKLUNỌ na yín jiwheyẹwhe ṣie, 22podọ osé he, he yẹn ko zé dote na kódòtin na yín ohò Jiwheyẹwhe tọn: podọ sọn enẹ he hiẹ na na mi lẹpo mẹ, yẹn na nọ na madao etọn hlan we dándán.

29

1WHENẸNU wẹ Jakobu to yìyì to gbejizọnlin etọn ji, bo wá aigba ovi whèzẹtẹn lẹ tọn ji. 2E pọ́n, bo dayi e go odòtò de tin to danji; sọ dayi e go, kanlinpa lẹngbọ tọn mlọnai to e dali; na sọn odòtó lọ mẹ wẹ yé nọ na osìn kanlinpa lẹ: osé he tin to odòtó lọ nù sọ yín daho. 3Finẹ wẹ kanlinpa lẹpo nọ plidopọ do: yé sọ bli osé lọ sọn dòtọ́nù, bo na osìn lẹngbọ lẹ, bo sọ gò osé do dòtọ́nù lọ ji do otẹn etọn mẹ.

4Jakobu sọ dọ hlan yé, dọmọ, Mẹmẹsunnu ṣie emi, fie wẹ mìwlẹ sọn? Yé sọ dọmọ, Halani tọn wẹ mí sọn. 5E sọ dọ hlan yé, dọmọ, Mí yón Labani, visunnu Naholi tọn? Yé sọ dọmọ, Mí yón ẹn. 6E sọ dọ hlan yé, dọmọ, Onú to jijọho po e po? Yé sọ dọmọ, E to jijọho: bo dayi e go, Laheli, viyọnnu etọn ja po lẹngbọ lẹ po 7Ewọ sọ dọmọ, Payi e go, azán gbẹ pò to ote, mọ ojlẹ ma ko só bọ yè nado hò kanlin lẹ plidopọ; mì na osìn lẹngbọ lẹ, bo yì bo na núdùdù yé. 8Yé sọ dọmọ, Mí ma sọgan gba, kaka yè nado hò lẹngbọpa lẹ plidopọ, bọ yè bli osé sọn dòtònù whenẹnu wẹ mí nọ na osìn lẹngbọ lẹ.

9Whenu é to hódọ hẹ yé Laheli wá po lẹngbọ otọ́ etọn tọn lẹ po: na ewọ wẹ lẹngbọhọtọ. 10E sọ wá jọ, whenuena Jakobu mọ Laheli viyọnnu Labani nọvisunnu onọ etọn tọn po lẹngbọ Labani nọvisunnu onọ etọn tọn po, wẹ Jakobu sẹpọ́ odọ́n, bo bli osé sọn dotọ̀lọ ji, bo na osìn lẹngbọpa Labani nọvisunnu onọ etọn tọn. 11Jakobu donùnùgona Laheli, bo sọ zé ogbè etọn daga, bo viavi 12Jakobu sọ dọ hlan Laheli, dọ, Nọvisunnu otọ́ etọn tọn wẹ emi, podọ visunnu Lebeka tọn wẹ emi: ewọ sọ họnwezun bo yì dọ na otọ́ etọn.

13E sọ wá jọ, whenuena Labani sè owẹ́n Jakobu visunnu nọviyọnnu etọn tọn, wẹ é họnwezun yì pé e, bo dón ẹn do ogo, bo donùnùgo né, bo sọ hẹn ẹn wá owhé etọn gbè. E sọ dọ onú helẹ pó na Labani. 14Labani sọ dọ hlan ẹn, dọmọ, Nugbonugbo ohú ṣie po agbasalàn ṣie po wẹ hiẹ. Bosọ sín e de hò osùn dopo.

15Labani sọ dọ hlan Jakobu, dọmọ, Nugbo hiẹ yín nọvisunnu ṣie, enẹwutu wẹ hiẹ na do sẹ́n mi vọnu la? etẹwẹ azónkuẹ towe na yín, dọ na mi?

16Labani tindo viyọnnu awe: oyin mẹho tọn nọ yín Lea, oyín pẹvi tọn sọ nọ yín Laheli 17Nukun Lea tọn bọ; ṣigba Laheli yín whanpẹnọ bo sọ yín dagbenọ. 18Jakobu yiwánna Laheli; é sọ dọmọ, Yẹn na sẹ̀n we hò owhè ṣinawe na Laheli viyọnnu towe pẹvi.

19Labani sọ dọmọ, E pónte dọ yẹn yí i na we hú dọ yẹn yí í na omẹ devo de.

20Jakobu sọ sẹ́n hò owhè ṣinawe na Laheli; yé sọ taidi azán pẹvide to nukun etọn mẹ na owán he é yí nẹ̃ wutu. 21Jakobu sọ dọ hlan Labani, dọmọ, Yí asi ṣie na mi, na ázán ṣie ko pé wutu, na yẹn nido biọ họmẹ yì e de. 22Labani sọ ylọ omẹ he to finẹ lẹpo pli, bo hẹjo. 23E sọ wá jọ to otenu, é yí Lea viyọnnu etọn bo plan ẹn wá e de; ewọ sọ biọ họmẹ yì e de. 24Labani sọ yí Zilpa lizọnyítọ etọn na Lea viyọnnu etọn, na lizọnyítọ de. 25E sọ wá jọ to afọnnu etọn, dayi e go. Lea wẹ: é sọ dọ hlan Labani, dọ, Etẹwẹ hiẹ wà hẹ mi he? é ma yín Laheli wẹ yen sẹ́n we na, enẹwutu etẹwutu hiẹ do klọ mi?

26Labani sọ dọmọ, Yè ma nọ wà mọ to otò mítọn mẹ fi gba nado na nọvi pẹvi jẹnukọn na plọnji. 27Hẹn osènjọ ehe tọn pé, mi nasọ yi awetọ na we dogọ́ ga na sinsẹ́n he hiẹ nasọ sẹ́n mi na owhè ṣinawe devo. 28Jakobu basi mọ, bo sọ hẹn osènjọ etọn pé: ewọ sọ yí Laheli viyọnnu etọn na ẹn na asi ga. 29Labani sọ yí Bilha lizọnyítọ etọn na Laheli viyọnnu etọn, na lizọnyítọ etọn 30Ewọ sọ biọ họmẹ yì Laheli de ga, é sọ yiwánna Laheli ga hú Lea, bo sọ sẹ̀n hẹ ẹ hò owhè ṣinawe devo ga.

31OKLUNỌ mọ dọ yè gbẹwanna Lea, é sọ hùn adò etọn: ṣigba Laheli yín Wẹ́nsinọ. 32Lea mọhò, bo sọ jivi sunnu de, é sọ ylọ oyín etọn dọ Lẹubenì: na é dọmọ OKLUNỌ pọ́n nukunbibia ṣie nugbonugbo wutu; na dinvie wẹ asú ṣie na yiwánna mi.

33E sọ mọhò devo, bo sọ ji visunnu de; bo dọmọ, Na OKLUNỌ ko sè dọmọ yè gbẹwanna mi wutu, enẹwutu wẹ é do na visunnu he mi ga: é sọ ylọ oyín etọn dọ Ṣimeoni.

34E sọ mọhò devo, bo sọ jivi sunnu de; bo dọmọ, Dinvie he wẹ asú ṣie na dòn mi do ogo, na yẹn jivi sunnu atọ̀n tọ́ wutu: enẹwutu wẹ yè do ylọ oyín etọn dọ Levi.

35E sọ mọhò devo, bo sọ jivi sunnu de: bo dọmọ, Ojlẹ he mẹ wẹ yẹn na pa OKLUNỌ: enẹwutu wẹ é do ylọ oyín etọn dọ Juda ; é sọ gbọ sọn vijiji go.

30

1WHENUENA Laheli mọ dọ é ma jivi de na Jakobu, Laheli onú nọviyọnnu etọn tọn vẹun nẹ̃; é dọ hlan Jakobu, dọmọ, Na ovi mi, kavi é ma yín mọ yẹn na kú.

2Adi Jakobu tọn fọ́n do Laheli ji, é dọmọ, Otẹn Jiwheyẹwhe tọn mẹ wẹ yẹn te, mẹhe glọn sinsẹ̀n adó lọ mẹ tọn sọn de we?

3Ewọ sọ dọmọ, Dayi Bilha deviyọnnu ṣie go, biọ họmẹ yì e de: na ewẹ ni ji do akòn na mì, yẹn ga sọgan mọ ovi zéhẹn gbọn e dali. 4E sọ yí Bilha deviyọnnu etọn nẹ̃ na asi: Jakobu sọ biọ họmẹ yì e de.

5Bilha mọhò, bo ji visunnu de na Jakobu. 6Laheli sọ dọmọ, Jiwheyẹwhe ko dawhẹ̀ ṣie, bo ko sọ sè ogbè sié, bo yí visunnu do na mi ga: enẹwutu wẹ e do ylọ oyín etọn dọ Dani.

7Bilha deviyọnnu Laheli tọn sọ mọhò, bo sọ ji visunnu awetọ ná Jakobu. 8Laheli sọ dọmọ, Ahi daho wẹ yẹn di hẹ nọviyọnnu ṣie, yẹn sọ zìn in dai: é sọ ylọ oyín etọn dọ Naftali.

9Whenuena Lea mọ dọ, ewọ ko gbọ sọn vijiji go, é yí Zilpa deviyọnnu etọn bo yi i na Jakobu na asi. 10Zilpa deviyọnnu Lea tọn, sọ ji yisunnu de na Jakobu. 11Lea sọ dọmọ, Tadagbe: é sọ ylọ oyín etọn dọ Gai.

12Zilpa deviyọnnu Lea tọn sọ ji visunnu awetọ na Jakobu. 13Lea sọ dọmọ, Jijọhonọ we yẹn! na yiyọnnu lẹ na nọ ylọ mi dọ jijọhonọ : é sọ ylọ oyín etọn dọ Aṣeli.

14Lẹubeni sọ tọ́nyì to olikún gbingbẹ̀n whenu, bo mọ mandlaki sinsẹ́n to danji, bo hẹn yé wà na Lea onọ etọn. Whenẹnu wẹ Laheli sọ dọ na Lea, dọmọ, Yen vẹ̀ we, na mi sọn mandlaki visunnu towe tọn lẹ mẹ. 15Ewọ sọ dọ hlan ẹn, dọmọ, Bé whẹhó pẹvi de wẹ dọ hiẹ yí asú ṣie sọ yì? hiẹ sọ na yí mandlaki visunnu ṣie tọn sọ yì ga? Laheli sọ dọmọ, Enẹwutu é na mlọnai hẹ we to ozán he mẹ na mandlaki visunnu towe tọn. 16Jakobu sọ gò sọn danji to otenu, Lea sọ tọnyì pé e, bo dọmọ, Hiẹ mananọma biọ họmẹ wá dẽ; na yẹn ko yí mandlaki visunnu ṣie tọn do da we. Ewọ sọ mlọnai hẹ ẹ to ozán nẹ mẹ. 17Jiwheyẹwhe sọ túntóai hlan Lea, é sọ mọhò, bo sọ ji visunnu atọntọ na Jakobu. 18Lea sọ dọmọ, Jiwheyẹwhe ko na azọ́nkue ṣie mi, na yẹn na deviyọnnu ṣie hlan asú ṣie wutu: é sọ ylọ oyín etọn dọ Issakali.

19Lea sọ mọhò, bo sọ ji visunnu sidopotọ na Jakobu. 20Lea sọ dọmọ, Jiwheyẹwhe ko yí asúbiọnú dagbedagbe do nanú mi; lo wẹ asú ṣie na gbògbé na mi, na yẹn ji visunnu ṣidopo nẹ wutu: é sọ ylọ oyìn etọn dọ Zẹbuluni.

21To godo ehe tọn é ji viyọnnu de, bo ylọ oyín etọn dọ Dina.

22Jiwheyẹwhe sọ flin Laheli, Jiwheyẹwhe sọ túntòai hlan ẹn bo hùn adọ̀ etọn, 23Ewọ mọhò, bo ji visunnu de, bo dọmọ, Jiwheyẹwhe ko dè vlẹko ṣie sẹ̀. 24E ylọ oyín etọn dọ Josefu; dọmọ, OKLUNỌ dè visunnu dopo dogọ́ na mì ga.

25E sọ wá jọ whenu Laheli ji Josefu wẹ Jakobu dọ hlan Labani, dọmọ, Dè mi tọ́n, na yẹn ni yì otẹn ṣie tití mẹ, podọ otò ṣie mẹ. 26Na asi ṣie lẹ mi, po ovi ṣie lẹ po, mẹhe yẹn sẹ̀n we na lẹ, na a ni gbọ yẹn ni yì; na hiẹ yọ́n sinsẹ̀n he yẹn sẹ̀n we.

27Labani sọ dọ hlan ẹn, dọmọ, Yẹn vẹ̀ we, eyindọ yẹn mọ homẹdagbe to nukun towe mẹ,—yẹn ko mọnú dọ, OKLUNỌ dona mi na hiẹ wutu. 28E sọ dọmọ, Dọ azọ́nkuẹ tọwẹ na mi, yẹn nasọ na we.

29Ewọ sọ dọ hlan ẹn, domọ, Hiẹ yọ́n le yen sẹ̀n we do, podọ le whékanlin towe dẹn dẽ do. 30Na vude wẹ hiẹ tindo whẹpo yẹn do wá, é ko sọ sudeji hlan susugégé de; OKLUNỌ ko dona we to fidepope yẹn lẹ́hlan: dinvie whetẹnu wẹ yẹn na wleawu dai na owhédo ṣie lọsu ga?

31E sọ dọmọ, Etẹwẹ yẹn ni na we? Jakobu sọ dọmọ, A na núde mi blo: eyín hiẹ na basi ehe na mi, yen na nọ yìn kanlinpa towe bo sọ nọ hò ẹ. 32Yen na gbọn kanlinpa towe lẹpo mẹ egbé, bo diọtẹnna kanlin wlanwlan po owhẹnọ lẹ po sọn finẹ, podọ kanlin oyũ to lẹngbọ lẹ mẹ, podọ owhẹnọ po wlanwlan po to gbogbọẹ lẹ mẹ; enẹ lẹ nkọ na yín azọ́nkuẹ ṣie, 33Mowẹ dódó ṣie na dekunnu na mi to sọgodo, whenuena hiẹ na wá gbọn azọ́nkuẹ ṣie tọn dali he tin to nukọn towe: ehe ma yín wlanwlan owhẹnọ to gbọgbọẹ lẹ ṣẹnṣẹn, podọ oyu to lẹngbọ lẹ ṣẹnṣẹn enẹ depope, eyín yè mọ to dẽ, yè na hia ẹ na finrìn.

34Labani sọ dọmọ, Dayi e go, yẹn jlo ni nọ kẹdẹdi ohó towe. 35E sọ diọtẹnna to gbenẹgbé alunkun alánọ flinflin po owhẹnọ lẹ po, po ogbọsì hẹ yín wlanwlan podọ owhẹnọ lẹ, po ehe tindo wéwé to awutu lẹ po, po oyú lẹpo po to lẹngbọ lẹ mẹ, bo yí yé do alọ mẹ na visunnu etọn lẹ; 36é sọ yí azán atọ̀n gbejizọnlin tọn do ede po Jakobu po ṣẹnṣẹn: Jakobu sọ to kanlinpa Labani tọn he pò lẹ yìn.

37Jakobu sọ yí opò lẹ sọn atinmu poplali tọn mẹ, sọn almondi tọn mẹ, podọ sọn atin didi tọn mẹ, bọ wlan whẹkan wéwé do yé me, bo hẹn wéwé he tin to opò lẹ go sọawúhia. 38E sọ zé opò he é fleflona lẹ daga pànnukọn kanlinpa lẹ to dówhin lẹ mẹ, to sìnnutò lẹ mẹ fie kanlinpa lẹ nọ wá nado nùsìn te; yé sọ mọhò whenuena yé wá nado nùsìn. 39Kanlinpa lẹ sọ mọhò to opò nẹlẹ nukọn, bọ ji kanlin alánọ lẹ, wlanwlan, owhẹnọ lẹ. 40Jakobu sọ klán lẹngbọvú lẹ, bo lẹ́ nukunmẹ kanlinpa lẹ tọn hlan alánọ lẹ, po oyú lẹpo po to kanlinpa Labani tọn mẹ; é sọ bẹ́ hòpli etọn titi lẹ do apadopo, bo ma yí yé do kanlinpa Labani tọn lẹ mẹ gba. 41E sọ wá jọ whedepopenu kanlinpa hlọnhlọnnọ lẹ sọn kanlinpa mẹ mọhò, wẹ Jakobu nọ yí opò lẹ do aigba to nukọn na kanlinpa lọ to dówhin lẹ mẹ na yé nido mọhò to opò lẹ ṣẹnṣẹn; 42ṣigba whenuena kanlinpa lọ yín madogán, ewọ ma nọ yí i do gba: mọwẹ madogán lẹ yín Labani tọn, ehe hlọnhlọnnọ lẹ sọ yín Jakobu tọn. 43Dawe lọ sọ sudeji pligégé, bo sọ tindo kanlinpa susu, deviyọnnu, po devisunnu po, po kanklosọpoawenọ po, po kẹtẹkẹtẹ lẹ po.

31

1E sọ sè ohó visunnu Labani tọn lẹ tọn he yé to didọ, dọmọ, Jakobu ko bẹ́ onú he yín otọ́ mítọn tọn lẹpo, podọ sọn enẹ mẹ he yín otọ́ mítọn tọn lẹ wẹ é tindo gigọ he lẹ. 2Jakobu sọ pọ́n nukunme Labani tọn, bo dayi e go, é ma sọ to le é te hlan dali etọn dai gba.

3OKLUNỌ sọ dọ hlan Jakobu, dọmọ, Légọ̀ yì aigba otọ́ towe tọn ji, yì hẹnnumẹ towe lẹ de; yẹn nasọ tin to de we.

4Jakobu sọ dowẹn bo ylọ Laheli po Lea po yì danji to fie kanlinpa etọn te, 5bo dọ hlan yé, dọmọ, Yẹn pọ́n nukun otọ́ mítọn tọn mẹ, é ma sọ to le é te hlan dali ṣie daidai gba; ṣigba Jiwheyẹwhe otọ́ ṣie tọn tin hẹ mi. 6Mìwlẹ sọ yọ́nẹn dọ huhlọn ṣie lẹpo wẹ yẹn yí do sẹ̀n otọ́ mítọn. 7Otọ́ mítọn sọ blu mi, bo diọ azọ́nkuẹ ṣie whla ao; ṣigba Jiwheyẹwhe ma dike é ni gble alọ do ogo e gba. 8Eyín é dọ le, dọ, Ehe alánọ lẹ wẹ na yín azónkuẹ towe, kanlin lẹpo nasọ ji alánọ: eyín é sọ dọ le, dọ, Ehe owhẹnọ lẹ na yín azọnkuẹ towe; whenẹnu wẹ kanlinpa lẹpo ji owhẹnọ. 9Le wẹ Jiwheyẹwhe yí kanlin otọ́ mítọn tọn lẹ, bo yí yé na mi. 10E sọ wá jọ to ojlẹ he mẹ kanlin lẹ mọhò te, bọ yẹn zé nukun ṣie daga, bo mọ to odlọ mẹ, bo, dayi e go, alúnkun he to kanlin lẹ yla lẹ yín owhẹnọ, alánọ, hianọ. 11Angẹli Jiwheyẹwhe tọn sọ dọ hlan mi to odlọ mẹ, dọ, Jakobu: yẹn sọ dọmọ, Yẹn tin to ofi. 12E dọmọ, Zé nukun towe daga lò, bo pọ́n, alúnkun he to kanlin lẹ yla lẹ owhẹnọ, alánọ, po hianọ po wẹ; na yẹn ko mọ onú he Labani to wiwà do we lẹpo. 13Yen Jiwheyẹwhe Bet-eli tọn wẹ, fie hiẹ kòn amì do kòdòtin ji te, fie hiẹ dopana mi te: fọ́n dinvie, tónyì sọn aigba he ji, bo légó yì aigba hẹnnumẹ towe lẹ tọn ji.

14Laheli po Lea po sọ gblọn bo dọ hlan ẹn, dọmọ, Bé númimá po ogú de po so pò na mí to owhé otọ́ mítọn tọn gbè ba. 15Bé é ma yín ojonọ wẹ ewọ hia míwlẹ do dinvie? na é ko sá mí; bo ko sọ dù akuẹ he yè do suahọ mí tọn gbidigbidi. 16Na adọkun he Jiwheyẹwhe ko yí sọn otọ́ mítọn si, enẹ wẹ mítọn po ovi mítọn lẹpo po tọn: dinvie núdepope he Jiwheyẹwhe ko dọ hlan we wẹ a ni wà.

17Whenẹnu wẹ Jakobu sọ fọ́n, bo zé visunnu etọn lẹ, po asi etọn lẹ po hé kanklosọpoawenọ lẹ ji. 18E sọ bé kanlin etọn lẹpo yì, podọ núbépli etọn he é bépli lẹ, po kanlin he é tindo na ede lẹ po, he é ko bẹ́pli to Padan-alami, nado yì Isaki otọ́ etọn de to aigba Kenani ton ji. 19Labani ko yì nado pafún lẹngbọ etọn lẹ tọn: Lahẹli sọ fìn asanyin he yín otọ́ etọn tọn lẹ. 20Jakobu sọ blu Labani Silianu na é ma dọ bo do họ̀nyì tọn wutu. 21Mowẹ è họ̀nyì po onú he é tindo lẹpo po: é sọ fọ́n, bo yì otọ̀ lọ godo, bo sọkọ osé Gilẹadi tọn dali.

22Yè sọ dọ na Labani to azán atọ̀ntọ gbè dọ Jakobu ko họ̀nyì. 23E sọ yí mẹmẹsunnu etọn lẹ dogọ́ ede, bo jẹmọ nẹ̃ hò azán ṣinawe gbejizọnlin; bo pla ẹ to osé Gilẹadi tọn ji.

24Jiwheyẹwhe wá Labani Silianu de to odlọ mẹ to ozán mẹ, bo dọ hlan ẹn, dọmọ, Payido dewe, dọ hiẹ dọ dagbe kavi yìankan hlan Jakobu blo.

25Labani sọ pla Jakobu. Jakobu ko pọ́n ogohọ̀ etọn do osé lọ ji: Labani po mẹmẹsunnu etọn po sọ whesla do osé Gilẹadi tọn ji. 26Labani sọ dọ hlan Jakobu, dọmọ, Etẹ hiẹ wà he, bọ hiẹ ko blu mi bo bẹ́ viyọnnu ṣie lẹ yì di mẹmẹ glọ ohi tọn lẹ? 27Etẹwutu wẹ hiẹ do bẹ́ họnyì, bọ hiẹ do blu mi; bọ hiẹ ma dọ na mi, na yẹn nido yí ayajijẹ po ohàn po, akòhún po ajalẹn po do do we yì; 28bọ hiẹ ma sọ dike na yẹn ni donùnùgona visunnu po viyọnnu ṣie lẹ po? dinvie hiẹ gú na ehe hiẹ wà he. 29Na yẹn tindo huhlọn to alọ ṣie mẹ nado wà oylan do mì: ṣigba Jiwheyẹwhe otọ́ mítọn tọn ko dọhó hẹ mi to zánmẹsọ, dọmọ, Payido dewe, dọ hiẹ dọ dagbe kavi ylankan hlan Jakobu blo. 30Dinvie hiẹ ma sọgan nọma yì, na ayiha towe ko dón talala do owhé otọ́ towe tọn go wutu; ṣigba etẹwutu wẹ hiẹ fìn asanyìn ṣie lẹ sọ yi?

31Jakobu sọ gblọn bo dọ hlan Labani, dọmọ, Na yẹn dibú wutu wẹ: na yẹn sọ dọmọ, Eya hiẹ sọgan yí huhlọn do bẹ́ viyọnnu towe lẹ sọn asi e. 32To alọ mẹdepope he tọn mẹ hiẹ mọ asanyìn towe lẹ te, ewọ sọ nọ ogbẹ̀ blo: to nukun mẹmẹsunnu mítọn helẹ tọn mẹ pọ́n onú he yín towe lẹ to dè, bo sọ yi i do dewe Je. Na Jakobu ma yónẹn dọmọ Laheli wẹ fìn yé gba.

33Labani sọ biọ gohọ̀ Jakobu tọn mẹ, po gohọ̀ Lea tọn po mẹ, po gohọ̀ viyọnnu awe lẹ tọn po mẹ; ṣigba é ma mọ yé. Whenẹnu wẹ é tón sọn gohò Lea tọn mẹ, bo biọ gohò Laheli tọn mẹ. 34Laheli wẹ ko yi asanyìn lẹ, bo sọ bẹ́ yé do aisinnú kanklosọpoawenọ tọn mẹ, bo sinai to yé ji. Labani sọ din ogohò lẹpo mẹ, ṣigba é ma mọ yé. 35E sọ dọ hlan otọ́ etọn, dọmọ, Dike klunọ ṣie yín adinọ blo bọ yẹn ma sọgan tite to nukọn towe; na zinzán yọnnu lẹ tọn tin to ogo e. E sọ din ogohò mẹ pó, ṣigba é ma mọ asanyìn lẹ.

36Jakobu sọ gblehomẹ, bo wọhẹ Labani: Jakobu sọ gblọn hlan Labani, dọmọ, Etẹwẹ tasinsẹn ṣie? etẹ sọ wẹ ylando ṣie bọ hiẹ do yí adán do domọna mi? 37Bó le hiẹ gbà onú ṣie lẹpo pọ́n, etẹ wẹ hiẹ mọ to onú he tin to owhó towe gbè lẹpo mẹ? yí i dai to ofi to mẹmẹsunnu ṣie po mẹmẹsunnu towe lẹpo po nukọn, na yé ni dawhó to mí omẹ awe lẹ ṣẹnṣẹn. 38Owhè oko dinvie wẹ yẹn tin to de we; lẹngbọ towe po gbọgbọẹ towe po ma kọ̀nhò, mọ yẹn ma hù alúnkun kanlinpa towe mẹ tọn lẹ dù. 39Ehe okanlin lẹ hẹn tlẹn yẹn ma hẹn ẹn wá de we; yẹn ma wẹ yí gúgú e tọn; sọn alọ ṣie mẹ wẹ hiẹ biọ ẹ te, eyín yè fìn to okle kavi yè fìn to ozán mẹ. 40Le wẹ yẹn te; ovẹ́ hùhù mi to okle, avivọ to hùhù mi to ozánmẹ; amlọn sọ họ̀nyì sọn nukun ṣie ji. 41Owhè oko dinvie wẹ yẹn ko tin to owhé towe gbè; yẹn sẹ́n we owhè wiẹnẹ na viyonnu towe awe lẹ, owhè ṣidopo na kanlin towe lẹ, hiẹ sọ diọ azọ́nkuẹ ṣie whla ao. 42Adavo le Jiwheyẹwhe otọ́ ṣie ton, Jiwheyẹwhe Ablaham tọn, po Isaki tọn po ko tin hẹ mi, nugbonugbo alọ̀vọ́ wẹ hie do tùn mì hlan gbonu yì. Jiwheyẹwhe sọ mọ nakunbibia ṣie, po tukla alọ ṣie mẹ tọn po, bo do wọhẹ we to zánmẹsọ.

43Labani sọ gblọn bo dọ hlan Jakobu, dọmọ, Viyọnnu ṣie lẹ wẹ viyọnnu lẹ, ovi ṣie lẹ wẹ ovi lẹ, okanlinpa ṣie wẹ okanlinpa lẹ, po enẹ he hiẹ mọ lẹpo po ṣie wẹ: etẹwẹ yẹn sọgan wà hlan viyọnnu ṣie helẹ to egbé, kavi hlan ovi yetọn he yé ji lẹ? 44Dinvie wá, bo gbọ mí ni nùalẹ hẹ mínọzo, yẹn po hiẹ po; na é ni yín okunnu to yẹn po hiẹ po ṣẹnṣẹn.

45Jakobu sọ yí osé de, bo zé e dote do basi kòdòtin. 46Jakobu sọ dọ hlan mẹmẹsunnu etọn lẹ, dọmọ, Mì bẹ́ osé plidopọ; yé sọ yiosé, bo fli okiti; yé sọ dùnú to okiti lọ ji. 47Labani sọ ylọ oyín etọn dọ Jẹgali—Sahaduta ; ṣigba Jakobu ylọ oyín etọn dọ Galẹedi. 48Labani sọ dọmọ, Okiti he we kunnudetọ to yẹn po hiẹ po ṣẹnṣẹn to egbé. Enẹwutu wẹ yè do nọ ylọ oyín etọn dọ Galẹedi: 49podọ Mizpa ; na é dọmọ, OKLUNỌ ni hó yẹn po hiẹ po, to whenuena mí na klán sọn mínọzo de. 50Eyíndọ hiẹ bianukunna viyọnnu ṣie lẹ, kavi eyín hiẹ mọ asi devo dogó viyọnnu ṣie lẹ, omẹ de ma tin gọ́na mí; pọ́n, Jiwheyẹwhe wẹ kunnudetọ to yẹn po hiẹ po ṣẹnṣẹn. 51Labani sọ dọ hlan Jakobu, dọmọ, Dayi okiti he go, bo sọ dayi kòdòtin he go, ehe yẹn zé dote to yẹn po hiẹ po ṣẹnṣẹn. 52Okiti he yín kunnudetọ, kòdòtin lọ sọ yín kunnudetọ, dọ yẹn ma na dasa okiti he do wá de we, podọ hiẹ ma na dasa okiti he, po kòdòtin he po wá dè, na danu. 53Jiwheyẹwhe Ablaham tọn, Jiwheyẹwhe Naholi tọn, Jiwheyẹwhe otọ́ yetọn tọn, ni yín whẹ̀datọ to ṣẹnṣẹn mítọn. Jakobu sọ whló gbọn osi Isaki otọ́ etọn tọn dali.

54Jakobu sọ na avọ́ núnina de to osé lọ ji, bo ylọ mẹmẹsunnu etọn lẹ nado dùnú: yé sọ dùnú, bo gbọsiai to ozán lọ mẹ to osé ji. 55To afọnnufù, Labani fọ́n, bo donùnùgona visunnu etọn lẹ, po viyọnnu etọn lẹ po, bo dona yé: Labani sọ klán, bo lógó do otẹn etọn mẹ.

32

1JAKOBU sọ gbọn aliho etọn jei, angẹli Jiwheyẹwhe tọn lẹ sọ pé e. 2Whenuena Jakobu mọ yé, é dọmọ, Awhànpa Jiwheyẹwhe tọn wẹ ehe: é sọ ylọ oyín finẹ tọn dọ, Mahanaimi.

3Jakobu sọ do wẹndagun jẹnukọn nẹ hlan Esau novisunnu etọn to aigba Seili tọn ji, to Ẹdomi danji. 4E sọ nagbè yé dọmọ, Le mí ni dọ hlan Esau, klunọ ṣie; Le wẹ devi towe Jakobu dọ, Yẹn ko yín wásinu to Labani de, yẹn ko sọ nò finẹ kaka jẹ dinvie. 5Yẹn sọ tindo oyín, po kẹtẹkẹtẹ po, po kanlinpa po, po devisunnu po, po deviyọnnu po: yẹn sọ do omẹ hlan nado dọ na klunọ ṣie, na yẹn nido mọ nukundagbe to nukun towẹ mẹ.

6Wẹndagun lẹ sọ lẹ́gọ̀ wá Jakobu de, dọmọ, Mìwlẹ jẹ Esau nọvisunnu towe de, é ja pipé we gbe ga, sunnusi fowe gọ́na ẹn.

7Whenẹnu wẹ búdi Jakobu talala, awutu etọn ma sọ jai: é sọ má mẹhe to e de lẹ, lẹngbọpa lẹ, po kanlinpa le po do awhànpa awe. 8Bo dọmọ, Eyín Esau jẹ awhànpa dopo de, bo gbà ẹ, bó awhànpa awetọ he pò na gán.

9Jakobu sọ dọmọ, Jiwheyẹwhe Ablaham otọ́ ṣie tọn, Jiwheyẹwhe Isaki otọ́ ṣie tọn, OKLUNỌ, he dọ hlan mi, dọmo, Légò yí aigba towe ji, yì hẹnnu towe lẹ de, yẹn nasọ wàdagbe na we: 10yẹn ma jẹ: na sinunsìnun sọn dagbewányí lẹpo mẹ, podọ sọn nugbo lẹpo tọn me, he hiẹ ko yihia hlan devi towe; na opò ṣie kẹdẹ wẹ yẹn hẹn do dasa Jọdani he, dinvie yẹn lẹzùn awhànpa awe.

11Yẹn vẹ́ we, whlẹn mi sọn alọ nọvisunnu ṣie tọn mẹ, sọn alọ Esau tọn mẹ: na yẹn dibú nẹ̃, é nikã wá bo gbà mi, onọ po ovi lẹ po. 12Hiẹ dọmọ, Nugbonugbo yẹn na wàdagbe na we, yẹn nasọ basi okún towe di tọ̀kẹn ohù tọn, he yè ma sọgan hia na susugégé.

13E sọ gbọṣiai finẹ to ozán nẹ mẹ; bo sọ yí onú he tin to alọ etọn mẹ do basi núnina hlan Esau novisunnu etọn. 14Ogbọsi fọde, po alúnkun oko po, lẹngbọ fọde, po agbò oko po, 15kanklosọ asi poawenọ ogbàn, po ovi yetọn lẹ po, oyìnsi kande po oyìnsú ao po, ketẹkẹtẹ asi oko, po kẹtẹkẹtẹvu ao po. 16Bo yí yé do alọ mẹ na devi etọn lẹ, hòpli dopodopo do hajihaji; bo dọ hlan devi etọn lẹ, dọmọ, Mìwlẹ jẹnukọn na mi, bo pò tẹnmẹ do ṣẹnṣẹn na hòpli awelẹ. 17E sọ degbèna ehe jẹnukọn, dọmọ, Whenuena Esau nọvisunnu ṣie pé we, bo kanbiọ we dọmọ, Omẹ mẹnu tọn wẹ hiẹ? fie wẹ hiẹ sọ jei? podo mẹnu tọn wẹ ehe to nukọn towe lẹ? 18Whenẹnu wẹ hiẹ na dọmọ, Jakobu, devi towe tọn wẹ, núnina he é dohlan Esau, klunọ ṣie wẹ: bo dayi e go, ewlọsu tin to godo mítọn ga 19Mọwẹ é sọ degbèna awetọ, po atọ̀ntọ po, po mẹhe hodo ogbẹ́ nẹlẹ po, domọ, Le wẹ mì na dọhó hlan Esau do whenuena mì mọ en; 20mì nasọ dọ humọ, dọmọ, Dayi e go, Jakobu devi towe tin to godo mítọn. Na é dọmọ, Yen na yí núnina he jẹnukọn na mi do vẹ, enẹgodo yẹn na wá mọ nukun etọn mẹ; eya é na kẹalọyí mi. 21Mọwẹ núnina lọ yì jẹnukọn nẹ: ewlọsu sọ gbọsiai finẹ to ozán nẹ mẹ to awhànpa lẹ mẹ.

22E sọ fọ́n to ozán nẹ mẹ, bo yí asi etọn awe lẹ, po deviyọnnu etọn awe lẹpo, po visunnu etọn widopo lẹ po, bo dasa tòpesẹ Jabọku tọn. 23Podọ é yí yé, bo do yé hlan tọ̀pẹsẹ lọ godo, bo sọ do onú he é tindo lẹ hlan tọ̀pẹsẹ godo.

24E sọ pò Jakobu dopo akàn. Omẹ de so to ahidi hẹ ẹ to finẹ kaka jẹ afọnnufú 25Whenuena é mọ dọ ewọ ma sọgan zín in dai, é doalọ dọnklan etọnmẹ; dọnklanmẹ Jakobu tọn sọ klán to pipetẹn, le é to ahidi hẹ ẹ. 26E sọ dọmọ, Gbọ yẹn ni yì, na ai ko họ́n. E sọ dọmọ, yẹn ma na gbọ a ni yì gba, adavo hiẹ dona mi.

27E sọ dọ hlan ẹn, dọmọ, Etẹwẹ oyín towe? E sọ dọmọ, Jakobu.

28È dọmọ, Yè ma to oyín towe na ylọ Jakobu ba gba, adavo Islaeli : na hiẹ ko diahi hẹ Jiwheyẹwhe po gbẹtọ po, bo sọ zín in dai.

29Jakobu sọ kanbiọ ẹ, bo dọmọ, Yẹn vè we, dọ oyín towe na mi. Ewọ sọ dọmọ, Etẹwutu wẹ hiẹ to oyín ṣie kanbiọ? é sọ dona ẹn to finẹ.

30Jakobu sọ ylọ oyín finẹ lọ tọn dọ Pẹnieli : na yẹn mọ Jiwheyẹwhe nukun na nukun, yè sọ hla ogbẹ̀ ṣie dai.

31Le é zè Pẹnueli go, owhè yé do é ji, dọnklanmẹ etọn sọ kusẹ. Enẹwutu wẹ ovi Islaeli tọn lẹ ma do nọ dù okàn he hápó mẹ, he tin to dọnklanmẹ ji, kaka jẹ egbó: na é doalọ dọnklanmẹ na Jakobu to okàn he hápó mẹ wutu.

33

1JAKOBU so zé nukun etọn daga, bo pòn, dayi e go, Esau wá, ewọ po sunnu fowe po. E sọ má ovi lẹ hlan Lea, podọ hlan Laheli, podo hlan deviyọnnu etọn awe lẹ. 2E sọ dè deviyọnnu lẹ po ovi yetọn lẹ po do nukọn, Lea po ovi etọn lẹ po hodo yé, Laheli po Josefu po do godo patapata. 3Ewọ lọsu yi nukọn na yé, bo jẹklo whla ṣinawe kaka é do sọ wá nọvisunnu etọn de.

4Esau sọ dowezun yì pé e, bo dòn ẹn dogo, bo tédo kògo nẹ̃, bo donùnùgo nẹ̃: yé sọ viavi. 5E sọ zé nukun etọn daga, bo mọ yọnnu lẹ po ovi lẹ po: bo kanbiọ ẹ dọmọ, Mẹnu wẹ mẹhe gọ́na we helẹ? Ewọ sọ dọmọ, Ovi he Jiwheyẹwhe yi nukundagbe etọn do na devi towe wẹ.

6Whenẹnu wẹ deviyọnnu lẹ sẹpò e de, yé po ovi yetọn lẹ po, yé sọ dẹ́ yéde. 7Lea ga ewọ po ovi eton lẹpo sẹpò e de, bo sọ dé yéde; enẹgodo wẹ Josefu po Laheli po sẹpò e de, ye sọ dé yéde.

8E sọ dọmọ, Etẹwẹ hiẹ lẹn gbọn awhànpa he yẹn pé nẹlẹpó tọn dali? Ewọ sọ dọmọ. Nado mọ nukundagbe to klunọ ṣie nukọn.

9Esau sọ dọmọ, Yẹn tindo pékò, nọvisunnu ṣie; yi ehe a tindo whlá na dewe.

10Jakobu sọ dọmọ, Lala, yẹn vẹ we, eyíndọ yẹn mọ nukundagbe to nukọn towe lò, bo yi núnina ṣie to alọ ṣie mẹ: sọle yẹn mọ nukun towe mẹ taidi omẹ he mọ Jiwheyẹwhe nukunmẹ, bọ homẹ towe sọ hùn do ogo e. 11Yẹn vẹ̀ we, yi núnina ṣie he yè hẹn wá de we; na Jiwheyẹwhe ko yí nukundagbe do basi na mi wutu, podọ yẹn tindo pékọ̀ wutu. Ewọ dava ẹ, é sọ yi i.

12E dọmọ, Gbọ mí ni jẹ ali mítọn ji, na mí ni yì, yẹn na jenukọn na we.

13Ewọ sọ dọ hlan ẹn, dọmọ, Klunọ ṣie yònẹn dọ yọpọvu lẹ madogán, lẹngbọpa po oyín lẹ po he to anọná lẹ hẹn mi jẹtukla: eyín yè sọ yàn ye do wèzunji gbahú to gbèdopo, kanlinpa lẹpo wẹ na kú. 14Yẹn vẹ̀ we, gbọ klunọ síe ni jẹnukọn na devi etọn yì: yẹn ná plan yé dẹdẹ kẹdẹdi tẹnmẹ kanlin lẹ tọn he tin to nukọn na mi, podọ kẹdẹdi tẹnmẹ ovi lẹ tọn, kaka yẹn nado jẹ klunọ ṣie de to Seili.

15Esau sọ dọmọ, Bo gbọ ma kán gbẹtọ pẹvide dai gòna we sọn mẹhe tin to dẽ lẹ mẹ: ewọ sọ dọmọ, Etẹwútu? yẹn ni sá ko mọ nukundagbe to klunọ ṣie nukun mẹ.

16Mowẹ Esau gọ̀ gbọn ali etọn ji to azán nẹ̃ gbè yì Seili. 17Jakobu sọ zinzọnlin yì Sukkoti bo gbá ohọ̀ na ede, bo basi kanlin-họ̀ na kanlin etọn lẹ; enẹwutu wẹ yè nọ ylọ oyín ofi lọ tọn dọ Sukkoti.

18Jakobu sọ wá Ṣẹkẹmi jijọhọ mẹ, ehe tin to aigba Kenani tọn ji, whenuena é tòn sọn Padan-alami; bo pọ́n ogohò etọn do ótò lọ nukọn. 19E sọ hò aigba loboto de, to fie é pọ́n ogohò etọn do, to ovi Hamọli tọn lẹ si, otò Sẹkẹmi tọn, na fatakakuẹ kanweko. 20E sọ tùn agbà de do finẹ, bo ylọ oyín etọn dọ El-Elohe-Islaeli .

34

1DINA viyọnnu Lea tọn, he é ji hlan Jakobu sọ tònyì nado pọ́n viyọnnu otò lọ tọn lẹ. 2Sẹkemi, ovi Hamọli tọn Hivinu, ahọvi oto lọ tọn, sọ mọ ẹn; é yí i, bo zánhẹ ẹ, bo huwhẹ ẹ. 3Ayiha etọn sọ dòn do Dina viyọnnu Jakobu tọn go, é yiwánna awhli lọ, bo sọ dọhó dagbe hlan awhli lọ. 4Ṣẹkẹmi sọ dọ hlan Hamọli otọ̀ etọn, dọmọ, Mọ awhli he na mi nado da asi. 5Jakobu ko sè dọ é ko hẹn Dina viyọnnu etọn gble; bọ visunnu etọn lẹ tin po okanlin po to danji: Jakobu sọ nọabọẹ kaka yé do gọ̀.

6Hamọli otò Sẹkẹmi tọn sọ tòn yì Jakobu de, nado dọhó hẹ ẹ. 7Visunnu Jakobu tọn lẹ sọ gò sọn danji whenuena yé sè; homẹ omẹ ewlẹ tọn gble, adido yé talala, na é basi onú gbigble to Islaeli to zinzánhẹ viyọnnu Jakobu tọn mẹ wutu: onú he ma jẹ yè nado wà. 8Hamọli sọ dọhó hẹ yé, dọmọ, Ayiha Sẹkẹmi visunnu ṣie tọn yiwánna viyọnnu mítọn: yẹn sọ vẹ̀ mì, mì yi i na ẹn hlan asi. 9Mì ni nọ wlealọ hẹ mí; mì nọ yí viyọnnu mítọn lẹ na mí; bo sọ nọ yí oviyọnnu mítọn lẹ hlan mì. 10Míwlẹ nasọ nọnọ̀ hẹ mí: aigba lọ na tin to mì nukọn; mì nọnọ̀ e mẹ bo nọ wàjó to e mẹ, bo sọ tindo nútindo to e mẹ. 11Ṣẹkẹmi sọ dọ hlan otò awhli lọ tọn podọ hlan mẹmẹsunnu etọn lẹ, dọmọ, Mì gbọ yẹn ni mọ nukundagbe to mì nukunmẹ, onú mì na dọ hlan mi yẹn na na. 12Mì biọ asimọnú po núnina sugégé po to alọ ṣie mẹ, yẹn na yí na mì kẹdẹdile mì na dọ hlan mi do: ṣigba mì sá ko yí awhli lọ na mi na asi.

13Visunnu Jakobo tọn lẹ sọ yí oklọ do gblọnhóna Ṣẹkẹmi po Hamọli otọ́ etọn po, bo dọmọ, na é ko hẹn Dina nọviyọnnu yetọn gble wutu, 14bo dọ hlan ye, dọmọ, Míwlẹ ma sọgan wà onú he gba, nado na nọviyọnnu mítọn whẹmagbonọ; na ovlẹ́ wẹ é yín hlan míwlẹ: 15ehe kẹdẹ ji wẹ míwlẹ na ylgbè hlan mì te: eyín mì na nọ̀ le míwle te, dọ yè ni gbowhẹna sunnu mítọn lẹ dopodopo; 16whenẹnu wẹ míwlẹ na yí viyọnnu mítọn lẹ na mì, bọ míwlẹ nasọ yí viyọnnu mítọn lẹ hlan mi de, bọ míwlẹ nasọ nọnọ̀ hẹ mì, bọ mí nasọ lẹzùn omẹ dopo. 17Ṣigba eyín míwlẹ ma tuntóai hlan mí na yè nado gbowhẹna; míwlẹ na yí viyọnnu mítọn, míwlẹ nasọ yì.

18Ohó yetọn sọ vivi na Hamọli, po Ṣẹkẹmi visunnu Hamọli tọn po. 19Ovi dẹpẹ lọ ma sọ hẹndote dẹn nado wà onú lọ gba, na é yiwánna viyọnnu Jakobu tọn wutu: na é yín yẹyinọ hú mẹhe to owhé otọ́ etọn lẹpo tọn gbè.

20Hamọli po Ṣẹkẹmi visunnu etọn po wá hòngbo otò yetọn tọn ji, yé sọ dọhó hẹ gbẹtọ otò yetọn mẹ tọn lẹ, bo dọmọ, 21Omẹ helẹ yín jijọhonọ hẹ mí: enẹwutu mì gbọ yé ni nò aigba he ji, bo wàjọ́ to finẹ, na, dayi e go, aigba lọ klo sù na yé; mì gbọ mí ni nọ yí viyọnnu yetọn lẹ do do asi, na mí ni sọ nọ yí viyọnnu mítọn lẹ na yé ga. 22To ehe kẹdẹ ji wẹ sunnu ewlẹ na yigbè hlan mí nado nọ̀hẹ mí, nado lẹzùn omẹ dopo, eyín yè gbowhẹna sunnu mítọn lẹpo kẹdẹdile yè gbowhẹna yéwlẹ do. 23Bé mítọn ma wẹ kanlin yetọn, agbàn yetọn, whékanlin yetọn lẹpo na yín? gbọ míwlẹ ni sá ko yígbè na yé, yé nasọ nọnọ̀ hẹ mí.

24Mẹhe tón sọn hòngbọ otò etọn tọn mẹ jẹgbonu lẹpo sọ dotóai hlan Hamọli po Sẹkẹmi visunnu etọn po; yè sọ gbowhẹna sunnu lẹpo, yé omẹ he tón sọn hòngbo otò etọn tọn mẹ jẹgbonu lẹpo. 25E sọ wá jọ to azán atọ̀ntọ gbè, whenuena alán to yé go, visunnu Jakobu tọn awe, Simeoni po Levi po, nọvisunnu Dina tọn, dopodopo yetọn yí ohi etọn, bo wá otò lọ ji ajiji, bo hù sunnu lẹpo. 26Yé sọ hù Hamọli po Ṣẹkẹmi visunnu etọn po to ohinu, bo dè Dina jẹgbonu sọn owhé Sẹkẹmi tọn gbè, bo tón yì. 27Visunnu Jakobu tọn lẹ wá mẹhe yé hù lẹ de, bo hẹn otò lọ gble, na yé ko hẹn nọviyọnnu yetọn gble wutu. 28Yé bẹ́ lẹngbọ yetọn, po oyín yetọn po, po kẹtẹkẹtẹ yetọn po, po onú he tin to otò mẹ lẹ po, po ehe tin to danji lẹ po; 29po adọkun yetọn lẹpo po, po omẹ flinflin yetọn lẹ po, po asi yetọn lẹ po wẹ yé do yí mẹmẹglọ po ogbànna po, yèdọ onú he tin to owhé gbè lẹpo.

30Jakobu sọ dọ hlan Simeoni po Levi po, dọmọ, Mì do magbọjẹ na mi nado hẹn mi nado lùnwán to mẹhe yín aigbanọ lẹ ṣẹnṣẹn to Kenaninu lẹ, po Pẹlizinu lẹ po ṣẹnṣẹn: yẹn pevide to sọha mẹ, yé na bé yéde plidopọ do oji e, bo sọ jẹ oji e: yẹn nasọ yín hùsúdo, yẹn po owhé ṣie po. 31Yé sọ dọmọ, Bó ewọ ni zán hẹ nọviyọnnu mítọn di hẹ gàlọtọ de wẹ?

35

1JIWHEYẸWHE sọ dọ hlan Jakobu, dọmọ, Fọ́n bo hẹ́ji yì Beteli bo nọnọ̀ finẹ, bo tùn agbà de to finẹ hlan Jiwheyẹwhe mẹhe sọawúhia we whenuena hiẹ hòn sọn Esau nọvisunnu towe nukọn.

2Whenẹnu wẹ Jakobu dọ hlan owhédo etọn lẹ, po hlan mẹhe tin to e de lepo po, domọ, Mì bé vodun ojonọ he tin to ṣẹnṣẹn mítọn lẹ só, bo le mìde wó, bo diọ avọ̀ mítọn: 3bo gbọ mí ni fọ́n, bo hẹ́ji yí Beteli; yẹn nasọ tùn agbà de do finẹ hlan Jiwheyẹwhe, he siọ mi to nukúnbibia ṣie zángbè, bo sọ tin hẹ mi to aliho he yẹn gbọn yì mẹ. 4Yé sọ yí vodun ojonọ he tin to alọ yetọn mẹ hlan Jakobu, po tómẹnu he tin to otọ́ yetọn mẹ lẹpo po; Jakobu sọ yí yé whlá do ozùn glọ, he tin to Sẹkẹmi dali.

5Yé sọ jẹgbejizọnlìnji: obú sọn Jiwheyẹwhe de sọ jẹ otò he lédo yé pó lẹpo ji. Yé ma sọ domọna ovi Jakobu tọn lẹ gba.

6Mọwẹ Jakobu wá Luzi he tin to aigba Kenani tọn ji (enẹ wẹ Beteli), ewọ po mẹhe tin to e de lẹpo po. 7E sọ tùn agbà de do finẹ, bo ylọ oyín etọn dọ El-Beteli : na finẹ wẹ Jiwheyẹwhe hẹn ede sọawúhia ẹ te, whenuena é hón sọn nọvisunnu etọn nukọn.

8Dẹbola anónọ Lebeka tọn sọ kú, é sọ di i do agbàdo Beteli tọn mẹ to ókù lọ glọ: oyín etọn yè nọ ylọ dọ Allọnibakuti .

9Jiwheyẹwhe sọ sọawúhia hlan Jakobu whenuena é gò sọn Padan-alami, bo dona ẹn. 10Jiwheyẹwhe sọ dọ hlan ẹn dọmọ, Jakobu wẹ oyín towe: yè ma sọ to oyín towe na ylọ dọ Jakobu ba gba, ṣigba Islaeli wẹ oyín towe na nọ yín: é sọ ylọ oyín etọn dọ Islaeli. 11Jiwheyẹwhe sọ dọ hlan ẹn, dọmọ, Yẹn Jiwheyẹwhe Ganhunupo wẹ: yín sinsẹ́nnọ, bo jipligégé; akọta, po awhànpa akọta tọn po wẹ na sọn de we, ahọlu lẹ nasọ tọ́n sọn adà towe mẹ. 12Aigba he yẹn ko na hlan Ablaham po Isaki po, hiẹ wẹ yẹn na yí na, podọ hlan okún towe to godo towe wẹ yẹn na yí aigba lọ na.

13Jiwheyẹwhe sọ lé yi aga sọn e de to fie é dọhó hẹ ẹ te. 14Jakobu sọ do kòdòtin de ai to fie e dọhó hẹ ẹ te, kòdòtin osé tọn, bo sọ kòn núnina nùnù do e ji, bo kòn amì do e ji. 15Jakobu sọ ylọ oyín fie Jiwheyẹwhe dọhó hẹ ẹ te dọ Bet-eli.

16Ye sọ jẹgbejizọnlinji sọn Bet-eli; é sọ pò pẹvide nado jẹ Ẹflati ajlu sẹ̀ Laheli; é sọ tin to ajipanu. 17E sọ wá jọ, whenuena é tin to ajipanu, wẹ ajinọ dọ hlan ẹn, dọ, A dibú blo: na dinvie hiẹ na tindo visunnu devo. 18E sọ wá jọ, le gbigbọ etọn to yìyì mẹ, (na e kú) wẹ é ylọ oyín etọn dọ Bẹn-oni : ṣigba otọ etọn ylọ oyín etọn Bẹnjamini . 19Laheli kú, yè sọ di i to aliho Ẹflati tọn ji, he yín Betlẹhẹm. 20Jakobu sọ do kòdòtin de ai do yòdọ̀ etọn ji? enẹ wẹ kọ̀dòtin yọ̀do Laheli tọn kaka jẹ egbé.

21Islaeli sọ jẹgbejizọnlinji, bo dlẹn gohọ̀ etọn zẹ Edẹli go 22E sọ wá jọ, whenuena Islaeli nọ̀ aigba lọ ji, Lẹubeni biọ họmẹ bo zánhẹ Bilha, ayọ̀ otọ etọn tọn: Islaeli sọ sè. Wiawe wẹ visunnu Jakobu tọn lẹ. 23Visunnu Lea tọn lẹ: Lẹubeni plọnji Jakobu tọn, po Simeoni po, po Levi po, po Juda po, po Issakali po, po Zẹbuluni po: 24visunnu Laheli tọn lẹ; Josefu po Bẹnjamini po: 25visunnu Bilha, deviyọnnu Laheli tọn tọn lẹ: Dani po Naftali po: 26visunnu Zilpa, deviyọnnu Lea tọn tọn lẹ; Gadi, po Aṣeli po. Ehelẹ wẹ visunnu Jakobu tọn lẹ, ehe yè ji hlan ẹn to Padan-alami.

27Jakobu sọ wá Isaki otọ etọn de, to Mamle, to Kiliati-alba, he yín Hẹblon, to fie Ablaham po Isaki po yín wáẹinu te.

28Azán Isaki tọn sọ yín owhè kẹ̀nnẹko 29Isaki sọ jo gbigbọ do, bo kú, yè sọ bẹ́ ẹ pli hlan omẹ etọn lẹ de, é sọ whẹ́n, bo tindo azán susu: Esau po Jakobu po visunnu etọn lẹ sọ di i.

36

1EHELẸ wẹ whẹndo Esau tọn, (enẹ wẹ Ẹdomi) 2Esau sọ mọ asi etọn lẹ sọn viyọnnu Kenani tọn lẹ mẹ; Ada, viyọnnu Eloni tọn, Hittinu, po Aholibama po, viyọnnu Ana tọn, viyọnnu Zebẹoni tọn, Hivinu. 3Basẹmati, viyọnnu Iṣmaeli tọn, viyọnnu Nẹbajoti tọn. 4Ada sọ ji Ẹlifazi hlan Esau; Basẹmati sọ ji Lẹueli. 5Aholibama ji Jẹusi, po Jalami po, po Kola po: ehelẹ wẹ visunnu Esau tọn he yè ji hlan ẹn to aigba Kenani tọn ji.

6Esau sọ yí asi etọn lẹ, po visunnu etọn lẹ po, po viyọnnu etọn lẹ po, po mẹhe tin to owhé etọn gbè lẹ po, kanlin etọn, po whékanlin etọn lẹ po, po onú he é bẹ́pli to aigba Kenani tọn ji lẹ pọ, bo yì aigba de ji sọn nukun Jakobu nọvisunnu etọn tọn mẹ. 7Na núbépli yetọn gbahú na yé nado nọ̀pọ; podọ aigba wásinu yetọn tọn lẹ ma sọ sọgan hẹn yé, na whékanlin yetọn lẹ wutu. 8Esau sọ nọ̀ osé Seili tọn ji: Esau wẹ Ẹdomi.

9Ehelẹ wẹ whẹndo Esau tọn, otọ́ Ẹdominu lẹ tọn, to osé Seili tọn ji, 10ehelẹ wẹ oyín visunnu Esau tọn tọn lẹ: Ẹlifazi, visunnu Ada tọn, asi Esau tọn, Lẹueli visunnu Basẹmati, asi Esau tọn tọn.

11Visunnu Ẹlifazi tọn lẹ wẹ Temani, Omali, Zẹfo, Gatami, po Kẹnazi po. 12Timna wẹ yọnnudida Ẹlifazi tọn, visunnu Esau tọn; ewọ sọ ji Amalẹki hlan Ẹlifazi: ehelẹ sọ wẹ visunnu Ada, asi Esau tọn tọn.

13Ehelẹ wẹ visunnu Lẹueli tọn; Nahati, po Zẹla po, Ẹamma, po Mizza po: ehelẹ wẹ visunnu Basẹmati, asi Esau tọn tọn.

14Ehelẹ wẹ visunnu Aholibama tọn, viyọnnu Ana tọn, viyọnnu Zibẹoni tọn, asi Esau tọn: ewọ sọ ji Jẹusi hlan Esau, Jalami po Kola po.

15Ehelẹ so wẹ ogán daho to visunnu Esau tọn lẹ mẹ: visunnu Ẹlifazi tọn lẹ, plọnji Esau tọn, Temani ogán daho, Omali ogán daho, Zẹfo ogán daho, Kẹnázi ogán daho, 16Kola ogán daho, Gatami ogán daho, Amalẹki ogán daho: ehelẹ wẹ ogán daho lẹ he wá yì sọn Ẹlifazi mẹ to aigba Ẹdomi tọn ji; ehelẹ wẹ visunnu Ada tọn. 17Ehelẹ sọ wẹ visunnu Lẹueli tọn, visunnu Esau tọn; Nahati ogán daho, Zẹla ogán daho, Samma ogán daho, Mizza ogán daho: ehelẹ wẹ ogán daho lẹ he tón sọn Lẹueli mẹ to aigba Ẹdomi tọn ji; ehelẹ wẹ visunnu Basẹmati, asi Esau tọn tọn 18Ehelẹ so wẹ visunnu Aholibama tọn asi Esau tọn. Jẹusi ogán daho, Jalami ogán daho, Kola ogán daho: ehelẹ wẹ ogán daho lẹ he wá sọn Aholibama mẹ asi Esau tọn, viyọnnu Àna tọn. 19Ehelẹ wẹ visunnu Esau tọn, ehele sọ wẹ ogán daho lẹ: doponẹ sọ wẹ Ẹdomi.

20Ehelẹ wẹ visunnu Seili Holinu tọn, mẹhe tin to aigba lọ ji lẹ; Lotani po Sobalí po, po Zibẹoni po, po Ana po, 21po Diṣoni po, po Ezẹli po, po Disani po: ehelẹ wẹ ogán daho Holinu lẹ tọn, visunnu Seili tọn to aigba Ẹdomi tọn ji. 22Visunnu Lotani tọn lẹ wẹ Holi po Hemami po; nọviyọnnu Lotani tọn wẹ Timna. 23Visunnu Ẹobali tọn wẹ ehelẹ; Alvam, po Manahati po, po Ebali po, Sefo, po Onami po, 24Ehelẹ sọ wẹ visunnu Zibẹoni tọn; Aia po Ana po: ehe wẹ Ana lo mẹhe mọ tòsisá miyọnawú to zùngbo mẹ, le é to kẹtẹkẹtẹ Zibẹoni otọ́ etọn tọn lọ yìn. 25Visunnu Ana tọn wẹ ehelẹ; Diṣoni po Aholibama viyọnnu Ana tọn po. 26Ehelẹ sọ wẹ visunnu Diṣoni tọn, Hẹmdani, po Ẹṣbani po, po Itlani po, po Kẹlani po. 27Visunnu Ezẹli tọn wẹ ehelẹ; Bilhaní, Zaavani po: Akani po 28Visunnu Diṣani tọn wẹ ehelẹ; Uzi, po Alani pa 29Ehelẹ sọ wẹ ogán daho lẹ he tẹ́n sọn Holinu lẹ mẹ; Lotani ogán daho, Ẹobak ogán daho, Zibẹoni ogán daho, Ana ogán daho. 30Diṣoni ogán daho, Ezẹli ogán daho, Disani ogán daho: ehelẹ wẹ ogán daho he tọ́n sọn Holinu lẹ mẹ, kẹdẹdi ogán daho yetọn lẹ to aigba Seili tọn ji.

31Ehelẹ sọ wẹ ahọlu mẹhe dugán to aigba Ẹdomi tọn ji lẹ, whẹpo ahọlu de do dù do ovi Islaeli tọn lẹ ji 32Bẹla, visunnu Bẹoli tọn duaholu to Ẹdomi; oyín otò etọn tọn nọ yín Dinhaba. 33Bela kú, Jobabu visunnu Zẹla tọn, sọn Bozla mẹ, sọ duahọlu to oten etọn mẹ. 34Jobabu sọ kú, Husami, he to aigba Temani ji tọn, sọ duahọlu to oten etọn mẹ. 35Husami kú, Hadadi visunnu Bẹdadi tọn, mẹhe gbá Midiani to danji Moabu tọn sọ duahọlu to otẹn etọn me: oyín otò etọn tọn wẹ Aviti. 36Hadadi kú, Samla, sọn Masleka mẹ, sọ duahọlu to otẹn etọn mẹ. 37Samla kú, Saulu, sọn Lẹhoboti he tin to otò nẹ tó mẹ, sọ duahọiu to otẹn etọn mẹ. 38Saulu kú, Baal-hanani, visunnu Akboli tọn, sọ duahọlu to otẹn eton mẹ. 39Baal-hanani, visunnu Akboli tọn kú, Hadali sọ duahọlu to otẹn etọn mẹ: oyín otò etọn tọn wẹ Pau; oyín asi etọn tọn wẹ Mẹhetabeli, viyọnnu Matledi tọn, viyọnnu Me-zahabi tọn.

40Ehelẹ sọ wẹ oyín ogán daho he tọn sọn Esau mẹ lẹ tọn; kẹdẹdi whódo yetọn, di otẹn yetọn, gbọn oyín yetọn mẹ; Timna ogán daho, Alva ogán daho, Jẹteti ogán daho; 41Aholibama ogán daho, Ela ogán daho, Pinoni ogán daho; 42Kenazi ogán daho, Temani ogán daho; Mibzali ogán daho; 43ogán daho Magdieli, ogán daho Ilami: ehelẹ yín ogán daho Ẹdomi tọn lẹ kẹdẹdi ninọ̀tẹn yetọn lẹ to aigba nútindo yetọn tọn. Ehe wẹ Esau otọ Ẹdominu lẹ tọn.

37

1JAKOBU sọ nọ̀ aigba wáwási otọ́ etọn tọn ji to aigba Kenani tọn ji.

2Ehelẹ so wẹ whẹndo Jakobu tọn. Whenuena Josefu yín owhè fọtọ̀nnukunawe mẹho, é to kanlinpa hó hẹ mẹmẹsunnu etọn le, ewọ sọ yín yọ̀pọ to ovi Bilha tọn lẹ de podọ to ovi Zilpa tọn lẹ de asi otọ́ etọn tọn lẹ: Josefu nọ hẹn whẹjijẹ oylan gbọn yé dali wá otọ́ yetọn de. 3Islaeli yiwánna Josefu hú visunnu etọn lẹpo, na ewọ yín visunnu yọ́nho mẹ etẹn tọn wutu: é sọ basi awù tedona he tindo wunmẹ susu lẹ de nẹ̃ 4Nọvisunnu etọn lẹ sọ mọ dọ otọ́ yetọn yiwánna ewọ hú nọvisunnu etọn lẹpo; yé gbẹ́wan nẹ̃, bo ma sọ sọgan yí jijọho do dọhó hlan ẹn ba.

5Josefu sọ kudlọ de, bo dọ ẹ hlan nọvisunnu etọn lẹ, yé sọ vọ́ wangbẹ́ nẹ̃ deji. 6E dọ hlan yé, dọmọ, Yẹn vẹ́ mì, mi sè odlọ he yẹn ku. 7Na, dayi e go, míwlẹ to zinkán bla to danji ṣẹnṣẹn, bo, pọ́n, zinkan ṣie fọ́n, bo nọte titegbe gẽ: bo, dayi e go, zinkan mítọn tò lẹ́do, bo dẹ́ yéde hlan zinkán ṣie.

8Nọvisunnu etọn lẹ sọ dọ hlan ẹn, dọmọ, Bé hiẹ na dugán nugbonugbo do míwlẹ ji wẹ? kavi hiẹ na dohuhlọn nugbonugbo to mí ji wẹ? Yé sọ vọ́ wangbé nẹ̃ deji na odlọ etọn lẹ wutu, podọ na ohó etọn lẹ wutu.

9E sọ kudlọ devo dogọ́, bo sọ dọ ẹ hlan nọvisunnu etọn lẹ; bo dọmọ, Dayi e go, owhè po osùn po, pa sunwhlẹvu widopo po to yéde dé hlan mi.

10E sọ dọ ẹ hlan otọ́ etọn, podo hlan nọvisunnu etọn lẹ: otọ́ etọn sọ wọhẹ ẹ, bo dọ hlan ẹn, dọ, Etẹwẹ odlọ he hiẹ ku he? Bé yẹn po onọ towe po, po nọvisunnu towe lepo po nugbonugbo na wá nado dé míde hlan we hlan aigba we? 11Onú etọn sọ vẹun na nọvisunnu etọn lẹ; ṣigba otọ́ etọn sọ ohó lọ whlá to ayiha mẹ.

12Nọvisunnu etọn lẹ sọ yì nado yìn kanlinpa otọ́ yetọn tọn to Sẹkẹmi 13Islaeli sọ dọ hlan Josefu, domọ, Ṣẹkẹmi ma wẹ nọvisunnu towe lẹ to kanlinpa yìn te? wá, yẹn na do we hlan yé de. Ewọ sọ dọ hlan ẹn, dọmọ, Yẹn tin to ofi. 14E sọ dọ hlan ẹn, dọmọ, Yẹn vẹ̀ we, yì pọ́n jijọho nọvisunnu towe lẹ tọn, po jijọho kanlinpa lẹ tọn po; bo hẹn owẹ̀n gò wá na mi. Mowẹ é do e hlan sọn agbàdo Hẹblon tọn mẹ yì, ewọ sọ jẹ Sẹkẹmi.

15Dawe de sọ mọ ẹn, dayi e go, é to dindanpé to danji: dawe lọ sọ kanbiọ ẹdọmọ, Etẹ din wẹ hiẹ te? 16Ewọ sọ dọmọ, Yẹn to nọvisunnu ṣie lẹ din: yẹn vẹ́ we, dọ fie yé to kanlinpa yetọn lẹ yìn te na mi. 17Dawe lọ sọ dọmọ, Yé ko yì sọn ofi; na yẹn sè yé to didọmọ, Mì gbọ mí ni yì Dotani. Josefu yì nọvisunnu etọn lẹ godo, bo mọ yé to Dotani.

18Yé mọ ẹn to aganu ja, whẹpo é na do sẹpé yé de, yé blanú do e go, nado hù i. 19Yé dọ hlan yénọzo, domọ, Dayi e go, odlọnọ lọ ja. 20Enẹwutu mì wá dinvie, bo gbọ mí ni hù Í, bo dọ̀n ẹn dlan odò helẹ de mẹ, mí na dọmọ, Kanlin ylankan ko hù i dù: mí naso pọ́n onú he na gbọn godo odlọ etọn lẹ tọn.

21Lẹubẹni sè e, bo sọ whlẹn ẹn sọn alọ yetọn mẹ; bo dọmọ, Mì dike mí yi gbigbọ etọn blo. 22Lẹubeni sẹ̀ dọ blan yé, dọmọ, Mì kọ̀n ohùn de dai blo, ṣigba mì zé e dlan odò he mẹ he tin to ozùngbo mẹ, ṣigba mì doalọ e go blo; na é nido whlẹn ẹn sọn alọ yetọn mẹ, nado hẹn ẹn wá otọ́ etọn de.

23E sọ wá jọ, whenuena Josẹfu wá jẹ nọvisunnu etọn lẹ de, yé de awù Josẹfu tọn, awù tedona he tindọ wunmẹ susu lẹ he tin to e go. 24Yé sọ zé e, bọ dlẹn ẹn do odò mẹ: odò lọ ko hú, ọsìn de ma to e mẹ gba.

25Ye sọ sinai nado dùnú: yé sọ zé nukun yeton daga bo pọn, bo, dayi e go, ogbẹ́ ahisi Ismaelinu lẹ tọn gọ̀ sọn Gilẹadi, yé po kanklosọpoawenọ lẹ po, yé hẹn nuyọnwan po núsisa po, po zuya po jei Egipti. 26Juda sọ dọ hlan nọvisunnu etọn lẹ, dọmọ, Ale tẹwẹ é na yín eyín mí hù nọvisunnu mítọn bo whlá ohùn etọn? 27Mì wá, bo gbọ mí ni sà ẹ na Iṣmaelinu lẹ, mì dike alọ mítọn tin tọ e gọ blo; na nọvisunnu mítọn wẹ, agbasalàn mítọn. Nọvisunnu etọn lẹ sọ yí etọn se.

28Midianu, ajọ́tọ lẹ, juwájei, yé sọ dọ́n ẹn, bo dè Josefu jẹgbonu sọn odò lọ mẹ, bo sà Josefu do Iṣmaelinu lẹ na fatakakue oko. Yé sọ hẹn Jọsefu yì Egipti.

29Lẹubeni sọ gọ̀yì odò mẹ, bo, dayi e go, Josefu ma sọ tin to odò lọ mẹ; é sọ hẹn avọ̀ etọn tlẹn. 30E sọ gọ̀wá nọvisunnu etọn lẹ de, bo dọmọ, Ovi lọ ma tin; finẹ, fie yẹn na gbọn?

31Yé sọ yí awù Jọsefu tọn, bo hù alúnkun dopo, bo ylọn awù lọ dọ ohùn lọ mẹ. 32Yé sọ yí awù tedona he tindo wunmẹ susu lẹ dohlan; yé hẹn ẹn wá otọ́ yetọn de; bo dọmọ, Ehe wẹ míwlẹ mọ: pọ́n eyín awù visunnu towẹ tọn wẹ lò, kavi lala. 33Ewọ yon ẹn, bọ sọ dọmọ, Awù visunnu ṣie tọn wẹ; kanlin ylankan ko hù i dù; nugbonugbo yè ko hẹn Josefu tlẹn do võvo. 34Jakobu sọ hẹn avọ̀ etọn tlẹn, bo yí odẹ́vọ́ do adà etọn go, bo blawú na visunnu etọn azán susu. 35Visunnu etọn lẹpo po viyọnnu etọn lẹpo po sọ fén nado mionbomẹ nẹ̃; ṣigba é gbẹ́ nado yín mẹmiọnhomẹna; é dọmọ, Na awúbla mẹ wẹ yẹn na zòn yì oyòdo mẹ yì visunnu ṣie de. Otẹ́ etọn sọ viavi nẹ.

36Midianinu lẹ sà Josefu do Egipti hlan Potifali, dopo to ogán Falo tọn lẹ mẹ, awhàngan agbohọtọ tọn .

38

1E sọ wá jọ to ojlẹ nẹ mẹ, wẹ Juda jẹte sọn nọvisunnu etọn lẹ de, bo zẹ̀ Adulaminu de de, oyín mẹhe tọn nọ yín Hila 2Juda sọ mọ viyọnnu Kenaninu de tọn to finẹ, oyín mẹhe tọn nọ yín Ṣua; é sọ yí i, bo biọ họmẹ yì e de. 3E sọ mọhò, bo jivi de: é sọ ylọ oyín etọn dọ Elì. 4E sọ mọhò devo, bo sọ jivi de; é sọ ylọ oyín etọn dọ Onani. 5E sọ mọhò devo, bo sọ jivi de; é sọ ylọ oyín etọn dọ Ṣela: é sọ tin to Kọzibi, whenuena é ji i.

6Juda sọ mọ asi na Eli plọnji etọn, oyín mẹhe tọn nọ yín Tamali. 7Eli plọnji juda tọn sọ yín mẹylankan to nukun OKLUNỌ tọn mẹ: OKLUNỌ so hù i. 8Juda sọ dọ hlan Onani, dọmọ, Biọ họmẹ yì asi nọvisunnu towe tọn de, bo wà azọn asú nọvisunnu tọn de hlan ẹn, bo fọ́n okún daga hlan nọvisunnu towe. 9Onani sọ yònẹn dọ okún lọ ma na yín etọn gba; é sọ wá jọ, whedepopenu é biọ họmẹ yì asi nọvisunnu etọn tọn de, é nọ kòn ẹn do aigba, é nikã na okún hlan nọvisunnu etọn. 10Onú he é wà sọ yín oylan to nukun OKLUNỌ tọn mẹ: é sọ hu i ga. 11Whenẹnu wẹ juda sọ dọ hlan Tamali asi visunnu etọn tọn, dọmọ, Nọ̀ asúṣiosìlọ-ji to owhé otọ̀ towe tọn gbè kaka Ṣela visunnu ṣie nado whẹ́n: na é dọmọ, Ewọ nikã sọ kú ga di nọvisunnu etọn lẹ. Tamali sọ yi, bo nọ̀ owhé otọ̀ etọn tọn gbè.

12To ojlẹ dindẹn mẹ viyọnnu Ṣua tọn, asi Juda tọn sọ kú; whenuena yè sọ miọnhomẹna Juda, é yì lẹngbọfunpatọ etọn lẹ de to Timnati, ewọ po Hila hòntòn etọn, Adulaminu po.

13Yè sọ dọ hlan Tamali, dọmọ, Dayi e go, otò asú towe tọn jei Timnati nado pafunna lẹngbọ etọn lẹ. 14E sọ dè avọ̀ asúsiọsi etọn tọn sọn ogo, bo yí avọ̀ ajlalanọ do ṣinyọn nukunmẹ, bo gblavọ̀ etọn, bo sọ sinai to hòngbo Enaimi tọn ji, he tin to aliho Timnati tọn; na é mọ dọmọ Ṣela ko whén, bọ yè ma sọ yí i nẹ̃ na asi gba. 15Whenuena Juda mọ ẹn, é lẹn ẹn nado yín ayòdetọ de; na é ṣinyọnnu nukunmẹ wutu. 16E sọ zẹ̀ yì e de to alihotó, bo dọmọ, Yẹn vè wẹ, yì dọn, gbọ yẹn ni wá de we to họmẹ; na ewọ ma yọ́nẹn dọ asi visunnu etọn tọn wẹ gba. Ewọ sọ dọmọ, Etẹwẹ hiẹ na na mi, na hiẹ nido wá dẽ to họmẹ? 17E sọ dọmọ, Yẹn na do gbọgbọẹ ovu de hlan we sọn kanlinpa mẹ. Ewọ sọ dọmọ, Bé hiẹ na na gòdènú mi kaka hiẹ nado yí i dohlan. 18E sọ dọmọ, Etẹwẹ yẹn ni yí do dègò na we? E sọ dọmọ, Hiadonú towe, awàgàn towe, po opò towe he tin to alọ towe mẹ po. E sọ yí yé nẹ̀, bo wá e de to họmẹ, ewọ sọ mọhò gbọn e dali.

19E sọ fòn bo tònyì, bo dè avọ̀ ajlalanọ etọn sọn ogo, bo sọ yí avọ̀ asúṣiọsi etọn tọn gbla do ogo.

20Juda sọ yí gbọgbọẹ ovu lọ dohlan ẹn gbọn alọ Adulaminu hòntòn etọn tọn mẹ, nado mọ gòdènú lọ yí sọn yọnnu lọ si: ṣigba ewọ ma mọ ẹn. 21Whenẹnu we é kanbio omẹ he tin to finẹ lẹ, dọmọ, Fie wẹ gàlọtọ nẹ te, he tin to Enaimi to alihotó? Yé sọ dọmọ, Gàlòtọ de ma ko tin to ofi gba. 22E sọ lẹ́gọ̀ yì Juda de, bo dọmọ, Yẹn ma mọ ẹn gba; omẹ finẹ tọn lẹ ga sọ dọmọ. Gàlòtọ de ma tin to ofi gba. 23Juda sọ dọmọ, Gbọ é ni yí i na ede, yè nikã dowinyan mí; dayi e go, yẹn do gbọgbọẹ ovu he hlan, hiẹ ma sọ mọ ẹn.

24E sọ wá jọ to osùn atọ̀n nkọ godo wẹ ye dọ na Juda, dọ, Tamali asi visunnu towe tọn lọga; humọ dayi e go, é tin to ohò gbọn gàlilọ dali. Juda sọ dọmọ, Hẹn ẹn jẹgbonu wá, bo gbọ yè ni mò ẹn. 25Whenuena yè hẹn ẹn jẹgbonu, é dowẹn dohlan otọ́ asu etọn tọn, dọmọ, Osunnu he tindo onú helẹ wẹ yẹn mọhò na: é sọ dọmọ, Yẹn vẹ̀ we hie, yòn ẹn, mẹnu tọn wẹ onú helẹ, hiadonú, awàgàn lẹ po opò po. 26Juda sọ yígbè bo dọmọ, Ewọ ko yín dódónọ hú yẹn; sọle yẹn ma yí i na Ṣela ovi ṣie wutu. Ewọ ma sọ yòn ẹn dogọ̀ gbède ba.

27E sọ wá jọ to ojlẹ he mẹ é tin to ajipanu, dayi e go, ahoho wẹ tin to adò etọn mẹ. 28E sọ wá jọ whenuena é zọ̀n, wẹ dopo dè alọ de jẹgbonu: ajinọ yí sekan vè bo sìn do alọ nẹ́, dọmọ, Ehe whẹ̀whẹ̀ wẹ tòn. 29E sọ wá jọ, le é dòn alọ etọn do godo, wẹ, dayi e go, nọvisunnu etọn tọ̀n jẹgbonu: é sọ dọmọ, Etẹwutu wẹ hiẹ do basi wiwọ na dewe? enẹwutu wẹ yè do ylọ oyín etọn dọ Pelezi. 30To enẹgodo wẹ nọvisunnu etọn tònjẹgbonu, he tindo sekan vẹ to alọ etọn go: yè sọ ylọ oyín etọn dọ Zela.

39

1YE ko hẹn Josefu jẹte wá Egipti: Potifali, ogán Palo tọn de, ogán agbohọtọ tọn, Egipitinu, họ̀ ẹ to Iṣmaelinu lẹ si, he hẹn ẹn jẹte wá finẹ. 2OKLUNỌ sọ tin hẹ Josefu, é sọ yín omẹ núyònna; é tin te owhé OKLUNỌ etọn Egiptinu lọ tọn gbè. 3Na iltunọ etọn sọ mọ dọ OKLUNỌ tin hẹ ẹ, podọ OKLUNỌ hẹn onú he é wiwà lẹpo yọ̀nwhanpẹ to alọ etọn mẹ. 4Josefu sọ mọ nukundagbe to nukun etọn mẹ, é sọ to sinsẹ́n ẹn: é sọ yí i do dogán do owhé etọn ji, onú he é tindo lẹpo wẹ é yí do alọ etọn mẹ. 5E sọ wá jọ sọn ojlẹ he mẹ é ko yí Josefu do dogán do owhé etọn ji, podọ do onú he é tindo lẹ ji, wẹ OKLUNỌ dona owhé Egiptinu lọ tọn na Josefu tọn wutu; dona OKLUNỌ tọn sọ tin to onú he é tindo to owhé gbè podọ to glegbo tọn lẹpo ji. 6E sọ jo onú é tindo lẹpo do alọ Josefu tọn me; é ma tlẹ sọ yòn onú é tindo lẹ de hú núdùdù he é nọ dù. Josefu sọ yín omẹ dagbe, bo sọ jọmẹ talala.

7E sọ wá jọ to onú helẹ godo, wẹ asi klunọ etọn tọn zé nukun etọn do Josefu go; bo sọ dọmọ, Mlọnai hẹ mi. 8Ṣigba ewọ kò, bo dọ hlan asi klunọ etọn tọn, dọmọ, Dayi e go, klunọ ṣie ma tlẹ yòn onú he tin to alọ ṣie mẹ to owhégbè, é ko yí onú he é tindo lẹpo do alọ ṣie mẹ; 9mẹhe sọ klo to owhe he gbè hú mi de ma tin; mọ é ma sọ yí núde whlá do mi, adavo hiẹ, na asi etọn wẹ hiẹ wutu: bé na yẹn sọgan wà oylan daho he do, bo wàylan do Jiwheyẹwhe? 10E sọ wá jọ, le é to didọ na Josefu egbésọegbésọ, bọ ewọ ma nató é nado mlọnai to e dali kavi nado nọ hẹ ẹ.

11E sọ wá jọ to ojlẹ he mẹ, ewọ biọ họmẹ nado wàzòn etọn; bọ sunnu he to owhégbè lẹ de ma tin to họmẹ. 12Ewọ tẹ̀do avọ̀ Josefu tọn go, bo dọmọ, Mlọnai hẹ mi: ewọ sọ jo avọ̀ etọn do alọ etọn mẹ, bo họ̀n bo jẹgbonu. 13E sọ wá jọ, whenuena é mọ dọ Josefu jo avọ̀ etọn do alọ etọn mẹ, bo sọ họ̀n jẹgbonu, 14wẹ é ylọ hlan sunnu he to owhé etọn gbè lẹ, bo dọhó hlan yé, dọmọ, Pòn, é ko hẹn Heblu de wá owhégbè do mí de nado vlẹ mí: é biọ họmẹ wá dẽ nado mlọnai hẹ mi, yen sọ yí ogbè lélé do dawhá: 15é sọ wá jọ, whenuena é sè dọ yẹn zé ogbè ṣie daga bo dawhá, é jo avọ̀ do dè; bo hòn, bo tònjẹgbonu.

16E sọ yí avọ̀ Josẹfu tọn bòdai do e de kaka klunọ etọn do gòwá owhégbè. 17E sọ dọhó hlan ẹn kẹdẹdi ohó helẹ, dọmọ, Heblu devi he hiẹ hẹn wá mí de, biọ họmẹ wá dẽ nado vlẹ mi: 18é sọ wá jọ, le yẹn zé ogbè ṣie daga bo dawhá, é jo avọ̀ etọn do dẽ bo hòn jẹgbonu.

19E sọ wá jọ, whenuena klunọ etọn sè ohó asi etọn tọn lẹ, ehe é dọ hlan ẹn lẹ, dọmọ, Le wẹ devi towe wà hlan mi; homẹgble etọn fòngu. 20OKLUNỌ Josefu tọn sọ yí i, bo yí i do ogànhò mẹ fie ogàntọ ahọlu tọn lẹ to ogàn mẹ te: é sọ tin to finẹ to agànhomẹ.

21Ṣigba OKLUNỌ tin hẹ Josefu, bo sọ wà dagbewányí nẹ̃, bo na nukundagbe e to ogànkọnnọtọ nukun mẹ. 22Ogànkọnnọtọ sọ yí ogàntọ he tin to ogàn họmẹ lẹpo do alọ Josefu tọn mẹ; núdepope yé wà to finẹ, ewọ wẹ sọ yín wiwàtọ etọn. 23Ogànkọnnọtọ ma pòn núdepope he tin to alọ etọn mẹ; na OKLUNỌ tin hẹ ẹ wutu, podọ onú he é to wiwà OKLUNỌ nọ hẹn ẹn yọ̀nwhanpẹ.

40

1E sọ wá jọ to onú helẹ godo wẹ ahànkọ̀nnọtọ ahọlu Egipti tọn tọn, po núdàtọ etọn po do wàylan do OKLUNỌ yetọn ahọlu Egipti tọn go. 2Falo gblehomẹ do ogán etọn awe lẹ go, do ogán ahànkònnọtọlẹ tọn, podọ do ogán núdàtọ lẹ tọn go. 3E sọ yí yé do mẹlọmẹ to owhé ogán mẹhọtọ lẹ tọn gbè, do ogàn họmẹ to ofi he yè dogàn Josefu do. 4Ogán mẹhọtọ tọn lẹ sọ degbèna Josefu to yé ji, é sọ to lizọnyí na yé: yé sọ dẹn na whenu de to mẹlọmẹ.

5Yé omẹ awe lẹ sọ kudlọ de, odlọ mẹtọnmẹtọn to ozán doponẹ mẹ, omẹ dopodopo kẹdẹdi otadena odlọ etọn tọn, ahànkònnọtọ po núdàtọ ahọlu Egipti tọn tọn po, he yè dogàn do ogànhò mẹ. 6Josefu sọ wá yé de to afọnnu bo mọ yé, dayi e go yé to awúbla. 7E sọ kanbiọ ogán Falo tọn he tin hẹ ẹ to mẹlọmẹ to owhé klunọ etọn tọn gbè lẹ dọmọ. Etẹwutu wẹ nukun mítọn lẹ to nupòn sù mọ to egbé? 8Yé sọ dọ hlan ẹn, dọmo Mí kudlọ, omẹ de ma tin bo na deta etọn na mí. Josefu sọ dọ hlan yé, dọmọ, E ma yín Jiwheyẹwhe tọn wẹ otadena? Yẹn vẹ̀ mì, mì dọ na mi.

9Ogán ahànkònnọtọ le tọn dọ odlọ etọn na Josefu, bó dọ nẹ̃, dọmọ, To odlọ ṣie mẹ, dayi e go, ovẹntin de tin to nukọn ṣie, 10to ovéntin lọ mẹ wẹ ala atọ̀n te: é sọ taidi e tónkùn, osẹ́ etọn sọ tónjẹgbonu; ohín eton sọ sén sinsẹ́n ovẹ̃n bibia; 11kọfo Falo tọn sọ tin to alọ ṣie mẹ: yẹn sọ yí ovẹ̃n sinsén lọ, bo fìnyọn ẹn do kọfo Falo tọn mẹ: yen sọ yí kọfo lo do alọ Falo tọn mẹ 12Josefu sọ dọ hlan ẹn, dọmọ, ehe wẹ otadena etọn: ala atọ̀n lẹ azan atọ̀n wẹ; 13whẹpo azán atọ̀n na pe Falo na zé ota towe daga, bo na gọ̀ we do azọ́nhọ̀ towe mẹ: hiẹ naso yí kofo Falo tọn do alọ etọn mẹ, kedẹdi walọ nukọn tọn whenuena hie yín ahànkònnọtọ etọn. 14Ṣigba flin mi whenuena e na yọn na we, bo do dagbewányí hia mi yẹn vẹ̀ we, bo dọhó ṣie hlan Falo, na a ni yí mi sọn owhé he gbè. 15Na nugbonugbo yè fìn mi sọn aigba Heblu lẹ tọn ji: podọ to ofi ga yẹn ma wà núde bọ yè sọ yí mi do ogànhò me.

16Whenuena ogán núdatọ lẹ tọn mọ dọ otadena lọ yọn, é sọ dọ hlan Josefu, dọmọ. Yẹn ga tin to odlọ ṣie mẹ, bo dayi e go, oha akla wéwé atọ̀n tọn to Ota ṣie, 17To oha aga tọn mẹ wẹ núdùdù hihi alọpálọpa tin te na Falo; ohẹ̀ lẹ sọ to dùdù i sọn oha he to ota na mi lọ mẹ.

18Josefu sọ gblọn bo dọmọ, Ehe we otadena etọn: oha atọ̀n lẹ azán átòn wẹ; 19whẹpo azán atọ̀n na pé Falo na zé ota towe sọn ogo we, bo nasọ yí we pla dọ atin de go, ohẹ lẹ nasọ dù olàn towe sọn ogo we.

20E sọ wá jọ to azán atònto gbè he yín jijízán Falo tọn, wẹ é dà núdùdù hlan devi etọn lẹpo: é sọ, zẹ ota ogán ahànkònnọtọ lẹ tọn po ogán núdàtọ lẹ tọn po daga to devi etọn lẹ ṣẹnṣẹn. 21E sọ gò ogán ahànkònnọtọ lẹ tọn do otẹn ahànkònnọtọ tọn etọn mẹ, é sọ to kọfo yí dalọmẹ na Falo: 22ṣigba é do ogán núdàtọ lẹ tọn agònnu: dile Josefu ko detana hlan ye do. 23Gãnṣo ogán ahànkònnọtọ lẹ tọn ma flin Josefu gba, ṣigba è wòn ẹn.

41

1E so wá jọ to podo owhè awe gigọ́ tọn mẹ, wẹ Falo kudlọ: dayi e go, e to ote to otọ̀ tó. 2Bo, dayi e go, oyìn asi ṣinawe he yọnwhanpẹ bọ ojò pé tón sọn otọ́ lọ mẹ; yé sọ to dùdù to fánkàn mẹ. 3Bo, dayi e go, oyín asi ṣinawe devo he ylanwhanpẹ, bo sọ gblekan, tón to godo yé tọn jẹage sọn otọ̀ lọ mẹ; Yé so site to oyìn asi nẹlẹ de to otọ̀ lọ tónu 4Oyín asi he ylanwhanpẹ bo sọ gblekan le dù oyín asi ṣinawe he yọ̀nwhanpẹ bọ ojò pé. Mọwẹ Falo fọ́n.

5E sọ damlọn bo sọ kudlọ whlawetọ bo, dayi e go, ohín ṣinawe ogbado tọn wá ogetin dopo ji, to haji bo sọ yọ̀nwhanpẹ. 6Bo, dayi e go, ohín ṣinawe, otófo yè yi jehọn whèzẹtẹnwàji tọn do hẹn yé, tonkùn jẹgbonu to godo yé tọn. 7Ohín tófo lẹ sọ zé ṣinawe he tò bo sọ gó le mì. Falo sọ fọ́n, bo, dayi e go, odlọ de wẹ.

8E sọ wá jọ to afọnnu bọ ayiha etọn ma mọ gbọjẹ; é dewẹn bo ylọ nújlẹtọ Egipti tọn lẹ, po núyọnẹntọ etọn lẹ po; Falo sọ dọ odlọ etọn; ṣigba omẹ de ma tin he sọgan detana yé hlan Falo.

9Whenẹnu wẹ ogán ahànkònnọtọ lẹ tọn dọ hlan Falo, dọmọ, Yẹn flin owhẹylan ṣie to egbé: 10Falo ko yín homẹgbletọ do devi etọn lẹ go, bo yí mi do mẹlọmẹ to owhe ogán mẹhọtọ lẹ tọn gbè yẹn po ogán núdàtọ lẹ tọn po: 11míwlẹ sọ kudlọ to ozán doponẹ mẹ, yẹn po ewọ po; mí kudlọ omẹ dopodopo kẹdẹdi tadena odlọ etọn tọn. 12Yọposunnu de sọ tin to finẹ to mí de, Heblu de, devi ogán mẹhọtọ; lẹ tọn; mìwlẹ dọ nẹ̃, é sọ detana odlọ mítọn lẹ hlan mí; hlan omẹ dopodopo kẹdẹdile odlọ etọn te wẹ é detana do 13E sọ wá jọ, le é detana hlan mí do, mọwẹ é sọ yín; yẹn wẹ yè gòdo azọ́nhò ṣie mẹ, ewọ wẹ yè sọ doagònnu. 14Whenẹnu wẹ Falo do omẹ hlan bo ylọ Josefu, yé sọ hẹn ẹn wá plaun sọn gàhhọmẹ: é lùnda etọn, bo diọ awù etọn, bo bio họmẹ wá Falo de. 15Falo sọ dọ hlan Josefu, dọmọ, Yẹn kudlọ de, omẹ de ma sọ tin he sọgan deta e tọn: yẹn ko sọ sè gbọn dali towe, dọ whenuena hiẹ sè odlọ de hiẹ sọgan deta etọn.

16Josefu sọ gblọnna Falo, dọmọ, E ma tin to yẹn mẹ gba: Jiwheyẹwhe na na ogbègblọn jijọho tọn Falo.

17Falo sọ dọhó hlan Josefu, dọmọ, To odlọ ṣie mẹ, dayi e go, Yẹn site to otọ̀ tó: 18Bo, dayi e go, oyín asi ṣinawe de tọn sọn otọ̀ mẹ jẹage-he ojò pé, bo sọ yọ̀nwhanpẹ; yé to dùdù to ofánkàn mẹ: 19bo, dayi e go, oyín asi ṣinawe devo he ylanwhanpẹ talala bo gblekan, hunkọ he yẹn ma mọ gbede to aigba Egipti tọn lẹpo ji na yinylan, tọn to godo yé tọn jẹage; 20oyìn asi he gblekan bo sọ ylanwhanpẹ lẹ dù oyín asi ṣinawe tintan he ojò pó lẹ: 21whenuena yé dù yé yè ma sọgan yónẹn dọ yé ko dù yé gba; ṣigba yé gbẹ́ sọ gblekan jãnwẹ, kẹdẹdile yé te whẹ́whẹwhenu Mọwẹ yen sọ fọ́n. 22Yẹn sọ mọ to odlọsie mẹ, bo dayi e go, ohín ṣinawe wa ogetin dopo ji he gọ́ bo yọ́n: 23bo, dayi e go, ohín ṣinawe lẹ, yé, tófo, he yè yí jẹhọn whèzẹtẹnwàji tọn do hẹn yé, sọ tọnkùn wá, aga to godo yé tọn: 24ohín tófo lẹ ze ohín dagbe ṣinawe lẹ mì: yẹn sọ dọ ẹ hlan nujlẹtọ lẹ; ṣigba omẹ de ma tin he sọgan dọ ẹ hlan mi gba.

25Josefu sọ dọ hlan Falo, dọmọ, Odlọ Falo tọn dopo wẹ: onú he Jiwheyẹwhe to pipọ na wà wẹ é dọ hlan Falo. 26Oyín asi dagbedagbe ṣinawe lẹ, owhè ṣinawe wẹ, podọ ohín dagbedagbe ṣinawe lẹ owhè ṣinawe wẹ: doponẹ wẹ odlọ lọ 27Oyín asi ṣinawe lẹ, he gblekan bo sọ ylanwhanpẹ lẹ, he tọ́njẹgbonu to godo yé tọn owhè ṣinawe wẹ; podọ ohín tófo ṣinawe lẹ ga he jẹhọn whèzetenwàji tọn hen yọ lẹ, yé na yín owhè ṣinawe huvẹ tọn. 28Enẹ wẹ onú he yẹn dọ hlan Falo: núhe Jiwheyẹwhe to pipọ na wa é ko dohia hlan Falo. 29Dayi e go, owhè ṣinawe nupọ̀ tọn daho ja aigba Egipti tọn lẹpo ji lẹ́do: 30to godo yé tọn owhè ṣinawe huvẹ tọn na fọ́n; nupọ̀ lẹpo wẹ yè nasọ wọ̀nji e go to aigba Egipti tọn ji; huvẹ nasọ và aigba lọ; 31yè ma to nupọ̀ lọ na yónẹn to aigba lọ ji gba gbọn huvẹ he na hodo tọn dali; na é na yín yinylan gbahúgbahú. 32Podọ na enẹ he yè yi odlọ lọ basi do awejì hlan Falo, é yín na dọ yè hẹn onú lọ lódo gbọn Jiwheyẹwhe dali wutu wẹ, Jiwheyẹwhe nasọ hẹnṣè to yọ́yọ́vie. 33Enẹwutu dinvie gbọ Falo ni pọ́n gbẹtọ zinzìntọ núyónẹntọ de bo dè e do aigba Egipti tọn nù. 34Gbọ Falo ni basi ehe, bo gbọ é ni dè ogán lẹ do aigba lọ nù, bo yi madatón aigba Egipti tọn tọn to owhè ṣinawe nupó lọ tọn lọ mẹ. 35Bo gbọ yé ni bẹ́ nudùdù owhè dagbe he wá helẹ tọn pli, bo bó ogbado ph to alọ Falo tọn glọ na núdùdù to tòdaho lẹ mẹ, bo gbọ yé ni whlá ẹ. 36Núdùdù lo nasọ tin na agbànhò de hlan aigba lọ do ote pọn owhè ṣinawe huve tọn lẹ, he na tin to aigba Egipti tọn ji: aigba lọ nikã dọ̀n gbọn huvẹ lọ dali.

37Onu lọ sọ yón to nukun Falo tọn mẹ, podọ to nukun devi etọn lẹ tọn tọn mẹ. 38Falo sọ dọ hlan devi etọn lẹ, dọmọ, Mí sọgan mọ mẹde di ehe hunkọ, omẹ he mẹ gbigbọ Jiwheyẹwhe tọn tin te? 39Falo sọ dọ hlan Josefu, dọmọ, Sọle he Jiwheyẹwhe ko hẹn onú he lẹpo zùn yinyọnẹn na we, omẹ zìnzìntọ núyọnẹntọ de ma sọ tin sọ hiẹ gba: 40hiẹ na tin to owhé ṣie ji, podọ dile ohó towe te wẹ yè na dogán do omẹ ṣie lẹ ji do: kiki to ofìn ji kẹdẹ wẹ yẹn na yín kiklohú we.

41Falo sọ dọ hlan Josefu, dọmọ, Pọn, yẹn ko dè we do aigba Egipti tọn lẹpo nù. 42Falo sọ dè alọké ohia tọn sọn alọ etọn mẹ, bo yí do alọ Josefu tọn mẹ, bo vàṣọ nẹ̃ to awù alàvò dagbedagbe tọn lẹ mẹ, bo yí sika gẹ̀dẹ do okò etọn; 43é sọ hẹn ẹn hẹ́ kẹkẹ awetọ he é tindo mẹ; yé sọ to awhádo to nukọn etọn, Jẹklo : é sọ dè e do aigba Egipti tọn lẹpo nù. 44Falo sọ dọ hlan Josefu, dọmọ, Yẹn wẹ Falo, matin hiẹ omẹ de ma na zé alọ etọn kavi afọ etọn daga to aigba Egipti tọn lẹpo ji. 45Falo sọ ylọ oyín Josefu tọn dọ Zafẹnat-panea; é sọ yí Asẹnati viyọnnu Poti-fẹla yẹwhenọ Oni tọn tọn nọ̀ na asi. Josefu sọn tón yì aigba Egipti tọn lẹpo ji. 46Josefu sọ yín owhè ogbàn whenuena é site to Falo ahọlu Egipti tọn nukọn. Josefu sọ tón sọn Falo nukọn, do dlu gbọn aigba Egipti tọn lẹpo ji.

47To owhè ṣinawe nupò tọn lẹ mẹ, aigba jẹ́ji gbọn gigó-gigó me. 48E sọ bé núdùdù owhè ṣinawe lẹ tọn lẹpo pli he tin to aigba Egipti tọn ji, bo bó núdùdù whlá do tòdaho lẹ mẹ; núdùdù danji tọn, he tin to tòdaho dopodopo mẹ lẹ́do wẹ é bé pli do doponẹ lọ mẹ. 49Josefu sọ bẹ́ ogbado pli di otòkén ohu tọn, gbahúgbahú, kaka é do gbọ sọhahiana; na é yín matin osọha.

50Ovisunnu awe wẹ yè ji hlan Josefu whẹpo owhè huvẹ tọn lọ do wá, ehe Asẹnati viyọnnu Poti-fẹla yẹwhenọ Oni tọn tọn ji hlan ẹn. 51Josefu sọ ylọ oyín oplọnji tọn dọ Manassẹ; Na, é dọ, Jiwheyẹwhe ko hẹn mi wọ̀n oya ṣie lẹpo, po owhè otọ́ ṣie tọn lẹpo po. 52E sọ ylọ oyín awetọ tọn dọ Eflaimi : Na Jiwheyẹwhe ko hẹn mi yín sinsẹ́nno to aigba nukunbibia ṣie tọn ji.

53Owhè ṣinawe nupò tọn lẹ he tin to aigba Egipti tọn ji wá opòdo. 54Owhè ṣinawe huvẹ tọn lẹ ṣẹ̀ nado wá, kẹdẹdile Josefu ko dọ do: huvẹ sọ tin to aigba lẹpo ji; ṣigba to aigba Egipti tọn lẹpo ji núdùdíi tin. 55Whenuena yè hẹn huvẹ hù aigba Egipti tọn lẹpo, gbẹtọ lẹpo dawhá hlan Falo de na núdùdù: Falo sọ dọ hlan Egiptinu lẹ, dọ, Mì yì Josefu de; núhe é dọ hlan mì, mì basi. 56Huvẹ lọ sọ tin to nukunmẹ aigba tọn lẹpo tọn ji: Josefu sọ hùn agbànhó lẹpo, bo sà ogbado hlan Egiptinu lẹ; huvẹ lọ sọ sinyẹn to aigba Egipti tọn ji. 57Otò lẹpo sọ to Egipti wá to Josefu de na nado hò ogbado; na huvẹ lọ yín sinsinyẹn to aigba lẹpo mẹ wutu.

42

1JAKOBU mọ dọ ogbado tin to Egipti, Jakobu sọ dọ hlan visunnu etọn lẹ, dọmọ, Etẹwutu wẹ mì to mínọzo pọ́n? 2E sọ dọmọ, Dayi e go, yẹn sè dọ ogbado tin to Egipti: mì jẹte yì odọn na mì ni hò sọn finẹ wá na mí; na mí nido nọgbó bo ma kú.

3Mẹmẹsunnu Josefu tọn ao lẹ sọ jẹte yì nado hò ogbado sọn Egipti. 4Ṣigba Bẹnjamini, nọvisunnu Josefu tọn, Jakobu ma dohlan po mẹmẹsunnu etọn lẹ po gba: na é dọmọ, Eya oylan de nikã jọ do e go.

5Visunnu Islaeli tọn lẹ wá nado hò ogbado to yé mẹhe wá lẹ mẹ: na huvẹ tin to aigba Kenani tọn ji. 6Josefu sọ wẹ otògán to aigba lọ ji; ewọ wẹ mẹhe to sisà hlan gbẹtọ lẹpo sọn aigba lọ ji: mẹmẹsunnu Josefu tọn lẹ sọ wá, bo dé yéde hlan ẹn po nukunmẹ yetọn po hlan aigba.

7Josefu sọ mọ mẹmẹsunnu etọn lẹ, é sọ yón yé, ṣigba basi ede ojonọ hlan yé, bo sọ dọhó hẹ yé po adán po; bo dọ hlan yé, dọmọ, Fie wẹ mì sọn? Yé sọ dọmọ, Sọn aigba Kenani tọn ji nado hò núdùdù.

8Josefu yón mẹmẹsunnu etọn lẹ, ṣigba yówlẹ ma yón ewọ gba. 9Josefu sọ flin odlọ he é ku gbọn yé dali lẹ, bo sọ dọ hlan yé, dọmọ, Amé wẹ mìwlẹ; nado mọ omé aigba lọ tọn wẹ mì do wá.

10Yé sọ dọ hlan ẹn, dọ, Lala, klunọ ṣie, adavo nado hò núdùdù wẹ devi towe lẹ do wá. 11Visunnu sunnu dopo tọn wẹ mí omẹ pó; gbẹtọ nugbonọ wẹ míwlẹ, devi towe lẹ ma yín amé gba.

12E sọ dọ hlan yé, dọ, Lala, ṣigba nado mọ omé aigba lọ tọn wẹ mì do wá.

13Yé sọ dọmọ, Mí devi towe lẹ mẹmẹsunnu wiawe wẹ mí, visunnu sunnu dopo tọn to aigba Kenani tọn ji; bo, dayi e go, agọ̀gbọnẹn tin to egbó he to otọ́ mítọn de, dopo wẹ ma sọ tin to ogbé.

14Josefu sọ dọ hlan yé, dọ, Enẹ wẹ ehe yẹn dọ hlan mì, dọmọ, Amé wẹ mì: 15ehedali wẹ yè na mòdòna mì te: gbọn ogbé Falo tọn dali, mì ma na yì sọnfi, adavo agọ̀gbọnẹn nọvisunnu mítọn wá ofi. 16Mì do dopo mítọn hlan, bo gbọ é ni hẹn nọvisunnu mítọn wá, yè na sọ fọ̀ mì do ogànmẹ, na yè nido mòdòna ohó mítọn lẹ eyín nugbo tin to mì mẹ: kavi eyín é ma yín mọ, gbọn ogbẹ Fálo tọn dali, bó amó wẹ mì nugbonugbo.

17E sọ bó yé omẹ pó dopọ do ogànmẹ hò azàn atọ̀n. 18Josefu sọ dọ hlan yé to azán atọ̀ntọ gbè, dọ, Mì basi ehe, bo nọgbó; na yẹn dibúna Jiwheyẹwhe: 19eyín mì yín gbẹtọ nugbonọ, mì bo gbọ yè ni sín dopo mẹmẹsunnu mítọn lẹ tọn do ogànhò mítọn mẹ; ṣigba míwlẹ ni yì, bo hẹn ogbado yì na huvẹ owhó mítọn lẹ tọn: 20bo hẹn agọ̀gbọnẹn nọvisunnu mítọn wá dẽ; mọwẹ yè na hẹn ohó mítọn lẹ yín nugbo, bọ mì ma nado kú. Yé sọ basi mọ.

21Yé sọ to didọ hlan yénọzo, dọ, Nugbonugbo mí yín whéylantọ gbọn nọvisunnu mítọn tọn dali, na mí mọ nukunbia ayiha etọn tọn, whenuena é vó mí, bọ mí ma jlo na sè; enẹwutu wẹ nukunbia he do pla mi.

22Lẹubeni sọ gblọnna yé, dọmọ, Yẹn ma dọhó hlan mì, dọmọ, Mì wàylando do ovi lọ go blo; bọ mì ma sọ sè? enẹwutu ga, dayi e go, yè to ohùn etọn biọ.

23Yé ma yónẹn dọ Josefu sè ogbè yetọn gba; na gbèsetọ lọ tin to yé ṣẹnṣẹn. 24E sọ lé ede sọn yé de, bo viavi; é sọ légó wá yé de, bo dọhó hlan yé, bo dè Simeoni sọn yé ṣẹnṣẹn, bo bla ọ to yé nukunmẹ.

25Whenẹnu wẹ Josefu degbè nado yí ogbado do gó apò yetọn lẹ, podọ nado gò akuẹ omẹ dopodopo ton jo do apò etọn mẹ, podọ nado na núdùdù yé na aliho: le wẹ yè wà hlan yé do. 26Yé sọ yí ogbado do doagbàn do kẹtẹkẹtẹ yetọn lẹ ji, bo tònyì sọn finẹ.

27Le dopo yetọn kẹ̀ apò etọn nado na kanlinmahúhú kẹtẹkẹtẹ etọn to adọtẹn, é mọ akuẹ etọn; bo, dayi e go, é tin to onù apò etọn tọn. 28E sọ dọ hlan mẹmẹsunnu etọn lẹ, dọ, Yè gò akuẹ ṣie jo, bo, pòn, yèdọ é tin to apò ṣie mẹ: ayiha yetọn sì yé, ye sisọsisọ bo lò pànnukọn yénọzo, bo didọmọ, Etẹ wẹ ehe Jiwheyẹwhe wà hlan mí he?

29Yé sọ wá Jakobu otò yetọn de to aigba Kenani tọn ji, bo dọ ehe jọ do yé go lẹpo nẹ̃; dọmọ, 30Dawe he yín OKLUNỌ aigba lọ tọn dọhó hẹ mí po adán po, bo yí mí do do amé otò lọ tọn. 31Mí sọ dọ hlan ẹn, dọ, Gbẹtọ nugbonọ wẹ mí: mí ma yín amé gba: 32mẹmẹsunnu wiawe wẹ mí yín, visunnu otò mítọn tọn; dopo ma tin to ogbè, agọ̀gbọnẹn sọ tin to egbé he to otò mítọn de to aigba Kenani tọn ji. 33Dawe lọ, klunọ aigba lọ tọn, sọ dọ hlan mí, dọmọ, Gbọn ehedali wẹ yẹn na yònẹn dọ gbẹtọ nugbonọ wẹ mì; mi jo dopo mẹmẹsunnu mítọn lẹ tọn dai do dẽ, bo hẹn ogbado yí na huvẹ owhé mítọn lẹ tọn, bo yì: 34bo hẹn agọ̀gbọnẹn nọvisunnu mítọn wá dẽ; whenẹnu wẹ yẹn na yọ́nẹn dọ mì ma yín amé gba, ṣigba dọ gbẹtọ nugbonọ wẹ mì: mọwẹ yẹn nasọ dè nọvisunnu mítọn jo na mi, mì nasọ wàjò to aigba lọ ji,

35E sọ wá jọ, le yé to apò yetọn lẹ diọ, wẹ, dayi e go, bibla akuẹ omẹ dopodopo tọn tin to apò etọn mẹ: whẹnuena yé po otò yetọn po mọ bibla akuẹ yetọn lẹ tọn, búdi yé.

36Jakobu otò yetọn dọ hlan yé, dọmọ, Yẹn wẹ mì hẹn ovi ṣie lẹ bú do: Josefu ma tin, Simeoni ma sọ tin, mì nasọ yí Bẹnjamini sọ yì: onú helẹ pó yẹn go wẹ yé te.

37Lẹubeni sọ dọhó hlan otò etọn, dọmọ, Hù visunnu ṣie awe lẹ, eyín yẹn ma hẹn ẹn gòwá de we: jo e do alọ ṣie mẹ, yẹn nasọ hẹn ẹn gòwá de we.

38Ewọ sọ dọmọ, Visunnu ṣie ma na jẹte yì hẹ mì gba; na nọvisunnu etọn ko kú, ewọ dopokẹdẹ wẹ pò: eyín danu jọ do e go to aliho he mì gbọn jei dali, bé mì na hẹn odà wéwé ṣie lẹ po awúbla po yì oyọ̀ mẹ.

43

1HÙVẸ̀ lọ sọ sinyẹn to aigba lọ ji. 2E sọ wá jọ, whenuena yé ko dù ogbado he yé hẹn gò sọn Egipti pó, otò yetọn dọ hlan yé, dọmọ, Mì vò yì, hò núdùdù vude na mí.

3Juda sọ dọhó hlan ẹn, dọmọ, Dawe lọ kò vivẹvivẹ hlan mí, dọmọ, Mì ma to nukunmẹ ṣie na mọ, adavo nọvisunnu mítọn tin gòna mì. 4Eyín hiẹ na do nọvisunnu mítọn hlan po mí po, mí na jẹte yì bo hò núdùdù na we: 5ṣigba eyín hiẹ ma na do e hlan, mívdẹ ma na jẹte yì gba: na dawe lọ dọ hlan mí, dọ, Míwlẹ ma na mọ nukunmẹ ṣie adavo nọvisunnu mítọn tin gòna mì.

6Islaeli sọ dọmọ, Etòwutu wẹ mì do zán oylan sọmọ hẹ mi, na nado dọ na dawe lọ eyín mì gbò tindo nọvisunnu de? 7Yé sọ dọmọ, Dawe lọ kanbiọ jlọjlọ gbọn mílọsu dali, podọ gbọn hennu mítọn tọn dali, dọmọ, Otò mítọn gbé sọ tin to ogbẹ? mì tindo nọvisunnu devo? mí sọ dọ nẹ kẹdẹdi ohó helẹ nkọ tọn: na mí sọgan yọ́nẹn do dọ ewọ na dọmọ, Hẹn nọvisunnu mítọn wá?

8Juda sọ dọ hlan Islaeli otò etọn, dọ, Do visunnu lọ hlan po yẹn po, mí na fọ́n bo yì; na mí nido nọgbò, bo ma kú, míwlẹ po hiẹ po, po mẹflinfiin mítọn lẹ po ga. 9Yẹn na yín alọyítọ nò; yẹn sí wẹ hiẹ na biọ ẹ te: eyín yẹn ma hẹn ẹn wá de we, bo sọ ẹ do nukọn towe gba, bé gbọ yẹn ni hẹn whòyinylan lọ kakadoi : 10na adavo le mí to awúwhle do he, nugbo mí na ko lògò whlawetọ.

11Islaeli otò yetọn sọ dọ hlan yé, dọmọ, Eyín é yín mọ lò, mì bo basi ehe; mì yi sọn sinsẹ́n dagbedagbe aigba lọ tọn lẹ mẹ do núzinzán mítọn lẹ mẹ, bo hẹn núnina de sọ yì na dawe lọ, núsisá vude, po owín vude po, núwhẹnwan po zuya po, sinsẹ́n bibia lẹ, po almọndi lẹ po: 12bo sọ yí akuẹ dònuawe hẹn to alọ mítọn mẹ; po akuẹ he yè gòjo to onù apò mítọn lẹ tọn mẹ po mì ni sọ vò yíhẹn to alọ mítọn mẹ; eya ojiwinwọn wẹ: 13mì yí nọvisunnu mítọn ga, bo fọ́n, bo sọ gọ̀yì dawe lọ de: 14jiwheyẹwhe Gánhunupo ni na lẹblanu mì to dawe lọ nukọn, na é nido dè nọvisunnu mítọn awetọ po Bẹnjamini po jo na mì. Eyín yè sọ fò ovi ṣie lẹ yì sọn así ṣie, bó yè fòyì sọn así e.

15Omẹ ewlẹ sọ yí núnina nẹ, yé sọ yí akuẹ dònuawe to alọ yetọn mẹ po Bẹnjamini po; bo fọ́n, bo jẹte yì Egipti, bo site to Josefu nukọn.

16Whenuena Josefu mọ Bẹnjamini po yé po, é dọ hlan họ̀nkọ̀nsi owhó etọn tọn, dọ, Hẹn omẹ ewlẹ biọ whógbè, bo hù, bo wleawu dai; na omẹ ewlẹ na dùnú hẹ mi to whèmẹ. 17Dawe lọ sọ basi dile Josefu degbèna do; dawe lọ sọ hẹn omẹ ewlẹ biọ owhó Josefu tọn gbè.

18Obú sọ di omẹ ewlẹ, na yè hẹn yé biọ owhó Josefu tọn gbè wutu; yé sọ dọmọ, Na akuẹ he yè gòjo to apò mítọn lẹ mẹ to tintan whenu tọn wutu wẹ yè dó hẹn mí biọ họmẹ; na é nido din aklọn to mí nù, bo jẹ mí ji, bo yí mí na mẹglọnọ lẹ, po kẹtẹkẹtẹ mítọn lẹ po. 19Yé sọ sẹpọ́ hònkònsi owhó Josefu tọn tọn, yé sọ dọhó hlan ẹn Mto ohòn owhé lọ tọn ji, 20bo dọmọ, A klunọ ṣie, nugbo míwlẹ jẹte wá to tintan whenu nado hò núdùdù: 21é sọ wá jọ, whenuena mí wá jẹ adọtẹn, bọ mí opò mítọn lẹ, bo, dayi e go, akuẹ omẹ dopodopo tọn tin to onù apò etón tọn, akuẹ mítọn to ojlẹ gigọ́ mẹ: mí sọ hẹn ẹn wá to alọ mítọn mẹ. 22Mí sọ hẹn akuẹ devo jẹte wá to alọ mítọn mẹ nado hò núdùdù: mí ma yón mẹhe yí akuẹ mítọn do apò mítọn lẹ mẹ gba.

23Ewọ sọ dọmọ, Jijọho tin hlan mì, mì dibú blo: Jiwheyẹwhe mítọn, podọ Jiwheyẹwhe otọ́ mítọn tọn, ko na adọkun mì to apò mítọn lẹ mẹ: yẹn tindo akuẹ mítọn. E sọ hẹn Simeoni tón wá yé de.

24Dawe lọ sọ hẹn omẹ ewlẹ wá owhó Josefu tọn gbè, bo na osìn yé, yé sọ klọ afọ yetọn lẹ; é sọ na kanlinmahúhú kẹtẹkẹtẹ yetọn lẹ. 25Yé sọ wleawu núnina tọn dai pọ́n wiwá Josefu tọn to whèmẹ: na yé sè dọ yé na dùnú to finẹ. 26Whenuena Josefu wá whégbè, yé hẹn núnina lọ he tin to alọ yetọn mẹ biọ whógbè wá nẹ̃, yé sọ dé yéde hlan ẹn hlan aigba. 27E sọ kàn jijọho yetọn tọn sè yé, bo dọmọ, Otọ́ mítọn tin to jijọho, dawe yónhonọ lọ ohó mẹhe tọn mì dọ? E gbó sọ tin to ogbè?

28Yé sọ dọmọ, Devi towe otọ́ mítọn tin jijọho, é gbó sọ tin to ogbè. Yé sọ àó ota, bo sọ basi ogbégbo.

29E sọ zé nukun etọn lẹ daga, bo mọ Bẹnjamini nọvisunnu etọn, visunnu onọ etọn tọn, bo dọmọ, Nọvisunnu mítọn agọ̀gbọnẹn wẹ ehe, ohó mehe tọn mì dọ hlan mi? E sọ dọmọ, Jiwheyẹwhe ni yín dagbenọ hlan we, visunnu ṣie.

30Josefu sọ deawú; na hòmẹ etọn blawu to nọvisunnu etọn ji: é sọ din fie é na viavi te yi; é sọ biọ abò etọn mẹ, bo viavi to finẹ. 31E klọ nukunmẹ etọn, bo sọ tón wá; é sọ wún ede do ogo, bo dọmọ, Zé núdùdù dai. 32Yé sọ zédai nẹ̃ do ede dali, podọ na yé to yélọsu dali, podọ na Egiptinu lẹ, he nọ dùnú hẹ ẹ le, to yélọsu dali: na Egiptinu lẹ ma na sọgan dùnú hẹ Heblu lẹ wutu; na enẹ wẹ osùnú de hlan Egiptinu lẹ. 33Yé sọ sinai to nukọn etọn, plọnji kẹdẹdi jijihuhlọn etọn, podọ agọ̀gbọnẹn kẹdẹdi ovu etọn: omẹ ewlẹ sọ kẹhẹli dó zénọzo. 34E sọ yí bo do mimá núdùdù tọn lẹ hlan yé sọn nukọn etọn: ṣigba mimá núdùdù Bẹnjamini tọn tọn yín gégé susu whlatón di depope yéwlẹ tọn tọn. Yé sọ nù, bo yín ayanọ po e po.

44

1E sọ degbèna hònkònsi owhó etọn tọn, dọmọ, Yí núdùdù do gó apò omẹ ewlẹ tọn lẹ, su sọle yé sọgan hẹn do, bo sọ yí akuẹ omẹ dopodopo tọn do onù apò etọn tọn. 2Bo yí kọfo ṣie, kọfo fataka tọn, do onù apo agọ̀gbọnẹn lọ tọn tọn po akuẹ ogbado etọn tọn po Ewọ sọ basi kẹdẹdile ohó he Josefu ko dọ nẹ̃ te.

3Le ai ko hón, yè do omẹ ewlẹ hlan, yé po kẹtẹkẹtẹ yetọn lẹ po. 4Whenuena yé tónyì sọn tòdaho lọ mẹ, bo ma ko jẹ ofi dindẹn, Josefu dọ hlan hònkònsi etọn, dọ, Eón, jẹmọ na omẹ ewlẹ; whenuena hiẹ pla yé, dọ hlan yé dọ, Etẹ wutu we mì do yí oylan do suahọ dagbe tọn? 5E ma yín ehe wẹ ehe mẹ klunọ ṣie nọ nù te, podọ ehetọn dali é do nọ mọnu nugbonugbo? mì ko wà oylan to mọ wiwá mẹ.

6Ewọ sọ pla yé, é sọ dọ ohó helẹ hlan yé. 7Yé sọ dọ hlan ẹn dọ, Etẹwutu wẹ klunọ ṣie dọ ohó helẹ hunkọ? Jiwheyẹwhe ni pa dọ devi towe lẹ nado wà onú mọ hunkọ de. 8Dayi e go, akuẹ lọ, he mí mọ to onù apò mítọn lẹ tọn lẹ mẹ, mí sọ hẹn gòwá de we sọn aigba Kenani tọn ji: nawẹ mí na wà do fìn fataka kavi sika sọn owhó klunọ towe tọn gbè? 9Ome depope sọn devi towe lẹ de de yè mọ ẹn te, gbọ é ni kú, míwlẹ ga na sọ yín mẹmẹglọ klunọ ṣie tọn lẹ.

10Ewọ sọ dọmọ, Dinvie ga gbọ é ni yín kẹdẹdile ohó mítọn lẹ te: ewọ mẹhe de yè mọ ẹn te na yín mẹmẹglọ ṣie; mìwlẹ na sọ yín kunnunọ.

11Whenẹnu yé yawu, bo zlọ́n dai omẹ dopodopo apò etọn do aigba, bo kè omẹ dopodopo apò etọn. 12E to dindinpèn, bo hẹn sọn mẹho lọ ji, wá jodo agọ̀gbọnẹn ji: yè sọ mọ kọfo lọ to apò Bẹnjamini tọn mẹ.

13Whenẹnu wẹ yé dòn avọ́ yetọn lẹ tlen, omẹ dopodopo sọ doagbànna kẹtẹkẹtẹ etọn, bo lógèwá tòdaho lọ mẹ.

14Juda po mẹmẹsunnu etọn lẹ po wá owhé Josefu tọn gbè; ewọ gbó sọ tin to finẹ: yé sọ dlẹn to nukọn etọn to aigba. 15Josefu sọ dọ hlan yé, dọ, Owàlọ tẹwẹ ehe mì ko wá he yín? mì ma yènẹn dọ omẹ di yẹn hunkọ sọgan mọnú?

16Juda sọ dọmọ, Etẹ́wẹ mí na dọ hlan klunọ ṣie? ohó tẹ́wẹ mí na dọ? kavi nawẹ mí na whlẹn míde gbọn? Jiwheyẹwhe ko din ylankan devi towe lẹ tọn mọ: dayi e go, míwlẹ yín mẹmẹglọ klunọ ṣie tọn lẹ, míwlẹ, po ewọ ga alọ mẹhe tọn mẹ yè mọ kọfo te po.

17Ewọ sọ dọmọ, Jiwheyẹwhe ni pa bọ yẹn na do wà mọ: omẹ lọ alọ mẹhe tọn mẹ yè mọ kọfo lọ te, ewọ wẹ na yín mẹmẹglọ ṣie; ṣigba na mìwlẹ tọn mì hẹ́ji jijọho mẹ yì otọ́ mítọn de.

18Whenẹnu wẹ Juda sẹwá e de, bo dọmọ, À klunọ ṣie, gbọ devi towe, yẹn vè we, ni dọ ohó dopo to otọ́ klunọ ṣie tọn lẹ mẹ, a sọ dike adi towe jimiyọn do devi towe ji blo: na hiẹ tin yèdọ taidi Falo. 19Klunọ ṣie kanbiọ devi etọn lẹ, dọmọ, Mì tindo otọ́ de, kavi nọvisunnu de? 20Míwlẹ sọ dọ hlan klunọ ṣie, dọ, Mí tindo otọ́, gbẹtọ yọ́nhonọ de, po ovi yọ́nhomẹ etọn tọn de po, yọ̀pọ de; podọ nọvisunnu etọn ko kú, ewọ dopo akàn wẹ pò sọn onọ etọn tọn mẹ, otọ etọn sọ yíwán nẹ̃. 21Hiẹ sọ dọ hlan devi towe lẹ dọ, Mì hẹn ẹn jẹte wá dẽ, na yẹn nido zé nukun ṣie lẹ do e ji. 22Míwlẹ sọ dọ hlan klunọ ṣie, dọ, yọpọsunnu lọ ma sọgan jo otọ́ etọn do gba: na eyín ewọ nado jo otọ́ etọn do, otọ́ etọn na kú. 23Hie sọ dọ hlan devi towe lẹ, dọ, Adavo agọ̀gbọnẹn nọvisunnu mítọn jẹte wá po mì po, mì ma sọ to nukunmẹ ṣie na mọ ba. 24E sọ wá jọ whenuena mí hẹ́ji yì devi towe otọ́ ṣie de, mi dọ ohó klunọ ṣie tọn lẹ nẹ. 25Otọ́ mítọn sọ domọ, Mì sọ vẹ̀ yì, hò núdùdù vude na mí. 26Míwlẹ sọ dọmọ, Míwlẹ ma sọgan jẹte yì gba: eyín agọ̀gbọnẹn nọvisunnu mítọn tin po mí po, whenẹnu wẹ míwlẹ na jẹte yì: na mí ma na sọgan mọ nukunmẹ dawe lọ tọn gba, adavo agọ̀gbọnẹn nọvisunnu mítọn tin po mí po. 27Devi towe otọ́ ṣie, dọ hlan mí, dọ, Míwlẹ yọ́nẹn dọ asi ṣie ji visunnu awe na mi: 28dopo lọ yì sọn de, yẹn sọ dọmọ, nugbonugbo yè ko tlẹn ẹn do flinflin: yẹn ma ko mọ ẹn sọn whenu nẹ gbọ̃n: 29eyín mì sọ yí dopo he ga sọn así e, bọ danu jọ do e go, míwlẹ na hẹn oda wéwé ṣie jẹte po awúbla po yì oyọ̀do. 30Enẹwutu dinvie whenuena yẹn wá devi towe otọ́ ṣie de, bọ yọpọsunnu lọ ma tin po míwlẹ po gba; na yè sìn ogbè etọn ogbè yọpọsunnu lọ tọn mẹ; 31é na sọ wá jọ, whenuena é mọ dọ yọpọsunnu lọ ma tin po mí po gba, bọ ewọ na kú: devi towe lẹ na sọ hẹn oda wéwé devi towe otè mítọn tọn lẹ jẹte po awúbla po yì oyọ̀do mẹ. 32Na devi towe lẹzùn alọyítọ na yọpọsunnu lọ hlan otè ṣie, dọmọ, Eyín yẹn ma sọ hẹn ẹn wá de we gba, whenẹnu yẹn na hẹn whèyinylan hlan otẹ́ ṣie kadadoi. 33Enẹwutu dinvie, gbọ devi towe, yẹn vè we, ni nòayí mẹmẹglọ de hlan klunọ ṣie to otẹn yọpọsunnu lọ tọh mẹ: bo gbọ yọpọsunnu lọ ni hẹ́ji yì po mẹmẹsunnu etọn lẹ po 34Na nawẹ yẹn na hẹ́ji yì otọ ṣie de do, bọ yọpọsunnu lọ ma tin po yẹn po? yẹn nikã mọ oylan he na wá otẹ́ ṣie ji.

45

1WHENẸNU Josefu ma sọ sọgan wún ede do ogo to omẹ he site to dali etọn lẹpo nukọn; é sọ dawhá, Hẹn omẹ dopodopo nado tẹ́nyì sọn dè. Omẹ depope ma sọ site po e po, whenuena Josefu hẹn ede zùn yínyènẹn hlan mẹmẹsunnu etọn lẹ. 2E sọ viavi hẽhe: Egiptinu lẹ sè, owhó Falo tọn sọ sè. 3Josefu sọ dọ hlan mẹmẹsunnu etọn lẹ, dọ, Yen Josefu wẹ; bó otè ṣie gbè sọ tin to ogbè? Mẹmẹsunnu etọn lọ ma sọ sọgan gblọn nẹ̃; na yè hẹn búdi yé to nukọn etọn.

4Josefu sọ dọ hlan mẹmẹsunnu etọn lẹ, dọ, Mì sẹpọ́ mi, yẹn vẹ̀ mì. Yé sọ sẹwá, Ewọ sọ dọmọ, Yẹn Josefu mẹmẹsunnu mítọn wẹ, mẹhe mi sà do Egipti. 5Dinyie mì yín adinọ blo, kavi hòmẹgblenọ do mínọzo go bló, dọ mìwlẹ sà mi do ofi; na Jiwheyẹwhe wẹ do mi hlan mì nukọn nado hla ogbè do. 6Na owhè awe helẹ wẹ hùvó ko tin to aigba lọ ji: owhè atón gbó sọ tin, ehe mẹ oglepipọ kavi ojijẹ ma na tin te. 7Jiwheyẹwhe sọ do mi hlan mì nukọn nado hladona mì pipòtọ de to aigba lọ mẹ, podọ nado whlẹn mì do ogbó gbọn whlẹngan daho de dali. 8Mọ dinvie é ma yín mìwlẹ wẹ do mi hlan ofi gba, adavo Jiwheyẹwhe: é ko sọ hẹn mi do basi otọ́ de hlan Falo, podọ klunọ owhé etọn lẹpo tọn tọn, podọ ogàn to aigba Egipti tọn lẹpo ji. 9Mì yawu, bo hẹ́ji yì otọ́ ṣie de, bo dọ hlan ẹn, dọ, Le wẹ visunnu towe Josefu, dọ, Jiwheyẹwhe ko hẹn mi do basi klunọ Egipti lẹpo tọn, jẹte wá dẽ, a gbọsiai blo: 10hiẹ na nọnọ̀ aigba Gosẹni tọn ji, hiẹ na sọ tin to dali ṣie, hiẹ po ovi towe lẹ po, po visunnu visunnu towe lẹ tọn lẹ po, po kanlinpa towe lẹ po, po oyìnpó towe lẹ po, po enẹ he hiẹ tindo lẹpo po: 11finẹ wẹ yẹn na nọ yìn we te; na owhè atón hùvé tọn gbé sọ tin; hiẹ nikã wá tukla mẹ, hiẹ, po whégbetọ towe lẹ po, po ehe hiẹ tindo lẹpo po. 12Bo, dayi e go, nukun mítọn lẹ mọ, po nukun nọvisunnu ṣie Bẹnjamini tọn lẹ po, dọ onù ṣie wẹ ehe to hódọ hlan mi. 13Mì na sọ dọ gigo ṣie to Egipti tọn lẹpo na otọ́ ṣie, podọ enẹ he mì ko mọ lẹpo tọn; mìwlẹ na sọ yawu bo hẹn otọ́ ṣie jẹte wá file.

14Ewọ sọ slo do okò Bẹnjamini nọvisunnu etọn tọn go, bo viavi; Bẹnjamini sọ viavi to okò etọn ji. 15E sọ donùnùgona mẹmẹsunnu etọn lẹpo, bo viavi do yé ji: to enẹgodo wẹ mẹmẹsunnu etọn lẹ dọhó hẹ ẹ.

16Yè sọ sè linlin etọn to owhé Falo tọn gbè, dọmọ, Mẹmẹsunnu Josefu tọn lẹ wá: é sọ hẹn hòmẹhùnna Falo dagbedagbe, po devi etọn lẹ po. 17Falo sọ dọ hlan Josẹfu dọmọ, Dọ hlan mẹmẹsunnu towe lẹ dọ. Ehe wẹ mì ni wà; mì doagbànna kanlin mítọn lẹ, bo yì, mì yì aigba Kenani tọn ji; 18bo yí otọ́ mítọn po whégbetọ mítọn lẹ po, bo wá dẽ: yẹn na sọ na onú dagbe aigba Egipti tọn tọn lẹ mì, mìwlẹ na sọ nọ dù ojó aigba lọ tọn. 19Dinvie yè degbèna we, mì wà ehe; mì ylagbànkẹkẹ lẹ sọn aigba Egipti tọn ji na omẹ flinfíin mítọn lẹ, podọ na asi mítọn lẹ, bo hẹn otọ́ mítọn wá, bo wá. 20Mì sọ yín vivẹnunọ gbọn núzinzán mítọn dali ga blo; na onú dagbe aigba Egipti tọn tọn lẹpo lẹ mítọn wẹ.

21Visunnu Islaeli tọn lẹ sọ wà mọ: Josefu sọ na agbànkẹkẹ le yé kẹdẹdi asẹ Falo tọn, bo sọ na núdùdù yé na aliho. 22Hlan yé mẹpo é na didiọ avọ tọn lẹ omẹ dopodopo; ṣigba hlan Bẹnjamini we é na wòwó fataka tọn fọdekanweko, po didiọ avọ̀ tọn lẹ atón po. 23Mọkẹdẹ wẹ hlan otọ́ etọn é dohlan; yè yí onú dagbe Egipti tọn lẹ do doagbànna kẹtẹkẹtẹ ao, bo sọ yí ogbado po akla po, po núdùdù po, do doagbànna kẹtẹkẹtẹ asi ao na otọ etọn to aliho ji. 24Mowẹ é do mẹmẹsunnu etọn lẹ hlan, yé sọ fọ́nyì: é sọ dọ hlan yé, dọ, Pọ́n mì hòavùn to aliho ji blo.

25Yé sọ tónyì sọn Egipti, bo wá Jakobu otọ́ yetọn de to aigba Kenani tọn ji. 26Yé sọ dọ nó, dọmọ, Josefu gbé sọ tin to ogbẹ̀, ewọ sọ wẹ ogán to aigba Egipti tọn lẹpo ji. Ayiha etọn sọ kusiọ, na é ma yí yé sè gba. 27Yé sọ dọ ohó Josefu tọn lẹpo nẹ̃, he é ko dọ hlan yé lẹ: whenuena é mọ agbànkẹkẹ lẹ he Josefu ko dohlan nado hẹn ẹn wá, ayiha Jakobu otọ́ yetọn tọn fọ́ndogbó: 28Islaeli sọ dọmọ, Dado; Josefu visunnu ṣie gbé sọ tin to ogbó: yẹn na yì bo mọ ẹn whẹpo yẹn ni kú.

46

1ISLAELI sọ jẹgbèdopozọnlinji po enẹ he é tindo lẹpo po, bo wá Bẹeli-seba, bo sán avọ́ lẹ hlan Jiwheyẹwhe Isaki otọ́ etọn tọn. 2Jiwheyẹwhe sọ dọhó hlan Islaeli to númimọ lẹ mẹ to ozán mẹ, bo dọmọ, Jakobu, íakobu. Ewọ sọ dọmọ, Yẹn tin to ofi. 3E sọ dọmọ, Yẹn Jiwheyẹwhe wẹ, Jiwheyẹwhe otọ́ towe tọn: a dibú nado jẹte yì Egipti blo; na yẹn na basi akọta daho de sọn hiẹ mẹ to finẹ: 4yẹn na jẹte yì Egipti hẹ we, yẹn na sọ vẹ́ we hẹn hẹ́ji wá nugbonugbo ga: Josefu na sọ yí alọ etọn do nukun towe lẹ ji.

5Jakobu sọ tite sọn Bẹeli-seba: visunnu Islaeli tọn lẹ zé Jakobu otọ́ yetọn yì, po omẹ flinflin yetọn lẹ po, po asi yetọn lẹ po to agbànkẹkẹ he Falo dohlan nado zé yè wá lẹ mẹ. 6Yé sọ bé kanlin yetọn le, po núbépli yetọn lẹ po, he-ye ko bépli to aigba Kenani tọn ji, bo wá Egipti, Jakobu, po okún etọn lẹpo po gọ́na ẹn: 7visunnu etọn lẹ, po visunnu visunnu etọn lẹ tọn lẹ po gọ́na ẹn, viyọnnu etọn lẹ, podọ viyọnnu visunnu etọn lẹ tọn lẹ, po okún lẹpo po wẹ é hẹn gọ́ nẹ̃ wá Egipti.

8Ehelẹ wẹ oyín ovi Islaeli tọn lẹ tọn, he wá Egipti, Jakobu po visunnu etọn lẹ po: Lẹubeni, plọnji Jakobu tọn. 9Po visunnu, Lẹubeni tọn lẹ po; Hanoki, po Pali po, Hẹzloni po Kaími po. 10Po visunnu Simeoni tọn lẹ po; Jẹmueli, po Jamini po, Ohadi po Jakini po, Zohali po Sauli visunnu yọnnu Kenaninu de tọn po. 11Po visunnu Levi tọn lẹ po; Gelsoni, po Kohati po, po Mẹlali po. 12Po visunnu Juda tọn lẹ po; Eli, po Onani po, Ṣela po Pẹlẹzi po, po Zelahi po: ṣigba Eli po Onani po kú to aigba Kenani tọn ji. Visunnu Pẹlẹzi tọn lẹ wẹ Hẹzloni po Hamuli po. 13Po visunnu Issakali tọn lẹ po; Tola, po Puva po, Iobi po Simloni po. 14Po visunnu Zẹbuluni tọn lẹ po; Sẹlẹdi, po Eloni po, po Jahlẹeli po.

15Ehelẹ wẹ visunnu Lea tọn lẹ he é ji hlan Jakobu to Padan-alami, po viyọnnu etọn Dina po: visunnu etọn lẹ po viyọnnu ẹtọn lẹ po yín dawe ogbànnukunatọ̀n. 16Po visunnu Gadi tọn lẹ po; Zifiọni, po Haggi po, Ṣuni po Ẹzboni po, Eli, po Alodi po, po Aleli po. 17Po visunnu Aṣeli tọn lẹ po; Imna po Isva po, Isvi po Bẹlia po, po Sẹlahi nọviyọnnu yetọn po: po visunnu Bẹlia tọn lẹ po; Hẹbẹli po Malkieli po. 18Ehelẹ wẹ visunnu Zilpa tọn lẹ, he Labani na hlan Lea viyọnnu etọn, ehelẹ wẹ e sọ ji hlan Jakobu, yèdọ dawe fọtọ̀nukundopo.

19Visunnu Laheli asi Jakobu tọn tọn lẹ; Josefu po Bẹnjamini po. 20Podọ hlan Josefu to aigba Egipti tọn ji wẹ yè ji Manasse po Ẹflaimi po, he Asẹnati viyonnu Potifẹla yẹwhenọ Oni tọn tọn ji hían ẹn. 21Po visunnu Bẹnjamini tọn lẹ po; Bela po Bẹkẹli po, Asobeli, Gela, po Naamani po, Ehi po Loṣi po, Mupimi po Hupimi po, po Aldi po. 22Ehelẹ wẹ visunnu Laheli tọn lẹ, he yè ji hlan Jakobu: dawe lẹpo yín wiẹnẹ.

23Po visunnu Dani tọn lẹ po; Husimi. 24Po visunnu Naftali tọn lẹ po; Jahzẹeli po Guni oo, Jẹzẹli po Ṣilemi po. 25Ehelẹ wẹ visunnu Bilha tọn, he Labani na hlan Laheli viyọnnu etọn, ehelẹ wẹ é sọ ji hlan Jakobu: dawe lẹpo yín ṣinawe.

26Dawẹ he wá Egipti po Jakobu po, he tọ́n sọn adà etọn lẹ mẹ, dogọ́ visunnu asi visunnu Jakobu tọn lẹ tọn tọn, dawe lẹpo yín kandekoatúnnnukundopo: 27po visunnu Josefu tọn lẹ po, he yè ji hlan ẹn to Egipti yín dawe awe: dawe owhé Jakobu tọn tọn lẹpo, he wá Egipti yín kanbegbàn.

28E sọ do Juda hlan nukọn nẹ̃ yi Josefu de, nado do aliho hia to nukọn etọn yì jẹ Gosẹni; yé sọ wá aigba Gosẹni tọn ji. 29Josefu sọ và kẹkẹ etọn, bo hẹ́ji yì nado pó Islaeli otọ́ etọn to Gosẹni; é sọ do ede hia ẹ, bo slo do okò etọn go, bo viavi do okò go na osã dindẹn de. 30Islaeli sọ dọ hlan Josefu, dọmọ, Dinvie gbọ ma kú, le yẹn ko mọ nukunmẹ towe, dọ hiẹ gbó sọ tin to ogbè.

31Josefu sọ dọ hlan mẹmẹsunnu etọn lẹ, podọ hlan owhé otẹ́ etọn tọn, dọ, Yẹn na hẹ́ji yì, bo dọ na Falo, bo na dọ hlan ẹn, dọ, Mẹmẹsunnu ṣie lẹ, po owhé otọ́ ṣie tọn po, he tin to aigba Kenani tọn ji lẹ, wá dẽ; 32lẹngbọyìntọ wẹ omẹ ewlẹ, na yé ko yín yìnyìntọ kanlin tọn lẹ; yé ko sọ hẹn kanlinpa yetọn lẹ wá, po oyìnpó yetọn lẹ po, po enẹ he yé tindo lẹpo po. 33E na sọ wá jọ, whenuena Falo na ylọ mi, bo na dọ, 34Eté wẹ azẹ́n mítọn? wẹ mì na dọ, yìnyìntọ kanlin tọn lẹ wẹ devi towe lẹ ko yín sọn vúwhenu mítọn yèdọ kaka jẹ dinvie, míwlẹ, po otẹ́ mítọn lẹ po: na mì nido nọnọ̀ aigba Gosẹni tọn ji; na osunu de wẹ lẹngbọyìntọ lẹpo yín hlan Egiptinu lẹ.

47

1WHENẸNU wẹ Josefu yì hònmẹ bo dọ na Falo, bo dọmọ, Otẹ́ ṣie po mẹmẹsunnu ṣie lẹ po, po kanlinpa yetọn lẹ po, po oyìnpó yetọn lẹ po, po enẹ he yé tindo lẹpo po, sọn aigba Kenani tọn ji wá; bo, dayi e no, yé tin to aigba Goṣẹni tọn ji. 2Podọ sọn mẹmẹsunnu etọn lẹ ṣẹnṣẹn é yí omẹ atọ́n bo do yé hia hlan Falo. 3Falo sọ dọ hlan mẹmẹsunnu etọn lẹ, dọ; Etẹ́ wẹ azọ́n mítọn? Yé sọ dọ hlan Falo, dọ Lẹngbọyìntọ lẹ wẹ devi towe lẹ, míwlẹ, po otọ́ mítọn lẹ po. 4Yé sọ dọ hlan Falo, dọ, Nado wáwási to aigba lọ ji wẹ mí do wá; na kanlinma de ma tin na kanlinpa devi towe lẹ tọn lẹ gba; na hùvẹ́ lọ sinyẹn to aigba Kenani tọn ji: enẹwutu dinvie, mí vó we, gbọ devi towe lẹ ni nọnó aigba Gosẹni tọn ji.

5Falo sọ dọhó hlan Josefu, dọmọ, Otọ́ towe po mẹmẹsunnu towe lẹ po wá de we: 6aigba Egipti tọn tin to nukọn towe; to whanpẹnọ gbahúgbahú aigba lọ tọn mẹ wẹ a ni hẹn otọ́ towe po mẹmẹsunnu towe lẹ po nado nọnọ̀; to aigba Gosẹni tọn mẹ a ni gbọ yé ni nọnọ̀: eyín hiẹ sọ yón vivẹnunọ de to yé ṣẹnṣẹn, yí yé do basi ogán to kanlin ṣie lẹ ji.

7Josefu sọ hẹn Jakobu otọ́ etọn biọ hònmẹ, bo sọ ẹ do Falo nukọn: Jakobu sọ dona Falo. 8Falo sọ dọ hian Jakobu, dọmo, Nẹmu wẹ azán owhè ogbó towe tọn lẹ tọn?

9Jakobu sọ dọ hlan Falo, dọ, Azán owhè tòwiwehisizọnlin ṣie tọn lẹ kantọ̀nao wẹ: vude po oylan po wẹ azán owhè ogbè ṣie tọn lẹ ko yín, yé ma ko pla azán owhè ogbè otọ́ ṣie lẹ tọn tọn to azán tòwiwehisizọnlin yetọn tọn lẹ mẹ. 10Jakobu sọ dona Falo, bo sọ tónyì sọn nukọn Falo tọn.

11Josẹfu sọ dotẹnna otọ́ etọn po mẹ, mẹsunnu etọn lẹ po, bo na nútindo de yé to aigba Egipti tọn mẹ, to whanpẹnọ gbahúgbahú aigba lọ tọn mẹ, to aigba Lamẹsesi tọn mẹ, dile Falo ko degbè do. 12Josefu sọ yí núdùdù do yìn otọ́ etọn, po mẹmẹsunnu etọn lẹ po, po whégbètọ otọ́ etọn tọn lẹpo po kẹdẹdi whédo yetọn lẹ.

13Núdùdù, de ma sọ tin to aigba lẹpo ji, na hùvélọ sinyẹn talala, sọmọ bọ aigba Egipti tọn po aigba Kenani tọn po kusiọ na hùv-é lọ wutu. 14Josefu sọ bé akuẹ he yè mọ to aigba Egipti tọn ji lẹpọ plidopọ, podọ to aigba Kenani tọn ji, na ogbàdo he yé hò lẹ: Josefu sọ hen akuẹ lọ wá ohó Falo tọn mẹ.

15Whenuena yè ko whle akuẹ lẹpo to aigba Egipti tọn jipó, podọ to aigba Kenani tọn ji, Egiptinu lẹpo wá Josefu de, bo dọmọ, Na núdùdù mí: na etéwútu wẹ mí na do kú to nukọn towe? na akuẹ mítọn gbòdà. 16Josefu sọ dọmọ, Mì yí kanlin mítọn lẹ wá; yẹn na sọ na mì na kanlin mítọn lẹ, eyín akuẹ mítọn gbòdà. 17Yé sọ hẹn kanlin yetọn lẹ wá Josefu de: Josefu sọ na núdùdù yé to odiọ mẹ na osé lẹ, podọ na kanlinpa lẹ, po oyìnpó lẹ po, podọ na kẹtẹkẹtẹ lẹ: é sọ yí núdùdù do yìn yé to odiọ mẹ na kanlin yetọn lẹpo na owhè nẹ̃,

18Whenuena owhè nẹ vọ̀, yé sọ wá e de to owhè awetọ mẹ, bo dọ hlan ẹn, dọ, Míwle ma na sọwhlá sọn klunọ ṣie de, le yè whle akuẹ mítọn lẹpo vó do; oyìnpó kanlin tọn lẹ sọ yín klunọ ṣie tọn; yè ma sọ pò núde dai to nukun klunọ ṣie tọn mẹ gba, adavo agbasa mítọn lẹ, po aigba mítọn lẹ po: 19enẹwutu mí na do kú to nukọn nukun towe lẹ tọn mẹ, míwiẹ po aigba mítọn po? hó mí po aigba mítọn po na núdùdù, mí po aigba mítọn po na sọ yín devi lẹ hlan Falo: bo na okún mí, na mí nido nọgbó, bo ma kú, podọ aigba lọ sọ yín oklogbo blo.

20Mowẹ Josefu hò aigbà Egipti tọn lẹpo na Falo; na Egiptinu lẹ Omẹ dopodopo sà oglè etọn, na hùvó lọ sinyẹn do yé ji wutu: aigba lọ sọ lẹzùn Falo tọn. 21Na gbẹtọ lẹ tọn, é diọtẹnna yé hían tòdaho lẹ mẹ sọn opòdo agbègbè Egipti tọn tọn de yèdọ jẹ opòdo etọn awetọ ji. 22Aigba yẹwhenọ lẹ tọn jãnwẹ é ma hò; na yẹwhenọ lẹ tindo mimá de sọn Faìo si, bo sọ nọ dù mimá yetọn he Falo na yé; enẹwutu yówlẹma sà aigba yetọn gba.

23Whenẹnu Josefu dọ hlan gbẹtọ lẹ, dọ, Dayi e go, yẹn ko hò mì to egbó po aigba mítọn po na Falo: pọ́n, okún tin to ofi na mì, mì na sọ dó aigba lọ. 24E na sọ wá jọ to zĩnhọdido lẹ whenu, wẹ mì na nọ na dadatón de hlan Falo, vlọndẹnẹ lẹ na yín mítọn titi, na okún danji tọn, podọ na núdùdù mítọn, podọ na yé whégbètọ mítọn lẹ tọn, podọ na núdùdù na omẹ flinflin mítọn lẹ.

25Yé sọ dọmọ, Hiẹ ko whlẹn ogbó mítọn lẹ do ogbè: gbọ mí ni mọ nukundagbe to nukọn klunọ ṣie tọn mẹ, míwlẹ na sọ yín devi Falo tọn lẹ.

26Josefu sọ basi i na oséndoái de gbọn aigba Egipti tọn dali jẹ egbé he, na Falo na do nọ tindo madatón; aigba yẹwhenọ lẹ tọn kẹdẹ jãnwẹ ma lẹzùn Falo tọn gba.

27Islaeli sọ nọnọ̀ aigba Egipti tọn ji, to aigba Gosẹni tọn ji; yé sọ tindo nútindo lẹ to e mẹ, bo yín sinsónnọ lẹ, bo sọ sudeji gégé.

28Jakobu sọ nò aigba Egipti tọn ji hó owhè fọtọ̀nnukunawe: mọwẹ azán Jakobu tọn lẹ, owhè ogbó etọn le, yín owhè kantọ̀nkoatọ́nnùkunawe.

29Ojlẹ sọ sẹpọ́ bọ Islaeli mananọma kú: é sọ ylọ visunnu etọn Josefu, bo dọ hlan ẹn, dọ, Eyín yẹn ko mọ nukundagbe to nukọn towe lo, yí, yẹn vẹ̀ we, alọ towe do asapada ṣie glọ, bo yí homẹhùnhùn po nugbo po do zan hẹ mi; a diṣiọ ṣie, yen vẹ̀ we, to Egipti mẹ blọ: 30ṣigba, whenuena yẹn damlọn hẹ otọ́ ṣie lẹ, hiẹ na zé mi ton sọn Egipti, bo disio ṣie to ṣiọditẹn yetọn mẹ. Ewọ sọ domọ, Yẹn na wà dile hiẹ ko dọ do. 31Ewọ sọ dọmọ, Whle hlan mi: ewọ sọ whlé hlan ẹn. Islaeli sọ dó ede do ota adzan tọn ji.

48

1E sọ jo to onú helẹ godo, wẹ omẹ de dọ hlan Josèfu, dọ, Dayi e go, otú towe tin awutujẹ: é sọ yí po e po visunnu etọn awe lẹ Manasse po Ẹflaimi po. 2Omẹ de sọ dọ na Jakobu, bo dọmọ, Dayi e go, visunnu towe Josefu wá de we: Islaeli sọ dogánna ede bo sinai to adzan ji.

3Jakobu sọ dọ hlan Josefu, dọ, Jiwheyẹwhe Gánhunupo sọawúhia hlan mi to Luzi to aigba Kenani tọn ji, bo dona mi, 4bo dọ hlan mi, dọ, Dayi e go, yẹn na hẹn we zùn sinsẹnnọ, bo hẹn wẹ jigba, yẹn na hẹn we zùn ogbẹ̀ gbẹtọ gégé tọn; yẹn na na aigba he hlan okún towe to godo towe na nútindo madópòdo de. 5Dinvie visunnu towe awe lẹ, he yè ji hlan we to aigba Egipti tọn ji whẹpo yẹn do wá de we to Egipti, ṣie wẹ; Eflaimi po Manasse po, yèdọ dile Lẹubeni po Simeoni po te, wẹ yé na yín ṣie. 6Ovi towe, he hiẹ ji to godo yé tọn, wẹ na yín towe; yè na nọ ylọ yé di oyín mẹmẹsunnu yetọn lẹ tọn to ogú yetọn mẹ. 7Na yẹn tọn, whenuena yẹn sọn Padani jẹ, Laheli kú to dẽ to aigba Kenani tọn ji to aliho ji, whenuena é gbó sọ pò zọnlin vude nado wá Ẹflati: yẹn sọ disiọ etọn to finẹ to aliho ji hlan Ẹflati (enẹ wẹ Betlẹhẹm).

8Islaeli sọ dayi visunnu Josefu tọn lẹ go, bo dọmọ, Mẹnu wẹ ehelẹ? 9Josefu sọ dọ hlan otọ́ etọn, dọ, Visunnu ṣie le wẹ yé, he Jiwheyẹwhe na mi to ofi. E sọ dọmọ, Hẹn ye wá dẽ, yẹn vẹ̀ we, yẹn na sọ dona yé. 10Nukun Islaeli tọn lẹ ko súzin na whinwhén, sọmọ bọ é ma do sọgan mọnú. E sọ hẹn yé wá e de; é sọ donùnùgọna yé, bo dòn yé do akọ́n. 11Islaeli sọ dọ hlan Josefu, dọmọ, Yẹn ma ko lẹn nado sọ mọ nukunme towe gba: bo, pọ́n, Jiwheyẹwhe ko gbọ ma mọ okún towe ga.

12Josefu sọ hẹn yé tẹ́n sọn kligonu etọn lẹ ṣẹnṣẹn; é sọ dẹ́ ede po nukunmẹ etọn po hlan aigba. 13Josefu sọ yí ye omẹ owe lẹ, Ẹflaimi to alọ etọn adusi mẹ hlan alọ amiyọn Islaeli tọn tọn dali, podọ Manasse to alọ etọn amiyọn mẹ hlan alọ adusi Islaeli tọn tọn dali, bo hẹn yé sẹpo e de. 14Islaeli sọ dlẹn alọ etọn adusi tón, bo zé e do ota Ẹflaimi tọn, mehe yín yọ̀pọ, podọ alọ eton amiyọn do ota Manasse tọn, é yọ́nẹn do do alọ etọn lẹ mọ; na Manasse wẹ plọnji.

15E sọ dona Josefu bo dọmọ, Jiwheyẹwhe mẹhe nukọn otọ́ ṣie le Ablaham po Isaki po zinzọnlin te, Jiwheyẹwhe he yin mi to ogbè whenu ṣie lepo mẹ je egbé he, 16angẹli he fli mi sọn oylan lẹpo me, ni dona yọpọsunnu ewlẹ, bo gbọ yè ni nọ ylọ oyín ṣie do yé go, podọ oyín otọ ṣie le Ablaham po Isaki po tọn: bo gbọ yé ni whén zùn mẹsusugégé to aigba ṣẹnṣẹn.

17Whenuena Josefu mọ dọ oto etọn zé alọ etọn adusi do ota Ẹflaimi tọn, é ma hẹn hòmẹhùn nẹ̃ gba: é sọ zé alọ otọ́ etọn tọn daga, nado diọ ẹ sọn ọta Eflaimi tọn do ota Manasse tọn. 18Josefu sọ dọ hlan otọ́ etọn, dọ, Mọ ma gba, oto ṣie: na ehe wẹ plọnji; yí alọ towe adusi do ota etọn. 19Otọ́ etọn sọ kó, bo domọ, Yẹn yón ẹn, visunnu ṣie, yẹn yẹ́n ẹn ewọ ga na lẹzùn akọta de, ewọ ga na sọ yín kiklo: ṣigba nẹgbetọ etọn nọvisunnu na yín kiklo hú ewọ, okun etọn na lẹzùn akọta mẹsusugégé de tọn lẹ. 20E sọ dona yé to azán nẹ gbè, dọmọ, Hiẹ mẹ wẹ Islaeli na no dona te, dọ, Jiwheyẹwhe ni basi wẹ di Ẹflaimi po Manasse po: é sọ zé Eflaimi do Manasse nukọn.

21Islaeli sọ dọ hlan Josefu, dọ, Dayi e go, Yẹn kú: ṣigba Jiwheyẹwhe na tin hẹ mì, bo sọ hẹn mì gọ́ do aigba otọ́ mítọn le tọn ji. 22Humọ yẹn ko na mimá dopo hlan we húgan mẹmẹsunnu towe le, he yen yí ohi ṣie po oga ṣie po do yí sọn alọ Amolinu si.

49

1JAKOBU sọ ylọ hlan visunnu etọn lẹ, bo dọmọ. Mì bé mìde plidopọ, na yẹn nido dọ na mì enẹ he na jọ dọ mì go to azán godotọn lẹ mẹ.

223344455

6A alindọn ṣie, a biọ linlẹn yetọn mẹ wá blo;

6667777888999910101010111111111212131313141415151515161617171717181920202121222222

23Gásẹtọ lẹ ko hẹnhòmẹgble nẹ badabada,

232424242425252525252626262626

27Ohla he nọ dọ̀ntlẹn de wẹ Bẹnjamini:

27

28Ehe lẹpo wẹ whẹndo wiawe Islaeli tọn lẹ: ehe sọ wẹ enẹ he otọ́ yetọn dọ hlan yé bo sọ dona yé; omẹ dopodopo kẹdẹdile odona etọn te wẹ é dona yé. 29E sọ nasẹ yé, bo dọ hlan yé, dọ, Yẹn pó bépli hlan hẹnnumẹ ṣie lẹ de: mì disiọ ṣie dogọ́ otọ́ ṣie lẹ to aigbaslo he tin to danji Ẹfloni Hittinu tọn tọn mẹ, 30to aigbaslo he tin to danji Makpela tọn mẹ, he tin Mamle nukọn, to aigba Kenani tọn ji, he Ablaham hò dogó danji sọn Ẹfloni Hittinu si na nútindo ṣiọditẹn tọn de: 31finẹ yé disiọ Ablaham tọn po Sala asi etọn tọn po do; finẹ yé disiọ Isaki tọn po Lebeka asi etọn tọn po do; finẹ yẹn sọ disiọ Lea tọn do: 32danji lọ po aigbaslo lọ he tin to e mọ po, he yè hó sọn ovi Heti tọn lẹ si.

33Whenuena Jakobu donùna aṣẹnina visunnu etọn lẹ pó, é dòn afọ etọn daga biọ aimlọnnú mẹ, bo jo gbigbọ do, yè sọ bó ẹ pli hlan hẹnnumẹ etọn lẹ de.

50

1JOSEFU sọ sìnyọnai to nukunmẹ otọ́ etọn tọn ji, bo viavi to e ji, bo sọ donùnùgo nẹ̃. 2Josefu sọ degbèna devi etọn bokọtọnọ lẹ nado sabódo otọ́ etọn; bokọtọnọ lẹ sọ sabódo Islaeli. 3Azán kande sọ pó nẹ: na mọwẹ yè nọ hẹn azán bósadomẹ tọn lẹ pé do: Egiptinu lẹ sọ viavi nẹ̃ hó azán kandegbàn. 4Whenuena azán avivivi nẹ tọn juwáyì, Josefu dọhó hlan whégbètọ Falo tọn lẹ, dọ, Eyín yẹn ko mọ nukundagbe to nukun mítọn lẹ mẹ lò, mì bo dọho, yẹn vé mì, do otọ́ Falo tọn lẹ mẹ, dọmọ, 5Otọ́ ṣie hẹn mi whlé, dọmọ, Pọ́n, yẹn kú: to yòdo ṣie mẹ he yẹn kùn na mi to aigba Kenani tọn ji, finẹ wẹ hiẹ na disiọ ṣie do. Enẹwutu dinvie gbọ yẹn ni hẹ́ji yì, yẹn vó we, bo disiọ otọ́ ṣie tọn, yẹn na sọ légó wá.

6Falo sọ dọmọ, Héji yì, bo diṣiọ otọ́ towe tọn, kẹdẹdile é hẹn we whlé do.

7Josefu sọ hẹ́ji yì nado diṣiọ otọ́ etọn tọn: devi Falo tọn lẹpo sọ hẹ́ji yì hẹ ẹ, mẹho owhé etọn gbè tọn lẹ, po mẹho aigba Egipti tọn tọn lẹpo po, 8po owhé Josefu tọn lẹpo po, po mẹmẹsunnu etọn lẹ po, po owhé otọ́ etọn tọn po: omẹ flinflin yetọn lẹ, po kanlinpa, yetọn lẹ po, po oyìnpó yetọn lẹ po sokẹdẹ wẹ yé pòdoai to aigba Gosẹni tọn ji. 9Kẹkẹ po osónọ lẹ po sọ hóji yì hẹ ẹ: ogbé daho talala de wẹ é sọ yín. 10Yé sọ wá kúndenú-gbà Atadi tọn kón, be tin to Jọdani godo, finẹ wẹ yé yi avi daho sinsinyẹn talala de do blawú te: é sọ basi hóninọ de na otọ́ etọn hò azán ṣinawe. 11Whenuena tòmẹnu aigba lọ tọn lẹ, Kenaninu lẹ mọ họ̀ninọ lọ to agbà Atadi tọn ji, vé dọmọ, Họ̀ninọ hòmẹgblenọ de wẹ ehe hlan Egiptinu lẹ: enẹwutu wẹ yè do nọ ylọ ẹ dọ Abel-mizlaimi, he tìn to Jọdani godo. 12Visunnu etọn lẹ sọ wà hlan ẹn kẹdẹdile é degbèna yé do: 13na visunnu etọn lẹ zé e sọ yì aigba Kenani tọn ji, bo disiọ etọn to aigbaslo danji Makpela tọn tọn mẹ, he Ablaham hò dogó danji lọ, na nútindo siọditẹn tọn de, sọn Ẹfloni Hittinu si, to Mamle nukọn.

14Josefu sọ lẹ́gọ́ wá Egipti, ewọ, po mẹmẹsunnu etọn lẹ po, po yé omẹ he hẹ́ji yì hẹ ẹ nado disiọ otọ́ etọn tọn lẹpo po, to ehegodo é ko disiọ otọ́ etọn tọn.

15Whenuena mẹmẹsunnu Josefu tọn lẹ mọ dọ otọ́ yetọn ko kú, yé dọmọ, E sọgan yín dọ Josefu na gbẹwánna mí, bo na yíahọsu gigọ́ oylan he mi wà do e tọn to mí go. 16Yé sọ do mẹdagun de hlan Josefu, dọmọ, Oto towe ko degbè whẹpo é do kú, dọmọ, 17Mọwẹ mì na dọ hlan Josefu, dọ, Jona lo, yẹn vè we, oylanwà mẹmẹsunnu towe lẹ tọn, po ylando yetọn po, na ehe yé do wà oylan hlan we; bé dinvie, mí vẹ́ wẹ, jona oylanwà devi Jiwheyẹwhe otọ́ towe tọn lẹ tọn tọn. Josefu sọ viavi whenuena yé dọhó hlan ẹn. 18Mẹmẹsunnu etọn lẹ ga sọ yì bo dlẹn to nukọn etọn; yé sọ dọmọ, Dayi e go, devi towe wẹ mí yín.

19Josefu sọ dọ hlan yé, dọ, Mì hanu blo: bé yen tin to otẹn Jiwheyẹwhe tọn mẹ wẹ? 20Na mì tọn, oylan wẹ míwlẹ lẹn do ogo e; ṣigba Jiwheyẹwhe hia ẹ na dagbe, nado hẹn wá jọ, dile é te to egbé he, nado whlẹn omẹ susu dogbé. 21Enẹ wutu dinvie mì hànu blo: yẹn na yìn mì, po omẹ flinflin mìton le po. E sọ miọnhòmẹna yé, bo dọhó dagbe hlan yé.

22Josefu sọ sín Egipti, ewọ, po owhe otọ́ etọn ton po; Josefu sọ nọgbè hò owhè kanwegban. 23Josefu sọ mọ whendo atontọ ovi Ẹflaimi tọn lẹ tọn: ovi Makil tọn lẹ ga visunnu Manasse tọn kligonu Josefu tọn lẹ ji yè ji yé do.

24Josefu sọ dọ hlan mẹmẹsunnu etọn lẹ, dọ, Yẹn kú: ṣigba Jiwheyẹwhe na dla mì pọ́n dándán, bo na hẹn mì hẹ́ji sọn aigba he ji hlan aigba he é whlé hlan Ablaham, hlan Isaki, podọ hlan Jakobu. 25Josofu sọ yi whiwhle de sọn ovi Islaeli lon lẹ si, dọmọ, Jiwheyẹwhe na dla mì pọn dándán, bọ mìwlẹ na sọ hẹn ohú ṣie le hẹ́ji yì sọnfi 26Mowẹ Josefu kú do, é yín owhè kanwegbàn mẹho: yé sabódo e, yè sọ yí i do ẹiọpotin de mẹ to Egipti.