1

1DINVIE Davidi ahọvi ko yín mẹho bo sọ sù to owhè lẹ mẹ; yé sọ yí avọ̀ lẹ ṣinyọn nẹ̃, ṣigba e ma tin yozo gba. 2Enẹwutu mẹmẹsi etọn lẹ dọ hlan ẹn dọmọ, Gbọ yè ni din awhli vú de na ahọlu klunọ ṣie: bo gbọ é ni ṣite to ahọlu nukọn, bo to kikẹ́ ẹ; bo sọ gbọ é ni mlọn akòn etọn nu, na ahọlu klunọ ṣie nido tin yozo. 3Mọwẹ yé din na yọnnuvu whànpẹnọ de lédo olẹnu Islaeli tọn lẹpo, bo mọ Abisagi Sunaminu lọ, bo hẹn ẹn wa ahọlu de. 4Yọnnuvu lọ sọ yín whànpẹnọ talala, ewọ sọ to ahọlu kẹ̃, bo to devizọ̀nwà hlan ẹn; ṣigba ahọlu ma yọ̀n ewọ gba. 5Whenẹnu wẹ Adonija visunnu Haggiti tọn zé ede daga, dọmọ, Yẹn na yín ahọlu: ewọ sọ wleawu nẹ̃ kẹkẹ lẹ po osọ́nọ lẹ po, po sunnusi kandeao po nado to wezundo to nukọn etọn. 6Otọ́ etọn mahẹnhomẹgble e to ojlẹ de mẹ to didọ mẹ gba dọmọ, Etẹwutu wẹ hiẹ to mọ wà? ewọ sọ yín gbẹtọ dagbe talala de ga; ewọ sọ yín mẹjiji to Absalọmi godo. 7E sọ lẹn hẹ Joabi visunnu Zeluia tọn podọ hẹ Abiatali yẹwhenọ: to hihodo Adonija mẹ ye to alọgọ nẹ̃. 8Ṣigba Zadọki yẹwhenọ, po Benaia visunnu Johọiada tọn po, po Natani yẹwhegán po, po Ṣimei po, po Lei po, po omẹ hlọnhlọnnọ he yín Davidi tọn lẹ po, ma tin to Adonija de gba. 9Adonija sọ hù lẹngbọ lẹ po oyín lẹ po po kanlinyìnyìn lẹ po to zannu Zohelẹti tọn dali, ehe tin to Ẹn-logeli wàji; é sọ ylọ mẹmẹsunnu etọn visunnu ahọlu tọn lẹ lẹpo, podọ omẹ Juda tọn mẹmẹsi ahọlu tọn lẹ lẹpo: 10Ṣigba Natani yẹwhegán, po Benaia po, po omẹ hlọnhlọnnọ lẹ po, po Sọlọmọni nọvisunnu etọn po, wẹ é ma ylọ gba 11Whenẹnu wẹ Natani dọhó hlan Batiseba onọ Sọlọmọni tọn, dọmọ, Be hiẹ ma sè dọ Adonija visunnu Haggiti tọn dùahọlu, bọ Davidi klunọ mìtọn ma yọ̀n ẹn? 12Enẹwutu wá dinvie, yẹn vẹ̀ we, gbọ yẹn ni na hónamẹ we, na hiẹ nido whlẹn ogbẹ̀ towe lọsu, po ogbẹ̀ Sọlọmọni visunnu towe tọn po. 13Yì bo hẹn we biọ whégbe yì Davidi ahọlu de, bo dọ hlan ẹn dọmọ, klunọ È, ahọlu ṣie, be hiẹ ma ko whle hlan deviyọnnu towe, dọmọ, Magblemagble Sọlọmọni visunnu towe wẹ na dùahọlu to godo ṣie, podọ ewọ wẹ na sinai to ofìn ṣie ji? Whenẹnu etẹwutu ka wẹ Adonija to ahọludù? 14Dayi e go, whenuena hiẹ gbé to hódọ to finẹ po ahọlu po, yẹn ga na biọ whégbe wá to godo towe, bo hẹn ohó towe lẹ lódo. 15Bati-ṣeba sọ biọ whégbe yi ahọlu de to abò mẹ: ahọlu ko yin meho talala; Abisagi Sunaminu lọ sọ to devizònwà hlan ahọlu, 16Bati-seba sọ dé, bo kanwhẹbiọ hlan ahọlu. Ahọlu sọ dọmọ, Etẹ́ jlo wẹ hiẹ te? 17Ewọ sọ dọ hlan ẹn dọmọ, Klunọ ṣie, hiẹ whle gbọn OKLUNỌ Jiwheyẹwhe towe dali hlan deviyọnnu towe, dọmọ, Magblemagble Sọlọmọni visunnu towe na dùahọlu to godo ṣie, podọ ewọ wẹ na sìn ofìn ṣie ji. 18Dinvie; dayi e go, Adonija to ahọludù; bọ hiẹ, ahọlu klunọ ṣie, ma yọ́n ẹn gba: 19Ewọ ko sọ hù oyín lẹ po kanlinyìnyìn lẹ po po lẹngbọ lẹ po to gégé mẹ, bo ko sọ ylọ visunnu ahọlu tọn lẹpo, po Abiatali yẹwhenọ po, po Joabi awhàngan awhànpa lọ tọn po: ṣigba Sọlọmọni mẹmẹsi towe wẹ é ma ylọ gba. 20Podọ hiẹ, ahọlu klunọ ṣie, nukun Islaeli lẹpo tọn lẹ tin to ogo we, dọ hiẹ ni dọ na yé mẹnu wẹ na sín ofìn ahọlu klunọ ṣie tọn ji to godo etọn. 21Vlavo é na wá jọ, whenuena ahọlu klunọ ṣie na damlọn po otò etọn lẹ po, wẹ yè na yí yẹn po visunnu ṣie Sọlọmọni po do hia ylanwàtọ lẹ. 22Bo, pọ́n, le é to hódọ po aholu po, Natani yẹwhegán wá whégbe 23Yé sọ dọ na ahọlu, dọmọ, Dayi e go, Natani yẹwhegán. Whenuena yè hẹn ẹn wá whégbe to ahọlu nukọn, é dẹ̀ ede to ahọlu nukọn po nukunmẹ etọn po hlan aigba. 24Natani sọ dọmọ, ahọlu È, klunọ ṣie, be hiẹ ko dọmọ, Adonija wẹ na dùahoíú to godo ṣie, podọ ewọ wẹ na sín ofìn ṣie ji? 25Na yè hẹn ẹn jẹte yì to egbé bo ko sọ hù oyín lẹ po kanlinyìnyìn lẹ po po lẹngbọ le po to gégé mẹ, bo ko sọ ylọ visunnu ahọlu tọn lẹ, po awhàngán awhànpa tọn lẹ po, po Abiatali yẹwhenọ po; bo, dayi e go, yé dù bo sọ nù to nukọn etọn, bo dọmọ, Jiwheyẹwhe ni whlẹn ahọlu Adonija. 26Ṣigba yẹn, yèdọ yẹn mẹmẹsi towe, po Zadọki yẹwhenọ po, po Benaia visunnu Jehọiada tọn po, po mẹmẹsi towe Sọlọmọni po wé é ma ylọ. 27Be onú he yín wiwà gbọn aholu klunọ ṣie dali, bọ hiẹ ma dohia hlan mẹmẹsi towe mẹhe do sín ofìn ahọlu klunọ ṣie tọn ji to godo etọn gba? 28Whenẹnu we Davidi ahọlu gblọn bo dọmọ, Ylọ Bati-seba na mi. Ewọ sọ wá nukọn ahọlu tọn, bo ṣite to ahọlu nukọn. 29Ahọlu sọ whle, bo dọmọ, Le OKLUNỌ to ogbẹ̀, mẹhe ko fli alindọn ṣie sọn mẹgigla lẹpo mẹ, 30Nugbonugbo dile yẹn whle hlan we gbọn OKLUNỌ dali do, Jiwheyẹwhe Islaeli tọn, dọmọ, Magblemagble visunnu-towe Solọmọni na dùahọlu to godo ṣie, podọ ewọ na sín ofìn ṣie ji to otẹn ṣie mẹ; nugbonugbo mọwẹ yẹn na wà to egbé. 31Whenẹnu wẹ Bati-ṣeba dẹ́ po nukunmẹ etọn po hlan aigba, bo kanwhébiọ hlan ahọlu, bo dọmọ, Gbọ Davidi aholu klunọ síe ni tin kakadoi. 32Davidi ahọlu sọ dọmọ, Ylọ Zadọki yẹwhenọ na mi, po Natani yẹwhegán po, po Benaia visunnu Jehọiada tọn po. Yé sọ wá ahọlu nukọn: 33Ahọlu sọ dọ hlan yé dọmọ, Bé mẹmẹsi klunọ mìtọn tọn lẹ do mì de, bo hẹn visunnu ṣie Sọlọmọni nado hẹ́ otlosọ ṣie lọsu ji, bo hẹn en jẹte wá Gihọni: 34Bo gbọ Zadọki yẹwhenọ po Natani yẹwhegán po ni samisisána ẹn to fine na ahọlu do Islaeli ji: mì ni sọ yí opẹ̀n lọ do kún, bo dọmọ, Jiwheyẹwhe ni whlẹn Sọlọmọni ahọlu. 35Whenẹnu wẹ mì ni hẹji wá to godo nẹ, ewọ bo na sọ wá bo sín ofìn ṣie ji; na ewọ wẹ na yín ahọlu to otẹn ṣie mẹ: yẹn ko sọ dè e nadò yín ahọvi to Islaeli ji podọ to Juda ji. 36Bẹnaia visunnu Jehọiada tọn sọ gblọnhona ahọlu, bo dọmọ, Niṣẹ: OKLUNỌ, Jiwheyẹwhe ahọlu klunọ ṣie tọn dọ mọ ga. 37Le OKLUNỌ tin to ahọlu klunọ ṣie de do, yèdọ mọwe é ni tin to Sọlọmọni de do, bo hẹn ofìn etọn klo hú ofìn Davidi ahọlu klunọ ṣie tọn. 38Mọwẹ Zadọki yẹwhenọ lọ, po Natani yẹwhegán lọ po, po Benaia visunnu Jehọiada tọn lọ po, po Kẹletinù lẹ po po Pẹlẹtinu lẹ po, sọ jẹte yì, bo hẹn Sọlọmọni nado hẹ́ otlosọ Davidi ahọlu tọn ji, bo sọ hẹn ẹn wá Gihọni. 39Zadọki yẹwhenọ sọ zé azò amì lọ tọn sọn Gohọ̀ lọ mẹ, bo samisisána Sọlọmọni. Yé sọ kún opèn lọ; gbẹtọ lẹpo sọ dọmọ, Jiwheyẹwhe ni whlẹn Sọlọmọni ahọlu 40Gbẹtọ lẹpo sọ hẹaga wá to godo nẹ̀, gbẹtọ lẹ sọ to kètè lẹ kún, bo yí homẹhùn daho do to ayajẹ, sọmọ bọ aigba sọn ogbè ye tọn mẹ tlẹn. 41Adonija po ojonọ he tin to e dé lepo po sè e le vé ko dotana dùdù tọn Whenuena Joabi sè ogbè opẹ̀n lọ tọn, é dọmọ, Etẹwutu wẹ hunhlungbè tòdaho tọn he do tin to zingidi de mẹ? 42Whenuena é tó hódọ, dayi e go, Jonatani visunnu. Abiatali yẹwhenọ lọ tọ́n wá: Adònija sọ dọmọ, Wá whégbe; na omẹ tolu de wẹ hie, bo sọ hẹn owẹ̀n dagbe ja. 43Jonatani sọ gblọn bo dọ hlan Adonija dọmọ, Nugbo nugbo Davidi ahọlu klunọ mìtọn ko yí Sọlọmọni do basi ahọlu: 44Ahọlu ko sọ dohlan po e po Zadọki yewhenọ, po Natani yẹwhegán po, po Benaia visunnu Jehọiada tọn po, po Kẹlẹtinu lẹ po po Pẹlẹtinu lẹ po, yé ko sọ hen ẹn nado hé otlosọ ahọlu tọn ji: 45Zadọki yewhenọ po Natani yẹwhegán po ko samisisáhá ẹn na ahọlu to Gihọni mẹ: yè sọ hẹn yé heji sọn fine wá po ayajijẹ po, sọmọ bọ todaho lọ sọ vó núdọ. Ehe wẹ hùnhlungbè he mìwlẹ ko to sisè. 46Podọ Sọlọmọni ga sọ sín ofìn aholudù lọ tọn ji. 47Humọ mẹmẹsi ahọlu tọn le wá nado dona Davidi ahọlu klunọ mìtọn, dọmọ, Jiwheyẹwhe towe ni hẹn oyín Sọlọmọni tọn pónte hú oyín towe, bo sọ hẹn ofìn eton klo hú ofìn towe: ahọlu sọ dẹ́ ede to adọzan ji. 48Po ga le wẹ ahọlu sọ dọ dọmọ, Donanọ OKLUNỌ ni yín, Jiwheyẹwhe Islaeli tọn, he ko na dopo nado sín ofìn ṣie ji to egbe, nukun ṣie lẹ sọ to mimọ ẹn. 49Ojonọ Adonija tọn lẹpo sọ yín avọ̀satọ, bo fọ́ntite, bo yì omẹ dopodopo aliho etọn. 50Adonija sọ to budina Sọlọmọni tọn wutu; ewọ sọ fọ́ntite, bo yì, bo fán azò agbà tọn lẹ. 51Yè sọ dọ na Sọlọmọni, dọmọ, Dayi e go, Adonija to budina aholu Sọlọmọni: na, pọ́n, é ko tẹ́ do azo agbà tọn lẹ go, dọmọ, Gbo aholu Sọlọmoni ni whle hlan mi to egbe dọ ewọ ma to na yi ohi do hù mẹmẹsi eton gba. 52Sọlọmoni sọ dọmọ, Eyín ewọ na do ede hia ome tolu de, odà sọn e de de ma na flẹ jẹ aigba gba: ṣigba eyín yè din ylankan mọ to ewọ mẹ, é na kú. 53Mowẹ ahọlu Sọlọmọni domehlan, yé sọ hẹn ẹn jẹte wá sọn agbà kòn. E sọ wá bo kanwhébiọ hlan ahọlu Sọlọmoni: Sọlọmọni sọ dọ hlan ẹn dọmo, Yì owhe towe gbè.

2

1DINVIE azán Davidi tọn lẹ dọ̀n sẹpo bọ é na do kú; e sọ nasẹ Sọlọmọni visunnu etọn, dọmọ, 2Yẹn jei aliho aihọn lẹpo tọn ji: enẹwutu hiẹ ni yín huhlọnnọ, bo do dewe hia di sunnu; 3bo yìn asẹ OKLUNỌ Jiwheyẹwhe towe tọn, nado nọ zinzọnlin to aliho etọn lẹ ji, nado nọ yìn osẹ́ndoai etọn lẹ, po gbèdide etọn lẹ po, po whẹ̀dida etọn lẹ po, po aṣedai etọn lẹ po, kẹdẹdi enẹ he yè kàn do osẹ́n Moṣe tọn mẹ, na hiẹ nido dota to ehe hiẹ to wiwà lẹpo mẹ, podọ to fidepope hiẹ lé dewe hlan: 4Na OKLUNỌ nido hẹn ohó etọn he é dọ gbọn yẹn tọn dali lódo, dọmọ, Eyín ovi towe lẹ́ payi hlan aliho yetọn, nado nọ zinzọnlin to nukọn ṣie to nugbo mẹ po ayiha yetọn lẹpo po po alindọn yetọn lepo po, omẹ dopo ma na dẹ́n we (wẹ é do) to, ófin Islaeli tọn ji gba. 5Mọwẹ hiẹ yọnẹn ga núhe Joabi visunnu Zeluia tọn wà hlan mi, yèdọ núhe é wa hlan awhàngán awe awhànpa Islaeli ton lẹ tọn lẹ, hlan Abnẹli visunnu Nẹli tọn, podọ hlan Amasa visunnu Jeteli ton, mẹhe é hù, bo kòn ohùn awhàn tọn dai to jijoho mẹ, bo sá ohùn awhàn tọn do gbaja etọn go, he tin to alinkan etọn, podọ do afọpa he tin to afọ etọn lẹ go. 6Enẹwutu wà kẹdedi nuyọnẹn towe, a dike ota wéwé etọn jẹte yì kutòmẹ to jijọho mẹ blo. 7Ṣigba do dagbewa hia hlan visunnu Balzilai Gileadinu lọ tọn lẹ, bo gbọ yé ni tin to yé he to núdù to tafo towe kọ̀n lẹ mẹ: na mọwẹ yé wá dè do whenuena yen họ̀nyì sọn Absalọmi nọvisunnu towe de. 8Bo, dayi e go, Ṣimei visunnu Gela tọn, Benjamininu, Bahulimi tọn, tin to de we, mẹhe yí dẹhodo adinọ de do hodẹ̀do mi to azán he gbè whenuena yen jei Mahanaimi: ṣigba é jẹte wá nado pé mi to Jodani, yẹn sọ whle hlan ẹn gbọn OKLUNỌ dali, dọmọ, Yẹn ma na yí ohi do hù we gba. 9Enẹwutu dinvie a hẹn en matin whẹgbledo blo, na nuyọnẹntọ de we hiẹ; hiẹ na sọ yọn núhe hiẹ mọjẹ nado wà hlan ẹn, bọ hie na sọ hẹn ota wéwe etọn jẹte wá kutòmẹ po ohùn po. 10Davidi sọ damlọn hẹ otọ́ etọn le, yè sọ di i do tòdaho Davidi tọn me. 11Azán he Davidi dùahọlu to Islaeli ji lẹ yín owhè kande: owhè ṣinawe é do dùahọlu to Heblọni mẹ, owhè ogbàn po atọ̀n po é do dùahọlu to Jelusalẹm mẹ.

12Sọlọmọni sọ sín ofìn Davidi otọ́ etọn tọn ji; yè sọ hẹn ahọludù etọn lódo talala 13Whenẹnu we Adonija visunnu Haggiti tọn sọ wá Bati-seba onọ Sọlọmọni tọn de. Ewọ sọ dọmọ, Jijọho hiẹ do wá? E sọ dọmọ, Jijọho tọn wẹ 14E sọ dọ humọ dọmọ, Yẹn tindo núde nado dọ hlan we. Ewọ sọ dọmọ, To didọ. 15Ewọ sọ dọmọ, Hiẹ yọnẹn dọ ahọludù lọ ṣie wẹ, podọ Islaeli lẹpo wẹ zé nukunmẹ yetọn lẹ do ogo e, dọ yẹn ni do dùahọlu: sọgan yè lẹ ahọludù lọ pé, yè sọ hẹn yín nọvisunnu ṣie tọn na etọn é yín sọn OKLUNỌ de. 16Dinvie yẹn biọ ovẹ̀nú dopo sọn de we, a whlẹn do mi blo Ewọ sọ dọ hlan ẹn dọmọ, To didọ. 17E sọ dọmọ, Yẹn vẹ̀ we doho hlan ahọlu Sọlọmọni, (na é ma to na dọ lala na we gba,) dọ ewọ ni na mi Abisagi Sunaminu hlan asi. 18Bati-seba sọ dọmọ, Dagbedagbe; yẹn na dọhó hlan ahọlu na we. 19Enẹwutu Bati-seba yì ahọlu Sọlọmọni de, nado dọhó hlan ẹn na Adonija. Ahọlu sọ fọ́ntite nado pé e, bo dẹ́ ede hlan ẹn, bo sọ sinai do ofìn etọn ji, bo hẹn ofìn de nado yín titẹ́ na onọ ahọlu tọn; ewọ sọ sín adusilọ etọn mẹ. 20Whenẹnu wẹ é dọmọ, Yẹn to kanbiọ pẹvi de biọ sọn de we; a whlẹn do mi blo. Ahọlu sọ dọ hlan ẹn dọmọ, Onọ ṣie, to bibiọ: na yẹn ma na whlẹn do we gba. 21E sọ dọmọ, Gbọ yè ni yí Abisagi Sunaminu lọ na Adonija nọvisunnu towe hlan asi. 22Ahọlu Sọlọmọni sọ gblọn bo dọ hlan onọ etọn dọmọ, Etẹwutu wẹ hiẹ to Abisagi Sunaminu lọ biọ na Adonija? biọ ahọludù lọ nẹ̃ ga; na ewọ wẹ nọvisunnu ṣie daho; yèdọ nẹ́, podọ na Abiatali yẹwhenọ lọ, podọ na Joabi visunnu Zeluia tọn. 23Whenẹnu wẹ ahọlu Sọlọmọni whle gbọn OKLUNỌ dali, dọmọ, Jiwheyẹwhe ni wà mọ hlan mi, podọ humọ ga, eyín Adonija ma ko dọ ohó he do ogbẹ́ etọn lọsu go. 24Enẹwutu dinvie dile OKLUNỌ to ogbè, mẹhe hẹn mi lódo, bo sọ zé mi do ofìn Davidi otọ́ ṣie tọn ji, mẹhe ko basi owhé de na mi, dile é gblọnadan do, magblemagble yè na hù Adonija to egbé. 25Ahọlu Sọlọmọni sọ domẹhlan gbọn alọ Benaia visunnu Jehọiada tọn tọn mẹ; ewọ sọ jẹ e ji, bọ é kú. 26Podọ hlan Abiatali yẹwhenọ lọ ahọlu dọmọ, Hẹn we yì Anatoti, jẹ odàn towe titi ji; na hiẹ tin jẹna okú: ṣigba yẹn ma to na hù we to ojlẹ he mẹ gba, na hiẹ to alki OKLUNỌ Jiwheyẹwhe tọn hẹn to Davidi otọ́ ṣie nukọn wutu, podọ na yè bianukunna hiẹ to popo mẹ fie yè bianukunna otọ́ ṣie te wutu. 27Mowẹ Sọlọmọni dè Abiatali tón sọn yínyín yẹwhenọ hlan OKLUNỌ mẹ; na ewọ nido hẹn ohó OKLUNỌ tọn di, ehe é dọ gbọn owhé Eli tọ́n tọn dali to Ṣilo mẹ. 28Linlin sọ wá Joabi de: na Joabi ko lẹ́ do Adonija godó; le é ma tlẹ lé do Absalọmi godo. Joabi sọ họ́nyì Gohò OKLUNỌ tọn lọ kọ̀n, bo tẹ́ do azò agbà tọn lẹ go. 29Yè sọ dọ na ahọlu Sọlọmọni dọmọ, Yè hẹn Joabi họ́nyì Gohọ́ OKLUNỌ tọn lọ kòn, bo, dayi e go, ewọ tin to agbà lọ go. Whenẹnu wẹ Sọlọmọni do Benaia visunnu Johọiada tọn hlan, dọmọ, Yì, jẹ e ji. 30Benaia sọ wá Gohò OKLUNỌ tọn lọ kọ̀n, bo dọ hlan ẹn dọmọ, Le wẹ ahọlu dọ, Tọ́n wá. Ewọ sọ dọmọ, Lala; ṣigba yẹn na kú to ofi Benaia sọ vọ́ ohó hẹn wá ahọlu de, dọmọ, Le wẹ Joabi dọ, le wẹ é sọ gblọnna mi. 31Ahọlu sọ dọ hlan ẹn dọmọ, Wà dole e dọ do, bo jẹ e ji, bo di i; na hiẹ nido dè ohùn lọ sè, ehe Joabi kòndai matin whẹhó, sọn yẹn ji podọ sọn owhé otọ́ ṣie tọn ji. 32OKLUNỌ sọ gò ohùn etọn do ota etọn lọsu ji, na é jẹ omẹ dódónọ pọntenọ awe hú ewọ ji, bo yí ohi do hú yé wutu, bọ Davidi otọ́ ṣie ma yón ẹn, nado yọnẹn, Abnẹli visunnu Nẹli tọn, awhàngán awhànpa Islaeli tọn tọn, po Amasa po visunnu Jetẹli tọn, awhàngán awhànpa Juda tọn tọn. 33Mọwẹ ohùn yetọn na gò do ota Joabi tọn ji, podọ do ota okún etọn tọn ji kakadoi: ṣigba hlan Davidi, podọ hlan okún etọn, podọ hlan owhe etọn, podọ hlan ofìn etọn, wẹ jijoho na tin kakadoi sọn OKLUNỌ de. 34Whenẹnu wẹ Benaia visunnu Jehọiada tọn lọ hẹji yì, bo jẹ e ji, bo hù i; yè sọ di i do owhé etọn titi gbè to zùngbo lọ mẹ. 35Ahọlu sọ dè Benaia visunnu Jehọiada tọn lọ do otẹn etọn mẹ do awhànpa lọ ji: Zadọki yẹwhenọ we ahọlu sọ dè do otẹn Abiatali tọn mẹ. 36Ahọlu sọ domẹhlan bo ylọ na Ṣimei, bo dọ hlan ẹn dọmọ, Dó ohọ̀ de na we do Jelusalẹm mẹ, bo nọnọ̀ finẹ, a tọ́n sọn flẹn yì fidepope blọ. 37Na azán he gbè hiẹ yì gbonu, bo juyì tòpẹsẹ Kidlọni gododọ̃n, hie ni yọnẹn na nugbo dọ hiẹ na kú nugbonugbo: ohùn towe na sọ tin to ota towe lọsu ji. 38Ṣimei sọ dọ hlan ahọlu dọmọ, Didọ lọ yín dagbe: le ahọlu klunọ ṣie dọ do, mọwẹ mẹmẹsi towe na wà do. Ṣimei sọ nò Jelusalẹm mẹ azán susu. 39E sọ wá jọ to opòdo owhè atọ̀n tọn, wẹ mẹmẹsi awe sọn Ṣimei tọn lẹ mẹ sí yì Lakisi, visunnu Maaka tọn, aholu Gati tọn. Yè sọ dọ na Ṣimei, dọmọ, Dayi e go, mẹmẹsi towe lẹ tin to Gati mẹ 40Ṣimei sọ fọ́ntite, bo blapana kẹtẹkẹtẹ etọn bo yì Gati to Lakisi de, nado din mẹmẹsi etọn lẹ: Ṣimei sọ yì bo hẹn mẹmẹsi etọn lẹ sọn Gati wá. 41Yè sọ dọ ẹ na Sọlọmọni do Ṣimei ko yì sọn Jelusalẹm jẹ Gati, yè sọ vó hẹn ẹn gò. 42Ahọlu sọ domẹhlan bo ylọ na Ṣimei, bo dọ hlan ẹn dọmọ, Bé yẹn ma hẹn we whle gbọn OKLUNỌ dali, bo sọ sahẽlu hlan we, dọmọ, Yọnẹn na nugbo, dọ to azán he gbè hiẹ tón yì, bo zinzọnlin dlu yì ofi depope, hiẹ na kú nugbonugbo? bọ hiẹ sọ dọ hlan mi dọmọ, Didọ he yẹn sè lọ yin dagbe? 43Etẹwutu wẹ hiẹ ma ko payi whiwhle OKLUNỌ tọn go, po gbèdide he yẹn ko yí do nasẹ we po? 44Ahọlu sọ dọ humọ hlan ṣimei dọmọ, Hiẹ yọ́n ylankanwiwà lẹpo he ayiha towe yin kunnudetọ hlan, he hiẹ wà hlan otọ́ ṣie Davidi: enẹwutu OKLUNỌ na gọ́ ylankanwiwà towe do ota towe lọsu ji. 45Ṣigba ahọlu Sọlọmọni na yín donanọ, podọ ofìn Davidi tọn na yín hẹn lódo to OKLUNỌ nukọn kakadoi. 46Mowẹ ahọlu degbèna Benaia visunnu Jehọiada tọn; ewọ sọ tónjẹgbonu, bo jẹ e ji, bọ ewọ kú. Yè sọ hẹn ahọludù lódo to alọ Sọlọmọni tọn mẹ.

3

1SỌLỌMỌNI sọ basi ogúkòndopọ po Falo ahọlu Egipti tọn po, bo yi viyọnnu Falo tọn, bo hẹn ẹn wá biọ tòdaho Davidi tọn mẹ, kaka é ko do dotana didó ohò etọn titi tọn, po ohò OKLUNỌ tọn po, po dòkó Jelusalẹm tọn po lẹ́do lẹ́do. 2Ofi yìaga lẹ kẹdẹ mẹ wẹ gbẹtọ lẹ to avọ́sán te, na yè ma ko dó ohò de na oyín OKLUNỌ tọn kaka jẹ azán nẹlẹ gbè gba wutu. 3Sọlọmọni sọ yiwanna OKLUNỌ, bo to zọnlinzin to oséndoai Davidi otọ́ etọn tọn lẹ mẹ: ewọ gbẹ́ to avọ́sán bo sọ to nuyọ́nwan mẹ́ to ofi yìaga lẹ mẹ kẹdẹ janwẹ.

4Ahọlu sọ yì Gibeọni nado sanvó to finẹ; na enẹ wẹ ofi vìaga daho lọ: avọ́ nunina mimẹ̀ fọtọ́n lọ de wẹ Sọlomọni na to agbà nẹ ji. 5OKLUNỌ sọ doawuhia hlan Sọlọmọni to odlọ mẹ to Gibeọni to ozánmẹ: Jiwheyẹwhe sọ dọmọ, Biọ núhe yẹn na na we. 6Sọlọmọni sọ dọmọ, Hiẹ ko do dagbewà daho hia hlan otọ́ ṣie mẹmẹsi towe Davidi, kẹdẹdi le ewọ zinzọnlin to nukọn towe to nugbo mẹ do, podọ to dódó mẹ, podọ to tenọgligli ayiha tọn mẹ to de we; hiẹ ko sọ payi dagbewà daho he go nẹ́, bọ hiẹ ko sọ na visunnu de e nado sín ofìn etọn ji, dile é te to egbó. 7Dinvie, OKLUNỌ È Jiwheyẹwhe ṣie, hiẹ ko yí mẹmẹsi towe do basi ahọlu to otẹn Davidi otọ́ ṣie tọn mẹ: mọ yọ̀pọ ovú de wẹ yen; yẹn ma yọ́n nawẹ nado yì gbonu kavi wá whégbe. 8Mẹmẹsi towe sọ tin to ogbla omẹ towe lẹ tọn mẹ he hiẹ ko dè lẹ, gbẹtọ susu de, he yè ma sọgan yónsọha etọn kavi hia na gégé. 9Enẹwutu na ayiha wuntùntùn tọn de mẹmẹsi towe nado dawhẹ́na gbẹtọ towe lẹ, na yẹn nido tùnayinúgo to dagbe po oylan po ṣẹnṣẹn; na mẹnu wẹ tin sọgan nado dawhẹ́na gbẹtọ susu towe he lẹ? 10Hógbe lọ sọ hẹnhomẹhùn OKLUNỌ, dọ Sọlọmọni ko biọ onú he. 11Jiwheyẹwhe sọ dọ hlan ẹn dọmọ, Na hiẹ ko biọ onú he wutu, bo ma biọ ogbẹ́ gà na dewe gba; mọ hiẹ ma ko biọ adọkun na dewe gba, kavi biọ ogbẹ́ kẹ̀ntọ towe lẹ tọn gba; ṣigba ko biọ wuntùntùn na dewe nado tùnayi whẹ̀dida go; 12Dayi e go, yẹn ko wà kẹdẹdi ohó towe: pọ́n, yẹn ko na ayiha nuyọnẹn tọn de po sisè tọn de po we; sọmọ bọ mẹde ma ko tin jijlẹ do ogo we to nukọn towe, mọ to godo towe depope ma na fọ́ntite taidi hiẹ gba. 13Podọ yẹn ko sọ na we ga enẹ he hiẹ ma ko biọ, adọkun po ogbégbò po, sọmọ bọ depope ma na tin to ahọlu lẹ ṣẹnṣẹn taidi hiẹ, to azán towe lẹpo gbè. 14Podọ eyín hiẹ na zinzọnlin to aliho ṣie lẹ mẹ, nado payi osẹ́ndoai ṣie lẹ go po gbèdide ṣie lọ po, dile Davidi otọ́ towe zinzọnlin do, whenẹnu yẹn na dotèna azán towe lẹ. 15Sọlọmọni sọ fọ́n sọn amlọn mẹ, bo, dayi e go, odlọ de wẹ: é sọ wá Jelusalẹm, bo site to alki alẹ̀nù OKLUNỌ tọn tọn nukọn, bo na hlan aga avọ́ nunina mimẹ̀ lẹ, bo sọ na avọ́ nunina jijọho tọn lẹ, bo sọ basi hùnwhẹ de hlan mẹmẹsi etọn lẹpo.

16Whenẹnu wẹ nawe awe, he yín galọtọ lẹ, wá ahọlu de to finẹ, bo site to nukọn etọn. 17Nawe dopo lọ dọmọ, Ṣó klunọ ṣie, yẹn po nawe he po nọnọ̀ to ohó dopo mẹ: yè sọ whlẹn mi sọn ovi de si po e po to ohò mẹ. 18E sọ wá jọ to azán atọ̀ntọ godo yè whlẹn yẹn, wẹ yè whlẹn nawe he ga; mí sọ tin to opọ́; ojonọ de ma tin po mí po to ohọ́ mẹ gba, adavo mí omẹ awe lẹ to ohó mẹ. 19Ovi nawe he tọn kú to ozán mẹ; na ewọ mlọn e ji wutu. 20Ewọ sọ fọ́ntite to zánhomẹ, bo zé visunnu ṣie sọn de e, whenuena deviyọnnu towe damlọn, bo tẹ́ ẹ do akón etọn mẹ, bo tẹ́ ovi etọn oṣiọ do akón ṣie mẹ. 21Whenuena yẹn fọ́ntite to afọnnu nado na anọ́ ovi ṣie, dayi e go, osiọ e yín: aigba whenuena yẹn dowun e mẹ to afọnnu, dayi e go, é ma yín visunnu ṣie he yẹn ji gba. 22Nawe awetọ sọ dọmọ, Lala; ṣigba visunnu gbẹ́te wẹ ṣie, oṣiọ lọ wẹ visunnu towe. Ehe dọ, Lala; ṣigba visunnu towe wẹ oṣiọ lọ, gbẹ́te lọ wẹ visunnu ṣie. Le wẹ yé to didọ to ahọlu nukọn. 23Whenẹnu wẹ ahọlu dọmọ, Ode lọ dọmo, Visunnu ṣie wẹ ehe tin to ogbé, visunnu towe wẹ osiọ lọ: awetọ sọ dọmo, Lala; osiọ lọ wẹ visunnu towe, visunnu ṣie wẹ gbẹ́te lọ 24Ahọlu sọ dọmọ, Yí ohi de wá, na mi. Ye sọ hẹn ohi de wá, aholu nukọn 25Ahọlu sọ dọmọ, Má ovi gbẹ́te lọ do awe, bo yí odá na ode, bo sọ yí oda na awetọ. 26Whe-nẹnu wẹ nawe lọ mẹhetọn ovi gbéte lọ yín dọ hlan ahọlu, na ajikan etọn so ẹ do visunnu etọn go, é sọ dọmọ, Ṣó klunọ ṣie, Yí ovi gbéte lọ nè, a hù i lala blo. Ṣigba awetọ dọmọ, E ma na yín ṣie kavi etọn gba; má ẹn. 27Whenẹnu wẹ ahọlu gblọn bo dọmọ, Yí ovi gbóte lọ na ẹn, a hù in lala blo: ewọ wẹ onọ etọn. 28Islaeli lẹpo sọ sè linlin whẹ̀dida he ahọlu ko do dawhé tọn; yé sọ to budisi ahọlu: na yé mọ dọ nuyọnẹn Jiwheyẹwhe tọn tin to ohò etọn mẹ, nado basi whẹ̀dida.

4

1AHỌLU Sọlọmọni sọ yín ahọlu to Islaeli lẹpo ji 2Ehelẹ wẹ ahọvi he é tindo lẹ; Azalia visunnu Zadọki tọn, yẹwhenọ; 3Eliholẹfi po Ahija po, visunnu Ọasa tọn lẹ, wékantọ lẹ; Jehọṣafati visunnu Ahiludi tọn, tòwekantọ; 4Benaia visunnu Jehọiada tọn tin to awhànpa lọ ji; Zadọki po Abiatali po yín yẹwhenọ lẹ; 5Azalia visunnu Natani tọn tin to ogándaho lẹ ji; Zabudi visunnu Natani tọn yín yẹwhenọ, po họntòn ahọlu tọn po; 6Ahisaii tin to whédo ji; Adonilami visunnu Abda tọn tin to togbàn ji. 7Sọlọmọni sọ tindo ogándaho wiawe to Islaeli lepo ji, he nọ wleawu núdùdù ton na ahọlu po whédo etọn po: omẹ dopodopo tin nado basi awuwiwle na osùn de to owhè lọ mẹ. 8Ehele wẹ oyín yeton lẹ: Bẹnhuli, to otò okọta Ehanni tọn mẹ: 9Bẹni-dẹkeli, to Makazi mẹ, podọ to Saalbimi mẹ, po Beti-semesi po, po Elọni-bẹti-hanani po: 10Bẹm-hẹsedi, to Aluboti mẹ; é tọn wẹ Soko, po aigba Hẹfeli tọn lẹpo po: 11Bẹni-abinadabi, to aga Dọli tọn lẹpo mẹ; ewọ wẹ tindo Tatati viyọnnu Sọlọmọni tọn hlan asi: 12Baana visunnu Àhiludi tọn, to Taanaki po Mẹgiddo po mẹ, po Bẹti-ṣeani lẹpo po he tin to Zaletani dali, to Jẹzleẹli glọ, sọn Bẹti-seani jẹ Abẹli-mẹhola, dẹn sọ Jọkineami gododọ̃n: 13Beni-gebeli to Lamọti-gileadi mẹ; e tọn wẹ tòpẹvi Jaili visunmí Manassẹ tọn tọn lẹ, he tin Gileadi me lẹ; yèdọ e tọn wẹ agbègbè Algọbi tọn, he tin Baṣani mẹ, todaho kiklo kandeko po dòkọ lẹ po po patin gànvẹnọ lẹ po: 14Ahinadabi visunnu Iddo tọn, to Mahanaimi mẹ; 15Ahimaazi, to Naitah mẹ; ewọ ga zé Basemati viyọnnu Sọlọmọni tọn hlan asi: 16Baana visunnu Huṣai tọn, to Aṣeli po Bealoti po mẹ: 17Jehọṣafati visunnu Palua tọn, lo Isakali mẹ; 18Ṣimei visunnu Ela tọn, to Bẹnjamini mẹ 19Gebeli visunnu Uli tọn, to aigba Gileadi tọn ji, otò Sihọni ahọlu Amọlinu lẹ tọn tọn po Ogi ahọlu Baṣani tọn tọn po; ewọ kẹde sọ wẹ ogándaho he tin to aigba lọ ji 20Juda po Islaeli po yín susu, di otọkẹ́n he tin to ohù tó to gégé mẹ, to dùdù bo nùnù bo to aglinjẹ basi.

21Sọlọmọni sọ to ahọludu to ahọludù lẹpo ji sọn Otò lọ kòn jẹ aigba Filistini lọ tọn ji, podọ je agbóji Egipti tọn; yé nọ to nunina lẹ hen wá, bo sọ to Sọlọmọni sẹ́n to azán ogbẹ etọn tọn lẹpo mẹ. 22Núdùdù Sọlọmọni tọn na azán dopo yín ojlẹ ogban linfin dagbedagbe tọn, ojlẹ kandeko jinulili tọn; 23oyín jonọ ao, po oyín okò po sọn yìndùgbo lẹ mẹ, po lẹngbọ kanweko po, dogó olua lẹ, po tegbọẹ lẹ po, po agbaligba lẹ po, po ohè daho lẹ po. 24Na é tindo ahọludù tọ agbègbè lẹpo ji to Otò lọ wàji de, sọn Tifsa yèdọ jẹ Gaza, to ahọlu lẹpo ji to Otò lo wàji de, é sọ tindo jijọho to awà lẹpo ji lédo e pé 25Juda po Islaeli po sọ yi jijọho do to ninò, omẹ dopodopo to vẹ̃ntin etọn glọ, podọ to ovotin etọn glọ, sọn Dani yèdọ je Beẹli-seba, to azán Sọlọmọni tọn lẹpo mẹ 26Sọlọmoni sọ tindo kanlinpó osọ lẹ tọn lẹ fọtọ́n ẹnẹ na kekẹ etọn le, po osọ́nọ lẹ po fọtọ́n wiawe. 27Ogándaho nẹlẹ wẹ nọ wleawuna núdùdù na ahọlu Sọlọmọni, podo na mẹpopo he nọ wá tafo ahọlu Solọmọni tọn ji lẹ, ome dopodopo to osùn etọn mẹ: yé ma nọ dike núde yín whiwhe gba. 28Bale ga po kanlinma po na osọ lẹ po osọ wezunnọ lẹ po wẹ ye to hinhẹn wa otẹn lọ mẹ fie gandaho lẹ te, omẹ dopodopo kẹdẹdi aṣẹ etọn.

29Jiwheyẹwhe sọ na nuyọnẹn po wuntùntùn po Sọlomọni gége gbọ̀pò, po oklo ayiha tọ̀n po, yèdọ di okẹ́n he tin to ohù tó 30Nuyọnẹn Sọlọmọni tọn sọ húgán nuyọnẹn ovi whèzẹtẹn tọn lẹpo tọn, po nuyọnẹn Egipti tọn lẹpo po. 31Na ewọ yín nuyọnẹnnọ hú gbẹtọ lẹpo; hú Etani Ezlahinu lọ, po Hemani po, po Kalkoli po, po Dalda po, visunnu Mahọli ton le: linlin etọn tin to: akọta lepo mẹ lédo. 32Ewọ dọ hówhínwhén fọtọ́n atọ̀n: ohàn etọn lẹ yín fọtọ́n po atọ́n po. 33E dọhó atin lẹ tọn, sọn Kedali he tin to Lẹbanọni mẹ yèdọ je hisọpi he tọ́nkùn jẹgbonu sọn adọ́ mẹ de: é dọhó gbekanlin lẹ tọn ga, po ohẹ̀ tọn po, po onú he nọ tintlin le tọn po, po whèvi lẹ tọn po. 34Yé nọ sọn gbẹtọ lẹpo mẹ wá nado sè nuyọnẹn Sọlọmọni tọn, sọn ahọlu aigba tọn lẹ mẹ, he ko sèavà nuyọnẹn eton tọn.

5

1HILAMI ahọlu Tile tọn sọ do mẹdagun etọn lẹ hlan Sọlọmọni; na ewọ sè dọ yé ko sámina ẹn na ahọlu do otẹn otọ́ etọn tọn mẹ: na Hilami ko yín mẹyiwannanọ Davidi tọn dai de. 2Sọlọmọni sọ domẹhlan Hilami de, dọmọ, 3hiẹ yẹ́n len dọ Davidi otó ṣie ma sọgan dó ohọ̀ de na oyín OKLUNỌ Jiwheyẹwhe etọn tọn do na awhàn lẹ he tin lẹ́do e pé to awà lẹpo ji, kaka OKLUNỌ do yí yé do oglọ afọgbẹn afọ etọn lẹ tọn glọ. 4Ṣigba dinvie OKLUNỌ Jiwheyẹwhe ṣie ko na ogbọjẹ mi to awà lepo ji; mẹglatọ de ma tin gba kavi nujijọ oylan de. 5Bo, dayi e go, yẹn to lilẹn nado dó ohọ̀ de na oyín OKLUNỌ Jiwheyẹwhe ṣie tọn, dole OKLUNỌ dọ hlan Davidi otọ́ ṣie do, dọmọ, Visunnu towe, mẹhe yẹn na zé do ofìn towe ji to otẹn towe mẹ, ewọ wẹ na dó ohọ̀ lọ na oyín ṣie. 6Enẹwutu dinvie hiẹ ni degbè na yé ni zẹ̀ atin kedali lẹ na mi sọn Lebanọni; mẹmẹsi ṣie lẹ na sọ tin po mẹmẹsi towe lẹ po; ẹn na na azénkuẹ we na mẹmẹsi towe lẹ ẹdẹdi ehe hiẹ na dọ lepo: na hiẹ yọnẹn do mehe wàna nado zé whlẹtitli sẹ́jlẹ do Zidoninu lẹ go depope ma tin to míwlẹ ṣẹnṣẹn gba. 7E sọ wá jọ, whenuena Hilami sè ohó Sọlomọni tọn lẹ, wẹ ewọ jaya talala, bo dọmọ, Donanọ OKLUNỌ ni yín to egbé, he ko na hlan Davidi visunnu nuyọnẹnnọ de do omẹ planplan helẹ ji. 8Hilami sọ domẹhlan Sọlọmọni de, dọmọ, Yẹn ko sè owèn he hie do hlan mi: yẹn na wà ojlo towe lẹpo gbọn whlẹtitli kedali tọn tọn dali, po gbọn whlẹtitli fìli tọn po tọn dali. 9Memẹsi ṣie lẹ na hẹn yé jẹte sọn Lebanọni wá jẹ ohù tó: yẹn na basi yé do asalo le mẹ nado gbon ohù mẹ jẹ ofi he hiẹ na dèna mi, yẹn na sọ hẹn yé nado yín gbigbà to fine, hiẹ na sọ mọ yé yí: hiẹ na yí ojlo ṣie basi, to nina núdùdù na whédo ṣie mẹ. 10Mowẹ Hilami na whletitli kedali tọn po whlẹtitli fili tọn po Sọlọmọni kẹdẹdi ojlo etọn lẹpo 11Sọlọmọni sọ na ojlẹ fọtọ́n oko oli tọn Helami na nududù hlan whédo etọn, po ojlẹ fọton oko ami dagbe tọn po: le wẹ Solọmọni nọ na hlan Hilami to whèmẹ whèmẹ. 12OKLUNỌ sọ na nuyọnẹn Sọlọmọni, dile é gblọnadan nẹ̃ do; jijọho sọ tin to Hilami po Sọlọmọni po ṣẹnṣẹn; yé omẹ awelẹ sọ basi alẹ̀gbè de dopọ.

13Sọlọmọni ahọlu sọ fọ́n sẹ̀njọtọ lẹ de sọn Islaeli lẹpo mẹ; sẹ̀njọtọ lẹ lọ yin gbẹtọ fọtọ́n ogbàn. 14E sọ nọ do yé hlan yì Lẹbanọni, fọtọ́n ao to osùn de mẹ gbọn hamẹ hamẹ: osùn de yé tin to Lẹbanọni mẹ, osùn awe to whégbe: Àdonilami wẹ tin to sẹ̀njọtọ lẹ lọ ji. 15Sọlọmọni sọ tindo fọtọ́n kandegban he to agbàn lẹ hẹn, podọ fọtọ́n kanwe he yín whlẹdètọ lẹ to osé lẹ mẹ; 16dogọ́ ogándaho nukọntọ Sọlọmọni tọn lẹ he tin to azọ́n lọ ji, fọtọ́n atọ̀n po kanweko po, he hẹn gándùdù to omẹ he nọ wàna to azọ́n lọ me lẹ ji. 17Ahọlu sọ degbè, yé sọ dè zannu daho lẹ, zannu akuegégénu le, nado yí zannu ana tọn do tó dòdó ohò lọ tọn. 18Họdótọ Sọlọmọni tọn lẹ po hòdótọ Hilami tọn lẹ po po Gebalinu le po do yé, bo sọ wleawu whlẹtitli po zannu lẹ po tọn nado dó ohọ̀ lọ.

6

1E sọ wá jọ to owhè fòwe-kanwetọ mẹ to godo he yè ko hẹn ovi Islaeli tọn lẹ tón sọn aigba Egipti tọn ji, to owhè ẹnẹtọ ahọlududu Sọlọmọni tọn mẹ to Islaeli ji, to osùn Zivi mẹ, he yín osùn awetọ, wẹ é ṣè nado dó ohọ̀ OKLUNỌ tọn. 2Ohọ̀ he Sọlọmọni ahọlu dó na OKLUNỌ, otè etọn yín awàgbà kandeko, ogbloetọn awàgbà òko, jiylyì etọn awàgbà ogbàn. 3Họnnuwá to tẹmpli ohọ̀ lọ tọn nukọn, awàgbà oko wẹ otè etọn, kẹdẹdi ogblo ohò lọ tọn; awàgbà ao wẹ ogblo etọn to ohò lọ nukọn. 4Podọ na ohò lọ é basi ovẹ́sẹ́ ajlalanọ whètlọ tọn lẹ. 5Do adó ohò lọ tọn go é dó hònu lẹ lédo, do adó ohò lọ tọn lẹ go lédolédo, templi lọ tọn po tẹnwiwe-gbahu gbahu lọ ton po: é sọ basi abò adàmẹ tọn lẹ lédolódo: 6hònu oglọ tọn yín awàgbà atọ̀n na gbìgblo, ṣẹnṣẹn tọn yín awàgbà ṣidopo ẹ Enẹ wẹ, Otenmẹ wiwe lọ na gbigblo, atọ̀ntọ sọ yín awàgbà ṣinawe na gbigblo; na to adà gbonu tọn go é basi dèpò lẹ to adó ohọ̀ lọ tọn mẹ lẹ́dolẹ́do, na lidemẹ lẹ ma na do je adó ohọ̀ lọ tọn lẹ go. 7Podọ ohò lọ, whenuena é tin to didó mẹ, zannu yè basi dote sọn sékùntẹn wẹ yè do dó: yè ma sè ogbè gọ̀mẹ tọn kavi asiọvi kavi azónwànú gànyù tọn depope, whenuena é tin to didó mẹ. 8Ohòn na abò adàmẹ tọn lẹ to ṣẹnṣẹn tin to adà adusi obò lọ tọn mẹ: yé sọ hẹji yì gbọn ayila sislo lẹ ji biọ abò ṣẹnṣẹn tọn lẹ mẹ, podọ sọn ṣẹnṣẹn tọn mẹ biọ atọ̀ntọ lọ mẹ. 9Mọwẹ é dó ohọ̀ lọ, bo dotana ẹn; é sọ yí lidemẹ lẹ po owhlẹ kedali tọn lẹ po do gbà ohó lọ. 10E sọ dó họ̀nu lẹ do ohọ̀ lẹpo lọ go, dopodopo awàgbà atọ́n jiyìyà: yé sọ zẹ̀nmẹ ohọ̀ lọ po lidemẹ kedali tọn po.

11Ohó OKLUNỌ tọn sọ wá Sọlọmọni de, dọmọ, 12gbọn ohò he tọn dali ehe hiẹ tin to didó mẹ, eyín hiẹ na nọ zinzọnlin to oséndoai ṣie lẹ mẹ, bo hẹn whẹ̀dida ṣie lẹ sẹ, bo sọ yìn gbèdide ṣie lẹ nado nọ zinzọnlin to yé mẹ; whenẹnu yẹn na hẹn ohó ṣie lódo to de we, ehe yẹn dọ hlan Davidi otọ́ towe. 13Yẹn na sọ nọnọ̀ ovi Islaeli tọn lẹ ṣẹnṣẹn, bo ma na sọ̀ gbé Islaeli omẹ ṣie lẹ dai gba.

14Mowẹ Sọlọmọni dó ohọ̀ lọ, bo sọ dotana ẹn. 15E sọ yí owhlẹ kedali tọn lẹ do dó adó ohọ̀ lọ tọn lẹ to hòmẹ; sọn aigba ohọ̀ lọ tọn jẹ adó ozà tọn go, é yí atin do gbá yé do adàhòmẹ tọn go, é sọ yí owhlẹ fili tọn lẹ do tẹ́ aigba ohò lọ tọn. 16E yí owhlẹ kedali tọn lẹ do dó awàgbà òko do awà godo tọn go sọn aigba jẹ adó lẹ ji: yèdọ ewọ sọ dó yé nẹ̃ to hòmẹ, na otẹn wiwegbahugbahu de, yèdọ na otẹn wiwe gbahugbahu. 17Podọ ohọ̀ lọ, enẹ wẹ, tẹmpli lọ to otẹn wiwegbahugbahu lọ nukọn, yín awàgbà kande na tedidì. 18Kedali sọ tin to ohọ̀ lọ go to hòmẹ, he yè pà po sédido po po ovòvo kikè lẹ po: kedali wẹ popo; yè ma mọ zannu de to finẹ gba. 19Ewọ sọ wleawu otẹn wiwegbahugbahu de tọn to ṣẹnṣẹn ohọ̀ lọ tọn to hòmẹ, nado zé alki alẹ̀nù OKLUNỌ tọn tọn do finẹ. 20To hòmẹ otẹn wiwegbahugbahu lọ tọn awàgbà òko figbọvọ tọn de tin to tedidi mẹ, podọ awàgbà òko to gbigblo mẹ, po awàgbà òko po to jiyìyì etọn mẹ; é sọ yí sika dagbedagbe do tẹ́ ẹ: é sọ yí kedali do ṣinyọn agbà lọ. 21Mowẹ Sọlọmọni yí sika dagbedagbe do tẹ́ ohò lọ to hòmẹ: é sọ dọ̀n gẹ̀dẹ̀ sika tọn gbọn agadagla to otẹn wiwegbahugbahu lọ nukọn; é sọ yí sika do tẹ́ ẹ. 22Ohọ̀ lọ pete wẹ é yí sika do tẹ́, kaka yè do dotana ohọ̀ lọ lẹpo: agbà lọ pete he yín otẹn wiwegbahugbahu lọ tọn wẹ é yi sika do bú 23Podọ to otẹn wiwegbahugbahu mẹ é basi kẹlubimi atin olivieli tọn awe, dopodopo awàgbà ao na jiyìyì. 24Awàgbà atọ́n wẹ awà kelubimi dopo tọn, podọ awàgbà atọ́n awà awetọ kẹlubimi lọ tọn: sọn obẹ́nu patapata awà dopo tọn jẹ obẹ́nu patapata awetọ tọn wẹ awàgbà ao. 25Kẹlubimi awetọ yín awàgbà ao: kẹlubimi awelẹ tin sọn ojlẹ dopo mẹ po ojlẹmọ dopo po. 26Jiyìyì kẹlubimi dopo tọn yín awàgbà ao, mọwẹ é te sọn kẹlubimi awetọ tọn mẹ. 27E sọ zé kẹlubimi lọ do ohọ̀ lọ hòmẹ dọ̃n: awà kẹlubimi lọ tọn lẹ sọ dlẹn jẹgbonu, sọmọ bọ awà ode tọn jẹ adó ode go, awà kẹlubimi awetọ tọn sọ jẹ adó awetọ go; awà yetọn lẹ sọ jẹ yé nọzo go to ṣẹnṣẹn ohọ̀ hòmẹ lọ tọn. 28E sọ yí sika do bú kẹlubimi lọ. 29E sọ yí bosiọ napipà kẹlubimi tọn po odótin lẹ tọn po po ovòvo kikẹ́ lẹ tọn po do dè adó ohọ̀ lọ tọn lẹpo lẹ́dolẹ́do to hòmẹ po gbonu po 30Agbahòmẹ ohò lọ tọn wẹ é sọ yí sika do tẹ́ to hòmẹ po gbonu po. 31Podọ na bibiọ otẹn wiwegbahugbahu lọ tọn mẹ é basi ohọ̀n lẹ sọn atin olivieli mẹ: họ̀ntònuwhlẹ po ohọ̀n dotin lẹ po yín adà madatón adó lọ tọn dẹ. 32Mowẹ é sọ basi ohọ̀n awe sọn atin olivieli mẹ; é sọ dè anapipà kẹlubimi tọn po odé-tin po po ovòvo kikẹ̀ lẹ po tọn do yé ji, bo yí sika do bú yé; é sọ té sika do kẹlubimi lọ ji, podọ do odó-tin lẹ lọ ji 33Mọ ga wẹ é basi na bibiọ dotin ohòn tẹmpli tọn lẹ mẹ sọn atin olivieli mẹ, sọn adà madẹnẹ adó lọ tọn de mẹ; 34po ohọ̀n awe po sọn atin fili mẹ; amà awe ohọ̀n dopo tọn yín hiha, amà awe ohọ̀n awetọ tọn lẹ sọ yín hilia. 35E sọ pà kẹlubimi do yé ji po odó-tin lẹ po po ovòvo kikẹ́ lẹ po: é sọ yí sika sohẹ do bú yé to azọ̀n kinkòn lọ ji. 36E so yí haji zannu sinsán tọn lẹ, po haji whlẹtitli lẹ tọn de po do dó awánu hòhomẹ tọn. 37To owhè ẹnẹtọ mẹ wẹ yè do dòdo ohọ̀ OKLUNỌ tọn tọn ai, to osùn Zivi mẹ. 38To owhè widopotọ mẹ, to osùn Buli mẹ, ehe yín osùn ṣinatòntọ, wẹ yè dotana ahọ̀ lọ lédo ndà etọn lẹpo, podọ kẹdedi aṣà e tọn lẹpo. Mowẹ ewọ tin owhè ṣinawe to didó e mẹ.

7

1SỌLỌMỌNI sọ to ohọ̀ etọn titi dó owhè wiatòn, e sọ dotana ohọ̀ etọn lẹpo. 2Na é dó ohọ̀ zunkàn Lẹbanọni tọn tọn; ote etọn yín awàgbà kanweko, ogblo etọn awàgbà kandeao, jiyìyì etọn awàgbà ogbàn, do haji dotin kedali tọn ẹnẹ ji, po kedali whlẹtitli po to dotin lẹ ji. 3Tè yí kedali do ṣinyọn ẹn to aga to whlẹtitli kandeatón ji, he tin to dotin lẹ ji; fọtọ̀n to oha de ji. 4Vẹsẹnuvo lẹ sọ tin tò oha atọ̀n ji, hinhọ́n sọ tin pannukọn hinhọ́n to oha atọ̀n mẹ. 5Ohòn lẹpo po hòdòtin lẹ po tin zẹnzen to vẹ́sẹ́nuvo mẹ: hinhọ́n sọ tin pannukọn hinhọ́n to oha atọ̀n mẹ. 6E sọ basi awà dòtin lẹ tọn; ote etọn yín awàgbà kandeao, gbigblo etọn awàgbà ogbàn; awà de to yé nukọn; dòtin lẹ po whlẹtitli lẹ po to yé nukọn. 7E sọ basi awà ofìn tọn fie é na nọ dawhè te, yèdọ awà whẹ̀dida tọn: yè ji kedali do tó ẹ sọn họ̀nu mẹ jẹ hònu mẹ. 8Podọ ohò etọn fie é na nọ nọ́, akànmahó awetọ to awá lọ mẹ, yín azón mọnkọ tọn E sọ basi ohò de ga na viyọnnu Falo tọn (mẹhe Sọlọmọni ko yí hlan asi,) kẹdẹdi hlan awá he. 9Ehelẹpo yín zannu akuẹgégónu tọn, yèdọ sọn zannu kinkán mẹ, kẹdẹdi ojlẹ, yè yí ayìnyọn lẹ do sán, to hòmẹ po gbonu po, yèdọ sọn dòdo jẹ avọ̀vò kòn, mọ sọ wẹ to gbonu jẹ akanmahó daho. 10Dòdo lọ sẹ̀ yín zannu akuẹgégónu tọn lẹ, yèdọ zannu daho lẹ, zannu awàgbà ao tọn lẹ, po zannu awàgbà ṣinatòn tọn lẹ po. 11Aga sọ yín zannu akuẹgégónu tọn lẹ, yèdọ zannu kinkán lẹ, kẹdẹdi ojlẹ, po atin kedali po. 12Akanmahó daho lọ lẹ́dolẹ́do tindo oha atọ̀n zannu kinkán tọn lẹ, po oha whletitli kedali tọn de po; taidi hòhòmẹ akanmahó ohọ̀ OKLUNỌ tọn tọn, po awá ohọ́ lọ tọn po.

13Sọlọmọni ahọlu sọ domẹhlan bo hẹn Hilami wá sọn Tile. 14Ewọ wẹ visùnnu, nawe asúsiọsi de tọn sọn whẹndo Naflali tọn mẹ, otọ́ etọn wẹ dawe Tile tọn de, azọ́ntọ de to gànvẹ̃ mẹ; yè sọ yí nuyọnẹn po wuntùntùn po po anawiwà po do gó ẹ, nado basi azón lẹpo to gànvẹ̃ mẹ. Ewọ sọ wá ahọlu Sọlọmọni de, bo wà azọ́n etọn lẹpo. 15Na é tùn dòtin awe gànvẹ̃ tọn lẹ, sọn awàgbà fọtọ̀nnukunatọ̀n jiyìyì tọn mẹ dovòvò: po ohù awàgbà wiawe tọn de po lédo dopodopo yé tọn pó. 16E sọ basi opòtin kinkọ́n gànvẹ̃ tọn awe, nado zé do aga dòtin lẹ tọn lẹ ji: jiyìyì opòtin ode tọn yín awàgbà atọ́n, jiyìyì opòtin awetọ tọn sọ yín awàgbà atọ́n. 17Ajlala ylọnkọndu tọn lẹ tin finẹ, po azón gẹ̀dẹ sislo lẹ tọn po na opòtin he tin to aga dòtin lẹ tọn ji; ṣinawe na opòtin dopo, podọ ṣinawe na opòtin awetọ. 18Mowẹ é basi dòtin lẹ do; oha awe tin lẹ́do to ajlala ylọnkọ̀ndunọ dopo ji nado ṣinyọn opòtin he tin to aga dòtin lẹ tọn ji: mọwẹ é sọ wà do na opòtin awetọ. 19Opòtin lẹ he tin to aga dòtin lẹ tọn ji to awá lọ mẹ yín azón lilì tọn, awàgbà ẹnẹ. 20Opòtin lẹ sọ tin ga to aga to dòtin awe ji, sẹpọ́ hoto he tin to ajlala ylọnkọndunọ dali: pomeglanate lẹ yín fọde, to oha lẹ mẹ lédo pó to opòtin awetọ ji. 21E sọ zé dòtin lẹ dote to awá tẹmpli tọn kòn: é sọ zé dòtin adusimẹ tọn dote, bo ylọ oyín etọn Jakini: é sọ zé dòtin amiyọnmẹ tọn dote, bo ylọ oyín etọn Boazi. 22Podọ to aga dòtin lẹ lọ tọn ji wẹ azón lilì tọn te: mọwẹ yè dotana azọn dòtin lẹ tọn do. 23E basi ohù kinkòn awàgbà ao tọn sọn otónu jẹ otónu lódo to loboto mẹ, jiyìyì etọn yín awàgbà atón: hùzizẹ awàgbà ogbàn tọn de lódo e pé. 24Podọ to oglọ otónu e tọn lédo pó wẹ sódido he lédo e lẹ te, na awàgbà ao, lédo ohù lọ pó: sódido lẹ lọ tin to oha awe mẹ, Yè kòn whenuena é yín kinkòn. 25E ṣite to oyín wiawe ji, atọ̀n to pinpọ́n agewaji dali, atọ̀n to pinpọ́n whèyíhó dali, atọ̀n to pinpọ́n hùwaji dali, atón sọ to pinpọ́n whèzẹtẹn dali: ohù lọ sọ tin to yé ji to aga, adà yetọn to godo wàji tin to hòmẹ dali. 26E sọ yín alọgbigblo dopo titli, otónu etọn yè basi di otónu kọfo de tọn, di ovòvo lilì de tọn: é hẹn awulẹtò fọtọ́n awe. 27E sọ basi dòdonu gànvẹ̃ tọn ao; awàgbà enẹ wẹ ote dòdonu ode tọn, awàgbà ẹnẹ gbigblo etọn, awàgbà atọ̀n jiyìyì e tọn. 28Azọ́n dòdonu lẹ tọn yin ehe nkọ: agbègbèji lẹ tin to finẹ to hunkọ lẹ lọ ṣẹnṣẹn: 29Podọ to agbègbè lẹ ji he tin to hunkọ lẹ lọ ṣẹnṣẹn yín okinni lẹ, oyín lẹ, po kẹlubimi lẹ po; podọ to hunkọ lẹ lọ ji opódo de tin to aga: podọ to okinni lẹ po oyín lẹ po glọ wẹ sislo azọ́n pipla tọn lẹ te; 30Dòdonu dopodopo tindo kẹkẹfọ gànvẹ̃nọ ẹnẹ, po kẹkẹpò gànvẹ̃ tọn lẹ po: afọ etọn ẹnẹ lẹ tindo afọligbé lẹ: to ozẹ́nvla lọ glọ wẹ afọligbé kinkọ̀n lẹ te, po azọ́n sislo lẹ po to adà dopodopo mẹ 31Onù é tọn to opòtin hòmẹ podọ to aga yín awàgbà dopo: podọ onù etọn tin lédo to godo azón opódo de tọn, awàgbà dopo po odá dopo po: podọ anapipa lẹ tin to onù e tọn ji ga, agbègbèji yetọn lẹ yín adàẹnẹ ma mlin. 32Kẹkẹfọ ẹnẹ lẹ tin to agbègbèji lẹ lọ glọ; kẹkẹtin kẹkẹfọ lẹ lọ tọn lẹ tin to dòdonu lọ mẹ: jiyìyì kẹkẹfọ de tọn yín awàgbà dopo po odá awàgbà dopo tọn po. 33Azọ́n kẹkefọ lẹ lọ tọn tin taidi azọ́n afọ kẹkẹfọ de tọn: kẹkẹtin yetọn lẹ, po kẹkẹfọtónu yetọn lẹ po, po ajọnenmẹ yetọn lẹ po, po kẹkẹsẹnsẹntin yetọn lẹ po kinkòn wẹ popo 34Afọligbé ẹnẹ tin to lọnglọnẹn ẹnẹ dòdonu dopodopo tọn tọn dali: afọligbé etọn lẹ sọ tin sọn dòdonu lọsu mẹ. 35Podọ to aga dòdonu lọ tọn lédo loboto jiyìyì odá awàgbà de tọn tin to finẹ: podọ to aga dòdonu lọ tọn otetun etọn lẹ po agbègbeji etọn lẹ po tin sọn doponẹ mẹ. 36To titẹ́ otetun etọn lẹ tọn go, podọ to agbègbeji etọn lẹ go, wẹ é pà kẹlubimi, okinni lẹ, po odetin lẹ po do, kẹdẹdi otẹnmẹ dopodopo tọn, po azọ́nsislo lẹ po lẹ́do. 37Le nkọ wẹ é basi dòdonu ao lẹ do: yé mẹpo tindo kinkọ̀n dopo, ojlẹ dopo, po ohia dopo po. 38E sọ basi ozẹ́nvla gànvẹ̃ tọn ao: ozẹ́nvla dopo hẹn awulẹtò kande: ozẹ́nvla dopodopo yín awàgbà ẹnẹ: podọ to dopodopo dòdonu ao lẹ tọn ji ozẹ́nvla dopo. 39E sọ zé dòdonu lẹ do, atọ́n to adà adusi ohò lọ tọn go, atọ́n sọ to adà amiyọn ohò lọ tọn go: é sọ zé ohù lọ do adà adusi ohò lọ tọn ji to whèzẹtẹn dali, hlan ohùwaji dali. 40Hilami sọ basi ozẹ́nvla lẹ, po fẹli lẹ po, po ṣiklẹ lẹ po. Mowẹ Hilami dotana bibasi azọ́n lẹpo ton do he é basi na Sọlọmọni ahọlu to ohọ̀ OKLUNỌ tọn mẹ: 41Dotin awe lẹ, po apánko awe opòtin tọn lẹ po he tin to aga dòtin lẹ tọn go; podọ azọ́n ylọnkọ̀ndu tọn lẹ nado ṣinyọn apánko awe opòtin tọn lẹ he tin to aga dòtin lẹ tọn go; 42po pomeglanate fode lẹ po na azọ́n ylọnkòndu lẹ lọ; oha awe pomẹglanate tọn lẹ na azọ́n ylọnkọ̀ndu tọn dopodopo, nado ṣinyọn apánko opòtin lẹ tọn lẹ he tin to dòtin lẹ ji; 43po dòdonu ao lẹ po po ozẹ́nvla ao lẹ po to dòdonu lẹ ji; 44ohù dopo lọ, po oyín wiawe lẹ po to ohù lọ glọ; 45ozẹ́n lẹ, po fẹli lẹ po, po ṣiklẹ lẹ po: yèdọ nuzinzán helẹ pó, he Hilami basi na ahọlu Sọlọmọni, to ohọ̀ OKLUNỌ tọn mẹ, yín gànvẹ sisé tọn. 46To odànfafa Jọdani tọn ji wẹ ahọlu kọ̀n yé te, to okò yigba ji to Sokọti po Zeletani po ṣẹnṣẹn. 47Sọlọmọni sọ jó nuzinzán lẹpo dai majlẹ, na yé yín susu gbahu wutu: ojlẹ gànvẹ tọn yè ma sọgan dinmọ gba. 48Sọlọmọni basi nuzinzán he tin to ohọ̀ OKLUNỌ tọn mẹ lẹpo: agbà sikanọ lọ, podọ tafo fieji akla-adlọ te, sọn sika mẹ; 49po miyọngbántin lẹ tọn po, atọ́n to adusi mẹ, atọn to amiyọn mẹ, to fiwiwe gbahugbahu lọ nukọn, sọn sika dagbedagbe mẹ; po võvo lẹ po, po mìyọngbánlẹpo, poobẹ́ lẹpo, sọnsikamẹ; 50po kọfo lẹ po, po miyọngbánkòdènú lẹ po, po siklẹ lẹ po, po ṣivi lẹ po, po gànzẹ́n lẹ po, sọn sika dagbedagbe mẹ; po opla lẹ po, na ohọ̀n ohọ̀ hòmẹ tọn lẹ tọn, oten wiwe gbahugbahu lọ, podọ na ohọ̀n ohọ̀ lọ ton lẹ, nado yónẹn, tẹmpli lọ tọn, sọn sika mẹ. 51Le yè dotana azọ́n he do he Sọlọmọni ahọlu basi do ohọ̀ OKLUNỌ tọn mẹ. Sọlọmọni sọ hẹn onú lẹ wá homẹ ehe otọ́ etọn Davidi ko klandowiwe, yèdọ fataka, po sika po, po nuzinzán lẹ po, bo bé ye do adọkunnu ohò OKLUNỌ tọn tọn lẹ mẹ.

8

1WHENẸNU wẹ Solọmọni pli mẹho Islaeli tọn lẹ, po ogán whẹndo le tọn lẹpo po, ahọvi lẹ sọn owhé otọ́ ovi Islaeli tọn lẹ tọn gbè, do Sọlọmọni ahọlu de to Jelusalẹm mẹ, nado hẹn alki alẹ̀nù OKLUNỌ tọn tọn hẹji tón sọn tòdaho Davidi tọn mẹ wá, ehe yín Ziọni. 2Omẹ Islaeli tọn lepo sọ pli yéde do Solọmọni ahọlu de do hùnwẹ lọ kòn, to osùn Etammi mẹ, he yín osùn ṣinawetọ. 3Mẹho Islaeli tọn lẹpo sọ wá, yẹwhenọ lẹ sọ zé alki OKLUNỌ tọn lọ. 4Yé sọ hen alki OKLUNỌ tọn lọ hẹji wá, po gohò opli tọn lọ po, po nuzinzán wiwe lẹpo po, he ko tin to Gohọ̀ lọ mẹ; yèdọ ehelẹ wẹ yẹwhenọ lẹ po Levinu lẹ po hẹn hẹji wá. 5Ahọlu Sọlọmọni po agùn Islaeli tọn lẹpo po, he yè hẹn pli do e de lẹ, tin to e de to alki lọ nukọn, bo to lẹngbọ lẹ po oyín lẹpo yí do to avósan, heyè ma sọgan dọ kavi hia na gégé. 6Yẹwhenọ lẹ sọ hen alki alẹ̀nù OKLUNỌ tọn tọn wá homẹ do otẹn etọn mẹ, biọ otẹn wiwegbahugbahu ohọ̀ lọ tọn mẹ, do otẹn wiwe talala lọ mẹ, yèdọ do awà kẹlubimi tọn lẹ glọ; 7Na kẹlubimi lẹ lọ dlẹn awà yetọn jẹ do otẹn alki lọ tọn ji, kẹlubimi lẹ sọ ṣinyọn alki lọ ji po opò etọn lẹ pó to aga 8Opò lẹ lọ dite sọmọ bọ yè to obẹ́nu opò lẹ lọ lẹ tọn mọ sọn otẹn wiwe mẹ to otẹn wiwe gbahugbahu lọ nukọn, ṣigba yè ma mọ yé to gbonu gba: ye sọ tin fine, je azán he. 9Nude ma tin to alki lo mẹ finẹ hú tafo awe zannu tọn he Moṣe be do fine to Holẹbi, whenuena OKLUNỌ basi alẹnu de po ovi Islaeli tọn lẹ po, whenuena yé jẹgbonu sọn aigba Egipti tọn mẹ wá. 10E sọ wá jọ, whenuena yè hẹn yẹwhenọ lẹ lọ jegbonu sọn otẹn wiwe lọ mẹ wá, wẹ aslọ gohò OKLUNỌ tọn lọ mẹ, 11Somọ bọ yẹwheno lẹ lọ ma sọgan site nado wàdevizọn na aslọ lọ tọn wutu: na gigo OKLUNỌ tọn gọ ohọ̀ OKLUNỌ tọn lọ mẹ.

12Whenẹnu wẹ Sọlọmọni dọhó, dọ, OKLUNỌ ko dọ dọ ewọ na nọ nò zinvlu titli mẹ. 13Yẹn nugbonugbo ko dó ohọ̀ ofininọ̀ tọn de na we, otẹn de na we nado nọ nọ́ e hòmẹ kakadoi. 14Ahọlu sọ lẹ́ nukunmẹ etọn pé, bo dona agùn Islaeli tọn lẹpo: agùn Islaeli ton lẹpo sọ ṣite. 15E sọ dọmọ. Donanọ OKLUNỌ yín, Jiwheyẹwhe Islaeli tọn, he yí onù etọn do dọhó hlan, Davidi otọ́ ṣie, bo sọ yí alọ etọn do hẹn ẹn sẹ, dọmọ, 16Sọn azán he gbè yẹn hẹn Islaeli omẹ ṣie lẹ jegbonu sọn Egipti wá, Yẹn ma dè todaho de sọn whẹndo Islaeli tọn lẹ mẹ nado dó ohọ̀ de gba, na oyín ṣie nido tin to fine; ṣigba yẹn dè Davidi nado tin to Islaeli omẹ ṣie lẹ ji. 17Dinvie é ko tin to ayiha Davidi otọ́ ṣie tọn mẹ nado dó ohọ̀ de na oyín OKLUNỌ tọn, Jiwheyẹwhe Islaeli tọn. 18Ṣigba OKLUNỌ dọ hlan Davidi otọ ṣie dọmọ, Na nugbotọn é ko tin tọ ayiha towe mẹ nado dó ohò de na oyín ṣie, hiẹ wà dagbe bọ é ko do tin to ayiha towe mẹ: 19Ṣogãn hiẹ ma na dó ohọ lọ gba; ṣigba visunnu towe he na jẹgbonu sọn adàja towe me, ewọ wẹ na dó ohò lọ na oyín ṣie. 20OKLUNỌ ko sọ hẹn ohó etọn he é dọ lódo; na yè hẹn yẹn tite to otẹn Davidi otọ́ ṣie ton mẹ, bo sọ sín ofìn Islaeli tọn ji, dile OKLUNỌ gblọnadan do, bo ko sọ do: ohọ̀ lọ na oyín OKLUNỌ tọn, Jiwheyẹwhe Islaeli ton. 21Yẹn ko sọ zé otẹn de do finẹ na alki lọ, ehe mẹ alẹ̀nù OKLUNỌ tọn lọ te, he é basi po otọ́ mìtọn lẹ po, whenuena é hẹn yé tọ́n sọn aigba Egipti tọn ji wá.

22Sọlọmọni sọ ṣite to agbà OKLUNỌ tọn lọ nukọn to nukun agùn Islaeli tọn lẹpo tọn mẹ, bo dlẹn alọ etọn lẹ jẹgbonu hlan olọn: 23Bo dọmọ, OKLUNỌ È, Jiwheyẹwhe Islaeli tọn, Jiwheyẹwhe de ma tin to fine di we, to olon mẹ to aga, kavi to aigba go to oglọ; he nọ yìn alẹ̀nù po lẹblanu po he mẹmẹsi etọn lẹ, he yí ayiha yetọn lẹpo do zinzọnlin to nukọn towe. 24Mehe ko yìn hẹ mẹmẹsi towe Davidi otọ ṣie enẹ he hiẹ gblọnadan etọn nẹ: nugbo, hiẹ yí onù towe do dọhó, bo sọ yí alọ towe do hẹn ẹn sọ, dile é yín to azán he gbè 25Enẹwutu dinvie, OKLUNỌ E, Jiwheyẹwhe Islaeli tọn, Yìn hẹ mẹmẹsi towe Davidi otọ ṣie enẹ he hiẹ gblọnadan etọn nẹ̀, domọ, Sunnusi de ma to na dẹ́n we to nukun ṣie mẹ nado sín ofìn Islaeli tọn ji; eyín ovi towe le gbé payi aliho yetọn go, nado nọ zinzọnlin nukọn ṣie dile hiẹ zinzọnlin to nukọn ṣie do. 26Enẹwutu dinvie, Jiwheyẹwhe Islaeli tọn È, yẹn vé we, gbọ ohó towe ni yín nugbonọ, he hiẹ dọ hlan mẹmẹsi towe Davidi otọ́ ṣie. 27Ṣigba be Jiwheyẹwhe to owàlọ nugbo mẹ na nọ̀ aigba go? dayi e go, olon po olọn olọn le tọn po ma sọgan hen we; whè sọ na ohọ̀ he ehe yẹn ko dó! 28Gãnṣo hiẹ ni tindo hòpọ́n hlan odẹ́ mẹmẹsi towe tọn, podọ hlan óvẹ̀ etọn OKLUNỌ E Jiwheyẹwhe ṣie, nado tuntóai hlan awhá podọ hlan odẹ́ he mẹmẹsi towe to hiho to nukọn towe to azán he gbè: 29Na nukun towe lẹ nido yín hùnhùn hlan ohọ̀ he kọ̀n to ozán po okle po, yèdọ hlan otẹn lọ kọ̀n fìetọn hiẹ ko dọmọ, Oyín ṣie na tin to finẹ: nado nọ tuntóai hlan odẹ̀ he mẹmẹsi towe na nọ hò hlan otẹn he kòn. 30Hiẹ ni nọ tuntóai hlan ovẹ́ mẹmẹsi towe tọn, po Islaeli omẹ towe lẹ tọn po, whenuena yé na hodè hlan otẹn he kọ̀n: nugbo, hiẹ ni sè to olọn oten fininò towe mẹ; whenuena hiẹ se, no jona. 31Eyín omẹ de wàylando do kómẹnu etọn, podọ yè zé whiwhle do e ji nado hẹn ẹn nado whle, bọ é wá bo whle to agbà towe nukọn to ohọ̀ he mẹ: 32Whenẹnu hiẹ ni sè to olọn mẹ, bo wà, bo dawhẹna mẹmẹsi towe lẹ, gbigblewhẹ̀do mẹylankan lọ, nado hẹn aliho etọn wá ota etọn titi ji; po whẹsùsùna dódónọ lọ po, nado na ẹn kẹdẹdi dódó etọn 33Whenuena yè hò Islaeli omẹ towe lẹ liai to kẹ̀ntọ lọ nukọn, na yé ko wàylando do we wutu; eyín yé sọ vó lé do de we, bo yígbèna oyín towe, bo hodẹ̀ bo basi ovẹ́ hlan we to ohọ̀ he mẹ: 34Whenẹnu hiẹ ni sè to olọn mẹ, bo jona ylando Islaeli omẹ towe lẹ tọn lọ, bo sọ vọ́ yé hẹn wá do aigba he hiẹ ko na yé lọ kọ̀n do otọ́ yetọn lẹ de. 35Whenuena yè sú olọn, bọ ojikun de ma tin, na yé kò wàylando do we wutu; eyín yé hodẹ̀ hlan otẹn he kọ̀n, bo yígbèna oyín tòwe, bo lẹ́ sọn ylando yetọn mẹ, whenuena hiẹ bìanukunna yé: 36Whenẹnu hiẹ ni sè to olọn mẹ, bo jona ylando mẹmẹsi towe lẹ tọn, po Islaeli omẹ towe lẹ tọn po, whenuena hiẹ plọn yé aliho dagbe lọ ehe mẹ yé do nọ zinzọnlin biọ; bo do ojikun hlan aigba towe ji, ehe hiẹ na hlan omẹ towe lẹ na ogú de. 37Eyín ohùvé tọ́n to finẹ to aigba lọ ji, eyín azọ́nvàmẹ tin finẹ eyín azọ̀njẹ́mẹji kavi òdó, owẹ̀n kavi owán de; eyín kẹ̀ntọ yetọn glọn yé do to aigba tòdaho yetọn lẹ tọn mẹ; azọ́nylankan depope, lànmẹzòn depope tin finẹ; 38Odẹ́ po ovẹ́ po depope yè basi gbọn mẹdepope dali, kavi gbọn Islaeli omẹ towe lẹpo dali, ehe na yọnẹn omẹ dopodopo azònylankan ayiha etọn titi tọn, bo dlẹ́n alọ etọn lẹ jẹgbonu hlan ohọ̀ he kọ̀n; 39Whenẹnu hiẹ ni sè to olọn otẹn fininọ̀ towe mẹ, bo jona, bo wà, bo gọ́ do omẹ dopodopo de kẹdẹdi aliho etọn lẹ, ayiha mẹhetọn hiẹ yọnẹn; (na hiẹ, yèdọ hiẹ sókẹdẹ, wẹ yọ́n ayiha ovi gbẹtọ lẹ tọn lẹpo tọn;) 40Na yé nido nọ dibusi we to azán lẹpo mẹ he yé do tin to ogbẹ́ to aigba lọ ji, he hiẹ na hlan otọ́ mìtọn lẹ. 41Huenẹ gbọn ojonọ lọ tọn dali, he ma tin sọn Islaeli omẹ towe lẹ mẹ gba, whenuena é na tọ́n sọn otò dindẹn de mẹ wá na oyín towe tọn wutu; 42(Na yé na sè linlin oyín daho towe tọn, po alọ hlọnhlọnnọ towe tọn po, po awàdindlẹn jẹgbonu towe tọn po;) whenuena ewọ na wá bo hodẹ́ hlan ohọ̀ he kọ̀n; 43Hiẹ ni sè to olọn otẹn fìninò towe mẹ, bo wà kẹdẹdi ehe ojonọ lọ ylọ hlan we na lẹpo; na akọta aigba tọn lẹpo nido yọ́n oyín towe, nado nọ dibusi we, dile Islaeli omẹ towe lẹ to wiwà do, podọ yé nido yọnẹn dọ yè ylọ ohọ̀ he ehe yẹn ko dó lọ gbọn oyín towe dali. 44Eyín omẹ towe lẹ jẹgbonu yì jẹ awhànfùntẹn to kẹ̀ntọ yetọn jì, aliho depope hiẹ na do yé hlan gbọn, bọ yé sọ hodé hlan OKLUNỌ hlan tòdaho lọ kòn ehe hiẹ ko dè, podọ hlan ohọ̀ lọ kọ̀n ehe yẹn ko dó na oyín towe: 45whenẹnu hiẹ ni sè odẹ́ yetọn po ovẹ́ yetọn po to olọn mẹ, bo gọalọna linlẹn yetọn. 46Eyín yé wàylando do we, (na omẹ de ma tin bo ma wàylando,) bọ hiẹ yín adinọ to yé de, bo jó yé hlan kẹ̀ntọ yetọn lọ, mọ bọ yé yí yé do bẹ́ mẹglọnọ yì do aigba kẹ̀ntọ lọ tọn ji, nukọn nukọn kavi yakẹ; 47Gãnṣo eyín yé na lẹn yéde mẹ pọ́n to aigba lọ ji fie yè yí yé do bó mẹglọnọ yì, bo sọ vó ló, bo basi ovó hlan we to aigba yé he yí ye do bẹ́ mẹglọnọ yì lẹ tọn ji, dọmọ, Míwlẹ ko wàylando, bo ko sọ ylannuwà, míwlẹ ko yí kanyinylan do zán; 48Eyín ye yí ayiha yetọn lẹpo po alindọn yetọn lẹpo po do gọ̀ do de we to aigba kẹ̀ntọ yetọn lẹ tọn ji, ehe yí yé do bé mẹglọnọ yì, bo sọ hodẹ́ hlan we hlan aigba yetọn kòn, ehe hie ko na hlan otọ́ yetọn lẹ, tòdaho he hiẹ ko dè lọ, po ohọ̀ lọ po ehe yẹn ko dó na oyín towe: 49whenẹnu hiẹ ni sè odẹ́ yetọn po ovẹ́ yetọn po to olọn otẹn fininò towe mẹ, bo gọalọna linlẹn yetọn; 50bo jona omẹ towe he ko wàylando do we lẹ, po sẹ́ngbigba yetọn lẹpo po ehe mẹ yé ko wàylan do we te; bo na awubla yé to enẹlẹ he yí yé do bé mẹglọnọ yì lẹ nukọn, na yé nido tindo awubla to yé ji: 51Na omẹ towe lẹ wẹ yé yin, po ogú towe po, he hiẹ hẹn tọ́n sọn Egipti, sọn ogblagbla ozohọ́ gànyu tọn mẹ: 52Na nukun towe lẹ nidò yín hùnhùn hlan ovẹ̀ mẹmẹsi towe tọn, podọ hlan ovẹ̀ Isláeli omẹ towe lẹ tọn, nado tuntóai hlan yé to whèdepopenu yé dawhá hlan we. 53Na hiẹ ko klan yé sọn akọta aigba tọn lẹpo go, nado yín ogú towe, dile hiẹ dọhó do gbọn alọ Moṣe mẹmẹsi towe tọn mẹ, whenuena hiẹ OKLUNỌ Jiwheyẹwhe E hẹn otọ́ mìtọn lẹ tọ́n sọn Egipti wá.

54E sọ yín mọ, dọ whenuena Sọlọmọni ko basi tadona hiho odẹ́ he lẹpo tọn po ovẹ po hlan OKLUNỌ, é tite sọn agbà OKLUNỌ tọn nukọn, sọn jijẹklo to oklo etọn lẹ ji mẹ po alọ etọn lẹ po dindlẹn jẹgbonu hlan olọn kòn. 55E sọ ṣite, bo yí ogbè léle do dona agùn Islaeli tọn lẹpo, dọmọ, 56donanọ OKLUNỌ yín, he ko na ogbọjẹ hlan Islaeli omẹ etọn lẹ, kẹdẹdi ehe é ko gblọnadan etọn lẹpo: ohó dopo ma gbọvó sọn dagbe adangblọn etọn tọn lẹpo mẹ, he é gblọnadan etọn gbọn alọ Moṣe mẹmẹsi etọn tọn mẹ. 57OKLUNỌ Jiwheyẹwhe mìtọn tin to mí de, dile é ko tin to otọ́ mìtọn lẹ de do: mì dike é jó mí do blo, kavi gbẹ́ mi dai blo: 58Na é nido gò ayiha mìtọn lẹ hlan ẹn, nado nọ zinzọnlin to aliho etọn lẹpo mẹ, podọ nado nọ yìn gbèdide etọn lẹ, po osẹ́ndoai etọn lẹ po, po whẹ̀dida etọn lẹ po, he é ko degbèna otọ́ mìtọn lẹ. 59Gbọ ohó ṣie helẹ he yẹn yí do basi ovẹ́ to OKLUNỌ nukọn, ni tin yakẹ hlan Ọklunọ Jiwheyẹwhe mìtọn de to okle po ozán po, dọ é ni gọalọna linlẹn mẹmẹsi etọn tọn, po linlẹn Islaeli omẹ etọn lẹ ton po, dile azán dopodopo na biọ do: 60Na akọta aigba tọn lẹpo nido yọnẹn dọ OKLUNỌ lọ, ewọ wẹ Jiwheyẹwhe; ode de ma tin to finẹ. 61Enẹwutu mì gbọ ayiha mìtọn ni yín pipé to OKLUNỌ Jiwheyẹwhe mìtọn de, nado nọ zinzọnlin to oséndoai etọn lẹ mẹ, podọ nado nọ yìn gbèdide etọn lẹ, di to azán he gbè. 62Ahọlu, po Islaeli lẹpo po lẹ nọ, sán avọ́ to OKLUNỌ nukọn. 63Sọlọmọni sán avọ́ nunina jijọho tọn lẹ, he é sán hlan OKLUNỌ, oyín fọtọ́n konukunawe, po lẹngbọ fọtọ́n kantọ̀n po. Mọwẹ ahọlu po ovi Islaeli tọn lẹpo po klan ohọ́ OKLUNỌ tọn lọ do wiwe. 64Azán doponẹ gbè wẹ ahọlu biọ ṣẹnṣẹn awá he tin to ohò OKLUNỌ tọn nukọn; na finẹ wẹ é sán avọ́ nunina mimẹ̀ te po avọ́ nunina jinulili tọn po, po ojó avọ́ nunina jijọho tọn lẹ po: na agbà gànvè tọn he tin to OKLUNỌ nukọn tin whiwhè gbahu nado hẹn avọ́ nunina mimẹ̀ te po avọ́ nunina jinulili tọn lọpo, po ojó avọ́ nunina jijọho tọn lẹ lọ po wutu. 65Mowẹ Sọlọmọni wà hùnwhẹ lọ to ojlẹ nẹ mẹ, po Islaeli lẹpo po hẹ ẹ, agùn daho de, sọn bibiọ whégbe Hamati tọn jẹ tòpésé Egipti tọn, to OKLUNỌ Jiwheyẹwhe mìtọn nukọn, azán ṣinawe po azán ṣinawe po, Yèdọ azán wiẹnẹ. 66To azán sinatòntọ gbè é do gbẹtọ lẹ hlan yì, yé sọ dona ahọlu, bo yì gohọ̀ yetọn lẹ kọ́n gọ́nayajẹ po homọhùn ayiha tọn po na dagbewanyi he OKLUNỌ dohia hlan Davidi mẹmẹsi etọn, podọ hlan Islaeli omẹ etọn lọ.

9

1E sọ wá jọ, whenuena Sọlọmọni ko dotana didó ohọ̀ OKLUNỌ tọn tọn, po ohọ̀ ahọlu tọn po, po ojlo Sọlọmọni tọn lẹpo po he yè hẹn homẹhùn in nado wà, 2Wẹ OKLUNỌ sọawuhia hlan Sọlọmọni whlawetọ, dile é ko sọawuhia hlan ẹn do to Gibeọni. 3OKLUNỌ sọ dọ hlan ẹn dọmọ, Yẹn ko sè odẹ̀ towe po ovẹ́ towe po, he hiẹ ko basi to nukọn ṣie: yẹn ko hiọ ohọ̀ he, he hiẹ ko dó, nado yì oyín ṣie do finẹ kakadoi; nukun ṣie lẹ po ayiha ṣie po na sọ tin to finẹ jeijeì. 4Podọ na we, eyín hiẹ na nọ zinzọnlin to nukọn ṣie, dile Davidi otọ́ towe zinzọnlin do, to blebu ayiha tọn mẹ, podọ tojlọjlọ mẹ, nado nọ wà kẹdẹdi ehe yẹn degbèna wẹ lẹpo, bo na yìn oséndoai ṣie lẹ po whẹ̀dida ṣie lẹ po; 5whenẹnu yẹn na hẹn ofìn ahọludu towe tọn to Islaeli ji lódo kakadoi: kẹdẹdile yẹn gblọnadan hlan Davidi otọ́ towe do, dọmọ, Sunnusi de ma na dẹ̀n we to ofìn Islaeli tọn ji gba. 6Sigba eyín míwlẹ na lé sọn hihodo mi mẹ, mìwlẹ kavi ovi mìtọn lẹ, bo ma yìn gbèdide ṣie lẹ gba po osẹ́ndoai ṣie lẹ po he yẹn ko zé do mì nukọn, ṣigba bo na yì bo to yẹwhe devo lẹ sèn, bo to taliaina yé: 7whenẹnu wẹ yẹn na sán Islaeli sẹ́ sọn aigba lọ ji he yẹn ko na yé; podọ ohò he, he yẹn ko hiọ na oyín ṣie, wẹ yẹn na zédlan gbonu sọn nukọn ṣie; Islaeli na sọ yín hówhínwhẹ́n de po hódọnu de po to akọta lẹpo ṣẹnṣẹn: 8podọ le ohò he tlẹ tin jiyìyì sọmọ nẹ, gãnṣo yè na hẹnawuji omẹ dopodopo he jugbọn e dali, bo na gbọ́nyọ́n; yé na sọ dọmọ, Etẹwutu OKLUNỌ do wà le hlan aigba he, podọ hlan ohọ̀ he? 9Yé na sọ gblọn dọmọ, Na yé gbẹ́ OKLUNỌ Jiwheyẹwhe yetọn dai wutu, he hẹn otọ́ yetọn lẹ jẹgbonu sọn aigba Egipti tọn ji, bo hẹn yẹwhe devo lẹ go, bo to taliaina yé, bo to yé sẹ̀n: enẹwutu wẹ OKLUNỌ lọ do hẹn oylan he lẹpo wá yé ji.

10E sọ wá jọ to opòdo owhè òko tọn, ehe mẹ Sọlọmọni dó ohọ̀ awe te, ohọ̀ OKLUNỌ tọn po ohọ̀ ahọlu tọn po, 11(Dinvie Hilami ahọlu Tile tọn ko na kedali-tin lẹ Sọlọmọni po fili-tin lẹ po, po sika po, kẹdẹdi ojlo etọn lẹpo,) whenẹnu wẹ ahọlu Sọlọmọni na Hilami tòdaho òko to aigba Galili tọn ji. 12Hilami sọ tọ́n sọn Tile wá nado mọ tòdaho he Sọlọmọni na ẹn lẹ; yé ma hẹnhomẹhùn in gba. 13E sọ dọmọ, Tòdaho tẹ́ wẹ ehe hiẹ na mi helẹ, mẹmẹsunnu ṣie? ewọ sọ ylọ yé aigba Kabuli tọn, jẹ azán he gbè. 14Hilami sọ do talẹnti kandeko sika tọn hlan ahọlu.

15Ehe wẹ linlẹn osẹ̀njọ lọ tọn he ahọlu Sọlọmọni fọ́ndote; na nado dó ohọ̀ OKLUNỌ tọn, po ohọ̀ etọn titi po, po Milo po, po adó Jelusalẹm tọn po, po Hazọli po, po Mẹgido po, po Gezeli po. 16Falo ahọlu Egipti tọn ko yì aga, bo yí Gezeli, bo yí miyọn do mè ẹn, bo hù Kananinu he nọ nó tòdaho lọ mẹ lẹ, bo yí i na hlan viyọnnu etọn, asi Sọlọmọni tọn, na mimá de, 17Sọlọmọni sọ dó Gezeli, po Bẹti-holọni po odòtọn lọ. 18Po Baalati po, po Tamali po to zùngbo mẹ, to aigba lọ ji, 19po agbanhọ́ tòdaho lẹ tọn lẹpo po he Sọlomọni tindo, po tòdaho lẹpo po na kẹkẹ etọn lọ, po tòdaho lẹ po na osónọ etọn lẹ, podọ enẹ he Sọlọmọni; jlo nado dó na gbẹ́dùdù etọn to Jelusalẹm mẹ, podo to Lẹbanọni mẹ, podọ to aigba aṣẹdaho etọn tọn ji. 20Na omẹ he yè pòdai lẹpo tọn sọn Amọlitinu lẹ mẹ, Hitinu lẹ, Pẹlizinu lẹ, Hivinu lẹ, po Jẹbusinu lẹ po, he ma tin sọn ovi Islaeli tọn lẹ me; 21Ovi yetọn lẹ he yè pòdai to yé godo to aigba lọ ji lẹ, mẹhe ovi Islaeli tọn le ma tin sọgan nado và gbidigbidi, sọn yé mẹ wẹ Sọlọmọni fọ́n osẹ́njọ mẹmẹglọ lẹ tọn de dote te jẹ azán he gbè. 22Ṣigba sọn ovi Islaeli tọn lẹ mẹ wẹ Sọlọmọni ma basi mẹmẹglọ lẹ de gba: ṣigba yé wẹ omẹ awhàn tọn lẹ, po mẹmẹsi etọn lẹ po, po ahọvi etọn lẹ po, po awhàngán etọn lẹ po, po ogándaho kẹkẹ etọn lẹ tọn po po osónọ etọn lẹ tọn po. 23Ehelẹ wẹ ogándaho he tin to azón Sọlọmọni tọn ji lẹ, fowekantọ̀ngbàn, he hen asẹ go to omẹ he to wiwà to azọ́n mẹ lẹ ji. 24Ṣigba viyọnnu Falo tọn hẹji sọn tòdaho Davidi tọn mẹ wá jẹ ohọ̀ etọn mẹ ehe Sọlọmọni dó nẹ̃: whenẹnu wẹ é dó Milo. 25Whla atọ̀n tọ owhè dopo mẹ wẹ Sọlọmọni nọ na avọ́ nunina mimẹ̀ lẹ, po avọ́ nunina jijọho tọn lẹ po to agbà he é dó hlan OKLUNỌ ji, mimẹ̀ nuwhẹ́nwán po enẹ po, to agbà he tin to OKLUNỌ nukọn ji. Mowẹ é dotana ohọ̀ lọ.

26Ahọlu Sọlomọni sọ basi awhàn ohún tọn le de to Ezeoni-gebẹli mẹ, he tin Eloti dali, to ohùtó Ohù Vẹ̃ tọn, to aigba Edọmi tọn ji. 27Hilami sọ do mẹmẹsi etọn lẹ hlan to awhànhún lẹ lọ mẹ, ohúntọ lẹ he tindo oyọnẹn ohù tọn, po mẹmẹsi Sọlọmọni tọn le po. 28Yé sọ wá Ofili, bo hẹn sika sọn finẹ wá, talẹnti foweko, bo hẹn yé wá Sọlọmọni ahọlu de.

10

1WHENUENA ahọluyọnnu Seba tọn sè sọn linlin Sọlọmọni tọn mẹ gbọn oyín OKLUNỌ tọn tọn dali, é wá nado yí okanbiọ sinyẹnsìnyẹn lẹ do whle e pọ́n. 2E sọ wá Jelusalẹm po aigbahún daho gbò de po, po kanklosọ-póawenọ lọ po he hẹn nuyónwán lẹ, po sika susu gégé po, po zannu akuẹgégénu tọn lẹ po: whenuena yè sọ hẹn ẹn wá Sọlọmọni de, é dọhó hẹ ẹ sọn ehe tin to ayiha etọn mẹ lẹpo mẹ 3Sọlọmọni do okanbiọ etọn lẹpo nẹ: onú depope má tin yín whiwhla sọn ahọlu de he é ma dọ nẹ̃. 4Whenuena ahọluyọnnu Seba tọn ko mọ nuyọnẹn Sọlọmọni tọn lẹpo, po ohọ̀ he é ko dó po, 5Núdùdù tafo etọn tọn, aisinsin mẹmẹsi etọn lẹ tọn, po lizọ́nyíyí devizónwàtọ etọn lẹ tọn po, po avọ̀dido yetọn po, po kofozetọ etọn lẹ po, po jihihó etọn po ehe dali e do nọ hẹaga yí ohọ̀ OKLUNỌ tọn kọ́n; gbigbọ de ma sọ tin to e homẹ ba 6E sọ dọ hlan ahọlu dọmọ, Linlin nugbo de é yín he yẹn ko sè to aigba ṣie titi ji sọn owàlọ towe lẹ mẹ, podọ sọn nuyọnẹn towe mẹ. 7Sogàn yẹn ma yí ohó ewlẹ lọ sè gba, kaka yen do wá, bọ nukun ṣie le ko sọ mọ ẹn; bo, dayi e go, yè ma ko dọ odá na mi gba: nuyọnẹn towe po nuyọ́nnamẹ po hugan linlin he yẹn sè. 8Jijọhonọ wẹ omẹ towe lẹ, jijọhonọ wẹ mẹmẹsi towe helẹ, he nọ site tẹgbẹ̃ to nukọn towe, po he to nuyọnẹn towe sè lẹ po. 9Donanọ OKLUNỌ Jiwheyẹwhe towe yín, he hùnhomẹ to hiẹ mẹ, nado zé we do ofìn Islaeli tọn ji: na OKLUNỌ yiwanna Islaeli kakadoi wutu, enẹwutu wẹ é do hẹn we zùn ahọlu, nado basi whẹ̀dida po odódó po. 10E sọ yí talẹnti kàntọ̀n sika tọn na ahọlu, podọ sọn nuyọ́nwán lẹ mẹ bépli daho susu de, po zannu akuẹgégénu tọn lẹ po: ogégé nuyọ́nwán lẹ tọn di ehelẹ he ahọluyọnnu Seba tọn na hlan ahọlu Sọlọmọni hunkọ de ma sọ wá ba. 11Awhàn ohún Hilami tọn lẹ ga, he hẹn sika sọn Ofili wá, hẹn susu daho almugitin lẹ po zannu akuẹgégénu tọn lẹ po sọn Ofili wá whégbe. 12Ahọlu sọ basi dòtin lẹ sọn almugitin lẹ lọ mẹ na ohọ̀ OKLUNỌ tọn, podọ na ohọ̀ ahọlu tọn, ajalẹn lẹ ga po asiazọ́n hànjinu okannọ lẹ po na hànjitọ le: almugitin mọnkọ lẹ de ma sọ wá ba, yè ma sọ mọ, jẹ azán he gba. 13Ahọlu Sọlọmọni sọ na hlan ahọluyọnnu Seba tọn ojlo etọn lẹpo, nudepope he é kanbiọ, dogọ́ enẹ he Sọlọmọni na ẹn sọn jóhẹmẹ nujẹahọlu tọn etọn mẹ. Mowẹ é lẹ́ bo yì aigba etọn titi ji, ewọ po mẹmẹsi etọn lẹ po.

14Dinvie ojlẹ sika tọn he nọ wá Sọlọmọni de to owhè dopo mẹ yín talẹnti sika tọn nuọntọ̀n kàndekoatọ́n nuktìndopo. 15Malẹn enẹ he tẹ́nkúntọ lẹ nọ hẹn wá, po ahisi ajótọ lẹ tọn po, podo sọn ahọlu gbẹtọ flusọ lẹ tọn lẹ de, podọ sọn otògán otò tọn lẹ de. 16Ahọlu Sọlọmọni sọ basi jlẹdonu tùntùn fọde sika tọn lẹ: ṣẹkle nuọntọ̀n sika tọn yí jlẹdonu dopo kòn. 17E sọ basi awòyinu fọdekanweko sika-tùntùn tọn lẹ; ojlẹnu sika tọn atọ̀n yì awòyinu dopo kòn: ahọlu sọ bẹ́ yé do ohọ̀ zùnkan Lẹbanọni tọn mẹ. 18Humọ ahọlu sọ basi ofìn daho ajlankúdu tọn de, bo yí sika dagbedagbe do ṣinyọn ẹn. 19Afọdide ṣidopo wẹ tin to ofìn lọ kọ̀n, aga ofìn lọ tọn yín mimlin to godo: awàdotẹn lẹ tin to adà awe lẹ mẹ to otẹn aisinnú tọn lọ dali, okinni awe sọ to ote to awàdotẹn lẹ lọ dali. 20Okinni wiawe ṣite finẹ to adà dopo go podọ to adà awetọ go to afọdide ṣidopo lẹ ji: yè ma ko basi hùnkọmọ de to ahọludu depope mẹ 21Núnùnú nuzinzán Sọlọmọni ahọlu tọn lẹpo tin sọn sika mẹ, podọ nuzinzán ohọ̀ zùnkan Lẹbanọni tọn mẹ tọn lẹpo tin sọn sika dagbedagbe mẹ: ode ma tin sọn fataka me gba; yè ma hia ẹ do núde mẹ to azán Sọlọmọni tọn lẹ mẹ gba. 22Na ahọlu tindo to ohù mẹ awhàn ohún Talsisi tọn lẹ de, po awhàn ohún Hilami tọn lẹ po: whladopo to owhè atọ̀n mẹ wẹ awhàn ohún Talsisi tọn lẹ, nọ hẹn sika, po fataka po, ajlankudú, po aziza lẹ po, po ahlinhán lẹ po wá. 23Mowẹ Sọlomọni ahọlu hugan ahọlu aigba tọn lẹpo to adọkun mẹ podọ to nuyọnẹn mẹ. 24Aigba lẹpo sọ nọ to nukun Sọlọmọni tọn din, nado se nuyọnẹn etọn, he Jiwheyẹwhe yí do ayiha etọn mẹ. 25Yé omẹ dopodopo sọ to nunina etọn hẹnwá, nuzinzán fataka tọn lẹ, po nuzinzán sika tọn lẹ po, po awù po, po awhànwu po, po nuyónwán lẹ po, osé lẹ, po otlo lẹ po, sọha de to whèmẹ whèmẹ. 26Sọlọmọni sọ bẹ́ plidopọ kẹkẹ lẹ po osọ́nọ lẹ po: é tindo kẹkẹ fọsinawe, po osọ́nọ fọtọ́n wiawe po, he é bó kọ̀ndo tòdaho kẹkẹ tọn lẹ mẹ, podọ to ahọlu de to Jelusalẹm. 27Ahọlu sọ hẹn fataka nado tin to Jelusalẹm taidi zannu lẹ, kedali lẹ wẹ ewọ sọ hen nado tin taidi atin sikomole he tin to agbadò mẹ lẹ, na ogégé. 28Podọ osé he Sọlọmọni tindo Egipti wẹ yè hẹn yé sọn; ajótọ ahọlu tọn lẹ sọ nọ yí yé to osọha lẹ mẹ, osọha dopodopo to ahìdona de ji. 29Kẹkẹ de sọ nọ hẹaga wá bo nọ jẹte yì sọn Egipti na ṣẹkle fataka tọn nuọntọ̀n, po osé de po na kantọ̀ngbàn: mọwẹ na ahọlu Hitinu lẹ tọn lẹpo, podọ na ahọlu Silia tọn lẹ, wẹ yé nọ hẹn yé tọ́n wá na gbọn osọha yetọn lẹ dali.

11

1DINVIE ahọlu Sọlọmoni yiwanna yọnnu jonọ susu, dogọ́ viyọnnu Falo tọn, yọnnu Moabinu lẹ tọn lẹ, Ammọninu lẹ, Edọminu lẹ, Zidọninu lẹ, po Hitinu lẹ po; 2Sọn akọta lẹ mẹ ehe tọn OKLUNỌ dọ hlan ovi Islaeli tọn lẹ dọ, Míwlẹ ma na yì yé ṣẹnṣẹn gba, mọ yéwlẹ ma na wá mìwlẹ ṣẹnṣẹn: na nugbonugbo yé na lẹ́ ayiha mìtọn do yẹwhe yetọn lẹ godo: Sọlọmọni sẹ̀bọdo ehelẹ de to owanyi mẹ. 3E sọ tindo asi nuọntọ̀nkanweko, ahọviyọnnu lẹ, po yọnnuyiyi fọdekanweko po: asi etọn lẹ sọ lé ayiha etọn. 4Na é sọ wá jọ, whenuena Sọlọmọni yín mẹho, wẹ asi eton lẹ lẹ́ ayiha etọn do yẹwhe devo lẹ godo: ayiha etọn ma sọ yín pipó to OKLUNỌ Jiwheyẹwhe etọn de gba, dile ayiha Davidi otọ́ etọn tọn te do. 5Na Sọlọmọni yì Aṣitoleti godo yẹwheyọnnu Zidọninu lẹ tọn, podọ to Milkomi osùnú Ammọninu lẹ tọn godo. 6Sọlọmọni sọ wà enẹ he yín oylan to nukun OKLUNỌ tọn me, bo ma yì gigọ́gigọ́ tó OKLUNỌ godo gba, dile Davidi otọ́ etọn wà do. 7Whenẹnu wẹ Sọlọmọni dó otẹn yìaga de na Ṣimosi osùnú Moabinu lẹ tọn, to osé he tin to Jelusalẹm nukọn mẹ, podọ na Molẹki osùnú ovi Ammọni tọn lẹ tọn. 8Podọ mọwẹ é sọ wà na asi jonọ etọn lẹ, he nọ to nuwhẹnkún mẹ́ bo sọ nọ to avósán hlan yẹwhe yetọn lẹ.

9OKLUNỌ sọ yín adinọ do Sọlọmọni go, na yè lẹ́ ayiha etọn sọn OKLUNỌ de wutu, Jiwheyẹwhe Islaeli tọn, he sọawuhia hlan ẹn whlawe. 10Bo degbèna ẹn gbọn onú he tọn dali, dọ é ma na do yì yẹwhe devo lẹ godo gba: ṣigba ewọ ma yìn enẹ he OKLUNỌ degbèna ẹn gba. 11Enẹwutu OKLUNỌ dọ hlan Sọlọmọni dọmọ, Sọle yè wà ehe sọn de we do, bọ hiẹ ma yìn alẹ̀nù ṣie po osẹ́ndoai ṣie lẹ po, he yẹn degbèna we, nugbonugbo yẹn na fẹ́n ahọludu lọ sọn así we, bo na na ẹn hlan mẹmẹsi towe. 12Ṣogãn to azán towe lẹ mẹ yẹn ma to na wà ẹ gba, na Davidi otọ́ towe tọn wutu: ṣigba yẹn na fẹ́n ẹn sọn alọ visunnu towe tọn mẹ. 13Ṣogãn yẹn ma to na fẹ́n ahọludu lẹpo sẹ̀ gba; ṣigba yẹn na na whẹndo dopo hlan visunnu towe, na Davidi mẹmẹsi ṣie tọn wutu, podọ na Jelusalẹm he yẹn ko dè tọn wutu.

14OKLUNỌ sọ fọ́n mẹglatọ de daga hlan Sọlọmọni, Hadadi Edọminu: ewọ tin sọn okún ahọlu tọn mẹ to Edọmi mẹ 15Na é sọ wá jọ, whenuena Davidi tin to Edọmi mẹ, bọ yè hẹn Joabi awhàngán awhànpa lọ tọn hẹji yì nado di alántọsiọ lẹ, bo ko sọ ho sunnusi lẹpo to Edọmi mẹ; 16(na Joabi po Islaeli lẹpo po nọ̀ finẹ họ̀ osùn ṣidopo, kaka é ko do sán sunnusi lẹpo sẹ́ to Edọmi mẹ;) 17Wẹ Hadadi họ̀nyì, ewọ po Edọminu dẽlẹ po sọn mẹmẹsi otọ́ etọn tọn lẹ mẹ po e po, nadọ yì biọ Egipti mẹ; Hadadi gbẹ́ yòpọvu de yín. 18Yé sọ fọ́n sọn Midiani, bo wá Palanì: yé bẹ́ gbẹtọ dogọ́ yé sọn Palani, yé sọ wá Egipti, to Falo ahọlu Egipti tọn de; he na ohó de e, bo sọ dlẹnalọdo núdùdù lẹ nẹ, bo na aigba ẹ. 19Hadadi sọ mọ nukundagbe daho to nukun Falo tọn mẹ, mọ bọ é na nọviyọnnu asi etọn titi tọn ẹn nọviyọnnu Tahpenẹsi ahọsi lọ tọn hlan asi. 20Nọviyọnnu Tahpenẹsi tọn lọ sọ ji nẹ Genubati visunnu etọn, mẹhe Tahpenẹsi deanọ́na to owhé Falo tọn gbè to visunnu Falo tọn lẹ ṣẹnṣẹn. 21Whenuena Hadadi sè to Egipti mẹ dọ Davidi damlọn po otọ́ etọn lẹ po, podọ Joabi awhàngán awhànpa lọ tọn yín osiọ, Hadadi dọ hlan Falo dọmọ, gbọ yẹn ni fọ́nyì, na yẹn nido yì otò ṣie titi mẹ. 22Whenẹnu wẹ Falo dọ hlan ẹn dọmọ, Ṣigba eté wẹ hie gbọagbá etọn to dẽ, bo, dayi e go, hiẹ do to dindin nado yì otò towe titi mẹ? Ewọ sọ gblọn dọ, Núde ma tin: ṣogàn gbọ yẹn ni fọ́nyì to depope mẹ.

23Jiwheyẹwhe sọ fọ́n mẹglatọ devo daga hlan ẹn, Lezọni visunnu Eliada tọn, he ko họ̀nyì sọn klunọ etọn Hadadezẹli ahọlu Zoba tọn de: 24ewọ sọ bẹ́ gbẹtọ lẹ pli do e de, bo sọ lẹzùn awhàngán to awhàngbé de ji, whenuena Davidi hù yé Zoba tọn lẹ: yé sọ yì Damasku, bo nọ nọ̀ finẹmẹ, bo to ahọludù to Damasku mẹ. 25Ewọ sọ yín mẹglatọ de hlan Islaeli to azán Sọlọmọni tọn lẹpo mẹ, dogọ́ danu he Hadadi wà: ewọ sọ gbẹwanna Islaeli, bo dùahọlu do Silia ji.

26Jeloboami visunnu Nebati tọn, Eflaiminu de sọn Zeleda, mẹmẹsi Sọlọmọni tọn, oyín onọ mẹhetọn tọn yín Zelua, yọnnu asúsiọsi de, ewọ ga zé alọ etọn daga do ahọlu ji. 27Ehe wẹ owhẹ̀hó he é zé alọ etọn daga do ahọlu ji na: Sọlọmọni dó Milo, bo sọ vọ́ gbigbà tòdaho Davidi otọ́ etọn tọn jlado. 28Dawe lọ Jeloboami yín sunnu hlọnhlọnnọ tudotọ de: Sọlọmọni sọ mọ dawe dẹpẹ lọ dọ é yín azónwàtọ, ewọ sọ na aṣẹ ẹ to azọ́n owhé Josẹfu tọn tọn lẹpo ji. 29E sọ wá jọ to ojlẹ nẹ mẹ, whenuena Jeloboami tón yì sọn Jelusalẹm, wẹ yẹwhegán Ahija Ṣiloninu lọ mọ ẹn to aliho; dinvie Ahija ko yí awu yọ́yọ́ de do na ede; yé omẹ awe lẹ kẹdẹ wẹ sọ to danji 30Ahija sọ hẹn awu yọ́yọ́ he tin to e go go, bo tlẹn ẹn do donu wiawe. 31E sọ dọ hlan Jeloboami dọmọ, Hiẹ bẹ́ donu ao: na le wẹ OKLUNỌ dọ, Jiwheyẹwhe Islaeli tọn, Dayi e go, yẹn na fẹ́n ahọludu lọ sọn alọ Sọlọmọni tọn mẹ, bo na na whẹndo ao hlan we: 32(ṣigba ewọ na tindo whẹndo dopo, na mẹmẹsi ṣie Davidi tọn wutu, podọ na Jelusalẹm tọn wutu tòdaho he yẹn ko dè sọn whẹndo Islaeli tọn lẹpo mẹ:) 33na dọ yé ko gbẹ́ mi dai wutu, bo ko litaina Aṣitolẹti yẹwheyọnnu Zidoninu lẹ tọn, Kemosi yẹwhe Moabi tọn, po Milkomi po yẹwhe ovi Ammọni tọn lẹ tọn; bọ yé ma ko sọ zinzọnlin to aliho ṣie lẹ mẹ gba, nado wà enẹ he yín jlọjlọ to nukun ṣie lẹ mẹ, podọ nado yìn oséndoai ṣie lẹ po whẹ̀dida ṣie lẹ po, dile Davidi otọ́ etọn ko wà do. 34Ṣogán yẹn ma na bé ahọludu lọ pete sọn alọ etọn mẹ gba: ṣigba yẹn na yi i do basi ahọvi to azán ogbẹ́ etọn tọn lẹpo mẹ, na Davidi mẹmẹsi ṣie tọn wutu, mẹhe yẹn dè, na ewọ yin gbèdide ṣie lẹ wutu po osẹ́ndoai ṣie lẹ po: 35ṣigba yẹn na yí ahọludu lọ sọn alọ visunnu etọn tọn mẹ, bo na na ẹn hlan we, yèdọ whẹndo ao. 36Podọ hlan visunnu etọn wẹ yẹn na na whẹndo dopo, na Davidi mẹmẹsi ṣie nido tindo zògbán de whepoponu to nukọn ṣie to Jelusalẹm mẹ, tòdaho he yẹn ko dè na mi nado yí oyín ṣie do finẹ. 37Yẹn na yí we, hiẹ na sọ dùahọlu kẹdẹdi ehe alindọn towe jlo lẹpo, bo na sọ yín ahọlu to Islaeli ji. 38E na sọ yín, eyín hiẹ na tuntóai hlan ehe yẹn degbèna we lẹpo, bo na zinzọnlin to aliho ṣie lẹpo mẹ, bo sọ wà enẹ he yín jlọjlọ to nukun ṣie lẹ mẹ, nado yìn oséndoai ṣie lẹ po gbèdide ṣie lẹ po, dile Davidi mẹmẹsi ṣie wà do; wẹ yẹn na tin to de we, bo na dó ohó nugbo de na we, dile yẹn dó na Davidi do, bo sọ na Islaeli hlan we 39Podọ na ehe yẹn na sọ bianukunna okún Davidi tọn, ṣigba kakadoi ma gba 40Enẹwutu Sọlọmọni to dindin nado hù Jeloboami: ṣigba Jeloboami tite, bo họ̀nyì biọ Egipti mẹ, to Ẹisaki ahọlu Egjpti tọn de, bo sọ tin to Egipti mẹ kaka okú Sọlọmọni tọn whenu.

41Dinvie pipòtọ owàlọ Sọlọmọni tọn lẹ tọn, po ehe é wà lẹpo po, po nuyọnen etọn po, yé ma ka yin winwlan to owé owàlọ Solọmọni tọn lẹ tọn mẹ? 42Podọ ojlẹ he Sọlọmọni do dùahọlu to Jelusalẹm mẹ to Islaeli lẹpo ji yín owhè kande. 43Sọlọmọni sọ damlọn po otò etọn lẹ po, yè sọ di i to tòdaho Davidi otọ etọn tọn mẹ: Lehoboami visunnu etọn sọ dùahọlu to otẹn etọn mẹ.

12

1LEHOBOAMI sọ yì Ṣekẹmi: na Islaeli lẹpo wẹ yè hẹn wá Ṣekẹmi nado basi i na ahọlu. 2E sọ wá jọ whenuena Jeloboami visunnu Nebati tọn sè e, (na ewọ gbẹ́ sọ tin to Egipti mẹ, fie é ko họ̀nyì sọn nukun Sọlọmọni ahọlu tọn mẹ, Jeloboami sọ nọ nò Egipti mẹ, 3Yé sọ domẹhlan bo ylọ ẹ;) wẹ Jeloboami po agùn Islaeli tọn lẹpo po wá, bo dọhó hlan Lehoboami, dọmọ, 4Otò towe hẹn oglepònu mìtọn fiẹawu: enẹwutu dinvie hiẹ ni hẹn sinsẹ̀n fiẹawu otọ̀ towe tọn, po oglepònu pinpẹn he é yí do mí ji po, fuahú, míwlẹ na sọ nọ sẹ̀n wé. 5Ewọ sọ dọ hlan yé dọmọ, Mì fọ́nyì whẹ na azán atọ̀n, whenẹnu mì ni vọ̀ wá dẽ. Gbẹtọ lẹ sọ fọ̀nyì. 6Lehoboami ahọlu yí hónamẹ po mẹho lẹ po, he ko nọ ṣite tó Solọmọni otọ̀ etọn nukọn whenuena é gbẹ́ togbẹ̀, dọmọ, Hónamẹ tẹwẹ mìwlẹ na mi nado gọ̀ gbègblọn hlan omẹ he lẹ? 7Yé sọ dọhó hlan ẹn, dọmọ, Eyín hiẹ na yín mẹmẹsi de hlan òmẹ he lẹ to egbé, bo na sẹ̀n yé, bo sọ gblọnhóna yé, bo sọ dọ ohó dagbe lẹ hlan yé, whenẹnu yé na yín mẹmẹsi towe lẹ kakadoi. 8Ṣigba é gbẹ́ hónamẹ mẹho lẹ tọn dai he yé ko na ẹn, bo yí hónamẹ po yọ̀pọ sunnu lẹ po he yè hẹn whén daga po e po, he nọ ṣite to nukọn etọn lẹ 9E sọ dọ hlan yé dọmọ, Hónamẹ tẹwẹ míwlẹ na, na mí nido gọ̀ gbègblọn hlan omẹ he lẹ, he ko dọhó hlan mi, dọmọ, Hẹn oglẹpọ̀nu lọ he otọ̀ towe ko yí do mí ji fuahú? 10Yọpọ sunnu lẹ lọ he yè hẹn whẹ́n daga po e po lẹ lọ dọhó hlan ẹn, dọmọ, Le wẹ hiẹ na dọ hlan omẹ he lẹ he dọhó hlan we lẹ, dọmọ, Otò towe hẹn oglepònu mìtọn pẹ̀n, ṣigba hiẹ ni hẹn ẹn fuahú hlan mí; lè wẹ hiẹ na dọhó hlan yé, dọ, Alọviyẹyẹ ṣie pẹvi tin titli hú adaja otò ṣie tọn. 11Podọ dinvie dọ to nugbo mẹ otọ̀ ṣie ko yí oglepònu pinpẹn de do doagbànna mì, yẹn na dèdogò oglepònu mìtọn: otọ́ ṣie yí mehòba lẹ do hò mìwlẹ, ṣigba yẹn na yí aklekle lẹ do hò mì. 12Mowẹ Jeloboami po gbẹtọ lepo po wá Lehoboami de to azán atọ̀ntọ gbè, dile ahọlu degbè do, dọmọ, Mì sọ vọ̀ wá dẽ to azán atọ̀ntọ gbè. 13Ahọlu sọ yí ogbèylan do gblọnhóna gbẹtọ ewlẹ, bo gbẹ́ hónamẹ mẹho lẹ tọn he yé ko na ẹn; 14bo dọhó hlan yé kẹdẹdi hónamẹ yọ̀pọ sunnu lẹ lọ tọn, dọmọ, Otò ṣie hẹn oglepònu mìtọn pẹ̀n, ṣigba yẹn na dèdogọ̀ oglepọ̀nu mìtọn: otọ̀ ṣie yí mẹhòba lẹ do hò míwlẹ, ṣigba yẹn na yí aklekle lẹ do hò mì, 15Mọwẹ ahọlu ma tuntóai hlan gbẹtọ lẹ gba; na é yín onú hẹn wá sọn OKLUNỌ de de, na é nido hẹn ohó etọn lódo, he OKLUNỌ dọ gbọn alọ Ahija ṣiloninu lọ tọn mẹ hlan Jeloboami visunnu Nebati tọn. 16Whenuena Islaeli lẹpo mọ dọ ahọlu ma tuntóai hlan yé gba, gbẹtọ lẹ gblọnna ahọlu, dọmọ, Mimá tẹ́wẹ míwlẹ tindo to Davidi mẹ? mọ míwlẹ ma sọ tindo ogú to visunnu Jẹsse tọn mẹ: hlan gohọ̀ mìtọn lẹ kọ̀n, mì Islaeli emi: Davidi, pọ̀n owhé towe titi go. Mowẹ Islaeli fọ̀nyì gohò yetọn lẹ kọ̀n. 17Ṣigba na ovi Islaeli tọn lẹ he nọ nọ̀ tòdaho Juda tọn lẹ mẹ, Lehoboami dùahọlu do yé ji. 18Whenẹnu wẹ ahọlu Lehoboami do Adọlami hlan, mẹhe tin to osẹ̀njọ lọ ji; Islaeli lẹpo sọ dlọn zannu lẹ do e, bọ é kú. Ahọlu Lehoboami sọ basi awuya nado hẹn ede hẹji yì kẹkẹ etọn kọ̀n, nado họ̀nyì Jelusalẹm. 19Mowẹ Islaeli ṣiatẹ hẹ owhé Davidi tọn do, kakajẹ azán he gbè. 20E sọ wá jọ, whenuena Islaeli lẹpo sè dọ yè hẹn Jeloboami gọ̀, wẹ yé domẹhlan bo ylọ ẹ do agùn lọ de, bo basi i na ahọlu do Islaeli lẹpo ji: mẹde ma tin he hodo owhé Davidi tọn, adavo whẹndo Juda tọn kẹdẹ.

21Whenuena yè hẹn Lehoboami wá Jelusalẹm, é bẹ́ owhé Juda tọn lẹpo pli, po whẹndo Bẹnjamini tọn po, sunnusi ṣinṣinyan fọtọ̀n kẹnnẹko, he yín awhànfuntọ lẹ, nado hòavùn hẹ owhé Islaeli tọn, nado vọ̀ ahọludu lọ hẹn wá Lehoboami visunnu Sọlọmọni tọn de. 22Ṣigba ohó Jiwheyẹwhe tọn wá Ṣimaia de omẹ Jiwheyẹwhe tọn, dọmọ, 23Dọhó hlan Lehoboami visunnu Sọlọmọni tọn ahọlu Juda tọn, podọ hlan owhé Juda po Bẹnjamini po tọn lẹpo, podọ hlan pipòtọ gbẹtọ lẹ tọn, dọmọ, 24Le wẹ OKLUNỌ dọ, Míwlẹ ma na hẹji yì gba, mì ma na hòavùn hẹ mẹmẹsunnu mìtọn ovi Islaeli tọn lẹ gba: omẹ dopodopo ni le yì owhé etọn gbè; na dèe wẹ onú he sọn Mowẹ yé tuntóai hlan oho OKLUNỌ tọn do, bo lẹ́ bo yì aliho yetọn, kẹdẹdi ohó OKLUNỌ tọn.

25Whenenu wẹ Jeloboami dó Ṣekẹmi to otò okọta Eflaimi tọn mẹ, bo nọ nó finẹmẹ; é sọ tọ́n yì sọn finẹ, bo dó Pẹnuẹli. 26Jeloboami sọ dọ to ayiha etọn mẹ dọmọ, Dinvie wẹ ahọludu lọ na gọ̀ do owhé Davidi tọn de: 27Eyín gbẹtọ he lẹ to jihẹ yì nado na avọ́sannú to ohọ̀ OKLUNỌ tọn mẹ to Jelusalẹm, whenẹnu wẹ ayiha omẹ he lẹ tọn na vọ̀ diọ hlan klunọ yetọn de, yèdọ hlan Lehoboami ahọlu Juda tọn de; bọ yé na sọ hù mi, bo lẹ́ do Lehoboami ahọlu Juda tọn de. 28Fieji ahọlu yí hónamẹ bo basi oyìnvu awe sika tọn lẹ; é sọ dọ hlan yé dọmọ, E tin sù gbahu na míwlẹ nado nọ hẹji yì Jelusalẹm; pọ́n yẹwhe mìtọn lẹ, mì Islaeli emi, he hẹn we hẹji tọ́n sọn aigba Egipti tọn ji. 29E sọ zé ode do Bẹtẹti mẹ, awetọ wẹ é sọ zé do Dani mẹ. 30Onú he sọ lẹzùn ylando de: na gbẹtọ lẹ to yìyì nado litai to ode nukọn, yèdọ jẹ Dani. 31E sọ basi ohò otẹn yìaga lẹ tọn lẹ, bo sọ basi yẹwhenọ lẹ sọn gbẹtọ lẹpo ṣẹnṣẹn, he ma tin sọn visunnu Levi tọn lẹ mẹ. 32Jeloboami sọ do hùnwhẹ́ de ai to osùn ṣinatọ̀ntọ mẹ, to azán fọtọ́ntọ osùn lọ tọn ji, taidi hlan hùnwhẹ́ he tin to Juda mẹ nkọ, ewọ sọ nọ hẹji yì agbà lọ kọn; mọwẹ é nọ wà do to Bẹtẹli mẹ, bo nọ to avọ́sán hlan oyìnvu lẹ he é basi: é sọ dotẹnna yẹwhenọ otẹn yìaga lẹ tọn lẹ he ewọ ko basi. 33E sọ hẹji yì agbà lọ kọ́n he é ko basi do Bẹtẹli mẹ to azán fọtọ̀ntọ ji to osùn sinatòntọ mẹ, yèdọ to osùn lọ mẹ he ewọ lẹn to ayiha etọn titi mẹ: é sọ do hùnwhè de ai na ovi Islaeli tọn lẹ, bo sọ nọ hẹji yì agbà lọ kọ̀n, nado mé nuwhẹnkún.

13

1BO, dayi e go, omẹ Jiwheyẹwhe tọn de tón sọn Juda mẹ wá gbọn ohó OKLUNỌ tọn dali jẹ Bẹtẹli: Jeloboami ko tin to ote to agbà lọ dali nado mẹ́ nuwhẹnkún. 2Ewọ sọ dawhá do agbà lọ ji gbọn ohó OKLUNỌ tọn dali, bo dọmọ, Hiẹ agbà E agbà, le wẹ OKLUNỌ dọ: Dayi e go, yè na ji ovi de hlan owhé Davidi tọn, Josia gbọn oyín dali; to oji we wẹ e na yi yẹwhenọ otẹn yìaga lẹ tọn lẹ do sánvọ́ te he to nuwhẹnkún mẹ́ to oji we, podọ ohú gbẹtọ lẹ tọn lẹ we yé na sọ mẹ́ to oji we. 3Ewọ sọ na ohia de to azán doponẹ gbè, dọmọ, Ehe wẹ ohia he OKLUNỌ ko dọ lọ. Dayi e go, yè na tlẹn agbà lọ, afín he tin to e ji wẹ yè na sọ kọ́n jẹgbonu. 4E sọ wa jọ, whenuena ahọlu sè hódidọ omẹ Jiwheyẹwhe tọn lọ tọn he é dawhá do agbà lọ ji to Bẹtẹli mẹ, wẹ Jeloboami dè alọ etọn tọ́n sọn agbà lọ ji, dọmọ, Mì wle e. Alọ etọn, he é dè jẹgbonu do e ji, hú, sọmọ bọ é ma sọ sọgan vó ẹ dọ̀n do godo hlan ẹn gba. 5Yè tlẹn agbà lọ ga, afín sọ kọ̀n jẹgbonu sọn agbà lọ ji, kẹdẹdi ohia he omẹ Jiwheyẹwhe tọn lọ na gbọn ohó OKLUNỌ tọn dali. 6Ahọlu lọ sọ gblọn bo dọ hlan omẹ Jiwheyẹwhe tọn lọ domọ, Biọ dinvie nukundagbe OKLUNỌ Jiwheyẹwhe towe tọn bo hodẹ́ na mi, na yè nido vọ alọ ṣie gòjóna mi. Omẹ Jiwheyẹwhe tọn lọ sọ biọ OKLUNỌ, yè sọ vọ́ alọ ahọlu tọn gọjóna ẹn, bo sọ lẹzùn dile é te dai. 7Ahọlu sọ dọ hlan omẹ Jiwheyẹwhe tọn lọ dọmọ, Wá owhé gbè po yẹn po, bo nagbọjẹ dewe, yẹn na sọ na ale de we. 8Omẹ Jiwheyẹwhe tọn lọ sọ dọ hlan ahọlu dọmọ, Eyín hiẹ na na odá owhé towe tọn mi, yẹn ma to na yì whégbe po hiẹ po gba, mọ yẹn ma to na dù akla kavi nù osìn to ofi he gba: 9Na mọwẹ yè naṣẹ mi do gbọn ohó OKLUNỌ tọn dali, dọmọ, Hiẹ ma na dù akla de, kavi nù osìn, kavi gọgbọn aliho he hiẹ gbọn wá gba 10Mowẹ é gbọn aliho devo yì, bo ma sọ gógbọn aliho he é gbọn wá Bẹtẹli mẹ.

11Dinvie yẹwhegán mẹho de nọ nó Bẹtẹli mẹ; dopo sọn visunnu etọn lẹ mẹ wá bo dọ azọn lẹ he omẹ Jiwheyẹwhe tọn lọ wà to Bẹteli mẹ to gbènẹgbe nẹ̃: ohó lẹ he é ko dọ hlan ahọlu, yé ga yé dọ hlan otọ́ yetọn. 12Otọ yetọn sọ dọ hlan yé dọmọ, Aliho tẹwẹ é gbọn yì? Dinvie visunnu etọn lẹ ko mọ aliho he omẹ Jiwheyẹwhe tọn lọ he sọn Juda wá gbọn yì. 13E sọ dọ hlan visunnu etọn lẹ dọmọ, Mì blapana kẹtẹkẹtẹ lọ na mi. Mowẹ yé blapana kẹtẹkẹtẹ lọ nẹ: ewọ sọ hẹ́ e ji. 14Ewọ sọ jẹmọna omẹ Jiwheyẹwhe tọn lọ, bo mọ ẹn aisinsin to oaki de glọ: é sọ dọ hlan ẹn dọmọ, Hiẹ wẹ omẹ Jiwheyẹwhe tọn he sọn Juda wá? Ewọ sọ dọmọ, Yẹn wẹ. 15Whenẹnu wẹ é dọ hlan ẹn dọmọ, Wá whégbe po yẹn po, bo dù akla. 16Ewọ sọ dọmọ, Yẹn ma sọgan lẹ po hiẹ po gba, kavi yì whégbe po hie po gba: mọ yẹn ma na dù akla kavi nù osìn po hiẹ po to otẹn he me gba: 17Na yè ko dọ hlan mi gbọn ohó OKLUNỌ ton dali dọ, Hiẹ dù akla de kavi nù Osìn to finẹ blo, kavi sọ vọ́ lẹ́ nado gbọn aliho he hie gbọn wa yì blo. 18Ewọ sọ dọ hlan ẹn dọmọ, Yẹn ga yewhegán de yẹn yín dile hiẹ yín; angeli de wẹ sọ dọhó hlan mi gbọn ohó OKLUNỌ tọn dali, dọmọ Hẹn ẹn gọ̀ po hiẹ po biọ owhé towe gbè, na é nido dù akla bo sọ nù osìn, Ṣigba lalodo é te hlan ẹn 19Mowẹ ewọ gọ̀ yì godo po e po, bo dù akla to owhé etọn gbè, bo sọnù osìn. 20E bo wá jọ, le yé sinai to tafo lọ kọ̀n, wẹ oho OKLUNỌ ton wá yẹwhegán he hẹn ẹn gọ̀ wá godo de: 21Ewọ dawhá hlan omẹ Jiwheyẹwhe tọn lọ he sọn Juda wá, dọmọ, Le we OKLUNỌ dọ, dọmọ, Sọle hiẹ ko yín tólivetọ hlan onù OKLUNỌ tọn, bo ma ko yìn gbedide he OKLUNỌ Jiwheyẹwhe towe degbèna we, 22ṣigba bo gọ̀ wá godo, bo ko dù akla bo sọ nù osìn to otẹn lọ mẹ ehe ton é dọ hlan we dọ, A dù akla de blo, a sọ nù Osìn de blo; osiọ towe ma na wá olidò otẹ towe lẹ tọn kòn gba. 23E sọ wá jọ, godo é ko dù akla, podọ godo he é ko nù, wẹ é blapana keteketẹ lọ na ẹn, enè wẹ, nado dọ, na yẹwhegán lọ mẹhe ewọ ko hẹn gọ̀ do godo. 24Whenuena yè ko hẹn ẹn yì, okinni de pé e to aliho lọ, bo hù i: yè sọ zé oṣiọ etọn dlan aliho ji, okinni lọ sọ nọte to oṣiọ lọ kọ̀n: yé sọ wá bo dọ ẹ to tòdaho lọ mẹ fiẹ yẹwhègán mẹho lọ nọ nò. 25Bo, dayi e go, gbẹtọ lẹ juwájei bo mọ osiọ lọ zizédlan aliho ji, okinni lọ bo sọ tote to oṣiọ lọ kọ̀n: yé sọ wá dọ ẹ to tòdaho lọ me fie yẹwhegán mẹho lọ nọnọ̀. 26Whenuena yẹwhegán he hẹn ẹn wá gòdo sọn aliho lọ ji sè etọn, é dọmọ, Omẹ Jiwheyẹwhe tọn lọ wẹ, mẹhe yín tólivẹtọ hlan onù OKLUNỌ tọn: enẹwutu wẹ OKLUNỌ jó e hlan okinni lọ, he ko tlẹn ẹn, bo hù i, kẹdẹdi òhó OKLUNỌ tọn, he é ko dọ hlan ẹn 27E sọ dọhó hlan visunnu etọn lẹ, dọmọ, Mì blapana kẹtẹketẹ lọ na mì Ye sọ blapana ẹn. 28Ewọ sọ yì bo mọ osiọ etọn lọ yè zédlan aliho ji, kẹtẹkẹtẹ lọ po okinni lọ po to ote to oṣiọ etọn kọn: okinni lọ ma dù osiọ lọ, mọ é ma sọ tlẹn kẹtẹkẹtẹ lọ. 29Yẹwhegán lọ sọ zé oṣiọ omẹ Jiwheyẹwhe tọn tọ́n lọ, bo tẹ́ ẹ do kẹtẹkẹtẹ etọn ji, bo sọ hẹn ẹn gò: é sọ wá todaho yẹwhegán mẹho lọ tọn mẹ, nado blawu, podọ nado di i 30E sọ tẹ́ oṣiọ etọn do oyọdo etọn titi mẹ, yé sọ blawu to e ji, dọmọ, Núgbẹ́, mẹmẹsunnu ṣie 31E sọ wá jo, to godo é ko di i, wẹ é dọhó hlan visunnu i etọn lẹ, dọmo, Whenuena yẹn yín osiọ whenẹnu mì ni di mi do olidò ehe mẹ yè di omẹ Jiwheyẹwhe tọn do; mì ni té ohú ṣie lẹ do ohù etọn lẹ de. 32Na didọ he é do dawhá gbọn ohó OKLUNỌ tọn dali do agbà lọ ji to Bẹteli mẹ, podọ do ohọ̀ otẹn yìaga tọn lẹ tọn lẹ he tin to tòdaho Samalia tọn mẹ lẹ lẹpo, na wá sè nugbonugbo.

33To onú he godo Jeloboami ma sẹ sọn aliho ylanylan etọn mẹ gba, ṣigba bo sọ vọ́ yẹwhenọ otẹn yìaga lẹ tọn lẹ basi sọn gbẹtọ lẹpo ṣẹnṣẹn: medepope he jlo, é nọ lẹ ẹ wé, na yẹwhenọ otẹn yìaga lẹ tọn lẹ nido tin to finẹ. 34Onú he sọ lẹzùn ylando hlan owhé Jeloboami tọn, yèdọ nado sán ẹn sẹ́, podọ nado và ẹ sẹ́ sọn nukunmẹ aigba tọn ji.

14

1TO ojlẹ nẹ mẹ Abija visunnu Jeloboami tọn jai awutunọ. 2Jeloboami sọ dọ hlan asi etọn dọmọ, Yẹn vẹ we, tite, bo diọunmẹna dewe, bọ yè ma na do yón we nado yín asi Jeloboami tọn gba: bo hẹn we yì Ṣilo; dayi e go, Ahija yẹwhegán tin to finẹ, he dọhó gbọn yẹn tọn dali dọ yẹn do yín ahọlu to gbẹtọ he lẹ ji. 3Bo yí akla mimlin ao po hiẹ po, po aklahúhú lẹ po, po ogò owín ton dopo po, bo yì e de: é na dọ na we núhe na gbọngodona ovi lọ tọn 4Asi Jeloboami tọn sọ wà mọ, bo tite, bo yì Ṣilo, bo wá owhé Ahija tọn gbè. Dinvie Ahija ma sọgan mọnú gba; na yè hẹn nukun etọn lẹ míọn gbọn whinwhẹn etọn dali. 5OKLUNỌ sọ dọ hlan Ahija dọmọ, Dayi e go, asi Jeloboami tọn ja nado kanbiọ sọn de we gbọn ovi etọn tọn dali; na ewọ yín awutunọ: le po le po wẹ hiẹ na dọ hlan ẹn: na é na yín, whenuena ewọ wá whégbe, wẹ ewọ na diọunna ede nado yín yọnnu devo. 6E sọ yín mọ, whenuena Ahija sè ogbè afọ etọn tọn, le é wá whégbe to ohòn ji, wẹ é dọmọ, Wá whégbe, hiẹ asi Jeloboami tọn; etẹwutu wẹ hiẹ diọunna dewe nado yín mẹdevo? na yè do mi hlan wẹ po owẹn pinpẹn po. 7Yì, dọ na Jeloboami dọ, Le wẹ OKLUNỌ dọ Jiwheyẹwhe Islaeli tọn: Sọle yẹn zé we daga sọn gbẹtọ le ṣẹnṣẹn, bo yí we do basi ahọvi do Islaeli omẹ ṣie lẹ ji, 8Bo tlẹn ahọludu lọ sọn owhé Davidi tọn gbè, bo yí i na we: gãnṣo hiẹ ma yín Davidi mẹmẹsi ṣie, mẹhe yìn gbèdide ṣie lẹ, mẹhe yi ayiha etọn lẹpo do hodo mi, nado wà enẹ kẹdẹ he yín jlọjlọ to nukun ṣie lẹ mẹ; 9ṣigba bo ko wà oylan hugan mẹhe tin to nukọn towe lẹpo, bo ko sọ yì bo basi yẹwhe devo lẹ na we, po bosiọ kinkòn lẹ po, nado hẹn mi gblehomẹ hlan adi, bo ko sọ ze mi dlan godo towe: 10Enẹwutu, dayi e go, yẹn na hẹn oylan wá owhé Jeloboami tọn ji, bo na sọ sán ovi sunnu lẹpo sè sọn Jeloboami de, ewọ he yè súdohòmẹ po ewọ he yè jódai do ote to Islaeli mẹ po, bo na zà owhé Jeloboami tọn sẹ̀ gbidi-gbidi, dile omẹ de nọ zà ogbó sẹ̀ do, kaka yè do hẹn popo yì. 11Ewọ he kú sọn Jeloboami mẹ to tòdaho me wẹ avún lẹ na dù; podọ ewọ he kú to odanji wẹ ohè aga tọn lẹ na dù: na OKLUNỌ wẹ ko dọ ẹ. 12Enẹwutu hiẹ ni tite, hẹn we yì owhé towe gbè, whenuena afọ towe biọ tòdaho lọ mẹ, ovi lọ na kú. 13Islaeli lẹpo na sọ blawu na ẹn, bo di i; na ewọ dopokẹdẹ sọn Jeloboami mẹ wẹ na wá oyọ̀do kòn: na to ewọ mẹ yè mọ onú dagbe vude wutu hlan OKLUNỌ dali, Jiwheyẹwhe Islaeli tọn, to owhé Jeloboami tọn gbè. 14Humọ OKLUNỌ na zétite nè ahọlu de do Islaeli ji, mẹhe na sán owhé Jeloboami tọn sè to azán nẹ̃ gbè: ṣigba etẹwẹ? yèdọ dinvie. 15Na OKLUNỌ na hò Islaeli, dile yè nọ whàn ofán to osìn mẹ do; ewọ na sọ họ̀nadọna Islaeli sọn aigba dagbe he ji, he é na hlan otọ́ yetọn lọ, bo na vúnvún yé jẹ̀ Otò lọ gododọ̃n; na yé ko basi Aṣelimi yetọn, do to homẹhẹngble OKLUNỌ hlan adi wutu. 16Ewọ na sọ jó Islaeli do na ylando Jeloboami tọn lẹ tọn wutu, he ewọ ko do wàylando, podọ ehe ewọ do hẹn Islaeli nado wàylando 17Asi Jeloboami tọn sọ tite, bo fọ́nyì, bo wá Tilza: podọ le ewọ wá vẹ̃nlitẹn owhé lọ tọn kón, ovi lọ kú. 18Islaeli lẹpo sọ di i, bo blawu na ẹn; kẹdẹdi ohó OKLUNỌ tọn, he é dọ gbọn alọ Ahija yẹwhegán mẹmẹsi etọn tọn mẹ. 19Pipòtọ owàlọ Jeloboami tọn tọn lọ, le é funawhàn do, po le é dùahọlu do po, dayi e go, yè wlan yé do owé otànnugbo ahọlu Islaeli tọn lẹ tọn lẹ mẹ. 20Azán lẹ he Jeloboami do dùahọlu yín owhè konukunawe: ewọ sọ damlọn po otọ́ etọn lẹ po, Nadabi visunnu etọn sọ dùahọlu to otẹn etọn mẹ.

21Lehoboami visunnu Sọlọmọni tọn sọ dùahọlu to Juda me. Lehoboami yín omẹ owhè kandenukundopo mẹho whenuena é sẹ nado dùahọlu, é sọ dùahọlu owhè fọtọ̀nnukunawe to Jelusalẹm mẹ, tòdaho he OKLUNỌ ko dè sọn whẹndo Islaeli tọn lẹpo mẹ nado yí oyín etọn do finẹ: oyín onọ etọn tọn wẹ Ntima Ammọlitmu yọnnu. 22Juda sọ wà enẹ he yín oylan to nukun OKLUNỌ tọn mẹ; yé sọ yí ylando yetọn lẹ he yé ko wà do hẹnhomẹgble e hlan awuwhan, hugan ehe otọ́ yetọn lẹ ko wà lẹpo. 23Na yéwlẹ ga sọ dó na yé otẹn yìaga lẹ, po dòtin lẹ po, po Aṣelimi po, to okọta yìaga lẹpo ji, podọ to atin mu lẹpo glọ; 24Sọdọminu lẹ ga sọ tin to finẹ to aigba lọ ji: yé to wiwà kẹdẹdi osùnú akọta lẹ tọn lẹpo he OKLUNỌ yàn jẹgbonu to ovi Islaeli tọn lẹ nukọn. 25E sọ wá jọ to owhè atóntọ ahọlu Lehoboami tọn mẹ, wẹ Ṣisaki ahọlu Egipti tọn hẹji wá Jelusalẹm ji: 26E sọ bé adọkunnuvivẹ ohọ̀ OKLUNỌ tọn tọn lẹ yì, po adọkunnuvivẹ ohọ̀ ahọlu tọn tọn lẹ po; yèdọ ewọ bẹ́ popo yì: é sọ bẹ̀ awọ̀yinu sika tọn he Sọlọmọni basi lẹ yì. 27Ahọlu Lehoboami sọ basi awọ̀yínu gànvẹ̃ tọn lẹ do otẹn yetọn mẹ, bo jó yé do alọ awhàngán núhọtọ lọ tọn tọn lẹ tọn mẹ, he to ohọ̀n owhé ahọlu tọn tọn hó. 28E sọ yín mọ, dọ whedepopenu ahọlu biọ ohò OKLUNỌ tọn mẹ jei núhọtọ nọ hẹn yé, bo sọ nọ hẹn yé gọ̀ wá bìọ abọ̀ núhọtọ tọn lọ mẹ. 29Dinvie pipòtọ owàlọ Lehoboami tọn tọn lẹ, po ehe é wà lẹpo po, yè ma ka wlan yé to owé otànnugbo ahọlu Juda tọn lẹ tọn tọn mẹ? 30Awhàn sọ tin to Lehoboami po Jeloboami po ṣẹnṣẹn jeijei. 31Lehoboami sọ damlọn po otọ́ etọn lẹ po, yè sọ di i po otọ́ etọn lẹ po to tòdaho Davidi tọn mẹ: oyín onọ etọn tọn wẹ Naama Ammọninuyọnnu. Abija visunnu etọn sọ dùahọlu to otẹn etọn mẹ.

15

1DINVIE to owhè fọtọ̀nnukunatọntọ Jeloboami ahọlu yisunnu Nebati tọn tọn mẹ wẹ Abijami ṣẹ̀ nado dùahọlu to Islaeli ji. 2Owhè atọ̀n wẹ é do dùahọlu to Jelusalẹm mẹ: oyín onọ etọn tọn wẹ Maaka viyọnnu Àblẹalomi tọn. 3Ewọ sọ zinzọnlin to ylando otọ́ etọn tọn lẹpo mẹ, he ewọ ko wà to nukọn etọn: ayiha etọn ma sọ yín pipé po OKLUNỌ Jiwheyẹwhe etọn po gba, di ayiha Davidi otọ́ etọn tọn gba. 4Ṣogàn na Davidi tọn wutu OKLUNỌ Jiwheyẹwhe etọn na zògbán de e to Jelusalẹm mẹ, nado zé visunnu etọn daga to godo etọn, podọ nado hẹn Jelusalẹm lódo: 5na Davidi wà enẹ he yín jlọjlọ to nukun OKLUNỌ tọn lẹ mẹ wutu, bo ma lẹ́ do apadopo sọn onú depope he ewọ degbèna ẹn depope mẹ to azán ogbẹ́ etọn tọn lẹpo mẹ, adavo to whẹ́hó Ulia Hitinu lọ tọn kẹdẹ mẹ. 6Dinvie awhàn sọ tin to Lehoboami po Jeloboami po ṣẹnṣẹn to azán ogbẹ́ etọn tọn lẹpo mẹ. 7Pipòtọ owàlọ Abijami tọn tọn lẹ, po ehe é ko wà lẹpo po, yè ma ka wlan yé to owé otànnugbo ahọlu Juda tọn lẹ tọn tọn mẹ? Awhàn sọ tin to finẹ to Abijami po Jeloboami po ṣẹnṣẹn. 8Abijami sọ damlọn po otọ́ eton lẹ po; yé sọ di i to tòdaho Davidi tọn mẹ: Asa visunnu etọn sọ dùahọlu to otẹn etọn mẹ.

9To owhé okotọ Jeloboami ahọlu Islaeli tọn tọn mẹ wẹ Asa ṣẹ́ nado dùahọlu to Juda ji. 10Owhè kandenukundopo wẹ é do dùahọlu to Jelusalẹm mẹ: oyín onọ etọn tọn wẹ Maaka viyọnnu Abisalọmi tọn. 11Asa sọ wà enẹ he yín jlọjlọ to nukun OKLUNỌ tọn lẹ mẹ, dile Davidi otọ́ etọn wà do. 12Ewọ bẹ́ sọdọminu lẹ jẹgbonu sọn aigba lọ ji, bo sọ dè boṣiọ he otọ́ etọn ko basi lẹpo sẹ́. 13Podọ ga é sọ dè Maaka onọ etọn sọn ahọlu onọ yínyín mẹ, na ewọ ko basi boṣiọ osùnọ de na Asela; Asa sọ sán bosiọ etọn liai, bo mó ẹn to tòpẹsẹ Kidlọnì kòn. 14Ṣigba yè ma bẹ́ otẹn yìaga lẹ sẹ́ gba: ṣogàn ayiha Asa tọn yín pipé po OKLUNỌ po to azán etọn lẹpo mẹ. 15Ewọ hẹn onú he otọ́ etọn ko klandowiwe lẹ wá biọ ohọ̀ OKLUNỌ tọn mẹ, po onú he ewlọsu ko klandowiwe lẹ po, fataka, po sika po, po núnùnú lẹ po. 16Awhàn sọ tin to finẹ to Asa po Baaṣa ahọlu Islaeli tọn po ṣẹnṣẹn to azán yetọn lẹpo mẹ. 17Baaṣa ahọlu Islaeli tọn sọ hẹji yì Juda ji, bo dó Lama, na é ma na do dikena mẹdepope nado jẹgbonu yì kavi wá whégbe to Asa ahọlu Juda tọn de. 18Whenẹnu wẹ Asa bẹ́ fataka po sika lẹpo po he yè jódai do adọkunnuvivẹ ohọ̀ OKLUNỌ tọn mẹ lẹ tọn, po adọkunnuvivẹ ohọ̀ ahọlu tọn mẹ tọn lẹ po, bo jó yé do alọ mẹmẹsi etọn lẹ tọn mẹ; Asa ahọlu sọ do yé hlan Bẹnhadadi de, visunnu Tablimmọni tọn, visunnu Heziọni tọn, ahọlu Silia tọn, he nọ nọ̀ Damasku, dọmọ, 19họntọ̀nji de tin to yẹn po hiẹ po ṣẹnṣẹn, to otọ́ ṣie po otọ́ towe po ṣẹnṣẹn: dayi e go, yẹn ko do nunina fataka po sika po tọn de hlan we; yì, gbà họntònji towe to Baaṣa ahọlu Islaeli tọn de, na é nido fọ́nyì sọn dẽ. 20Bẹnhadadi tuntóai hlan Asa ahọlu, bo do awhàngán awhàn etọn lẹ tọn lẹ hlan tòdaho Islaeli tọn lẹ ji, bo hò Ijọni, po Dani po, po Abẹl-bẹt-maaka po, po Ṣinnelọti lẹpo po, po aigba Naftali tọn lẹpo po. 21E sọ wá jọ, whenuena Baaṣa sè e tọn, wẹ é jó didó Lama tọn dai, bo nọ nọ̀ Tilza mẹ. 22Whenẹnu wẹ Asa ahọlu basi mìsẽlu de hlan Juda lẹpo; yè ma dè ode hlan: yé sọ bẹ́ zánnu Lama tọn lẹpo yì, po whlẹtlitli e tọn po, ehe Baaṣa ko yí do to didó; Asa ahọlu sọ yí do dó Geba Bẹnjamini tọn po Mizpa po. 23Dinvie pipòtọ owàlọ Asa tọn tọn lẹpo tọn, po hlọnhlọn etọn lẹpo po, po ehe é ko wà lẹpo po, po tòdaho he é ko dó lẹ po, yè ma ka wlan yé do owé otànnugbo lẹ ahọlu Juda tọn tọn lẹ tọn mẹ? Ṣigba to ojlẹ yọ́nho etọn tọn mẹ yè doazọ̀n ẹn to afọ etọn lẹ mẹ. 24Asa sọ damlọn po otọ́ etọn lẹ po, yè sọ di i po otọ́ eton lẹ po to tòdaho Davidi otọ́ etọn tọn mẹ: Jehọṣafati visunnu etọn sọ dùahọlu to otẹn etọn mẹ.

25Nadabi visunnu Jeloboami tọn ṣẹ́ nado dùahọlu to Islaeli ji to owhè awetọ Asa ahọlu Juda tọn tọn mẹ, é sọ dùahọlu to Islaeli ji owhè awe. 26Ewọ sọ wà enẹ he yín oylan to nukun OKLUNỌ tọn mẹ, bo to zọnlinzin to aliho otọ́ etọn tọn mẹ, podọ to ylando etọn mẹ ehe é yí do hẹn Islaeli nado wàylando. 27Baaṣa visunnu Ahija tọn sọn owhé Isakali tọn gbè sọ ṣiatẹ hẹ ẹ; Baaṣa sọ họ̀ e to Gibbẹtoni, ehe yín Filistini lẹ tọn; na Nadabi po Islaeli lẹpo po ko to oglọndo té hlan Gibbẹtoni dali 28Yèdọ to owhè atọ̀ntọ Asa ahọlu Juda tọn tọn mẹ wẹ Baaṣa hù i, bo sọ dùahọlu to otẹn etọn mẹ. 29E sọ wá jọ dọ, saun, le é yín ahọlu, wẹ é hò owhé Jeloboami tọn lepo; é ma pòdai hlan Jeloboami depope he to gbigbọ, kaka é ko do và ẹ; kẹdẹdi didọ OKLUNỌ tọn, he é dọ gbọn alọ mẹmẹsi etọn Ahija Ṣiloninu lọ tọn mẹ: 30na ylando Jeloboami tọn lẹ heódo wàylando, podọ ehe é yí do hẹn Islaeli nado wàylando; na homẹhẹngblenamẹ etọn wutu ehe é yí do henhomẹgblena OKLUNỌ, Jiwheyẹwhe Islaeli tọn, nado sadi. 31Dinvie pipòtọ owàlọ Nadabi tọn lẹ tọn, po ehe é wà lepo po, yè ma ka wlan yé to owé otànnugbo lẹ ahọlu Islaeli tọn lẹ tọn lẹ mẹ? 32Awhàn sọ tin to Asa po Baaṣa ahọlu Islaeli tọn po ṣẹnṣẹn to azán yetọn lẹpo mẹ.

33To owhè atọ̀ntọ Asa ahọlu Juda tọn tọn mẹ wẹ Baaṣa visunnu Ahija tọn ṣẹ́ nado dùahọlu to Islaeli lẹpo ji to Tilza mẹ, bo sọ dùahọlu owhè konukunẹnẹ. 34Ewọ sọ wà enẹ he yín oylan to nukun OKLUNỌ ton mẹ, bo sọ to zọnlinzin to aliho Jeloboami tọn mẹ, podọ to ylando etọn mẹ ehe é yí do hẹn Islaeli nado wàylando.

16

1OHÓ OKLUNỌ tọn sọ wá Jehu visunnu Hanani tọn de do Baaṣa go, dọmọ, 2Sọle yẹn zé we daga son kọgudu mẹ, bo yí we do basi ahọvi to Islaeli omẹ ṣie lẹ ji; bọ hiẹ ko sọ zinzọnlin to aliho Jeloboami tọn mẹ, bo ko sọ hen Islaeli omẹ ṣie lẹ nado wàylando, nado yi ylando yetọn lẹ do hẹnhomẹgble mi hlan adi; 3dayi e go, yẹn na zà Baaṣa sẹ̀ gbidigbidi po owhé etọn po; yẹn na sọ basi owhé towe taidi owhé Jeloboami visunnu Nebati tọn tọn. 4Ewọ he kú sọn Baaṣa mẹ tò tòdaho mẹ wẹ avún lẹ na dù; podọ ewọ he sọ kú na ede to danji we ohẹ̀ aga tọn lẹ na dù. 5Dinvie pipòtọ owàlọ Baaṣa tọn tọn lẹ, po núhe é ko wà po, po hlọnhlọn etọn po, yè ma ka wlan yé to owé otànnugbo lẹ ahọlu Islaeli tọn lẹ tọn lẹ mẹ? 6Baaṣa sọ damlọn po otọ́ etọn lẹ po, yè sọ di i to Tilza mẹ; Ela visunnu etọn sọ dùahọlu to otẹn etọn mẹ 7Podọ humọ gbọn alọ yẹwhegán Jehu visunnu Hanani tọn tọn mẹ wẹ ohọ́ OKLUNỌ tọn sọ wá Baaṣa ji, po owhé etọn po ji, awelẹ na oylan he é kò wà tọn wutu to nukun OKLUNỌ tọn mẹ, nado yí azọ́n alọ etọn lẹ tọn do gblehomẹna ẹn hlan adi, to tintin mẹ taidi owhé Jeloboami tọn, podọ na é hò e wutu.

8To owhè koatọ́nnukundopotọ Asa ahọlu Juda tọn tọn mẹ Ela visunnu Baaṣa tọn sẹ́ nado dùahọlu to Islaeli ji to Tilza mẹ, bo sọ dùahọlu owhè awe. 9Mẹmẹsi etọn Zimli, awhàngán odá kẹkẹ etọn lẹ tọn, ṣiatẹ hẹ ẹ: dinvie ewọ tin to Tilza mẹ, nùnù mú ededenu to ohò Alza tọn mẹ, he tin to owhédo ji to Tilza mẹ: 10Zimli sọ yì hòmẹ bo hò e, bo hù i, to owhè koatọ́nnukunawetọ Asa ahọlu Juda tọn tọn mẹ, bo sọ dùahọlu to otẹn etọn me 11E so wá jọ, whenuena é sè nado dùahọlu, saun le é sín ofìn ji, wẹ é hò owhé Baaṣa tọn lẹpo: é ma po ovi visunnu dopo de dai nẹ gba, hẹnnu etọn lẹ de tọn, kavi họntọn etọn lẹ tọn. 12Le wẹ Zimli và owhé Baaṣa tọn lẹpo do, kẹdẹdi ohó OKLUNỌ tọn, he é dọ do Baaṣa go gbọn Jehu yẹwhegán lọ dali, 13na ylando Baaṣa tọn lepo, po ylando Ela visunnu etọn tọn lẹ po, he yé do wàylando, po ehe yé yí do hẹn Islaeli nado waylando po, nado yí ovọ́ yetọn lẹ do henhomẹgble OKLUNỌ, Jiwheyẹwhe Islaeli tọn hlan adi 14Dinvie pipòtọ owàlọ Ela tọn tọn lẹ, po ehe é ko wà lẹpo po, yè ma ka wlan yé to owé otànnugbo lẹ tọn ahọlu Islaeli tọn le tọn lẹ tọn mẹ?

15To owhè koatọ́nnukunaweto Asa ahọlu Juda tọn tọn mẹ wẹ Zimli dùahọlu azán ṣinawe tò Tilza mẹ. Dinvie yè hẹn gbẹtọ lẹ dosla do Gibbẹtoni ji, he yín Filistini lẹ tọn. 16Gbẹtọ he yè hẹn dosla lẹ sọ sè dọ, Zimli to atẹsi, bo ko sọ hò ahọlu lọ ga: enẹwutu Islaeli lẹpo yí Omli, awhàngán awhànpa lọ tọn do doahọlu do Islaeli ji to azán nẹ gbè to osla me. 17Omli sọ hẹji yì sọn Gibbẹtoni, podọ Islaeli lẹpo po e po, yé sọ glọn Tilza do. 18E sọ wá jọ, whenuena Zimli mọ dọ yè yí tòdaho lọ, wẹ é yì biọ whéhla owhé ahọlu tọn tọn mẹ, bo yí miyọn do mẹ́ ohọ̀ ahọlu tọn to e ji, bo ku, 19na ylando etọn lẹ he é ko do wàylando to wiwà enẹ mẹ he yín oylan to nukun OKLUNỌ tọn mẹ, to zọnlinzinzin mẹ to aliho Jeloboami tọn mẹ, podọ to ylando etọn mẹ he é ko wà, nado hẹn Islaeli nado wàylando. 20Dinvie pipòtọ owàlọ Zimli tọn tọn lẹ, po atẹsi he é basi po, yè ma ka wlan yé to owé otànnugbo ahọlu Islaeli tọn lẹ tọn lẹ mẹ?

21Whenẹnu wẹ yè má omẹ Islaeli tọn lẹ do ogbẹ́ awe mẹ: odá omẹ ewlẹ tọn tọn to Tibni visunnu Gìnati tọn hodo, nado yí i do doahọlu; odá sọ to Omli hodo. 22Ṣigba omẹ he to Omli hodo lẹ gbawhàn omẹ he to Tibni visunnu Ginati tọn hodo lẹ tọn: mọwẹ Tibni kú, bọ Omli sọ dùahọlu. 23To owhè gbànnu kundopotọ Asa ahọlu Juda tọn tọn mẹ, wẹ Omli sẹ́ nado dùahọlu to Islàeli ji, bo sọ dùahọlu owhè wiawe: owhè ṣidopo é do dùahọlu to Tilza mẹ. 24E sọ hò okota Samalia Ṣẹmeli tọn na talẹnti awe fataka tọn; é sọ dótò do okọta lọ ji, bo sọ yí oyín Sẹmeli tọn, onúnọ akọta lọ tọn, Samalia, do ylọ tòdaho he é dó lọ. 25Omli sọ wà enẹ he yín oylan to nukun OKLUNỌ tọn me, bo yí kanylan do zán hú mẹhe tin to nukọn nẹ lẹpo. 26Na é ko zinzọnlin to aliho Jeloboami visunnu Nebati tọn tọn lẹpo mẹ, podọ to ylando etọn lẹ mẹ, ehe é yí do hẹn Islaeli nado wàylando, nado yi ovọ́ yetọn lẹ do henhomẹgble OKLUNỌ, Jiwheyẹwhe Islaeli tọn, hlan adi. 27Dinvie pipòtọ owàlọ Omli ton tọn lẹ he é ko wà, po hlọnhlọn etọn po he é ko dohia, yè ma ka wlan yé to owé otànnugbo ahọlu Islaeli tọn lẹ tọn lẹ tọn mẹ? 28Mowẹ Omli damlọn po otọ́ etọn lẹ po, yè sọ di i to Samalia mẹ: Ahabi visunnu etọn sọ dùahọlu to otẹn etọn mẹ.

29To owhè gbàntọ́nnukunatọ̀ntọ Asa ahọlu Juda tọn tọn mẹ wẹ Ahabi visunnu Omli tọn ṣẹ̀ nado dùahọlu to Islaeli ji: Ahabi visunnu Omli tọn sọ dùahọlu to Islaeli ji to Samalia mẹ owhè konukunawe. 30Ahabi visunnu Omli tọn sọ wà enẹ he yín oylan to nukun OKLUNỌ tọn mẹ hú mẹhe ko tin to nukọn nẹ lẹpo. 31E sọ wá jọ, di eyín é ko yín onu fua de na ẹn nado nọ to zọnlinzin to ylando Jeloboami visunnu Nebati tọn tọn lẹ mẹ, wẹ é do yí Jẹzebẹli viyọnnu Etibaali ahọlu Zidoninu lẹ tọn tọn hlan asi, bo yì bo to Baali: sẹ̀n, bo sọ to taliaina ẹn. 32E sọ té agbà de na Baali to ohò Baali tọn mẹ, he é ko dó to Samalia mẹ. 33Ahabi sọ basi Asela; Ahabi sọ vọ́ wàhú nado hẹnhomẹgble OKLUNỌ, Jiwheyẹwhe Islaeli tọn hlan adi hú ahọlu Islaeli tọn lẹpo he ko tin to nukọn nẹ. 34To azán etọn lẹ mẹ wẹ Hlẹli Bẹtielinu lọ dó Jẹliko: é do dòdo etọn lọ ai po hẹnbú Abilami plọnji etọn tọn po, bo sọ zé hòngbo etọn lẹ dote po hẹnbú Sẹgubi visunnu ojivò etọn tọn po; kẹdẹdi ohó OKLUNỌ tọn, he é dọ gbọn alọ Jọṣua visunnu Nuni tọn tọn mẹ.

17

1ELIJA Tisibinu lọ, mẹhe tin sọn wásinu Gileadi tọn lẹ mẹ, dọ hlan Ahabi dọmọ, Le: OKLUNỌ, Jiwheyẹwhe Islaeli tọn, to ogbẹ́, mẹhe nukọn yẹn ṣite te, ahún ma na tin kavi jikun to owhè helẹ mẹ, adavo kẹdẹdi ohó ṣie. 2Ohó OKLUNỌ tọn sọ wá e de, dọmọ, 3hẹn we yì sọnfì, bo gò we hlan whèzẹtẹn dali, bo whla dewe hlan tọ́pẹsọ Ẹeliti dali ehe tin to Jọdani nukọn. 4E na sọ yín, dọ hiẹ na nù sọn tọ̀pẹsẹ lọ mẹ; Yẹn ko sọ degbèna ohọ́n le nado to yìnyìn we to finẹ. 5Mowẹ é yì bo sọ wà do kẹdẹdi ohó OKLUNỌ tọn: na ewọ yì bo sọ nò tòpẹsẹ Sehti lọdali, he tin to Jọdani nukọn 6Ohón lẹ sọ to akla po olàn po hẹn wá nè to afọnnu, podọ akla po olàn po to whèjai; ewọ sọ to tòpẹsẹ lọ nù. 7E sọ wá jọ to ojlẹ de godo, wẹ tòpẹsẹ lọ hú, na jikun de ma tin to aigba lọ ji wutu.

8Ohó OKLUNỌ tọn sọ wá e de, dọmọ, 9Tite, hẹn we jẹ Zalefati, he yín Zidọni tọn, bo nò finẹ: dayi e go, yen ko degbèna nawe asúsiọsi de to fine nado gọalọna we 10Mowẹ é tite bo yì jẹ Zalefati; whenuena é wá hòngbo todaho lọ tọn ji, dayi e go, nawe asúṣiọsi de tin to finẹ to nakeyẹyẹ lẹ sinyan: é sọ ylọ hlan ẹn, bo dọmọ, Yẹn vẹ́ we, hẹnwá na mi osìn vude do nuzinzán de mẹ, na yẹn nido nù. 11Podọ le ewọ sọ jei nado hẹn ẹn wá, é sọ ylọ hlan ẹn, bo dọmọ, Hẹnwá na mi, yẹn vẹ̀ we, nudo akla tọn de to alọ tòwe mẹ. 12Ewọ sọ dọmo, Le OKLUNỌ Jiwheyẹwhe towe to ogbẹ́, yẹn ma tin aklahihi de gba, adavo alọgogo linfin tọn de to odla lọ mẹ, po ami vude po to aboun lọ mẹ: bo, dayi e go, yẹn to nakeyẹyẹ awe de ṣinyan, na yẹn nido yì whégbe bo dà ẹ na mi po visunnu ṣie po, dọ mí nido dù i, bo kú. 13Elija sọ dọ hlan ẹn dọmọ, A dibu blo; yì bo wà do le a ko dọ do: ṣigba basi na mi sọn finẹtọn mẹ aklahihi de whẹ, bo hẹn ẹn wá dẽ, to enẹgodo basi na we podọ na visunnu towe. 14Na le wẹ OKLUNỌ, Jiwheyẹwhe Islaeli tọn dọ, Odla linfin tọn lọ ma to na jẹvó, mọ aboun ami tọn lọ ma sọ to na hú, kaka jẹ azán lọ gbè he OKLUNỌ do jikun hlan aigba lọ ji. 15E sọ yì bo wà kẹdẹdi didọ Elija tọn: ewọ, po e po, po owhé etọn po to dùdù azán susu. 16Odla linfin tọn lọ ma jẹvọ́, kavi aboun ami tọn lọ, kẹdẹdi ohó OKLUNỌ tọn, he é dọ gbọn Elija de. 17E sọ wá jọ to onú helẹ godo, wẹ visunnu nawe he tọn, asidaho owhé lọ tọn, to awutujẹ; awutujijẹ etọn yín awufiẹ sọmọ, bọ yè ma hẹn gbọfufu de pòai to e hòmẹ gba. 18E sọ dọ hlan Elija dọmọ, Etẹ́ yẹn tindo nado wà po hiẹ po, hiẹ omẹ Jiwheyẹwhe tọn È? yè hẹn we wá dẽ nado hẹn ylando ṣie wá hlan oflin, podọ nado hù visunnu ṣie!

19Ewọ sọ dọ hlan ẹn dọmọ, Na visunnu towe mi, Ewọ sọ zé e sọn akọ́n etọn mẹ, bo hẹn ẹn heaga biọ abo lọ mẹ, fie ewo nọ nọ, bo té ẹ do adozán etọn titi ji. 20Ewo sọ dawhá hlan OKLUNỌ, bo dọmọ, OKLUNỌ Ẹ Jiwheyẹwhe ṣie, hiẹ ko hẹn oylan wá ga do asúsiọsi lọ ji mẹhe de yẹn wáwási te, gbọn visunnu etọn hùhù dali? 21E sọ dlẹn ede do ovi lọ ji whlatọ̀n, bo dawhá hlan OKLUNỌ, bo dọmọ, OKLUNỌ É Jiwheyẹwhe ṣie, yẹn vẹ̀ we, gbọ alindọn ovi he tọn ni sọ gọ́ wá biọ ewọ mẹ. 22OKLUNỌ sọ tuntóai hlan ogbè Elija tọn; alindọn ovi lọ tọn sọ gọ́ wá biọ ewo mẹ, bọ é sọ yín. 23Elija sọ zé ovi lọ, bo hẹn ẹn jẹte sọn abo lọ mẹ biọ ohọ̀ mẹ, bo jó e hlan onọ etọn: Elija sọ dọmọ, Pọ́n, visunnu towe to ogbẹ̀. 24Nawe lọ sọ dọ hlan Elija dọmọ, Yẹn yọnẹn lò dọ omẹ Jiwheyẹwhe tọn de wẹ hiẹ, podọ ohó OKLUNỌ tọn to onù towe mẹ nugbo wẹ.

18

1E sọ wá jọ to azán susu godo, wẹ ohó OKLUNỌ tọn wá Elija de, to owhè atọ̀ntọ mẹ, dọmọ, Yì, do dewe hia hlan Ahabi; yẹn na sọ do jikun hlan aigba lọ ji. 2Elija sọ yì nado do ede hia hlan Ahabi. Ohùvẹ lọ sọ yín awuvẹ́ to Samalia mẹ. 3Ahabi sọ ylọ Obadia, he tin to whédo lọ ji. (Dinvie Obadia dibusi OKLUNỌ talala: 4na é yín mọ, whenuena Jẹzebẹli to yẹwhegán OKLUNỌ tọn lẹ sán sẹ̀ wẹ Obadia bẹ́ yẹwhegán kanweko bo whla yé kandeao kandeao to aigbaslo de mẹ, bo yí akla po osìn po do to yé yìn.) 5Ahabi sọ dọ hlan Obadia dọmọ, Yi gbọn aigba lẹpo ji pé, jẹ asìsa osìn tọn lẹpo kọ̀n, podọ jẹ tọ̀pẹsẹ lẹpo kọ̀n: eya mí sọgan mọ ogbẹ́ bo whlẹn osọ́ lẹ po otlo lẹ po do ogbẹ̀, bọ mí ma na do bú okanlin lẹpo gba. 6Mowẹ yé má aigba lọ to yé ṣẹnṣẹn nado gbọn e ji lẹdopé: Ahabi gbọn aliho de yì na ede, Obadia sọ gbọn aliho devo yì na ede. 7Le Obadia tin to aliho lọ ji, dayi e go, Elija pé e; é sọ yọ́n ẹn, bo ṣinyọn nukunmẹ etọn ji, bo dọmọ, Hiẹ klunọ ṣie, Elija, wẹ? 8Ewọ sọ gblọnna ẹn dọmọ, Yẹn ewọ wẹ: yì, dọ na klunọ towe, dọ, Dayi e go, Elija tin to ofi. 9Ewọ sọ dọmọ, Etẹ́mẹ yẹn ko wàylando te, bọ hiẹ na do jó mẹmẹsi towe do alọ Ahabi tọn mẹ, nado hù mi? 10Le OKLUNỌ jiwheyẹwhe towe to ogbẹ̀, akọta de ma tin to finẹ kavi ahọludù, fie klunọ ṣie ma ko domẹhlan nado din we mọ: whenuena yé sọ dọmọ, Ewọ ma tin to ofi gba, ewọ nọ yí owhle ahọludu po akọta tọn de po, dọ yé ma din we mọ gba. 11Dinvie hiẹ dọmọ, Yì, dọ na klunọ tòwe dọ, Dayi e go, Elija tin to ofi. 12E na sọ wá jọ, plaun le yè hẹn yẹn yì sọn de we, wẹ gbigbọ OKLUNỌ tọn na zé we yì fie yẹn ma yọnẹn; mọ whenuena yẹn wá bo dọ na Ahabi, bọ ewọ ma sọgan mọ we, ewọ na hù mi: ṣigba yẹn mẹmẹsi towe dibusi OKLUNỌ sọn ovu ṣie, 13Yè ma ka dọ ẹ na klunọ ṣie, núhe yẹn ko wà whenuena Jẹzebẹli to yẹwhegán OKLUNỌ tọn lẹ hù, le yẹn whla omẹ kanweko sọn yẹwhegán OKLUNỌ tọn lẹ mẹ do kandeao kandeao to aigbaslo de mẹ, bo yí akla po osìn po do yìn yé? 14Dinvie hiẹ sọ dọmọ, Yì, dọ na klunọ towe dọ, Dayi e go, Elija tin to ofi: ewọ bo na sọ hù mi. 15Elija sọ dọmọ, Le OKLUNỌ awhànpa lẹ tọn to ogbẹ̀, mẹhe nukọn yẹn site te, nugbonugbo yẹn na do dẽ hia hlan ẹn to egbé. 16Mowẹ Obádia yì nado pé Ahabi, bo sọ dọ nẹ: Ahabi sọ yì nado pé Elija. 17E sọ wá jọ, whenuena Ahabi mọ Elija, wẹ Ahabi dọ hlan ẹn dọ, Hiẹ wẹ ewọ, hiẹ tukladomẹtọ sọn Islaeli mẹ? 18Ewọ sọ gblọn dọ, Yẹn ma tuklado Islaeli gba; adavo hiẹ, po owhé otọ́ towe tọn po, to ehe mẹ mìwlẹ ko gbẹ́ gbèdide OKLUNỌ tọn lẹ dai, bọ hiẹ sọ to Baalimi hodo. 19Enẹwutu dinvie domẹhlan, bo pli Islaeli lẹpo do dẽ do osé Kalmẹli kòn, po yẹwhegán fọ̀wekandeao Baali tọn lẹ po, po yẹwhegán fowe Asela tọn lẹ po, he nọ dù to tafo Jẹzebẹli tọn kọ̀n. 20Mowẹ Ahabi domẹhlan ovi Islaeli tọn lẹpo, bo pli yẹwhegán lẹ dopọ do osé Kalmẹli kòn. 21Elija sọ wá sẹpọ́ gbẹtọ lẹpo de, bo dọmọ, Nawẹ míwlẹ gbẹ́zọ̀n linlẹn awe ṣẹnṣẹn dẹn sọ le? Eyín OKLUNỌ yín Jiwheyẹwhe, mì hodo e: ṣigba é sọ yín Baali, bé mì bo to hihodo e. Gbẹtọ lẹ ma sọ gblọn ohó de nọ̀ gba. 22Whenẹnu wẹ Elija dọ hlan gbẹtọ ewlẹ dọmọ, Yẹn, yèdọ yẹn ṣọkẹdẹ, wẹ pò yín yẹwhegán OKLUNỌ tọn de; ṣigba yẹwhegán Baali tọn lẹ yín sunnusi fowekandeao. 23Enẹwutu gbọ yé ni na oyìnsisá awe mí; bo sọ gbọ yé ni dè oyìnsisá dopo na yéde, bo já ẹ do flinflin, bo tẹ́ ẹ do nake ji, ma yí miyọn de do oglọ: Yẹn na sọ basi oyìnsisá awetọ lọ, bo té ẹ do nake ji, bo ma sọ yí miyọn de do oglọ. 24Míwlẹ ni bo dawhá ylọ oyín yẹwhe mìtọn tọn, yẹn na sọ dawhá ylọ oyín OKLUNỌ tọn: Jiwheyẹwhe he siọ gbọn miyọn dali, gbọ ewọ ni yín Jiwheyẹwhe. Gbẹtọ lẹpo sọ gblọn bo dọmọ, Yè dọ ẹ dagbe. 25Élija sọ dọ hlan yẹwhegán Baali tọn lẹ dọmọ, Mì dè oyìnsisá dopo na mìde, bo basi i whẹ́; na mẹsusu wẹ mìwlẹ: bo dawhá ylọ oyín yẹwhe mìtọn tọn, ṣigba mì yí miyọn de do oglọ blo. 26Yé sọ yí oyìnsisá lọ he yè na yé, yé sọ basi i, bo to awhádo ylọ oyín Baali tọn sọn afọnnu yèdọ kakajẹ whèdakọ̀, dọmọ, Baali È, siọ mí. Ṣigba ogbè de ma tin to finẹ, mọ mẹdepope ma siọ. Yé sọ tòasla lédo agbà he yè tẹ́ lọ. 27E sọ wá jọ to whèdakọ̀ jlẹmẹ, wẹ Elija to yé vlẹ, bo dọmọ, Mì dawhá gángán: na yẹwhe de wẹ ewọ; eyá nulẹnpọ́n é te, kavi yè hẹn ẹn yì apadopo, kavi é tin to gbéjizọnlin de ji, kavi eya é to amlọndọ, bo mananọma yín finfọ́n gba. 28Yé sọ dawhá gángán, bo sọ yí awhànnọhi lẹ po owhán lẹ po do to awugblena yéde di owàlọ yetọn, kaka ohùn do to kinkán tọ́n to yé go. 29E sọ yín mọ, whenuena yè hẹn whèdakọ̀ jù, wẹ yé to dọdaidọ kakajẹ ojlẹ avọ́ nunina avọ́ whèjai tọn tọn mẹ; ṣigba ogbè de ma tin, mẹdepope ma siọ, mọ mẹdepope ma hòpón. 30Elija sọ dọ hlan gbẹtọ ewlẹpó dọmọ, Mì wá sẹpọ́ dè; gbẹtọ ewlẹpó sọ wá sẹpọ́ ẹ. Ewọ sọ vó agbà OKLUNỌ tọn lọ he yè ko họ́ liai jlado. 31Elija sọ yí zannu wiawe kẹdẹdi osọha whẹndo visunnu Jakobu tọn lẹ tọn lẹ tọn, mẹhe de ohó OKLUNỌ tọn wá, dọmọ, Islaeli wẹ oyín towe na nọ yín. 32Zannu lẹ lọ wẹ é yí do dó agbà de to oyín OKLUNỌ tọn mẹ; é sọ basi avúndoe de lẹ́do agbà lọ, klo sọ na do hẹn ojlẹ okun tọn awe. 33E sọ to nake do tẹnmẹtẹnmẹ, bo já oyìnsisá lọ do fiinflin, bo tẹ́ ẹ do nake lọ ji. E sọ dọmọ, Mì yi osìn do gọ́ odla ẹnẹ, bo túntún in do avọ́ nunina mimẹ̀ lọ ji, podọ do nake lọ ji. 34E sọ dọmọ, Mì wà ẹ whlawetọ; yé sọ wà ẹ whlawetọ. E sọ dọmọ, Mì wà ẹ whlatọntọ; yé sọ wà ẹ whlatòntọ 35Osìn lọ sọ to sisà lédo agbà lọ pé, é sọ yí osìn do gọ́ avúndoe lọ ga 36E sọ wá jọ to ojlẹ nina avọ́ whèjai tọn tọn mẹ, wẹ Elija yẹwhegán lọ wá sẹpọ́, bo dọmọ, OKLUNỌ È, Jiwheyẹwhe Ablaham tọn, Isaki tọn, po Islaeli po tọn, gbọ é ni yín yinyọnẹn to egbé dọ hiẹ wẹ Jiwheyẹwhe to Islaeli mẹ, podọ mẹmẹsi towe wẹ yẹn, podọ yẹn to onú helẹpó wà to oho towe ji. 37OKLUNỌ È, siọ mi, siọ mi, na omẹ he lẹ nido yọnẹn dọ hiẹ, OKLUNỌ, wẹ Jiwheyẹwhe, podọ hiẹ ko sọ vó ayiha yetọn lẹ́ gọ̀ do godo. 38Whenẹnu wẹ miyọn OKLUNỌ tọn flẹ́, bo fiọ avọ́ nunina mimẹ̀ lọ, po nake lọ po, po zannu lẹ po, po kọgudu lọ po, bo sọ didọ osìn he tin to avúndoe lọ mẹ. 39Whenuena gbẹtọ lepo mọ ẹn, yé ṣinyọn nukunmẹ yetọn lẹ ji: yé sọ dọmọ, OKLUNỌ lọ, ewọ wẹ Jiwheyẹwhe, OKLUNỌ lọ, ewọ wẹ Jiwheyẹwhe 40Elija sọ dọ hlan yé dọmọ, Mì bẹ́ yẹwhegán Baali tọn lẹ; mì dike ode sọn yé me hòngán blo. Yé sọ bẹ́ yé: Elija sọ hẹn yé jẹte wá tòpẹsẹ Kisoni kọ̀n, bo hù yé to finẹ. 41Eiija sọ dọ hlan Ahabi dọmọ, Hẹn we hẹji yì, dù bo sọ nù; na gbèlili ogégé jikun tọn tin to finẹ. 42Mọwe Ahabi yì aga nado dù podọ nado nù. Elija sọ hẹaga yì adadanu Kalmẹli tọn; é sọ dẹ́ ede dodò to aigba ji, bo yí nukunmẹ etọn do okligo etọn lẹ ṣẹnṣẹn. 43E sọ dọ hlan mẹmẹsi etọn dọmọ, Hẹaga yì dinvie, pọ́n hlan ohù dali. Ewọ sọ hẹaga yì, bo pọ́n, bo dọmọ, Núde ma tin to finẹ gba. Ewọ sọ dọmọ, Sọ vọ́ yì whla ṣinawe. 44E sọ wá jọ to whla ṣinawetọ ji, wẹ é dọmọ, Dayi e go, aslọ de tite sọn ohù mẹ to finẹ, bo whè sọ alọ gbẹtọ de tọn. Ewọ sọ dọmọ, Hẹaga yì, dọ hlan Ahabi dọmọ, Wleawu kẹkẹ towe tọn dote, bo hẹn we jete, na jikun ma na do glọn we gba. 45E sọ wá jọ tọ osã vude mẹ, wẹ olọn yí aslọ lẹ po jẹhọn po do sú yu, jikun daho de sọ tin finẹ. Ahabi sọ dókẹkẹ, bo yì Jezleẹli. 46Alọ OKLUNỌ tọn sọ tin to Elija go; é sọ gbàn adaja mẹ etọn lẹ, bo sọ to wezundo to Ahabi nukọn jẹ bibiọ Jezleẹli tọn mẹ.

19

1AHABI sọ dọ na Jẹzebẹli ehe Elija ko wà lẹpo, podọ dogọenẹ le é ko yí ohi do hù yẹwhegán lẹ dọ. 2Jẹzebẹli sọ do mẹdagun de hlan Elija de, dọmọ, Mowẹ gbọ yẹwhe lẹ ni wà hlan mi, podọ humọ ga, eyín yẹn ma basi ogbé towe di ogbẹ́ dopo yé tọn tọn to osò to ojlẹ he nkọ mẹ. 3Whenuena ewọ mọ enẹ, é tite, bo yì na ogbẹ́ etọn, bo wá Beẹli-ṣeba, he yín Juda tọn, bo jó mẹmẹsi etọn dai to finẹ. 4Ṣigba ewọ lọsu yì gbéjizọnlin azán dopo tọn biọ zùngbo mẹ, bo wá bo sín atin junipeli de glọ: é sọ biọ na ede na é nido kú; bo dọmọ, E tin sù; dinvie, OKLUNỌ È, yí ogbẹ́ ṣie sẹ́; na yẹn ma tin pónte hú otọ́ ṣie lẹ gba. 5E sọ mlọn ai bo damlọn to atin junipeli de glọ; bo, dayi e go, angẹli de sọalọ ẹ, bo dọ hlan ẹn dọmọ, Tite bo du. 6Ewọ sọ pọn, bo, dayi e go, to finẹ aklahihi to akán lẹ ji de tin to ota etọn, po ogò osìn tọn po. Ewọ sọ dù bo nù, bo sọ vọ̀ ai mlọn. 7Angẹli OKLUNỌ tọn lọ sọ vọ̀ wá whla awetọ, bo sọ sọalọ ẹ, bo dọmọ, Tite bo sọ dù; na gbéjizọnlin lọ yín daho gbahu na we wutu 8Ewọ sọ tite, bo dù bo sọ nù, bo sọ to yìyì to huhlọn núdùdù nẹ tọn mẹ okle kande po ozán kande po jẹ Holẹbi osé Jiwheyẹwhe tọn kọ̀n. 9E sọ wá finẹ jẹ aigbaslo de kòn, bo to finẹ nò; bo, dayi e go, ohó OKLUNỌ tọn wá e de, ewọ sọ dọ hlan ẹn dọmọ, Elija, eté hiẹ to wiwà to ofi? 10Ewọ sọ dọmọ, Yẹn ko to awuwhànnọ yín talala na OKLUNỌ, Jiwheyẹwhe awhànpa lẹ tọn; na ovi Islaeli tọn le ko gbẹ́ alẹ́nù towe dai, họ̀ agbà towe lẹ liai, bo sọ yí ohi do hù yẹwhegán towe lẹ: Yẹn, yèdọ yẹn ṣokẹdẹ yè pòdai; yé sọ to ogbẹ̀ ṣie din, nado zé e sẹ̀. 11Ewọ sọ dọmọ, Tọ̀n yì, bo ṣite to osé OKLUNỌ tọn nukọn. Bo, dayi e go, OKLUNỌ jùwájei, jẹhọn daho sinsinyẹn de to osé lẹ tlẹn, bo sọ to osé lẹ gbà to OKLUNỌ nukọn; ṣigba OKLUNỌ ma tin to jẹhọn lọ mẹ gba: podọ to jẹhọn lọ godo aigbasisọsiṣọ de; ṣigba OKLUNỌ ma tin to aigbasisọsisọ lọ mẹ gba: 12Podọ to aigbasisọsisọ lọ godo miyọn de; ṣigba OKLUNỌ ma tin tò miyọn lọ mẹ gba: to miyọn lọ godo ogbè pẹvi masìsọ de. 13E sọ yín mọ, whenuena Elija sè e, wẹ é dọ̀n awugbó etọn do bú nukunmẹ etọn, bo tọ̀n yì, bo ṣite to bibiọ aigbaslo lọ mẹ tọn. Bo, dayi e go, ogbè de wá e de to finẹ, bo dọmọ, Elija, eté hiẹ to wiwà to ofi? 14Ewọ sọ dọmọ, Yẹn ko yín awuwhànno talala na OKLUNỌ, Jiwheyẹwhe awhànpa lẹ tọn; na ovi Islaeli tọn le ko gbẹ́ alẹ́nù towe dai, họ̀ agbà towe lẹ liai, bo sọ yí ohi do hù yẹwhegán towe lẹ; yẹn, yèdọ yẹn ṣókẹdẹ yè pòdai; yé sọ to ogbẹ̀ ṣie din, nado zé e sẹ̀. 15OKLUNỌ sọ dọ hlan ẹn dọmọ, Yì, gọ̀ do aliho towe ji do zùngbo Damasku tọn mẹ: whenuena hiẹ wá, hiẹ na samisisána Hazaẹli nado yín ahọlu to Silia ji: 16Podọ Jehu visunnu Nimsi tọn wẹ hiẹ na samisisána nado yín ahọlu to Islaeli ji: podọ Eliṣa visunnu Safati tọn sọn Abẹli-mẹhola mẹ wẹ hie na samisisána nado yín Yẹwhegán to otẹn towe mẹ. 17E na sọ wá jọ, dọ ewọ he hòngán sọn ohi Hazaẹli tọn nù wẹ Jehu na hù: podọ ewọ he sọ họ̀ngán sọn ohi Jehu tọn nù wẹ Eliṣa na hù. 18Gãnṣo yẹn na pò fọtọ́n ṣinawe dai na mi to Islaeli mẹ, okligonu lẹpo he ma ko dẹ́ hlan Baali, po onù lẹpo po he ma ko donùnùgo nẹ̀. 19Mọwẹ é fọ̀nyì sọnfìnẹ, bo mọ Eliṣa visunnu Ṣafati tọn, mehe ko to glepọ, po glepọ̀nu oyín tọn wiawe po to nukọn etọn, ewọ, sọ tò wiawetọ kọ̀n: Ẹlija sọ juyì gododọ̃n jẹ e de, bo dlan awugbó etọn do e ji. 20Ewọ sọ jó oyìnsisá lẹ lọ dai, bo to wezundo to Elija godo, bo dọmọ, Yẹn vẹ̀ we, gbọ yẹn ni donùnùgona otọ ṣie po onọ ṣie po, whenẹnu yẹn na hodo we. Ewọ sọ dọ hlan ẹn dọmọ, Sọ vọ̀ yì; na etẹ́ wẹ yẹn ko wà hlan we? 21Ewọ sọ lẹ́gọ̀ sọn hihodo e mẹ, bo yí glepọ̀nu oyìnsisá lẹ lọ kọn, bo hù yé, bo sọ yí nuzinzán oyìnsisá lẹ tọn lẹ do sọakúsìn olàn yetọn, bo na hlan gbeto lẹ, yé sọ dù. Whenẹnu wẹ é tite, bo hodo Elija yì, bo sọ to devizọ̀nwà hlan ẹn.

20

1BẸNI-HADADI ahọlu Silia tọn bẹ́ awhànpa etọn lẹpo plidopọ: to finẹ ahọlu gbànnukunawe tin to e de, po osọ́ lẹ po po kẹke lẹ po: é sọ hẹji yì bo glọn Samalia do, bo hòavùn hẹ ẹ. 2E sọ do mẹdagun lẹ hlan Ahabi ahọlu Islaeli tọn dè, biọ tòdaho lọ mẹ, bo dọ hlan ẹn dọmọ, Le wẹ Bẹni-hadadi dọ, 3ṣie wẹ fataka towe po sika towe po; asi towe lẹga po ovi towe le po, yèdọ whànpẹnọ talala lẹ ṣie wẹ. 4Ahọlu Islaeli tọn sọ gblọn bo domọ, E yín kẹdẹdi didọ towe, ahọlu, klunọ ṣie; towe wẹ yẹn, po ehe yẹn tindo lẹpo po. 5Mẹdagun lẹ sọ vọ̀ wá, bo domọ, Le wẹ Bẹni-hadadi dọhó do, dọmọ, Yẹn domẹhlan we nugbonugbo, dọmọ, Hiẹ na jó fataka towe, po sika towe po, po asi towe lẹ po, po ovi towe lẹ po na mi; 6ṣigba yẹn na do mẹmẹsi ṣie lẹ hlan de we to osò to ojlẹ he nkọ mẹ, yé na sọ gbà owhé towe mẹ pọ̀n, po owhé mẹmẹsi towe lẹ tọn po; é na sọ yín, dọ nudepope he yín whànpẹnọ to nukun towe lẹ me, yé na yí i do alọ yeton mẹ, bo na bẹ́ ẹ sẹ̀. 7Whenẹnu wẹ ahọlu Islaeli tọn ylọ mẹho aigba lọ tọn lẹpo, bo dọmọ, Yẹn vẹ̀ mì, mì payi e go, bo pọ̀n le dawe he to danú din do, na é domẹhlan mi na asi ṣie lẹ, podọ na ovi ṣie lẹ, podọ na fataka ṣie, podọ na sika ṣie; yẹn ma sọ dọ̀nhẹ ẹ gba. 8Mẹho gbẹtọ lẹpo tọn lẹpo sọ dọ hlan ẹn dọmo, A tuntóai blo, mọ a sọ yígbè blo. 9Enẹwutu é dọ hlan mẹdagun Bẹni-hadadi tọn le lọ domọ, Dọ na ahọlu kluno ṣie dọmọ, Ehe hiẹ domẹhlan mẹmẹsi towe na to tintan yẹn na wa ṣigba onu he yẹn ma na sọgan wà gba. Mẹdagun lẹ lọ sọ fọ̀nyì, bo sọ vó ohó hẹn wá nẹ. 10Beni-hadadi sọ domẹhlan ẹn, bo dọmọ, Yẹwhe lẹ ni wà mọ hlan mi, podọ humọ ga, eyín kọ̀gudu Samalia tọn na pó na alọgogo lẹ na omẹ he hodo mi lẹpo. 11Ahọlu Islaeli tọn sọ gblon bo dọmọ, Do nẹ̃, dọ, A dike ewọ he bla awhàngbaja etọn lẹ do ogo sinadanna ede di ewọ he dè e sẹ̀ blo. 12E sọ wá jọ, whenuena Beni-hadadi sè owẹ̀n he, le é to núnù, ewo po ahọlu lẹ lọ po, to gohọ̀ lẹ lọ mẹ, wẹ e dọ hlan mẹmẹsi etọn lẹ dọmọ, Mì tò mìde do haji Yé sọ tò yéde do haji do tòdaho lọ ji. 13Bo, dayi e go, yẹwhegán de wá sepọ̀ Ahabi ahọlu Islaeli tọn de, bo domọ, Le wẹ OKLUNỌ dọ, dọmọ, Hiẹ mọ mẹsusu gégé he lẹpo? dayi e go, yẹn na jó e do alọ towe mẹ to egbé; hie na sọ yọnẹn dọ yẹn wẹ OKLUNỌ. 14Ahabi sọ dọmọ, Gbọn mẹnu dali? Ewọ sọ dọmọ, Le wẹ OKLUNỌ dọ dọmọ, Gbọn yọ̀pọ sunnu lẹ dali sọn ahọvi gbeta tọn lẹ mẹ. Whenẹnu wẹ é dọmọ, Mẹnu wẹ na ṣẹ awhàn lọ? Ewọ sọ dọmọ, Hiẹ. 15Whenẹnu wẹ é pli yọ̀pọ sunnu le sọn ahọvi gbeta tọn lẹ mẹ, yé sọ yín fọdegbànnukunawe: to yé godo é sọ pli gbẹtọ lẹ, yèdọ ovi Islaeli tọn lẹpo, Yín fọtọ̀n ṣinawe. 16Yé sọ tọ̀n yì to whèdakọ̀. Ṣigba Bẹnihadadi ko to núnù mú na ede to gohọ̀ lẹ mẹ, ewọ po ahọlu lẹ po, ahọlu gbànnukunawe he to alọgọ nẹ lẹ. 17Yọpọ sunnu lẹ sọn ohọvi gbeta tọn le mẹ tọ̀n yì donukọn; Bẹni-hadadi sọ domẹhlan gbonu, yé sọ dọ nẹ̃, dọmọ, Yè hen gbẹtọ lẹ tọ̀n wá sọn Samalia mẹ. 18Ewọ sọ dọmọ, Eyín yè hẹn yé tọ̀n wá na jijọho, mì bé yé gbẹ̀te, kavi eyín yè hẹn yè tọ̀n wá na awhàn, mì bẹ́ yé gbẹte. 19Mowẹ ehelẹ tọ̀n yì sọn tòdaho lọ mẹ, yọ̀pọ sunnu lẹ sọn ahọvi gbeta tọn lẹ mẹ, po awhàngbẹ́ he hodo yé lẹ po. 20Omẹ dopodopo sọ hù omẹ etọn; Asilianu lẹ sọ họ̀nyì, Islaeli sọ domọna yé: Bẹni-hadadi ahọlu Silia tọn sọ hòngán to osé de ji po osónọ etọn lẹ po. 21Ahọlu Isláeli tọn sọ tọ̀n yì gbonu, bo hò osọ̀ lẹ po keke lẹ po, bo sọ yí hùhù daho de do hò Silianu lẹ. 22Yẹwhegán lọ sọ wá sẹpọ́ ahọlu Islaeli tọn de, bo dọ hlan ẹn dọmọ, Yì, bo nahuhlọn dewe, bo payi, bo pòn núhe hiẹ to wiwà: na to lilẹ owhè tọn ji ahọlu Silia tọn na sọ vọ́ jìhẹ wá ji we.

23Mẹmesi ahọlu Silia tọn le sọ dọ hlan ẹn dọmọ, Yẹwhe yetọn yẹwhe okota lẹ tọn de wẹ; enẹwutu wẹ yé yín huhlọnnọ hú míwlẹ: aigba gbọ mí ni hòavùn hẹ yé to dangbo, nugbonugbo míwlẹ na yín huhlọnnọ hú yéwlẹ. 24Bo wà onú he; bé ahọlu lẹ sọ̀ ome dopodopo sọn otẹn etọn mẹ, bo dè awhàngán lẹ do otẹn yetọn me: 25Bo hia awhàngbé de na we, di awhàngbé he hiẹ ko hẹnbú, oṣò na osù, kẹkẹ na kekẹ: míwlẹ na sọ hòavùn hẹ yé to dangbo, nugbonugbo míwlẹ na sọ yín huhlọnnọ hú yewle. Ewọ sọ tuntóai hlan ogbè yetọn, bo wà mọ. 26E sọ wá jọ to lilé owhè tọn ji, wẹ Bẹni-hadadi pli Silianu lẹ, bo hẹji yì Afẹki, nado hòavùn hẹ Islaeli. 27Yè sọ pli ovi Islaeli tọn lẹ, bo donudùdùgbànna, bo yì yé ji: ovi Islaeli tọn lẹ dosla do yé nukọn taidi lẹngbọpa pevipẹvi awe gbọgbọẹvu lẹ tọn; ṣigba Silianu lẹ gọ̀ yi oto lọ mẹ. 28Omẹ Jiwheyẹwhe tọn de sọ wá sẹpò bo dọhó hlan ahọlu Islaeli tọn, bo dọmọ, Le wẹ OKLUNỌ dọ, Na Silianu lẹ dọ wutu, dọmọ, OKLUNỌ yẹwhe okọta lẹ tọn de wẹ, ṣigba ewọ ma yín yẹwhe agbàdòmẹ lẹ tọn de gba; enẹwutu wẹ yẹn na jó mẹsusu gége he lẹpo do alọ towe mẹ, míwlẹ na sọ yọnẹn dọ yẹn wẹ OKLUNỌ. 29Yé sọ dosla ode pannukọn awetọ azán ṣinawe Mowẹ é sọ yin, dọ to azán ṣinawetọ gbè yè kọ̀n awhàn dopọ; ovi Islaeli tọn lẹ sọ hù sọn Silianu lẹ mẹ afọnọ fọtọ́n kanweko to azán dopo mẹ. 30Ṣigba pìpòto lẹ họ̀nyì Afẹki, biọ tòdaho lọ mẹ; adó sọ họ̀ jẹ omẹ fọtọ̀n koatọ̀nnukunawe he yè pòdai lẹ ji. Bẹni-hadadi sọ họ̀nyì, bo wá biọ tòdaho mẹ, sọn abò mẹ jẹ abò mẹ. 31Mẹmẹsi etọn lẹ sọ dọ hlan ẹn dọmọ, Dayi e go dinvie, míwlẹ ko sè dọ ahọlu owhé Islaeli tọn tọn lẹ yín ahọlu lẹblanunọ: míwlẹ vẹ̀ we, gbọ mi ni yí odẹ́vọ̀ do adaja míton lẹ mẹ, podo okàn lẹ do ota mìtọn lẹ ji, bo tọ̀n yì ahọlu Islaeli ton de: eya é na whlẹn ogbẹ̀ mìtọn. 32Mowẹ yé bla odẹ́vọ̀ do adaja yetọn lẹ mẹ, bo yí okàn lẹ do ota yetọn le ji, bo wá ahọlu Islaeli tọn de, bo dọmọ, Bẹni-hadadi mẹmẹsi towe dọmọ, Gbọ yẹn ni nọgbẹ̀, yẹn vè we. Ewọ sọ dọmọ, Ewọ ka gbé sọ tin to ogbù? nọvisunnu ṣie wẹ ewọ. 33Dinvie omẹ ewlẹ yi sọwhiwhe do payi, bo yawu nado wle eyín é yín ayiha etọn; yé sọ dọmọ, Nọvisunna towe Bẹni-hadadi. Yihienẹnu wẹ é dọmọ, Mì yì, hẹn ẹn wá. Whenẹnu wẹ Bẹnihadadi tọn wá e de; é hẹn ẹn nado wá aga biọ kẹkẹ mẹ. 34Bẹni hadadi sọ dọ hlan ẹn dọmọ, Tòdaho he otò ṣie bẹ́ sọn otọ̀ towe si lẹ yẹn na gọ̀jó; hiẹ na sọ basi alihogbo lẹ na we to Damasku mẹ, dile otọ̀ ṣie basi to Samalia mẹ do. Podọ yẹn, Ahabi dọ, na gbọ hiẹ ni yì po alẹnù he po. Mowẹ ewọ basi alẹnù de po e po, bo gbọ e yì.

35Dawe de sọn visunnu yẹwhegán lẹ tọn lẹ mẹ dọ hlan hatọ etọn gbọn ohó OKLUNỌ tọn dali dọmọ, Yẹn vẹ we, linú mi. Omẹ lọ sọ gbẹ́ nado linú mi. 36Whenẹnu wẹ é dọ hlan ẹn dọmọ, Na hiẹ ma ko sètónuna ogbè OKLUNỌ tọn wutu, dayi e go, ṣaun le yè hẹn hiẹ fọ́nyì sọn dè, kinnikinni de na hù we. Ṣaun le yè sọ hẹn ẹn fọ̀nyì sọn e de, kinnikinni de mọ ẹn, bo sọ hù i. 37Whenẹnu wẹ é sọ mọ omẹ devo, bo dọmọ, Yẹn vẹ we, linúmi. Omẹ lọ sọ hò e, hihò po núhúhú i po. 38Mowẹ yẹwhegán lọ fọ̀nyì, bo nọtepọ̀n ahọlu to aliho ji, bo yí otabla etọn to nukun etọn lẹ ji do blaunna ede. 39Le ahọlu lọ jujei, é dawhá hlan ahọlu: é sọ dọmọ, Mẹmẹsi towe tọ́n yì biọ gblagbla awhànfuntẹn tọn mẹ; bo, dayi e go, dawe de lẹ jẹ apadopo, bo hẹn omẹ de wá dẽ, bo dọmọ, Hẹn omẹ he go: eyín gbọn alọdepope mẹ é yín bapò, whenẹnu wẹ ogbẹ towe tin na ogbẹ etọn, kavi mayínmọ hiẹ na na talẹnti fataka tọn dopo. 40Le mẹmẹsi towe yín mavọ̀ to ofi po odọ́n po, yè hẹn en yì. Ahọlu Islaeli tọn sọ dọ hlan ẹn dọmọ, Mowẹ whẹ̀dida towe na yín; hiẹ lọsu ko dotana ẹn. 41Ewọ sọ yawu bo dè otabla lọ sẹ sọn nukun etọn lẹ jì; ahọlu Islaeli tọn sọ yọ̀n ẹn dọ ewọ tin sọn yẹwhegán lẹ mẹ. 42E sọ dọ hlan ẹn dọmọ, Le wẹ OKLUNỌ dọ, Na hiẹ ko gbọ dawe lọ mẹhe yẹn klan hlan vivà kẹn ni yì wutu, enẹwutu ogbẹ towe na yì na ogbẹ etọn, podọ omẹ towe lẹ na omẹ etọn lẹ. 43Ahọlu Islaeli tọn sọ yì owhé etọn gbè pinpẹn po homẹmahùn po, bo wá jẹ Samalia.

21

1E sọ wá jọ to onú helẹ godo, wẹ Naboti Jẹzleẹlinu lọ tindo vẹ̃npa de, he tin to Jezleẹli mẹ, sẹpọ̀ ohẹnmẹ Ahabi ahọlu Samalia tọn tọn whiwhi. 2Ahabi sọ dọhó hlan Naboti dọmọ, Na vẹ̃npa towe mi, yẹn nido tindo e na ojipa omá lẹ tọn de, na é tin sẹpọ́ ohẹ ṣie wutu; yẹn na sọ na vẹ̃npa yọ̀nwhanpẹ hú i de wẹ nẹ: kavi, eyín é sọawuhia dagbe hlan we, yẹn na na ahidona etọn we to akuẹ mẹ. 3Naboti sọ dọ hlan Ahabi dọmọ, OKLUNỌ ni pa ẹ na mi, bọ yẹn na do na ogú otọ̀ ṣie lẹ tọn hlan we. 4Ahabi sọ yì biọ ohò etọn mẹ pìnpọ̀n po homẹmahùn po na ohó Naboti Jẹzleẹlinu lọ tọn wutu he é dọ hlan ẹn: na ewọ ko dọmọ, yẹn ma na na ogú otọ ṣie lẹ tọn we gba. E sọ tẹ ede mlọnai to adọzan etọn ji, bo lé nukunmẹ etọn sẹ, bo ma sọ jlo dù akla de. 5Ṣigba Jẹzebẹli asi etọn wá e de, bo dọ hlan ẹn dọmọ, Etẹwutu gbigbọ towe yín awublanọ do mọ, bọ hiẹ ma do dù akla de? 6Ewọ sọ dọ hlan ẹn dọmọ, Na yẹn dọhó hlan Naboti Jẹzleẹlinu lọ wutu, bo dọ hlan ẹn dọmọ, Na vẹ̃npa towe mi na akuẹ; kavi mayínmọ, eyín é hùnhomẹ we, yẹn na na vẹ̃npa devo we nẹ̃: bọ ewọ sọ gblọn dọmọ, Yẹn ma na na vẹ̃npa ṣie we gba. 7Jẹzebẹli asi etọn sọ dọ hlan ẹn dọmọ, Hiẹ ma ka dùgánna ahọludu Islaeli tọn dinvie? Tite, bo dù akla, bo gbọ ayiha towe ni yín homẹhùnnọ: yẹn na na vẹ̃npa Naboti Jẹzleẹlinu lọ tọn we. 8Mowẹ é kàn ohówé lẹ to oyín Ahabi tọn mẹ, bo yí ohia etọn do tlẹ yé, bo sọ do ohówé lẹ lọ hlan mẹho lẹ podọ hlan mẹgbògbo he tin to tòdaho etọn mẹ lẹ, po he nọ nò Naboti de lẹ po. 9E sọ wlan to ohówé lẹ lọ mẹ, dọmọ, Mì lé nùbibla de, bo zé Naboti do fiyìaga de ji to gbẹtọ lẹ ṣẹnṣẹn: 10bo dè sunnusi awe, visunnu Beliali tọn lẹ, do e nukọn, bo gbọ yé ni dekunnu do okọ̀ nẹ, dọmọ, Hiẹ gbẹ́ Jiwheyẹwhe po ahọlu po. Whenẹnu mì ni hẹn ẹn jẹgbonu, bo dlan zannu in, na é ni kú. 11Omẹ tòdaho etọn mẹ tọn lẹ, yedọ mẹho lẹ po mẹgbògbo he nọ nọ̀ tòdaho etọn mẹ lẹ po, wà dole Jẹzebẹli domẹhlan yé do, kẹdẹdi le yè wlan ẹn to ohówé he é dohlan yé mẹ. 12Yé lá nùbibla de bo zé Naboti do fiyìaga ji to gbẹtọ lẹ ṣẹnṣẹn. 13Omẹ awe ewlẹ, visunnu Beliali tọn lẹ wá hẹmọ bo sín nukọn nẹ: omẹ Beliali tọn lẹ lọ sọ dekunnu do okọ̀ nẹ̃, yédọ do Naboti kẹ, to nukọn gbẹtọ lẹ tọn, dọmọ, Naboti gbẹ́ Jiwheyẹwhe po ahọlu po. Whenẹnu wẹ yé hẹn ẹn tọn jẹgbonu sọn tòdaho lọ mẹ, bo yí zannu lẹ do dlanzannu do e bọ é kú. 14Whenẹnu wẹ yé domẹhlan Jẹzebẹli de, dọmọ, Yè ko dlanzannu do Naboti, é sọ yín oṣiọ. 15E sọ wá jọ, whenuena Jẹzebẹli sè dọ yè ko dlanzannu do Naboti, bo sọ yín oṣiọ, wẹ Jẹzebẹli dọ hlan Ahabi dọmọ, Tite, yi nutindo vẹ̃npa Naboti Jẹzleẹlinu lọ tọn tọn, he é gbẹ́ nado na we na akuẹ: na Naboti ma sọ tin to ogbẹ́ gba, ṣigba oṣiọ we. 16E sọ wá jọ, whenuena Ahabi sè dọ Naboti yín oṣiọ, wẹ Ahabi tite nado jẹte yì vẹ̃npa Naboti Jẹzleẹlinu lọ tọn mẹ, nado yí nutindo e tọn.

17Ohó OKLUNỌ tọn sọ wá Elija Tiṣbinu lọ de, dọmọ, 18Tite, jẹte yì nado pé Ahabi ahọlu Islaeli tọn, he nọ nọ́ Samalia mẹ: dayi e go, ewọ tin to vẹ̃npa Naboti tọn mẹ, fie yè hẹn ewọ jẹte jei nado yí nutindo e tọn. 19Hiẹ na sọ dọhó hlan ẹn, dọmọ, Le wẹ OKLUNỌ dọ dọmọ, Hiẹ ko hù, bo ko sọ yi nutindo? podọ hiẹ na sọ dọhó hlan ẹn, dọmọ, Le wẹ OKLUNỌ dọ, dọmọ, To otẹn fie avún lẹ didọ ohùn Naboti tọn te wẹ avún lẹ na sọ didọ ohùn towe te, yèdọ towe. 20Ahabi sọ dọ hlan Elija dọmọ, Hiẹ ko mọ mi wẹ, kẹ̀ntọ ṣie È? Ewọ sọ gblọn dọmọ, Yẹn ko mọ we: na hiẹ ko sà dewe nado wà enẹ he yín oylan to nukun OKLUNỌ tọn mẹ wutu. 21Dayi e go, yẹn na hẹn oylan wá oji we, bo na zà we sẹ̀ gbidigbidi, bo na sán ovi sunnu dopodopo sẹ sọn Ahabi de, ewọ he yè glọndo hòmẹ po ewọ he yè pòdai do gbangba to Islaeli mẹ po: 22Yẹn na sọ basi owhé towe di owhé Jeloboami visunnu Nebati tọn tọn, podọ di owhé Baaṣa visunnu Ahija tọn tọn, na homẹgblenamẹ he hiẹ ko yí do hẹnhomẹgble mi hlan adi, bo ko sọ hẹn Islaeli nado wàylando. 23OKLUNỌ sọ dọhó Jẹzebẹli tọn ga, dọmọ, Avún lẹ na dù Jẹzebẹli to odòkó Jezleẹli tọn dali. 24Ewọ he kú sọn Ahabi mẹ to tòdaho lọ mẹ avún lẹ na dù; podọ ewọ he kú to danji ohọ́ aga tọn lẹ na dù. 25(Ṣigba mẹde ma tin jijlẹ do Ahabi go, he sà ede nado wà enẹ he yín oylan to nukun OKLUNỌ tọn mẹ, mẹhe Jẹzebẹli asi etọn nọ to dido. 26E sọ yí osù daho do wà to hihodo boṣiọ lẹ mẹ, kẹdẹdi ehe Amọlinu lẹ wà lẹpo, mẹhe OKLUNỌ tùn hlan gbonu to ovi Islaeli tọn lẹ nukọn.) 27E sọ wá jọ, whenuena Ahabi sè ohó helẹ, wẹ é tlẹn avọ̀ etọn lẹ, bo yí odẹ́vọ̀ do agbasalan etọn go, bo blanù bo mlọn odóvó mẹ, bo sọ viavi badabada. 28Ohó OKLUNỌ tọn sọ wá Elija Tlẹbinu lọ de, dọmọ, 29Hiẹ mọ le Ahabi huwhẹ́ ede do to nukọn ṣie? na ewọ huwhẹ́ ede to nukọn ṣie wutu, yẹn ma na hẹn oylan lọ wá to azán etọn lẹ mẹ gba: aigba to azán visunnu etọn lẹ tọn lẹ mẹ wẹ yẹn na hẹn oylan lọ wá owhé etọn ji.

22

1YE sọ nọte owhè atón matin awhàn to Silia po Islaeli po ṣẹnṣẹn. 2E sọ wá jọ to owhè atọ̀ntọ mẹ, wẹ Jehọṣafati ahọlu Juda tọn jẹte wá ahọlu Islaeli tọn de. 3Ahọlu Islaeli tọn sọ dọ hlan mẹmẹsi etọn lẹ dọmọ, Míwlẹ yọnẹn dọ mìtọn wẹ Lamọti-gileadi, mí sọ tin abọẹ, bo ma sọ yí i sọn alọ ahọlu Silia tọn tọn mẹ gba? 4E sọ dọ hlan Jehọṣafati dọmọ, Hiẹ na yì po yẹn po jẹ awhànfuntẹn jẹ Lamọti-gileadi? Jehọṣafati sọ dọ hlan ahọlu Islaeli tọn dọmọ, Yẹn tin dile hiẹ te, omẹ ṣie lẹ di omẹ towe lẹ, osé ṣie lẹ di osé towe lọ. 5Jehọṣafati sọ dọ hlan ahọlu Islaeli tọn dọmọ, Yẹn vẹ́ we, kanbiọ, to ohó OKLUNỌ tọn de to egbé. 6Whenẹnu wẹ ahọlu Islaeli tọn pli yẹwhegán lẹ dopọ, sunnusi fowe nkọ, bo dọ hlan yé dọmọ, Yẹn nayì Lamọti gileadi ji nado funawhàn kavi yẹn na jódo? Yé sọ dọmọ, Hẹji yì; na OKLUNỌ na jó e do alọ ahọlu tọn mẹ. 7Ṣigba Jehọṣafati dọmọ, Yẹwhegán OKLUNỌ tọn de ma sọ tin to ofi dogọ́, na nido kanbiọ sọn e de? 8Ahọlu Islaeli tọn sọ dọ hlan Jehọṣafati dọmọ, Omẹ dopo de gbẹ́ sọ tin gbọn mẹhe dali míwlẹ sọgan kanbiọ sọn OKLUNỌ de, Mikaia visunnu Imla tọn: ṣigba yẹn gbẹwanna ẹn; na ewọ ma nọ dọdai dagbe gbọn dali ṣie gba, adavo oylan. Jehọṣafati sọ dọmọ, A dike ahọlu dọ mọ blo. 9Whenẹnu wẹ ahọlu Islaeli tọn ylọ ogán de, bo dọmọ, Hẹn Mikaia visunnu Imla tọn wá plaun. 10Dinvie ahọlu Islaeli tọn po Jehọṣafati ahọlu Juda tọn po sinai dopodopo to ofìn etọn ji, vivàsọ to otewu yetọn lẹ mẹ, to otẹn gbangba de mẹ to bibiọ hòngbo Samalia tọn mẹ ji; yẹwhegán lẹpo sọ to didọdai toyé nukọn. 11Zẹdekia visunnu? enaana tọn sọ basi azò ogànyù tọn lẹ nẹ̀, bo dọmọ, Le wẹ OKLUNỌ dọ, dọmọ, Ehe wẹ hiẹ yí do sisẹ Silianu lẹ, kaka yè na do và yé. 12Yẹwhegán lẹpo sọ to didọdai mọ, dọmọ, Hẹji yì Lamọti-gileadi, bo wàyọnna: na OKLUNỌ na jó e do alọ ahọlu tọn mẹ. 13Mẹdagun he yì nado ylọ Mikaia dọhó hlan ẹn, dọmọ, Dayi e go dinvie, ohó yẹwhegán lẹ tọn lẹ dọ dagbe hlan ahọlu po onù dopo po: yẹn vẹ́ we, gbọ ohó towe, ni tin di ohó dopo sọn yé mẹ tọn, hiẹ ni bo sọ dọhó dagbe 14Mikaia sọ dọmọ, Le OKLUNỌ to ogbẹ́, núhe OKLUNỌ dọ hlan mì, enẹ wẹ yẹn na dọ. 15Whenuena yè hẹn ẹn wá, ahọlu de, ahọlu dọ hlan ẹn dọmọ, Mikaia, mí na yì Lamọti-gileadi nado funawhàn, kavi mí ni jódo? Ewọ sọ gblọn nẹ dọmọ, Hẹji yì, bo wàyọnna; OKLUNỌ na sọ jó e do alọ ahọlu tọn mẹ. 16Ahọlu sọ dọ hlan ẹn dọmọ, Whla nẹmu wẹ yẹn na sànùsù do ogo we dọ hie dọ núde hlán mì blo adavo nugbo to oyín OKLUNỌ tọn mẹ? 17Ewọ sọ dọmọ, Yẹn mọ Islaeli lẹpo gbàpé to òsó lẹ ji, di lengbọ le he ma tindo lẹngbọhọtọ de: OKLUNỌ sọ domọ, Ehelẹ ma tindo mẹmẹnu de; gbọ yé omẹ dopodopo ni gò do owhé etọn gbè to jijọho mẹ. 18Ahọlu Islaeli tọn sọ dọ hlan Jehọṣafati dọmọ, Yẹn ma dọ na we dọ ewọ ma nọ dọdọdai dagbe gbon yẹn dali, adavo oylan? 19Ewọ sọ dọmọ, Enẹwutu hiẹ ni sè ohó OKLUNỌ tọn: Yẹn mọ OKLUNỌ to aisínsin to ofìn etọn ji, awhànpa olọn tọn lẹpo site to e de to alọ adusi etọn ji podọ to amiyọn etọn ji. 20OKLUNỌ sọ domọ, Mẹnu wẹ na do Ahabi, na é nido hẹji yì bo jai to Lamọtigileadi? Ode dọ do le nkọ ji; mẹdevo sọ dọ do enẹ nkọ ji. 21Gbigbọ de sọ tón wá finẹ, bo site to OKLUNỌ nukọn, bo dọmọ, Yẹn na do e. 22OKLUNỌ sọ dọ hlan ẹn dọmọ, Gbọnna? Ewọ sọ dọmọ, Yẹn na tón yì, bo sọ yín gbigbọ-lalo de to onù yẹwhegán etọn lepo tọn mẹ. Ewọ sọ dọmọ, Hiẹ wẹ na do e, bo na sọ glónu ga: tón yì, bo wà mọ. 23Enewutu dinvie, dayi e go, OKLUNỌ ko yí gbigbọlalo de do onù yẹwhegán towe helẹ lẹpo tọn mẹ; OKLUNỌ ko sọ, dọ oylan gbọn hiẹ tọn dali. 24Whenẹnu wẹ, Zẹdekia visunnu Ṣenaana tọn wá sẹpọ́, bo hò Mikaia sọn alaka go, bo dọmọ, Aliho tẹwẹ gbigbọ OKLUNỌ tọn gbọn yì sọn dẽ nado dọhó hlan we? 25Mikaia sọ dọmọ, Dayi e go, hie na mọ to azán nẹ gbè, whenuena hiẹ na yì biọ abò homẹnukọn de mẹ yì nado whla dewe. 26Ahọlu Islaeli tọn sọ dọmọ, Mì wle Mikaia, bo hẹn ẹn gò do Amọni otògán tòdaho lọ tọn de, bo dọ hlan Joaṣi visunnu ahọlu tọn; 27bo dọmọ, Le wẹ ahọlu dọ dọmọ, Yí núhe do gànhòmẹ, bo yí akla nukunbia tọn po osìn nukunbia tọn po do to yìnyìn in, kaka yẹn na do gó jijọho mẹ. 28Mikaia sọ dọmọ, Gigọ̀ eyín hiẹ gò jijọhọ mẹ, bé OKLUNỌ ma dọhó gbón dẽ gba. Ewọ sọ dọmọ, Sè, mì gbẹtọ lẹ, popo mì tọn.

29Mọwẹ ahọlu Islaeli tọn po Jehọṣafati ahọlu Juda tọn po hẹji yì Lamọti-gileadi. 30Ahọlu Islaeli tọn sọ dọ hlan Jehọṣafati dọmọ, Yẹn ha diọunna dẽ, bo yì biọ awhànfuntẹn mẹ; ṣigba hiẹ ni yí otewu towe lẹ do ógo. Ahọlu Islaeli tọn sọ diounna ede, bo yì biọ awhànfuntẹn mẹ. 31Dinvie ahọlu Silia tọn ko degbèna awhàngán gbànnukunawe kẹkẹ etọn lẹ tọn lẹ, dọmọ, Mì hòavùn hẹ pẹvi kavi daho blo, adavo hẹ ahọlu Islaeli tọn kedẹ. 32E sọ wá jọ, whenuena awhàngán kẹkẹ lẹ tọn lẹ mọ Jehọṣafati, wẹ yé dọmọ, Ahọlu Islaeli tọn wẹ ehe nugbonugbo; yé sọ lẹ́ dapadopo nado hòavùn hẹ ẹ: Jehọṣafati sọ dawhá lélé. 33E sọ wá jọ, whenuena awhàngán kẹkẹ lẹ tọn lẹ mọ dọ ahọlu Islaeli tọn ma wẹ ewọ gba, wẹ yé gọ̀ do godo sọn mọdona ẹn mẹ. 34Dawe de sọ dòn ogá etọn madodego de, bo hò ahọlu íslàeli tọn to opétẹn ogànwu tọn lẹ ṣẹnṣẹn: enẹwutu é dọ hlan kẹkẹdotọ kẹkẹ etọn tọn lọ dọmọ, Lé alọ towe bo hẹn mi tón sọn awhànpa lọ mẹ; na yè dalán ogo na mi badabada. 35Awhàn lọ sọ sinyẹn to azán nẹ gbè: yè sọ hẹn ahọlu dote to kẹkẹ etọn mẹ do Silianu lẹ ji, bo sọ kú to whèjai: ohùn sọ sà tón sọn alán lọ mẹ biọ oglọ kekẹ lọ tọn. 36Awhá de sọ yì lédo awhànpa lọ to finẹ to yìyì odò owhè tọn jlẹmẹ, dọmọ, Omẹ dopodopo do tòdaho etọn mẹ, podọ omẹ dopodopo do otò etọn mẹ. 37Mowẹ ahọlu kú, yè sọ hẹn ẹn wá Samalia; yé sọdi ahọlu to Samalia mẹ. 38Yé sọ klọ kekẹ lọ to tándò Samalia tọn tó; avún lẹ sọ didọ ohùn lọ; (dinvie galọtọ lẹ to awúlẹ̀ to finẹ); kẹdẹdi ohó OKLUNỌ tọn he é dọ. 39Dinvie pipòtọ owàlọ Ahabi ton tọn lẹ, po ehe é wà lẹpo po, podọ ohò ajlankúdu tọn he é dó, po tòdaho he é dó lẹpo po, yè ma ka wlan to owé otànnugbo ahọlu Islaeli tọn lẹ tọn mẹ? 40Mowẹ Ahabi damlọn po otóetọn lẹ po; Ahazia visunnu etọn sọ dùahọlu to otẹn etọn mẹ.

41Jehọṣafati visunnu Asa tọn ṣẹ̀ nado dùahọlu to Juda ji to owhè ẹnẹtọ Ahabi ahọlu Islaeli tọn tọn mẹ. 42Jehọṣafati yín owhè gbànatọ́n mẹho whenuena é ṣẹ̀ nado dùahọlu; é sọ dùahọlu owhè koatọ́n to Jelusalẹm mẹ. Oyín onọ etọn tọn wẹ Azuba viyọnnu Ṣilhi tọn. 43E sọ zin zọnlin to aliho Asa otò etọn tọn lẹpo mẹ; é ma lé dapadopo sọn e mẹ gba, wiwà enẹ he yín jlọjlọ to nukun OKLUNỌ tọn lẹ mẹ: ṣogàn yè ma bẹ́ otẹn yìaga lẹ sẹ̀ gba; gbẹtọ lẹ gbé sọ to avọ́sán bo to nuyọnwán mẹ̀ to otẹn yìaga lẹ mẹ. 44Jehọṣafati sọ basi jijọho po ahọlu Islaeli tọn po. 45Dinvie pipòtọ owàlọ Jehọṣafati tọn tọn lẹ, po hlọnhlọn etọn he é dohia po, po le é funawhàn do po, yè ma ka wlan yé to owé otànnugbo ahọlu Juda tọn lẹ tọn lẹ mẹ? 46Pipòtọ sọn sọdọminu lẹ mẹ, he pò to azán Asa otọ́ etọn tọn lẹ mẹ, é dè yé tòn sọn aigba lọ ji. 47Ahọlu de ma sọ tin to Edomi me: whépọ̀ntọ de wẹ yín ahọlu. 48Jehọṣafati basi ohún Talsisi tọn lẹ nado nọ yì Ofili na sika: ṣigba yé ma nọ yì gba; na yè gbà ohún lẹ lọ to Eziọn-gẹbeli. 49Whẹnenu wẹ Ahazia visunnu Ahabi tọn dọ hlan Jehọṣafati dọmọ, Gbọ mẹmẹsi ṣie lẹ ni nọ yì po mẹmẹsi towe lẹ po to ohún lẹ lọ mẹ. Ṣigba Jehọṣafati ma jlo gba. 50Jehọṣafati sọ damlọn po otò etọn lẹ po, yè sọ di i po otọ̀ etọn lẹ po to tòdaho Davidi otọ̀ etọn tọn mẹ: Jolami visunnu etọn sọ dùahọlu to otẹn etọn mẹ.

51Ahazia visunnu Ahabi tọn sọ ṣẹ̀ nado dùahọlu to Islaeli ji to Samalia mẹ to owhè fọtọ̀nnukunawetọ Jehọṣafati ahọlu Juda tọn tọn mẹ, é sọ dùahọlu owhè awe to Islaeli ji 52Ewọ sọ wà enẹ he yín oylan to nukun OKLUNỌ tọn mẹ, bo to zọnlinzin to aliho otọ́ etọn tọn mẹ, podọ to aliho onọ etọn tọn mẹ, podọ to aliho Jeloboami visunnu Nebati tọn tọn mẹ, ehe mẹ é hẹn Islaeli nado wàylando te. 53E sọ nọ to Baali sẹ̀n, bo sọ to taliai nẹ, bo henhomẹgble OKLUNỌ, Jiwheyẹwhe Islaeli tọn hlan adi, kẹdẹdi ehe otọ̀ etọn ko wà lẹpo.