1

1PAULU, afànumẹ Jiwheyẹwhe tọn de, podọ apọsteli Jesu Klisti ton de, kẹdedi yise mẹsinsinyan Jiwheyẹwhe tọn tọn lẹ, po oyọnẹn nugbo tọn po he gbọn jijọ-di-Jiwheyẹwhe tọn dali, 2to tódido mẹ na ogbè madopodo, he Jiwheyẹwhe, he ma nọ dolalo, ko dopagbe etọn whẹpo aihọn do sè; 3ṣigba to ojlẹ he sò mẹ é sọ ohó eton hia gbon oyẹwheho mẹ, he yè yí na mi kẹdẹdi osén Jiwheyẹwhe Whlẹngantọ mítọn tọn; 4hlan Titu, ovi ṣie titi kẹdẹdi yisè hẹ peai de. Ojomion, lẹblanu, po jijọho po sọn Jiwheyẹwhe Ótó de, podọ sọn Jesu Klisti Oklunọ Whlẹngantọ mítọn de.

5Na ehe wutu wẹ yẹn jo we dai do Klete, na hiẹ nido tò onú he pò yè ma ko basi lẹ do tẹnmẹtẹnmẹ, bo sọ dè meho lẹ do dogan to otodaho dopodopo me, dile yẹn degbèna we do: 6eyín mede yín madovlẹnọ, asú yọnnu dopo tọn, he tindo ovi he yise he yè ma jẹwhè etọn gbọn gblewà kavi òtasinyẹn dali. 7Na é jẹ dọ bisọpu ni yín madovlẹnọ, di họnkọnsi Jiwheyẹwhe ton; memayiwanna ede só, omẹ ma no yawu gblehomẹ, omẹ ma yín sinnùmúnọ, ome ma yín nuliniẹto, omẹ ma yín adọwhénnọ ale tọn; 8Adavo wanyitọ awujọme tọn, wanyitọ dagbe ton, hùwhẹnọ, dodonọ, wiwenọ, owunzanọ; 9he hẹn ohó nugbo go gligli, dile ye plon ẹn do, gbọn oplón he pégan dali, na ewọ nido nọ yí do jlahomẹdona omẹ, bo sọ do sọgan gọkòna yé he nọ dọnuyindò lẹ.

10Na tasinyẹntọ, ohó vó dọtọ, po mẹklọtọ susu po wẹ tin, humọ yé he yín owhẹgbo tọn lẹ: 11onù mẹhetọn ye ma sọgan nọ ma hẹn dote, omẹ he sọtadona owhè, lẹpo, bo nọ to onú he ma je lẹ plọnmẹ, na adọwhén tọn wutu 12Dopo to yelọsu mẹ, yẹwhegán sọn yetọn titi mẹ, dọmo, Lalonọ wẹ Kleteto lẹ to whepoponu okanlin ylankan, homẹ pinpẹnnọ. 13Okunnude he nugbo wẹ. Enewutu nọ wọ́he yé doteji, na yé nido pegan to yise mẹ, 14hiẹ dayi otan ovọ́ Ju le tọn, po osen gbẹtọ tọn po go blo, he nọ díọmẹ sọn nugbo mẹ 15Na homẹwewénọ lẹ, wéwé wẹ onú lẹpo: ṣigba hlan yé he yín gbigbletọ lẹ po mayisenọ lẹ po wẹ nude ma yín wéwé; ṣigba yèdọ ayiha yetọn po nuyọnẹn po ko zùn gbigble. 16Yé yígbe dọ yé yón Jiwheyẹwhe: ṣigba to azón lẹ me yé món ẹn, yínvín osùnú, tólivẹtọ, podọ na azón dagbedagbe lẹpo mẹgbigbé.

2

1ṢIGBA hiẹ ni nọ dọhó onú he jẹ hẹ oplón he pó tọn: 2na sunnu meho lẹ ni yín hùwhẹnọ, mẹabọeabọẹ, owùnzanọ, bo zìn to yise mẹ, to owanyi mẹ, to homẹfa mẹ. 3Mọkẹdẹ wẹ yọnnu mẹho le ga, dọ yé ni tin to jijọ he jẹ hẹ wiwe mẹ, ma yín whejetọ lalonọ, ma yín sìnnùmúnọ, mẹplọntọ onú dagbe lẹ tọn; 4na yé nido plón yọ̀pọ yọnnu lẹ nado yín hùwhẹnọ, nado nọ yiwanna asú yẹtọn lẹ, nado nọ yiwanna ovi yetọn lẹ, 5nado yín nuyọnentọ, wéwénọ, nado yín owhẹ́ gbè nọtọ, mẹdagbe, he litaina asú yetọn titi lẹ, na ohó Jiwheyẹwhe tọn ma na do yín nùzandogona. 6Nọ yi ohó do jlahomedona yọ̀pọ sunnu lẹ ga, nado yín hùwhẹnọ ayiha mẹ tọn. 7To onú lẹpo mẹ nọ yí dewe do basi ohia azọ́n dagbe lẹ tọn: to oplón mẹ nọ do magble, zìnzìn, po owalọ pipé po hia, 8ohogbe he zìn, he yè ma sọgan gblewhẹdo; na winyan nido hù yé he jẹglo, to ma mọ onú gbigble de dọ do mí go mẹ. 9Nọ yí ohó do jlahomẹdona afanumẹ lẹ nado tin taliai mẹ hlan mẹmẹnu yetọn titi le, podọ nado nọ hẹn homẹ yetọn vivi dagbedagbe to onú lẹpo mẹ; bo sọ nọ dagbèdogbèmẹ blo; 10he ma nọ do dódó dagbe lẹpo hia; na yé nido doasọna oplón Jiwheyẹwhe Whlẹngantọ mítọn tọn to onú popo mẹ. 11Na ojọmiọn Jiwheyẹwhe tọn he hẹn whlẹngan wá ko sọawúhia omẹ, pọpo, 12bo sọ to mí plon dọ, to mimọn jijọ-ma-di-Jiwheyẹwhe tọn po ojlogbigble aihọn tọn po mẹ, mí ni nọgbó to hùwhẹ mẹ, to dódó mẹ, podọ to jijọ-di-Jiwheyẹwhe tọn mẹ, to aihọn dinvie tọn mẹ; 13bo to nukundo tódido donanọ lọ, podọ awúsọhia gigo Jiwheyẹwhe mítọn daho tọn, po Jesu Klisti Whlẹngantọ mítọn tọn po; 14mẹhe jo ede na mí wutu, na é nido fli mí sọn ylando lẹpo mẹ, bo sọ dó kló mí wé zùn omẹvò hlan ede, vivẹnudotọ azọ́n dagbe lẹ tọn. 15Onú helẹ wẹ hiẹ ni nọ dọ, bo do nọ jlahomẹdonamẹ, bo sọ nọ yí asẹ lẹpo do wóhẹmẹ. A dike mẹdepope vlẹ we blo.

3

1NỌ flinnu yé nado nọ tin to taliai mẹ hlan ogán po huhlọn lẹ po, nado nọ setónuna otògán lẹ, nado nọ wleawu dai pọ́n azọ́n dagbe lẹpo, 2ma nado dọhó gbigble do mẹde go, ma nado yin jlẹ̀wàtọ, adavo mẹdẹ̃dẹ, he na nọ do wàlọmimiọn hia omẹ popo. 3Na mìlọsu ga ko yín klenọ to ojlẹ delẹ mẹ, tólivẹtọ, mẹkiklọ, he nọ to ojlogbigble po gbèdudu hunkọhunkọ po sèn, bo sọ tin to homẹha po nuvẹun po mẹ, omẹ yè gbẹwanna bo sọ nọ to wangbẹna mẹnọzo. 4Ṣigba ehegodo homẹdagbe po owanyi Jiwheyẹwhe Whlẹngantọ mítọn tọn po sọawúhia hlan gbẹtọ, 5é ma yín gbọn azón dódó tọn he mí ko wà dali gba, ṣigba dile lẹblanu etọn te, é whlẹn mí, gbọn lèwé ovọji tọn po hẹnzunyóyó Gbigbọ Wiwe tọn po dali; 6he é kòn do mí ji tò opógege gbọn Jesu Klisti Whlẹngantọ mítọn mẹ; 7dọ yínyín whèsùna gbọn ojọmiọn dali, na yè nido yí mí do basi ogúdutọ dile tódido ogbẹ madopodo tọn te. 8Nugbo wẹ ohó he, onú helẹ wẹ yẹn sọ jlo dọ hiẹ ni nọ to didọ nùmakumaku, na yé he ko yí Jiwheyẹwhe se lẹ nido nọ wleawu nado hẹn azọ́n dagbe lẹ go. Dagbe po nudoale po na gbẹtọ wẹ onú hele. 9Ṣigba dapana okanbiọ nulu tọn, otàn tọn, núdindọn tọn, podọ avùnhihó gbọn osén tọn dali; na madoale po ovó po wẹ yé. 10Omẹ he yín oplóngiglọnọ to hokónamẹ tintan po awetọ po godò, gbé ẹ dai; 11na hiẹ ni yọnẹn dọ omẹ he tin to mọ de lépe, bo wàylando, bo sọ gblewhẹdo ede.

12Whenuena yẹn na do Altema hlan we, kavi Tikiku, dovivẹnu nàdo wá dẽ to Nikopoli; na yẹn ko magbè etọn nado hlẹnàvivọ to finẹ. 13Hẹn Zena osénnọ po Apọlo po wá dẹdẹ to gbejizọnlin yetọn ji, yé sọ gbòagba núde tọn blo. 14Gbọ omẹ mítọn lẹ ga ni plón le yè họ hẹn azọ́n dagbe lẹ gò do na zinzán he jẹ, na yé yín madosinsẹnnọ blo.

15Omẹ he to dẽ lẹpo dọnúdo we. Dọnúdo yé he yiwanna mí to yise mẹ lẹpo. Ojọmiọn ni tin to mì omẹ pó de. Niṣẹ.