1

1PAULU, Aposteli Jesu Klisti tọn de gbọn ojlo Jiwheyẹwhe tọn mẹ, kẹdedi opagbe ogbè he tin to Klisti Jesu me, 2hlan Timoti, ovi yiwanna ṣie dódo: Ojọmiọn, leblanu, po jijọho po, sọn Jiwheyẹwhe Otọ́ de, podọ sọn Jesu Klisti Oklunọ mítọn de.

3Yẹn dopéna Jiwheyẹwhe, mẹhe yẹn to sinsẹ́n sọn otó-gbo ṣie lẹ de to ayiha wiwe mẹ, dọ to magbọjẹ mẹ yẹn to hiẹ flin tọ odó ṣie mẹ to ozán po okle po; 4talala wẹ yẹn jlọ nado mọ nukun towe mẹ, yẹn sọ tọ dasìn towe flin, na yè nido yí ayajijẹ do góhòna mi; 5whenuena yẹn flin yise matinklọ he tin to ohò towe mẹ, ehe ko tin to ohò Loisi, onọ towe daho tọn mẹ, podọ to ohò Euniki, onọ towe ton mẹ, do nukọn; yè hẹn mi yọnẹn dódo dọ, è tin to ohò towe mẹ ga. 6Na ehétọn yẹn naflin we, dọ hiẹ ni zé nunina; Jiwheyẹwhe tọn he tin to ohò towe mẹ gbọn alọ ṣie domẹji tọn dali daga. 7Na Jiwheyẹwhe ma na gbigbọ; obu tọn mí gba, adavo huhlọn tọn, owanyi tọn, po ayiha zìnzìn tọn po. 8Enẹwutu hiẹ kuwinyan okunnu Ọklunọ mìton tọn blo, kavi yẹn ogàntọ etọn tọn: ṣigba hiẹ ni yín máhẹtọ to nukunbibia wẹndagbe tọn; lẹ mẹ kẹdedi huhlọn Jiwheyẹwhe tọn; 9mẹhe ko whlẹn mí, bọ sọ yí oylọ wiwe do ylọ mí, é ma yín dile azón mítọn te gba, ṣigba dile lẹndote po ojọmiọn ewlọsu tọn te wẹ, ehe yè na mí to Klisti Jesu mẹ whẹpo aihọn do jọ, 10ṣigba yè sọhia dinvie gbọn awùsọhia Jesu Klisti Whlẹngantọ mítọn tọn dali, mẹhe sunsún okú sè bo sọ hẹn ogbè po makú po wá hinhọ́n mẹ gbọn wẹndagbe mẹ; 11ehe yè dè mì nado basi yẹwhehodọtọ hlan, apọsteli po mẹplọntọ Kosi lẹ tọn po. 12Na ehewutu yen to yaji na onú helẹ; ṣigba winyan ma hù mi; na yẹn yọ́n mẹhe yẹn yise, yè sọ hẹn mi yọnẹn dódo dọ, ewọ sọgan yí onú he yen yí do alọ mẹ nẹ̃ whiákaka jẹ azán nẹ gbè. 13Hẹn ohia ohó tọn he pégan lọ go gligli, ehe hiẹ ko sè to dẽ, to yise po owanyi po mẹ, he tin to Klisti Jesu mẹ. 14Onú dagbe he yè na hlan we pọ́n e go gbọn Gbigbọ Wiwé he nọnọ̀ mí mẹ dali.

15Ehe wẹ hiẹ yọnẹn dọ, yé he tin to Asia lẹpo wẹ lé sọn godo ṣie; mẹhe mẹ Figelu po Hamọgini po tin te. 16Na Oklunọ ni na lẹblanu owhé Onesifọlu tọn; na é miọnhomẹna mi whla susu, winyan ma sọ hù i na ogàn ṣie; 17ṣigba, whenuena é tin to Lomu, é whèsọ din mi talala, bo sọ mọ mi. 18Oklunọ ni na ẹn nado mọ lẹblanu Oklunọ tọn to àzán nẹ gbè; podọ onú sọha he mẹ é wàdèvizọn te lẹ to Efesu, hiẹlọsu yọnẹn dagbedagbe.

2

1ENẸWUTU hiẹ, ovi ṣie, yín hu hlọnnọ to ojọmiọn he tin to Klisti Jesu mẹ me. 2Podọ onú nẹlẹ he hiẹ ko sè to dẽ podọ to kunnudetọ susu de nẹlẹ, wẹ hiẹ ni yí do alọ mẹ na nugbonọ lẹ, mẹhe na sọgan plọn mẹdevo lẹ ga. 3Enẹwutu hiẹ ni doakónna onú he sinawú, di awhànvipẹ dagbe Jesu Klisti tọn de. 4Awhànfùntọ dé ma yí onú aihọn he tọn do bla ede; bo na sọgan hẹn homẹ ewọ he dè e do basi awhànvipẹ tọn hùn gba. 5Podọ ga eyín mẹdepope to pipla to ahididi mẹ, yè ma ko nọ ṣinyọn ojẹgbakun nẹ gba, adavo é plahi di osén tọn. 6Oglesi he to azọnwà whéwhé wẹ na dù to sinsẹ́n etọn mẹ. 7Lẹn onú he yẹn to didọ pọ́n; Oklunọ ni na nuyọnẹn we to onú popo mẹ. 8Flin dọ Jesu Klisti sọn okún Davidi tọn mẹ wẹ yè fọ́n tite sọn osiọ lẹ mẹ kẹdedi wẹndagbe sié: 9ehe mẹ yẹn to tuklajẹ diylahwàtọ, yèdọ jẹ ogàn mẹ; ṣigba yè ma dogàn ohó Jiwheyẹwhe tọn gba. 10Enẹwutu yẹn to akọndona onú lẹpo na mẹsinsinyan lẹ tọn wutu, na yewlẹ ga nido tindo whlẹngan he tin to Klisti Jesu mẹ, po gigo madopodo po 11Nugbo wẹ ohó lọ: Na eyín mí zùn osiọ hẹ ẹ, mí na nò ogbè hẹ ẹ ga. 12Eyín mí jiya, mi na duahọlu hẹ ẹ ga: eyín mí món ẹn, ewọ nasọ mọ́n mí ga. 13Eyín mí ma yise, mọ ev ọ nọte di nugbonọ: ewọ ma sọgan món ede.

14Onú hẹlẹ wẹ hiẹ ni nọ flin yé, nọ kọhóna yé to Oklunọ nukọn dọ, yé sọ hòavùn ohó he ma dota tọn blo, ehe nọ hẹn yé he sè lẹ gble. 15Dovivẹnu nado do dewe hia di mẹhe pégan hlan Jiwheyẹwhe, azọ́nwàtọ he ma do na kuwinyan, ehe nọ má ohó nugbo tọn dile é je do kẹdẹ. 16Ṣigba gbé ohó ovó po ohógblo lẹ po dai, na yé nọ dé do jijọ ma-di-Jiwheyẹwhe tọn ji yì nukọn. 17Ohó yetọn na dùgbà di àpa vivo: ye mẹhe mẹ Himeneu po Filetu po té; 18mẹhe ko buali gbọn nugbo dali, bo sò to didọ dọ fọnsọnku ko juwayì dinvie; bo sọ sisé yise mẹdelẹ tọn liai. 19Ṣigba odòdó lili Jiwheyẹwhe tọn nọte, bo tindo ohia he, Oklunọ yón yé he yín etọn lẹ. Podọ, Gbọ omẹ depope he yín oyín Klisti tọn ni fọ́nyì sọn mawàdódó mẹ. 20Dinvie to owhó daho gbè, é ma yín núzinzán sika tọn po fataka tọn po kẹdẹ wẹ tin to finẹ gba, ṣigba atin po okọ́ tọn po tin ga; delẹ hlan yeyi, podọ delẹ hlan madoyẹyi. 21Eyín mẹdepope sọ klọ́ ẹde sọn onú helẹ mẹ, ewọ na yin núzinzán yẹyi tọn, he yè dè dovo, ehe jẹ na zinzán owhénọ tọn, he yè wleawu etọn dai na azọ́n dagbe lẹpo. 22Nọ hòn na wantúntún yọ̀pọ whenu tọn ga: ṣigba nọ hodo dódó, yise, owanyi, po jijọho po, hẹ yé he nọ ylọ Oklunọ to ayiha wiwe mẹ le. 23Ṣigba nọ zẹ̀ na ohófusa po okanbiọ he mẹ nuyọnẹn ma tin te lẹ po, na le hiẹ yọnẹn dọ yé nọ doavùn dai do. 24Na afànumẹ Oklunọ tọn ma ha na hòavùn; adavo dọ ni nọ wà dẹdẹ he gbẹtọ lẹpo, ni wleawu nado plónmẹ, bo sọ fahomẹ. 25To wàlọmimiọn mẹ bo na nọ plọ́n yé he sọta yéde lẹ; eya Jiwheyẹwhe na na lẹnvọjọ yé hlan oyọnẹn nugbo tọn. 26Podọ yé nido dè yéde sọn omò lẹgba tọn mẹ, mẹhe yè ko wle gbẹte gbọn lẹgbà dali: jẹ ojlo Jiwheyẹwhe tọn mẹ.

3

1EHE wẹ hiẹ ni yọnẹn ga, dọ to azán lẹ godo ojìe áwusinyẹn tọn lẹ na wá. 2Na gbẹtọ lẹ na lẹzun owanyi na yéde tó, nukunkẹnnọ, awagundotọ, saklanọ, nùzantọ, tólivẹtọ do mẹjitọ go, mayọndagbenọ, mawénọ, 3matin owanyi ohẹnnumẹ tọn, alẹdatọ, meslẹtọ, awúmajáinanọ, kanylantọ, vivlẹtọ mẹdagbe lẹ tọn, 4ajannọ, tasinyẹntọ, goyitọ, wanyina asọ hú Jiwheyẹwhe tó; 5yé tindo ohia jijọ-di-Jiwheyẹwhe tọn, ṣigba yé mọn huhlọn etọn: omẹ mọtọn hunkọ le de wẹ hiẹ ni joagó sọn. 6Na omẹ helẹ hunkọ mẹ wẹ yé he nọ saklota biọ owhégbè lẹ sọn, bo sọ nọ wlé yọnnu nulunọ lẹ dagbòvẹna he yè ko do agbàn ylando tọn do ota na, ehe yè gbọn wántúntún hunkọhunkọ mẹ do to dindọn danpé, 7yé to núplọn tẹgbẹ, yé ma sọ sọgan jẹ oyọnẹn nugbo tọn mé gbède. 8Podọ dile Janne po Jambele po dìọnukunsọ Moṣe, mọwẹ ehelẹ ga sọta nugbo do: gbẹtọ ayiha gbigblenọ, ome gbigbé gbọn yise dali. 9Ṣigba yé ma to nukọn na yì hú mọ; na onulu yetọn na sọawúhia gbẹtọ lepo dile yewlẹ tọn sọawúhia do ga. 10Ṣigba hiẹ ko yón núplónmẹ ṣie hezéhézé, owalọ ṣie, lẹndote, yise, linsinsinyẹn, owanyi, homẹfa, 11homẹkẹn, nukunbibia, he pla mi to Antioku, to Ikonioni po Listla po; homeken he yẹn doakónna: ṣigba sọn popo mẹ Oklunọ whlẹn mi. 12Mọwẹ, yé he jlo na nò jijọ-di-Jiwheyewhe tọn mẹ to Klisti Jesu mẹ lẹ, na nọ doakónna homẹkẹn. 13Ṣigba mẹylankan lẹ, po mẹklotọ lẹ po na to yinylan yì nukọn, yé na to mẹklọ, yè na sọ to yé klọ. 14Ṣigba hiẹ ni nọte to onú he hiẹ plọn lẹ mẹ, ehe hiẹ ko yi nukun towe hùn do e go hézé hézé, le hiẹ yón mẹhe de hiẹ plón yé te; 15podọ sọn ovu gbọn wẹ hiẹ ko yón Owó wiwe, he sọgan hẹn we zùn nuyọnentọ hlan whlẹngan gbọn yise he tin to Klisti Jesu mẹ. 16Owe wiwe lẹpo gbingbọn sọn Jiwheyẹwhe mẹ yín alenọ ga na mẹpinplọn, na wóhẹmẹ, na anadèmẹ, na núplónmẹ he tin to dódó mẹ: 17na Jiwheyẹwhe gbẹtọ nido pégan, he yè hẹn sọgbè mlẹnmlẹn hlan azọ́n dagbe lẹpo.

4

1ENẸWUTU yẹn degbèna we to Jiwheyẹwhe nukọn, podọ to Jesu Klisti Oklunọ nukọn, mẹhe na dawhèna omẹ he to ogbẹ̀ po osiọ lẹ po to awúsọhia etọn po ahọludu etọn po whenu; 2nọ dọyẹwheho ohó lọ tọn; do magbojẹ na dewe to ojlẹ mẹ podọ to ma yín ojlẹ mẹ, nọ yí linsinsinyẹn po oplón lepo po do wọhẹmẹ, nọ yí do pọnmego, bo sọ nọ jlahomẹdonamẹ. 3Na ojlẹ na wa bọ yé ma to na doakónna oplọ́n he pégan; ṣigba to wantúntún yetọn titi me, yé he tlitó, yé na bé meplọntọ pli na yede; 4yé na lẹ otọ́ yetọn sọn nugbo me, bo nasọ gò do otàn ovó kòn. 5Ṣigba nọ hó dewe to onú popo mẹ, doakónna nukunbia, nọ to azón yẹwhehodọtọ tọn wà pe, bo nọ wàzón devizón towe tọn diun hézéhézé. 6Na yè ko túntún mi kònyìngbe dinvie di núnùnù he yè do sánvọ́ de, yìyì whenu ṣie sọ sẹpọ́. 7Yẹn ko hòavùn dagbe lọ, yẹn ko hẹn ali ṣie jẹ podo, yẹn ko yìn yise lọ: 8sọn dinvie yè ko zé ojẹgbakun dódó tọn daga na mi, ehe Oklunọ, whẹdatọ dódónọ, na na mi to azán nẹ gbè: é ma sọ yin hlan yen dopokẹdẹ gba, ṣigba hlan yé he yiwanna awúsọhia etọn le ga.

9Dovivẹnu nado wá dẽ to azánvi helẹ me: 10na Dema ko gbé mì dai, é yiwanna aihọn dinvie tọn, bo sọ yì Tẹsalonika; Klẹskẹni yì Galatia, Titu sọ yì Dalmatia. 11Luku dopokẹdẹ wẹ to dẽ. Yí Malku bo hẹn ẹn wá po hiẹ po, na ewọ doale hlan mi na devizọn lọ. 12Tikiku wẹ yẹn dohlan Efesu. 13Avò he yẹn jodai to Tloa to Kalpu de, whenu hiẹ, ja, yí i wá po owe nẹlẹ pọ, humọ owé ayú tọn nẹlẹ. 14Alẹksandlé ayátọ gànvẹ̃ tọn wàylan susu do mi; Oklunọ na suahọ ẹ kẹdẹdi azón étọn lẹ: 15mẹhe dali hiẹ ni nọ payi dewe go te ga; na é ko glọnalina yẹwheho mítọn susu; 16ohó tintan gbigblọn ṣie whenu, mẹde ma yíwhé dọ oji e gba, ṣigba gbẹtọ lẹpo gbé mi dai; é do yín hihia na ahó yetọn blo. 17Ṣigba Oklunọ nọte to dẽ, bo sọ nahuhlọn mi; dọ gbọn yẹn mẹ yè nido la yẹwheho lọ to gigọ́ mẹ, podọ na Kosi lẹpo nido sè: yè sọ whlẹn mi sọn onù kinnikinni tọn mẹ. 18Oklunọ na whlẹn mi sọn azón ylankan lẹpo mẹ, é nasọ yí mi whlá kaka jẹ ahọludu etọn olọn tọn mẹ, mẹhetọn gigo yín kakadoidoi. Niṣẹ.

19Dọnúdo Pliska po Akuila po, po whédo Ónesifọlu tọn po. 20Elastu sinai to Kọlinti; ṣigba Tlofimu wẹ yẹn jodai to Miletu to azọn mẹ. 21Dovivẹnu talala nado wá dẽ whẹpo avivo whenu na do wá. Eubulu po Pudeni po, Linu po Klaudia po, po mẹmẹsunnu lepo po dọnúdo we.

22Oklunọ ni tin po gbigbọ towe po Ojomiọn mi tin pọ mì po. Niṣẹ.