1

1PAULU po Timoti po, mẹmẹglọ Jesu Klisti tọn lẹ, hlan mẹwiwe lẹpo to Klisti Jesu mẹ he tin to Filippi, po nugopóntọ lẹ po, po diakọni lẹ po: 2Ojọmiọn po jijọho po hlan mì, sọn Jiwheyẹwhe Otọ́ mítọn de, podọ sọn Jesu Klisti Oklunọ de.

3Yẹn dopéna Jiwheyẹwhe ṣie to oflin mìtọn lepo mẹ, 4whepoponu wẹ yẹn to ayajijẹ yí do to vèvẹ́ to odẹ́ ṣie lẹpo mẹ na mì omẹ pó, 5na pọninọ mìtọn to wẹndagbe mẹ sọn azán tintan tọn gbọ̃n kakajẹ dinvie; 6le yẹn tindo tugbigbo to ehe lọ mẹ, dọ ewọ he ko só azọ́n dagbe to mì mẹ nasọ dota nẹ̃ kaka jẹ azán Jesu Klisti tọn gbè: 7yèdọ dile é jlọ na mi do nado lẹn ehe na mìtọn dali tọn, na le mì do mi to ayiha mìtọn mẹ wutu; dole é sọ yín dọ to ogàn ṣie mẹ, to whinwhlẹn, podọ to afọhẹnai wẹndagbe tọn mẹ, mì omẹ pó wẹ yín máhẹtọ to ojọmiọn mẹ hẹ mi. 8Na Jiwheyẹwhe wẹ kunnudetọ ṣie, na le yẹn jlo nado mọ mì mẹpo susu talala to lẹblanu bibò Jesu Klisti tọn mẹ do. 9Yẹn sọ to dèho na ehe dọ, na owanyi mìtọn ni to susudeji tọ nuyọnẹn po zìnzìn lẹpo po mẹ ga; 10na mì nido mọdòna onú he gbọnvò lẹ, na mì nido yín mẹpipé, mawàylando kaka jẹ azán Klisti tọn gbè; 11na le mì gó na sinsẹ́n dódo tọn, he gbọn Jesu Klisti mẹ, hlán gigo po pipa Jiwheyẹwhe tọn po.

12Dinvie yen so jlo na mì ni tunwun, mẹmẹsunnu emi, dọ, onú he pla mi le ko JE hlan onukọnyì wendagbe tọn; 13sọmọ bọ ogàn ṣie lẹzun awusọhia to Klisti mẹ to awhanvipẹ Sesali tọn lepo ṣẹnṣẹn, podọ to ofi devo lepo; 14podo mẹmẹsunnu susu to Oklunọ mẹ wẹ do tugbigbo gbọn ogàn ṣie mẹ, yé sọ yí tugbigbo do to ohó lọ dọ talala madibu. 15Nugbo mẹdelẹ tlẹ yi wiwó nuvẹun po; do to yẹwheho Klisti tọn dọ; mẹdele ga, sọn homẹdagbe mẹ: 16mẹdelẹ nọ yí wiwó do to yẹwheho Klisti tọn dọ, é ma yín sọn nugbọ mẹ gba, yé sọ to linlẹn nado yí nukunbia dogọ ogàn ṣie: 17ṣigba omẹ devo lẹ sọn owanyi mẹ, na yé yọnẹn dọ yè ko dè mi donukọn na owhlẹn wẹndagbe tọn. 18Be etẹwẹ? Kiki dọ to awà popo ji, yín eyín to wahia mẹ kavi to nugbo me, mọwẹ yè to yẹwheho Klisti tọn dọ; yẹn sọ to ayajẹ na enẹwutu, nugbo, yẹn nasọ to ayajẹ. 19Na yẹn yọnẹn dọ, ehe wẹ lẹzun whlẹngan ṣie gbọn odẹ́ mìtọn mẹ, po dèdogó Gbigbọ Jesus Klisti tọn po. 20Kẹdẹdi nukundo po tódídó ṣie po dọ, winyan ma na hù mi to nudepope mẹ, ṣigba to tugbigbo popo mẹ, di whepoponu tọn, mọkẹdẹ wẹ dinvie ga yè nasọ pagigona Klisti to agbasa ṣie mẹ, yín eyin gbọn ogbẹ́ dali, kavi gbọn oku dali. 21Na hlan mi tintin to ogbè ṣie Klisti wẹ, podọ nado kú ale sọ wẹ 22Ṣigba eyín yẹn tin to ogbẹ̀ to agbasa me ale azón ṣie tọn we ehe: ṣigba ehe yen do dè, yẹn ma yọnẹn. 23Na yen tin to jinjan de mẹ to awe lẹ ṣẹnṣẹn, yen to jijlo nado yì, podo nado fọnyì bo tin to Klisti de; he bọawu hu: 24ṣigba nado tin to agbasa mẹ yín ale na mì hú. 25Le yẹn do tugbigbo he, yen yọnẹn dọ, yẹn na nọte, bo sọ tin to mì omẹ popo de na onukọnyì mìtọn po ayaje po to yise mẹ; 26na ayajijẹ mìtọn nido zùn susu to Jesu Klisti mẹ na mi gbọn tintin to mì de ṣie mẹ. 27Kiki mì gbọ owalọ mìtọn ni nọ le e jẹ na wẹndagbe Klisti tọn do: dọ, eyín yẹn wá pọn mi, kavi eyín yẹn ma tin to mì de, na yẹn ni nọ sè le mi to onú wà do, dọ mì nọte gligli to gbigbọ dopo mẹ, bo sọ nopọ do to awhànfùn na yise wẹndagbe tọn wutu; 28mì dibuna kèntọ mìtọn lẹ to nudepope mẹ blo, he yin ohia dopo na viva yetọn he yè modona, ṣigba whlengan mìtọn tọn, podọ enẹ sọn Jiwheyẹwhe de wẹ. 29Na hlan mi wẹ yè na Klisti wutu, e ma yin nado yí i se kẹde gba, ṣigba nado jiya na ewọ tọn wutu ga; 30bo tindo avùn dopolọ, ẹhe mì ko mọ to yẹn mẹ, ehe mì sọ se dinvie dọ, é tin to yẹn mẹ.

2

1ENEWUTU eyín homehùnhùnhó de tin to Klisti me, eyín homẹmimiọn owanyi tọn, eyín kondopọ Gbigbọ tọn, eyín leblanu bibò lẹ po awuvẹmẹ lẹ po, 2mì hen ayajẹ ṣie gó, na mì ni yín homedoponọ, bo tin to owanyi dopo, linlen dopo, podọ to ayiha dopo me. 3Mì yí avùn kavi ogoyi ovó do wà nudepope blo, ṣigba to ayiha whiwhe mẹ dopodopo mìton ni nọ lẹn medevo tọn hú ede tọn. 4Na mẹde pọ́n onú he yín etọn kẹdẹ go blo, ṣigba na omẹ popo ni nọ pọn onú he yín medevo tọn go ga. 5Mi gbọ ayiha he tin to Klisti Jesu mẹ ni tin to mì me ga. 6Mẹhe, tintin to ohia Jiwheyẹwhe tọn mẹ, ma lẹn ẹn na ale nado sọzẹn hẹ Jiwheyẹwhe gba: 7ṣigba é klon gigo etọn dai, é yi ojlẹmọ afànumẹ tọn de na ede, yè sọ basi i to apajlẹ gbẹtọ lẹ tọn mẹ: 8mimọ ẹn to apajle gbẹtọ de tọn mẹ, é whiwhẹ ede, bo sọ lezun tónusetọ kaka jẹ okú, yèdọ oku satin tọn. 9Enewutu Jiwheyẹwhe zé e do oji aga ga, bo sọ na oyín de ewọ he hú oyín lẹpo; 10dọ to oyín Jesu tọn mẹ kligonu lẹpo nido nọ jẹklo, yé he tin to olọn mẹ lẹ tọn, yé he tin to aigba lẹ tọn, po yé he tin to aigba sabọ le tọn po. 11Podọ na odé lepo ni nọ yigbe dọ, Jesu Klisti we Oklunọ, hlan gigo Jiwheyẹwhe Oto tọn.

12Enẹwutu mì, mẹyiwanna ṣie emi, dile mìwlẹ ko setónu to whepoponu é ma yín whenu yẹn tin to mì de kẹdẹ, ṣigba humọ dinvie whenu yen ma tin to mì de, mì nọ wàzon whlẹngan mìtọn tọn jẹgbonu to osi po sisọsisọ po mẹ 13Na Jiwheyẹwhe wẹ wazọ́n to mì homẹ nado jlo podọ nado wà na homẹdagbe etọn. 14Mì nọ wà onú popo matin hùnhlun po avùn po 15Na mì nido yín omẹ mahuwhẹ, omẹ mawàylan, ovi Jiwheyẹwhe tọn lẹ, madowhẹ to okò to akọta jijọ gbingbannọ po bublunọ po ṣẹnṣẹn, mẹhe ṣẹnṣẹn mì to wunhọn te di hinhọ́n to aihọn mẹ lẹ; 16mì nọ hẹn ohó ogbè tọn go gligli; na yẹn nido jaya to Khsti zángbè dọ, yẹn ma dowezun yaya gba, mọ yẹn ma sọ jẹtukla yaya. 17Mowẹ, eyín yè tlẹ ké mi do avọ po azọ́n yise mìtọn po ji, yẹn jaya, bo sọ to ayajẹ hẹ mì omẹ popo ga. 18Na to owalọ dopolọ mẹ ga wẹ mì ni nọ jaya, bo sọ to ayajẹ hẹ mi te.

19Ṣigba yẹn dotudo Jesu Oklunọ go, nado do Timoti hlan mì to azánvi helẹ mẹ, na homẹ ṣie nido vivi ga, whenuena yẹn sè linlin le mì te do tọn. 20Na yẹn ma tindo gbẹtọ ayihamọnọ de di ewọ, he na yí homẹ etọn lẹpo do jẹtukla to mì ji gba 21Na yé omẹ pó wẹ to onú yéde tọn din, e ma yín onú he yín Jesu Klisti tọn gba. 22Ṣigba mì yón zinzán etọn dọ kẹdẹdi ovi to otọ́ de, mọwẹ ewọ ko to azónwà hẹ mi dopọ to wẹndagbe mẹ ga. 23Enẹwutu ewọ wẹ yẹn lẹn nado dohlan mì to dinvie, whenuena yẹn mọ le é na yín na mi do. 24Ṣigba yẹn sọ dotudo Jesu Oklunọ go dọ, yenlọsu ga na wá to azánvi helẹ mẹ. 25Yẹn sọ lẹn dọ é bọawú na yẹn ni do Epafloditu, mẹmẹsunnu ṣie hlan mì, ogbé ṣie to azón mẹ, awhàngbé ṣie wẹ ga, podọ wẹndagun mìtọn, he to devizénwà hlan mi to mado ṣie mẹ. 26Na ayiha etọn dòn do mì omẹ popo go, é sọ gọ́ na awúbla, na mìwlẹ sè dọ é ko jẹawutu. 27Nugbo wẹ é ko jẹawutu kaka jẹ kudònu; ṣigba Jiwheyẹwhe ko wàlẹblanu nẹ; é ma sọ yin na ewọ dopokẹdẹ gba, ṣigba na yẹnlọsu ga, na yẹn nikã tindo awúbla do awúbla ji. 28Enẹwutu wẹ yẹn do yí ayajijẹ susu do do e hlan mì dọ, whenuena mì mọ ẹn, na mì nido jaya, podọ na awúbla ṣie nido dèpo vude. 29Enewutu mì yí ayajijẹ susu do yí i to Oklunọ mẹ; na mì ni sọ nọ na yeyi omẹ mọhunkọ tọn lẹ: 30Na azón Klisti tọn wutu wẹ é do dòn sepò kudonu, bo ma sọ hò ogbẹ ede tọn pòn, nado gódo azọ̀n wapò mìtọn go hlan yẹn dali.

3

1TO popolẹpo mẹ, mẹmẹsunnu ṣie emi, mì nọ to ayajẹ to Oklunọ mẹ. E ma yín budonu na mi nado wlanwe onú dopolọ lẹ tọn hlan mì gba, ṣigba jijọho wẹ é yín na mìwlẹ. 2Mì nọ payi do avún lẹ, mì nọ payi do azón ylankan wàtọ lẹ, mì sọ nọ payi do owhẹnọ lẹ go. 3Na mìwlẹ wẹ owhegbo he to Jiwheyẹwhe sèn to gbigbọ mẹ, bo sọ to ayajẹ to Klisti. Jesu mẹ, mí ma sọ tindo tudido de to agbasalan mẹ gba. 4Humọ yẹn do tindo tudido to agbasalan mẹ ga. Eyím mẹdepope lẹn dọ é tindo fie é na dotu to agbasalan mẹ te, ṣie wẹ hú: 5mẹhe yè gbowhẹna to azán sinatòntọ gbè, sọn adò Islaeli tọn mẹ, sọn whẹndo Bẹnjamini tọn mẹ, Heblu sọn Heblu lẹ me, gbọn osén tọn dali, Falesi wẹ yẹn. 6Gbọn vivẹnu tọn dali, yẹn dohomẹkẹn agùn; gbọn dódó he tin to osẹ́n mẹ tọn dali, matinwhègbledo. 7Ṣigba onú he yín alẹ hlan mi lẹ, ehelẹ wẹ yẹn ko hia do nugúgú mẹ na Klisti. 8Mowẹ nugbo, yẹn ko lẹn onú lẹpo do nugúgú na whanpẹ oyọnẹn Klisti Jesu Oklunọ ṣie tọn; na mehe yẹn to oya gúgú onú lepo tọn ji, yen sọ hia yé di omí, na yẹn nido duale Klisti tọn, 9na yè nido mọ mi to ewọ mẹ, to mado dódó yenlọsu ton de mẹ, he yín osén tọn, adavo ehe gbọn yise Klisti tọn mẹ, dódó he yín Jiwheyẹwhe tọn gbọn yise dali: 10na yẹn nido yón ẹn po huhlọn fọ́nsọnku etọn tọn po, podọ kọndopọ oya etọn tọn, whenuena yẹn kọnawu dopọ do okú etọn mẹ; 11eyín gbọn alọ depope mẹ yẹn nido jẹ fọ́nsọnku mẹhe kú lẹ tọn mẹ. 12E ma yíndọ yẹn tlẹ ko jẹ finẹ wẹ gba, kavi ko pégan gba: ṣigba yẹn to modo nẹ ja to godo; eyín alọ ṣie sọgan jẹ ehe wutu yè hẹn ogo e gbọn Klisti Jesu dali ga. 13Mẹmẹsunnu emi, yen ma hia dè di mẹhe alọ etọn ka jẹ e go gba: ṣigba onú dopo he wẹ yẹn to wiwà, yẹn to jiwọn onú hẹ tin to godo lẹ go, bo so to alọ dlẹn do onú he tin to nukọn lẹ, 14yẹn to whinwhlẹndo nado jẹ fie ohia lọ te hlan ale oylọ daho Jiwheyẹwhe tọn to Klisti Jesu me. 15Enẹwutu, mí omẹ sọha he basi mẹhe pegan lẹ, mì gbọ mí ni nọ tunnukun e go do mọ; eyín mìwlẹ sọ gbọn ali devo ji do to nukuntun onú depope go, Jiwheyẹwhe na dè ehe lọ hia mì ga. 16Ṣigba fie mí ko jẹ he, mì gbọ mí ni to zọnlinzin gbọn ojlé dopolọ mẹ, mì gbọ mí ni nọ tunnukun onú dopolọ go.

17Mẹmẹsunnu emi, mì yín mehodotọ ṣie, bo sọ nọ do ayi yé he to zonlinzin do mọ lẹ go ga, yèdọ dile mìwlẹ yín ohia dè na mì do. 18(Na omẹ susu wẹ to zọnlinzin, gbọn mehetọn dali yẹn ko nọ dọ na mì whẹ̃whẹ̀, yèdọ bọ yẹn sọ to avivi le yẹn to didọ na mì to dinvie, dọ kèntọ satin Klisti tọn tọn wẹ yé. 19Godomẹ mẹhetọn yín viva, hoto mehetọn yín yẹwhe yetọn, gigo mẹhetọn tin to winyan yetọn mẹ, mẹhe nọ to nukuntun onú aihọn mẹ tọn lẹ go.) 20Na owalọ mítọn tin to olọn mẹ, sọn fie mìwlẹ ga to nukundo Whlẹngantọ, Jesu Klisti Oklunọ: 21mẹhe na do agbasa huwhẹ mítọn tọn doyòyò, na yè nido basi i di agbasa gigo etọn tọn, kẹdẹdi huhlọnzọ́n he é do tin sọgan yèdọ nado gbawhàn onú lẹpo tọn hlan ede.

4

1ENẸWUTU mì mẹmẹsunnu ṣie yiwanna, he yè to dindin nádo mọ talala, ayajijẹ ṣie po ojegbakun ṣie po, mì nọte gligli to Oklunọ mẹ, mì mẹyiwanna ṣie emi.

2Yẹn to vẹ́vẹ́ na Euodia, yẹn sọ to vèvè na Sintiki, na yé ni tin to homẹ dopolọ mẹ to Oklunọ mẹ 3Yẹn sọ to vèvè na we ga, azọnwàhẹmẹtọ ṣie nugbonọ, gọalọna yọnnu he to azọ̀n wà hẹ mi dopọ to wẹndagbe mẹ lẹ, po Klementipo, po azònwàhẹmẹtọ devo lẹ po, oyín mẹhetọn tin to owé ogbẹ tọn mẹ.

4Mì nọ jaya to Oklunọ mẹ whepoponu: yẹn sọ vò dọ, Mì jaya. 5Mì gbọ homẹmimiọn mìtọn ni zùn yinyọnẹn hlan omẹ popo. Oklunọ to sisẹpó. 6Mì jẹtukla nudepope tọn blo; ṣigba to odè mẹ to ovè mẹ po pẹdido po mẹ, mì nọ yí kanbiọ mìton hia Jiwheyẹwhe to onú popo mẹ. 7Jijọho Jiwheyẹwhe tọn he hú nuyọnen lẹpo na whlá ayiha mìtọn po linlẹn mìtọn lẹ po Klisti Jesu mẹ.

8To popolẹpo mẹ, mì mẹmẹsunnu emi nudepopo he yín nugbo, nudepope he yín yẹyi, nudepope he yín jijlọ, nudepope he yín wiwé, nudepope he yín owanyi, nudepope he do wẹndagbe; eyín jijọdagbe de tin, eyín pipa de tin, mì nọ yi onú helẹ lẹnpọn. 9Onú he mì ko plọn, bo ko sọ yí, ehe mì ko sè, bo ko sọ mọ to dẽ, mì nọ basi yé: Jiwheyẹwhe jijọho tọn na nò hẹ mì.

10Ṣigba yẹn sọ jaya talala to Oklunọ mẹ, dọ, to dinvie mìwlẹ ko fọ́n linlẹn na mi; ehe mẹ mì dowe te nugbonugbonu, ṣigba whenu fé do mì. 11E ma yín dọ yẹn to didọ to ohẹn tọn mẹ gba: na yẹn ko plón dọ oten depope mẹ yẹn te, ma gbọjẹ to e mẹ. 12Yẹn yón le yè nọ zín mededaì do, yẹn sọ yon le yè nọ sudeji do: to ofi popo, podọ to onú popo me wẹ yè plòn mi nado dù gọhò, podọ nado nọnọ huve, nado sudeji, podọ nado jiya ohen jijẹ tọn. 13Yẹn sọgan wà onú popo gbọn Klisti he to huhlọnna mi me 14Ṣigba mì wànu talala dọ mì basi máhetọ he mi to nukunbibia ṣie mẹ. 15Be mì Filippinu lẹ ni yọnẹn ga dọ, to whẹ́whẹ́whenu wẹndagbe tọn, whenuena yẹn yì sọn Makedonia, agùn he basi máhẹtọ hẹ mi gbon nina po yíyí po dali de ma tin, adavo mìwlẹ kẹde. 16Na mìwlẹ do omẹ hlan mi yèdọ to Tẹsalonika whladopo, podọ to whlawetọ ga hlan matindo ṣie. 17Ẹ ma yín do yẹn jlo nunina wẹ gba; ṣigba yẹn jlo sinsẹn he sọgan lẹzun susu hlan jijọho mìtọn 18Ṣigba yẹn ko yí popo, bo sọ sude ji: alọ ṣie sọ gó, yen ko sọ yí onú he yè dohlan mi sọn mì de le sọn Epaflodi tu de, nunina he dèwan gblingblin, avọ̀ alọkẹyi, he basi homẹvivi hlan Jiwheyẹwhe talala. 19Ṣigba Jiwheyẹwhe ṣie na na onú matindo mìtọn lepo, jẹ adọkun etọn to gigo mẹ to Klisti Jesu me. 20Jiwheyẹwhe Otọ́ mítọn tọn wẹ gigo ni yín kaka doidoi. Niṣẹ.

21Mì dọnúdo mẹwiwe lẹ dopodopo to Klisti Jesu mẹ. Mẹmẹsunnu he tin to dè lẹ dọnúdo mì. 22Mẹwiwe lẹpo dọnúdo mì, humọ mẹhe basi Sesali whédo tọn lẹ.

23Ojọmiọn Jesu Klisti Oklunọ mìtọn tọn ni nò hẹ mì mẹpopo, Niṣẹ.